
Art. 14. I>* Conseil désigne les ouvrages à publier, et choisit 
les personnes les pins capables d’en préparer et d’en suivre la 
publication. 

Il nomme, pour chaque ouvrage à publier, un Commissaire 
responsable, chargé d’en surveiller l’exécution. 

Le nom de l’Éditeur sera placé à la tête de chaque volume. 

Aucun ouvrage ne pourra paraître sous le uom de la Société sans 
l'autorisation du Conseil, et s’il n’est accompagné d’une déclara- 
tion du Commissaire responsable , portant que le travail lui a paru 

Le Commissaire responsable soussigné déclare que 

préparée par M. Douët d’Arcq , lui a paru digne rT être 

Fait à Paris , le 20 avril 1839. 

Signe L. BELL AG CET. 


Certifié, 

l.e Secrétaire de la Société de l’Histoire de. Franre, 
J DESNOYERS. 

[Du 8 avril 1414 au 31 mars 1415. ] 


CHAPITRE CXX. 


Comment le duc d’Acquitaine partant de Paris ala à Senlis devers le Roy, 
et de là alèrent devant la ville de Gompiengne. 


Au commencemeut de cest an, c’estassavoir le lundi 
de Pasques 1 , le duc d'Acquitaine, premier filz du Roy, 
se parly de Paris à très noble compaignie , et ala à 


1. 9 avril 1414. 
lu 



Digitized by Google 



i CHRONIQUE [1414] 

Senlis, où estoit le Roy son père. Lequel Roy, acom- 
paigné de plusieurs princes, prélats et grans chevaliers, 
partant de Senlis ala loger à Verbrie *, et la Royne, 
avecques elle la duchesse d’Acquitaine , de Paris 
alèrent demourer à Meaulx en Brye après le départe- 
ment du Roy dessusdit , et le duc de Berry, seul et 
pour le tout, demeura capitaine de Paris et gouverneur 
des marches à l’environ. Le roy Loys s’en ala à 
Angers et ne fut point, pour ce voyage, en la com- 
paiguie du Roy. Lequel Roy avec ses princes s’en ala 
vers Compiengne, et quant il fut près, il envoya un 
de ses héraujx à la porte de la ville noncer à ceux de 
dedens comment leur roy venoit à belle compaiguie et 
qu’ilz le meissent dedens, ainsi que vrays et loyaulx 
subgectz doivent faire à leur seigneur. Lesquel/ de 
la ville firent response que très voulentiers recevroient 
lui et son fllz le duc d’Acquitaine avec tout leur estât, 
et non autrement. Lesquelles paroles le hérault ra- 
porta vers le Roy son seigneur. Lequel se loga en la 
maison d’un bourgois entre la ville et la forêt, et le 
duc d’Acquitaine se loga en l’abbaye de Royal-Lieu, 
et les autres princes et capitaines se logèrent où ilz 
porent le mieulx. Et tousjours continuèrent les engins 
du Roy à gecter contre la ville, et y firent de grans 
dommages. Et , ce pendant , se firent plusieurs escar- 
mouches les ungs contre les autres, lesquelles il y en 
eut une dont il faut faire mencion. C’estassavoir que 
le premier jour de may approuchant, messire Hector, 
bastard de Bourbon , manda aux asségez que le pre- 
mier jour de may les vendrait resveiller. Et pour tant, 

1 . Verberie (Oise). 

premier jour de may, monta à cheval , et avecqnes 
luy deux cens hommes d’armes, roides et expers en 
fait de guerre, avec aucuns piétons, et tous ensemble, 
chascun ung chapelet de may sur leurs testes' par 
dessus leurs armeures, les mena auprès de la porte de 
Pierrefons pour porter une branche de mav à iceulz 
asségez, comme mandé leur avoit. Lesquelz de toute 
leur puissance résistèrent aux dessusdiz , et tant qu’à 
ceste besongne y eut ung très dur et fort essour des 
ungs contre les autres, dont les aucuns de chascune 
partie furent mors et navrez cruellement. Et mesme- 
ment le dessusdit bastard de Bourbon eut son cheval 
mort dessoubz luy, et fut en grant péril d’être prison- 
nier à ses adversaires. 

Durant ce temps, le duc de Bourgongne eut plu- 
sieurs parlemens avec des Flamens afin qu’ilz lui voul- 
sissent aider de certain nombre de gens pour lever 
ledit siège de Compiengne. Mais de ce ne lui voul- 
drent rieus accorder, disans que contre le Roy ne se 
vouloient point armer. Et pour tant ledit duc de 
Bourgongne, à qui ses gens de Compiengne avoient 
desjà envoyé sçavoir se il leur bailleroit secours, fist 
response à ieeulx qu’ilz prinsent appoinctement avec- 
ques le Roy et le duc d’Acquitaine le plus courtoise- 
ment qu’ilz pourroient. Lesquelz de ce advertis, traic- 
tèront avecques le Roy, par condicion que toutes les 
gens dudit duc de Bourgongne è’en yroient sauf leurs 
corps et leurs biens , par ainsi qu’ilz promirent et leur 
capitaine pour eulz, de jamais' tenir contre le Rov ne 
le duc d’Acquitaine nulles places ne villes qui leur 

1 . Une couronne de feuillage. 

appartenissent. Semblablement le Roy pardonna aux 
bourgois et habitans de ladicte ville leur offense et les 
recevant à mercv sauf leur corps et leurs biens. Ainsi 
et par ceste ordonnance fut receue à mercy la ville de 
Compiengne, le lundi vu" jour de may- En laquelle, 
après que les gens dudit duc de Bourgongne furent 
partis aians saufconduit du Roy et du duc d’Ac- 
quitaine, ledit Roy et duc d’Acquitaine entrèrent 
de<lens la ville, où ilz séjournèrent aucune» espace do 
temps, et les dessusdiz Bourguignons, enlx partis de 
Compiengne, se rctrairent ou pays d’Artois. 

Ouquel temps, le conte Valeran de Saint Pol, qui 
encores se disoit connestable de France, chevauchant 
de la cité d’Amiens pour aler à Saint Pol, chev de 
son cheval si rudement qu’il rompit sa jambe, et pour 
la douleur d’icelle se fist porter en son chaslel de Saint 
Pol. Toutefois il fut commune renommée qu’il fei- 
gnoit estre ainsi bléciç afin d’estre aucunement excusé 
d’aler au mandement du Roy, duquel par plusieurs 
foi/, il avoit esté requis et sunmié, en pareil cas, du 
dire de Bourgongne, lesquelz il veoit en grande tribula- 
cion l'un contre l’autre, dont moult lui desplaisoit. Et 
pareillement messire Jacques de Chastillon seigneur 
de Dompierre 1 , soy disant admirai de France, se tint 
toute celle saison en son chastel de Ramecourt* fei- 
gnant estre malade de goûte, dont souvent eSloit 
ocupé,afin d'estre excusé, ainsi que ledit connestable, 
de servir le Roy en son armée. Desquelz le duc de 
Bourgongne désiroit moult le bien et avancement. 

t . « Dampierre. » (Suppl, fr. 03 ) 

2. « Rolainconrt. » (Ibid.) C’est Rainecourt près Saint-Pol en 
Ternois. 

Toutesvoies leurs gens, qui avoient acoustumé d’aler 
ep armes avecques eulx quant ilz se meetent sus, se 
mirent tous ou la plus grant partie à servir le duc de 
Bourgongne coulre le Roy et ses favorisans , durant 
ceste guerre. Ainsi et par cesle manière estoient plu- 
sieurs seigneurs en grant soussi, et ne savoient bonne- 
ment comment trouver manière à leur honneur de 
eulx excuser envers les seigneurs dessusdiz. 

- • • - -, 


CHAPITRE CXXI. 




Comment le Roy, à tout «a puissance, ala de Compiengne ass^ger la Tille 
de Soisaons, laquelle fut asségcc et prinse d’assault. 

Or est vérité , après ce que le Roy eut remis en son 
obéissance la ville de Compiengue, comme dit est, 
le x" jour de may se parti d’icelle et s’en ala pour 
asséger la cité de Soissons. Duquel lieu estoit capitaine 
ce vaillant combatant sire Enguerrand de Bournon- 
ville, noble vassal et très renommé en armes. Devant 
laquelle ville estoit desjà alée l’avantgarde du Roy, 
laquelle conduisoient le comte d’Armaignac’ et le duc 
de Bar’ et Clugnet de Brabant soy disant admirai de 
France’ le bastard de Bourbon et messire Aîné de 
Sallebruce, damoisel de Commercis*, avec plusieurs 
souldoiers du Roy. Et, comme paravant avoient fait 
ceulx de Compiengnt , firent ceulx de Soissons. 


1. Bernard VII. 

2. Édouard III. 

3; On vient de voir que cet office lui était contesté par te sei- 
gneur de Dampierre. 

4. Les mots, damoisel de Commercy, ne se trouvent pas Suppl, 
fr. 93. . 

Voians qu’ilz dévoient estre asségez , firent abatre, 
ardoir et démolir plusieurs églises, maisons et notables 
édifices. Mais ce non obstant, le Roy et ses princes là 
venus, furent iceulx très puissamment et de près 
asségez et approchez des gens du Roy. Lequel Roy et 
son conseil, à son advènement devant Soissons, fist 
notablement sommer ceulx de ladicte ville afin qu’ilz 
lui feissent obéissance, ou se ce non, ilz est oient en 
voie de perdicion. Mais non obstant lesdictes remons- 
trances à eulx faictes , se conclurent de eulx défendre 
et résister contre toute la puissance du Roy, espèrans 
d’avoir secours par leur seigneur et maistre le duc de 
Bourgongne , lequel leur avoit promis secours dedens 
certain jour par lui assigné. Or est ainsi que le Roy se 
loga dedens l’abbaye de Saint Jehan des Vignes , de 
l’ordre de saint Augustin, et les ducs d’Acquitaine 
et d’Orléans se logèrent en l’abbaye saint Crespin, et 
les autres princes et seigneurs en autres lieux par 
ordonnance, le mieulz qu’ilz peurent. Dedens la ville, 
avec ledit Enguerrant estoient messire Colart de 
Fiennes, Lanion de Lannoy, messire Pierre de Menau, 
Gile du PJessier, le viel seigneur de Menau , remply 
d’aage et de richesse , et Guiot le Boutiller, avec plu- 
sieurs autres gens de guerre des pays de Boulenois, 
d’Artois et de Picardie, et si avoit bien avecques eulx 
quarante, combatans anglois. Mais, pour aucun des- 
cord, le commun et les bourgois de la ville ne furent 
point bien d’accord avecques les gens dudit Epguer- 
rant, dont la force d’icelles parties fut moult afféblie. 
Ce pendant les gens du Roy, de jour en jour mectoient 
grant peine et faisoient diligence de grever ladicte ville, 
c’estassavoir de grosses bombardes, canons, bricoles et 

autres habillemens de guerre, lesquelz souveutesfoiz de 
jour et de nuit geetoient contre les portes, tours et mu- 
railles de ladicte ville. En laquelle besongne tant con- 
tinuèrent que lesdiz asségez furent moult traveillez par 
les engins dessusdis et leurs murailles dérompues en 
plusieurs et divers lieux. Finabiement, le xxi* jour de 
may fut icelle ville assaillie très terriblement par les 
gens du Roy, à tous costez. Ouquel assault furent faiz 
nouveaulx chevaliers, Loys, duc en Bavière, le conte 
de Ricbemont et le Prévost de Paris et plusieurs 
autres. Pareillement à l’autre costé l’avantgarde du 
Roy, où estoient le duc de Bar, le conte d’Armignac, 
Remonnet de La Guerre et plusieurs autres capitaines, 
assaillirent très vaillamment lesdiz asségez. Et eu 
autres lieux, tout autour la ville, les princes, chas» 
cun à son costé, firent haster et efforcer l’assault telle- 
ment et si fort , que non obstant la grant défense et 
résistence d’iceulz asségez, s’en vindrent iceulx assail- 
lans jusques à une grant roupture de mur que avoient 
fait lesdiz engins du Roy, et là se combatirent les 
ungs contre les autres, de lances, de haches et d’es- 
pées, main à main. Et durant cest assault le capitaine 
des Anglois, qui estoit dedens la ville avecques ledit 
Enguerrant, lequel paravant avoit parlementé avec 
aucuns Anglois qui estoient en l’ost, fist destouper 1 
une porte vers la rivière, par laquelle premièrement 
entrèrent les gens du conte d’Armaignac , lesquelz 
tantost mirent au plus hault de la tour la bannière et 
enseigne dudit conte d’Armaignac, et mesmes grant 
partie desdiz Anglois se tournèrent hastivement contre 

■ • • . * y 

1. Débarricader. 

ceulx fie ladicte ville. Et assez tost après lesdiz assail- 
lans entrèrent par plusieurs costez en ladicte ville de 
Soissons, à grant puissance, mettant à l’espée tous 
ceulx qu’ilz encontroient, tant de gens d’armes comme 
de commun de la ville. Et en celle désolacion En- 
guerrant de Bournonville, qui chevauclioit vigoreuse- 
ment en plusieurs parties de la ville tout autour 
d’icelle pour rehaiter' ses gens et les rafermer en 
ordonnance, fut poursuy par une porte en une petite 
rue où il passoit des gens Remonnet de la Guerre, 
en laquelle rue avoit une cliayne tendue, mais les 
dessusdiz le hastèrent par telle manière qu’il falust 
qu’il se retrahist, et par force cuida faire saillir son 
cheval par dessus la chavne devantdicte, mais il dé- 
molira sur ladicte chavne sans povoir passer oultre, 
et tantost fut prins par ung des gens dudit Remonnet, 
lequel le mena à son maistre , qui en fist grant joye. 
Les autres gens de guerre, voians la prinse de ladicte 
ville, se retrahirent en plusieurs et divers lieux dedens 
les portes et ès tours de ladicte ville. Et là, en parle- 
mentant à leurs ennemis, se rendoienl par tel si, qu’ilz 
leur promectoient de leur saulver la vie, et les autres, 
en défendant leurs gardes , furent prins ou occis. Et 
finablement , tant des gens d’armes du duc de Bour- 
gongne comme des bourgois de Soissons, furent que 
prins que mors, en icelle journée, mieulx de douze 
cens hommes. 

• ✓ 

Tant qu’est à parler du desroy que firent les gens 
du Roy en ladicte ville de Soissons, il n’est point à 
estimer. Car après qu’ilz eurent robé et pillé tous les 

1. Ranimer, rallier. 

biens des bourgois et habitans d’icelle, avec ce prin- 
drent et robèreut tous les biens des églises et monas- 
tères , et mesmes prindrent la plus grant partie des 
sainctes reliques de plusieurs corps sains estàns esdic- 
tes églises , lesquelles églises et corps sains ilz deves- 
tirent, etdestaclièrent de toutes les pierres, or, argent 
et perles qui estoient autour d’icelles avec plusieurs 
autres joy aulx et choses secrètes appartenans ausdictes 
églises. En oultre il n’est point clirestien qui n’eust 
pitié de veoir horrible et très misérable désolacion 
qui fu faicte en icelle ville , en violacion de femmes 
mariées, présens léurs maris , jeunes pucelles, présens 
pè^es et mères, nonnes sacrées, gentilz femmes et 
autres de tous estas dont il y avoit grant quantité en 
ladicte ville, lesquelles ou la plus grant partie furent 
violentement oppripiées contre leur voulenté, prinses, 
ravies et violées de plusieurs et divers, nobles et au- 
tres, lesquelz sans en avoir pitié, après tflâ’ilz en 
avoient fait leur voulenté, les livroient à leurs servi-, 
teurs. Et n’est point de mémoire quonques de clires- 
tiens fust fait si grant desroy en telles besongnes, 
attendu la haulte seigneurie qui là estoient assemblez, 
lesquelz n’y mirent nul remède. Et si y avoit plusieurs 
seigneurs et gentilz hommes qui avoient léans de 
leurs parentes tant séculières comme ecclésiastiques. 
Mais pour tant riens n’en cessa. En oulfrjs, durant 
ledit assault y eut plusieurs de ladicte ville, voians la 
désolacion et prinse d’icelle, qui se cuidèrent saulver. 
Si saillirent par dessus les murailles, vers l’eaue, con- 
tend&ns de nager et passer oultre pour saulver leurs 
vies, mais grant partie en furent noyez, comme 
depuis furent trouvez en divers lieux en la rivière. 

Et en icelle tribulacion y eut aucunes femmes de 
honneur qui, à l’aide de leurs amis, furent conduictes 
jusques au logis du Roy et du duc d’Acquitaine , 
lesquelles furent gardées desdictes oppressions et ra- 
vissemens. 

En après, pour ce principalement que au mectre le 
siège, messire Hector, bastard de Bourbon, qui estoit 
prudent chevalier et vaillant et moult renommé en 
armes autant que nul autre de la partie du Roy, avoit 
esté navré en parlementant à Enguerran de Bournon- 
ville, d’une flesche ou visaige, si angoisseuseinent 
qu’il en estoit mort, le duc de Bourbon son frère, qui 
moult l’amoit, avoit conceu si grant hayne contre 
ledit Enguerran et aucuns autres des asségei, qu’il 
procura et fist tant envers le Roy et ceulx de son 
grant conseil , que cellui Enguerran fut décapité, et 
fut sa teste fichée au bout d’une lance et son corps 
pendu par les aisselles. Pour la mort duquel, non 
obstant que alors il fust leur adversaire , plusieurs 
princes, grands seigneurs et capitaines ne furent point 
bien joieux , mais leur en despleut grandement et non 
point sans cause , car, jiar renommée c' estoit la fleur 
de tous les capitaines de France. Avecques lequel 
furent décapitez messire Pierre de Menau 1 , capitaine 
du commun d’icelle ville , maistre Ancel Bassiel , 
advocat, et quatre autres gentilz hommes, dont les 
testes furent fichées aux boutz de lances et les corps 
pendus au gibet en la manière acoustumée. Et maistre 
Jehan Xitel, advocat, sage homme et moult renommé, 

1 . Le Religieux de Saint-Denis et Juvénal des Ursins l’appellent 
Jean de Menon. 


Digitized by Google 



[1414] D’ENGtlERRAN DE MONSTRELET. 11 

à la voulante duquel paravant ce jour toutes les be- 
songnes de la ville de Soissons estoient conduictes et 
ordonnées, Hit mené avecques aucuns autres en la cité 
de Laon, et là fut-il examiné, et après eut le col coppé 
et son corps fut pendu au gibet comme les autres. En 
oultre en y eut cinquante et un menez ou Chastellet 
de Paris, desquelz les plusieurs furent décapitez, 
comme Giles du Plessis chevalier et aucuns autres. 
En après plusieurs, tant de la ville, archers anglois, 
comme de la garnison , furent tous pendus au gibet, 
dehors Soissons. Les autres qui avoient argent, se 
rachetèrent par finances, comme l’ancien seigneur de 
Menau, messire Colart de Fiennes, Lanion de Lannoy, 
Guiot le Boutiller et plusieurs autres gentilz hommes. 
Et en y eut grant quantité à qui ceulz qui les avoient 
prins donnèrent congié sur leur foy, promectant de 
renvoier leur finance à certain jour, afin que de la 
justice du Roy ne fussent prins et exécutez. En après 
aucuns jours ensuivans, le Roy fist rendre et restituer 
par la main d’aucuns pillars les os de plusieurs corps 
sajms et reliques qui desjà estoient desvestues des 
ntaMaÇ;. or et argent où elles avoient esté enchâssées, 
et*M*cores en tel estât convint plusieurs racheter grant 
quantité de monnoye, et furent remises ès églises dont 
on les avoit ostées. 

Ainsi et par ceste manière fut la noble cité de Sois- 
sons, grande de circuite, forte de lieu et de murs, murée 
de grosses tours et espesses, très plantureuse de tous 
biens , moult -honorée et solemnellement de plusieurs 
églises et corps sains , désolée et mise à ruineuse 
destruccion, dont ce fut pitié et dommage. Toutesfoiz 
le Roy avant sou département ordonna à réédifier 

icelle, et y commist tous nouveaulx officiers pour la 
garde et entretenement d’icelle. Lesquel/. , après le 
département des gens de guerre, retrairent, selon ce 
que possible leur fu , les citoyens d’icelle*. Ausquelz 
fut baillé de par le Roy rémission générale, réservé à 
ceulx qui avoient esté principaulx cousentans de met- 
tre les Bourguignons dedens. 

CHAPITRE CXXII. 

Comment le roy de France, après la prinse de Soi&sona, se parti pour 
aler en Arras , et comment le conte de Nevcrs vint devers lui et rot 
son accord et pardon ; et autres matières 

Après toutes les besongnes dessusdictes, le Roy, 
partant de Soissons s’en ala en la ville de Laon, où il 
fu grandement et joyeusement reeeu du clergié et des 
bourgois et liabitans de la ville. Ou quel lieu vint par 
saufconduit devers lui Phelippe conte de Nevers , 
baron de Donzy, frère germain du duc de Bourgon- 
gne, et fut logié par les fourriers du Roy en l’abbaye 
de Saint Martin , de l’ordre de Prémoustré. El avoit 
ledit de Nevers esté adverti par* aucuns seS féables que 
le Roy devoit aler ou envoier en sa conté de Réthel 
gens d’armes à puissance pour le saisir par force 
d’armes et meetre en sa main. Et pour ce, lui venu 
à Laon, mist toutes ses seigneuries qu’il avoit ou 
royaume de France en la main du Roy, requérant 
pardon et mercy de toutes ses offenses , promectant 

1 . Celte phrase inintelligible dans notre texte , est reconstruite 
dans le Suppl, fr. 93. 

2. Au lieu de par notre texte met que, faute qui ne se trouve 
pas dans Suppl, fr. 93. 

que dores en avant ne feroit à son frère le duc de 
Bourgongne, en ceste querelle, confort ne aide contre 
le Roy sou souverain seigneur, en apper ne en cou- . 
vert’. Laquelle chose faicte, bailla en ostaige pour 
acomplir et entretenir les dessusdictes promesses le 
seigneur de Lor et aucuns de ses autres hommes 
féables. Et par ainsi ledit conte de Nevers s’en ala 
à Maizières sur Meuze par la licence du Roy. 

En oultre, le Roy estant à Laon fist de rechef publiér 
nouveaulx mandemens par tout son royaulme à fin 
d’avoir aide de ses chevaliers et autres qui avoient 
acoustumé de eulx armer. 

Item, le x" jour de juing s’en ala le Roy en Thérace* 
et de là à Ribemont et puis en la ville de Saint- 
Quentin. Ouquel lieu vint la dame du Hayuaut, seur 
au duc de Bourgongne’, à tout deux cens chevaulx 
en moult noble arrov, pour traicter devers le Roy et 
le duc d’Acquitaine de la paix. Pour quoy, après ce 
qu’elle ot prins congié du Roy, se party de la ville de 
Saint Quentin et s’en ala , par le duc de Bourbon et 
messire Charles de Labreth ‘ conducteurs de l’arrière 
garde , ausquelz elle print congié , et tant chevaucha, 
aiant en sa compaignie quatre des chevaliers du Roy 
pour la conduire, qu’elle trouva les Bourguignons, 
qui estoient environ deux mil bacinetz, venant au 
secours du duc de Bourgongne. Desquelz estoient capi- 

1 . On peut lire dans le Religieux de Saint-Denis (t. V, 332) la 
teneur de ce traité du comte de Nevers avec le Roi. 

2. La Thiérache, dont Guise était la capitale. 

3. Marguerite de Bourgogne, femme de Guillaume IV, comte 
de Hainaut. 

4. « Connestable de France. » (Suppl, fr. 93.) 

laines, messire Gauthier de Rupes, le seigneur de Mon- 
tagu et de Thoulonjon', messire Guillaume de Champ- 
divers, le Veau de Bar, bailli d’Auxi , et plusieurs 
autres, qui estoient vers Marie en -tirant vers Hayn- 
nau. Mais ce venu à la cognoissance desdiz chevaliers 
du Roy, tantost s’en retournèrent en leur ost pour 
signifier la venue desdiz Bourguignons, afin qu’ilz 
(eussent combatuz. Et incontinent, le duc de Bourbon, 
le connestable et plusieurs autres capitaines, à tout 
bien quatre mille combatans , chevaulchèrent hasti- 
vement vers Haynau par La Chapelle en Tiérace , 
quanquc chevaulx povoient troter, pour actaindre et 
combatre lesdiz Bourguignons, lesquelz ilz poursuy- 
rent jusques au pont de Myebres’sur l’eaue de Sambre 
assez près de Beaumont , et là occirent et prindrent 
aucuns desdiz Bourguignons qui conduisoient le char- 
roy, entre lesquelz fut prins le dessusdit Veau de Bar, 
baiJli d’Aussay’. Et les suivirent les dessusdicles gens 
du Roy jusques vers Nostre Dame deHaulx*. Lesquelz 
Bourguignons s’en alèrent loger ès faulxbourgs de 
Brucelles, et iceulx gens du Roy, voyans qu’ilz ne les 
pourraient rataindre , retournèrent parmy le pays de 
Haynnau, en prenant plusieurs biens et vivres des 
bonnes gens du pays, qui de liens ne se doubloient. 
Et. vindrent jusques à Guise en Tiérace , ouquel lieu 


t . Il faut lire : les seigneurs de Montagu et de Toulongeon , 
comme le porte le Suppl, fr. 93. 

i. « Au pont de Merbriessur l’iaue de Sambre. » (Suppl, fr. 93.) 
C'est Merbes-le-Château , en Hainaut. 

3. Plus haut , et mieux , bailli d’Auxi. 

4. « Jusques vers Nostre Dame de Hal. » (Suppl, fr. 93.) C’est 
Halle, en Hainaut. 

üz trouvèrent le Roy, à tout sou exercite, qui là estoit 
retourné pour comhatre les Bourguignons. De laquelle 
chevaulcliée despleut moult au comte Guillaume de 
Haynnau pour tant que son pays avoit esté ainsi 
fourragé et couru. Et tantost le Roy retourna à Saint- 
Quentin , et les dessusdiz Bourguignons , par devers 
Audenarde s’en alèrent à Douay, où ilz trouvèrent le 
duc de Bourgongne , duquel ilz furent receuz aucten- 
tiquement comme si tous eussent esté ses frères. 
Et là vint ladicte dame de Haynnau, sa seur’, qui, 
comme dit est , lui raconta comment elle avoit fait 
toute sa puissance de procurer sa paix par devers le 
• Roy, et qu’elle n’y avoit peu trouver quelque moieu. 

En outre le Roy, de la ville de Saint-Quentin [ala] 
à Péronne ’ et se ioga en son chastel, et la leste de 
saint Pierre et saint Pol apostre, solemniza en l’église 
collégiale de saint Foursis*. Et lendemain d’icelle 
feste, ladicte dame de Haynnau et son frère le duc 
de Brabant , s’en vindrent devers le Roy audit lieu de 
Péronne, pour cause de traicter la paix se ilz peussent. 
Lesquel 7 furent moult bien venus et receuz, et puis 
firent au Roy la requeste pour quoy ilz estoient là 
venus. Le dimenche ensuivant, premier joui- de juillet, 
le duc d’Acquitaine fist à ladicte Dame et à son frère 
ung grant et noble disner, ouquel il les bien veigua 
très solemnellementV 

t. Guillaume TV, beau-frère du duc de Bourgogne. 

2. Marguerite de Bourgogne, dont il a été question plus haut. 

3. « Eu oultre le Roy, de la ville de Saint-Quentin , avec ses 
princes, s’en ala à Péronne. » {Suppl, fr. 93.) D’après le Religieux 
de Saint-Denis il y arriva le vendredi 29 juin. 

4. « Saint Fourcy. » (Ibid.) C’est saint Fursi, ou Foursi. 

5. Le Religieux de Saint- Denis ajoute ici un detail curieux: 

Semblablement estaient venus avec ladicte dame et 
son frère, aucuns des plus notables bourgois et des 
quatre mestiers de Flandres, par devers le Roy, de 
par les trois estats dudit pays de Flandres. lesquelz 
à grant joye furent receuz, et leur fist le Roy donner 
à leur département cent marcs d’argent en vaisselle 
dorée, dont ils furent moult esjoui/. 1 . 

Mais finablement ladicte dame de Haynnau et son 
frère ne porent pour ceste loi/, traicter devers le Roy 
la paix de leur frère le duc de Bourgogne. Pour quoy 
tristes et doleus, s’en retournèrent vers lui à Douay. 
Et lors ledit duc de Bourgongne conclut avec tous ses 

« Adventus dicte domine plurimis gratus non fuit, et in displicen- 
« ciam ejus odiumque ducis Burgundie fuerunt qui nocte per am- 
« liitiim ejus hospicii cantilmas lugubres super morte dolorosa et 
« a proditoribus nephandis prudilurie perpetrata ducis Aurelia- 
« nensis altissonis vocibus cantaverunt. » ( Chr. de Ch. VI, t. V. 
p. 348.) 

t . Voici ce que dit de cette députation des Flamands la chro- 
nique manuscrite que nous avons déjà citée. « Après la prise de 
Soissons alla le Roy à Péronne , et là vindrent à luy les députe* 
des quattre membres de Flandres , lesquelz il avoit mandez venir 
pardevers luy par lectres en parchemin signées en escriptur de 
Charles et scellées de son scél en cire vermeille, lesquelles lectres 
furent envoiieez en Flandres secrètement et portées en pluiseurs 
bonnes villes comme Gand , Bruges , Ypres et aultres, et furent 
gectées et semées en plusieurs lieux par les rues en celiers et en 
maisons , sur les fenestres et autrement , et ne sceut qui les ap- 
porta. Et toutesfois par vertu d'icelles les quattre membres de 
Flandres , au voiage de Péronne , y envoièrent leurdiz députez, 
combien que ce ne fut point du plaisir ne consentement du duc de 
Bourgoigne , leur naturel seigneur. Lesquelz députez furent" gran- 
dement receuz de pluiseurs seigneurs en l'ost du Roy, et par espé- 
cial du duc de Bar qui estoit seigneur de Cassel et du bois de 
Niepe en Flandres. (Bibl. imp., Cord. 16, fol. 349 verso.) 


Digitized by Google 



[1414] D’ENGUERRAN DE MONSTRELET. 17 

capitaines, de résister par toutes voyes à lui possibles 
contre tous ses adversaires , excepté seulement la 
personne du Roy et son fdz le duc d’Acquitaine. Et en 
en après, icellui duc s’en retourna en son pays de 
Flandres. 


CHAPITRE CXXIII. 

Comment le doc de Bourgongnr assist ses garnisons en plusieurs de ses 
villes et chasteaulx. Et comment le Roy ala asséger la ville de Ba- 
paumes. Et comment ceulx d'Arras fortifièrent leur ville. 

Or est ainsi que devant le département du duc de 
Bourgongne de ladicte ville de Douay, ledit duc assist 
ses garnisons en plusieurs villes et forteresses, en la 
conté d'Artois. Et furent mis dedens ladicte ville de 
Douay grant partie des Bourguignons du pays de 
Bourgongne, soubz la conduite de messire Gaultier 
de Rupes et autres capitaines. Et en la ville d’Arras 
fut commis cappitaine général , messire Jehan de 
Luxembourg , qui estoit alors jeune chevalier , avec- 
ques lequel pour le conduire estoienl le seigneur de 
Ronq, messire Guillaume Bouvier, gouverneur d’Ar- 
ras, le seigneur de Noielle nommé Le Blanc chevalier, 
Alain de Vendôme et plusieurs autres vaillans gens de 
île guerre jusques au nombre de six cens hommes 
d’armes et autant d’archers. Et si y estoient de Bour- 
gongne, le seigneur de Montagu, messire Jehan de 
Vienne, le Borgne de Toulonjon , chevalier, messire 
Guillaune de Chaïupdivers, le baslard de Grantson, 
et autres jusques au nombre de cinq cens hommes 
d’armes. Et de la communaulté estoit capitaine le 
seigneur de Beaufort A-la-Barbe. Et ès autres villes 

estaient commis autres nobles hommes selon la dis- 
posicion dudit duc. Lesquelles gens de guerre firent 
plusieurs courses sur aucunes des terres et seigneuries 
de ceulx qui tenoient la seigneurie* d’Orléans. Et 
messire Jehan de Luxembourg, ung certain jour, à 
tout grant nombre de combatans , vint à la ville de 
Hem sur Somme, laquelle estoit au duc d’Orléans, 
laquelle par iceulx fu toute robée et desnuée de tous 
biens par les dessusdiz. Et avecques ce furent pillez 
aucuns villages à l’environ , pour et à la cause devant 
dicte. Pareillement, Hector de Saveuses, Phelippe son 
frère, Loys de Vargnies et aucuns autres capitaines, 
passèrent l’eaue de Somme par Hangest emprès Piqui- 
gny, et de là s’en alèrent en la ville de Blangi près 
Monceaulx, appartenant au conte d’Eu, laquelle estoit 
fournye et pleine de tous biens. Mais tantost fut robée 
par iceulx, prenant hommes et femmes et tous autres 
biens qu’ilz povoient actaindre, à tous lesquelz s’en 
retournèrent ou pays d’Artois. Et aussi souventesfoiz 
les gens du duc de Bourgongne faisoient telles courses 
dont le povre peuple estoit moult travaillé. 

Et le ix“ jour de juillet, yssy le Roy avec ses princes 
de la ville de Péronne, et s’en ala taire son pëlérinage 
à Nostre-Dame de Curlu’, et s’en ala de là loger selon 
une petite rivière assez près de Miraumont. Le jeudi 
ensuivant’ s’en ala devant la ville de Bapaumes ap- 
partenant au duc de Bourgongne, devant laquelle fut 
fait chevalier le conte d’Auxerre parla main du duc de 
Bourbon, qui menoit l’avant-garde du Roy, et y estoit 

1. * La partye » (Suppl, fr. 93). 

2. Curlu (Somme). 

3. 12 juillet. 

venu dès le point du jour. Ouquel lieu le Roy fist 
chevalier de sa propre main le conte d’Alençon 1 et 
plusieurs autres nobles hommes. Et là estoient les 
seigneurs de Bessay et defïaucourt, qui exerçoient les 
offices des deux masrescfiaulx, c’estassavoir de Bouci- 
quault et du seigneur de Longny . Et adoncques le Roy 
venu devant icelle viBe en moult belle ordonnance, 
se loga premièrement dedens une abbaye de nonnes* 
au dehors d’icelle, et toutes ses gens se logèrent au- 
tour , et fut en brief terme du tout très puissamment 
avironnée. Laquelle ville siet en très haut lieu, sans 
y avoir fontaine ne ruissel courant, et si estoit la 
saison de l’esté moult sèche, par quoy il falut que 
iceulx asségans en grande nécessité feussent contrains 
d’aler querre de l’eau qui cuert la rivière emprès 
Miraumont, en bouteilles, tonneaux et semblables 
vaisseaulx, portant en leur ost à chariotz, charètes et 
autrement au mieulz qu’ilz porent. Et ainsi pour la 
grande multitude de gens et de chevaulx qui estoient 
en l’ost furent plus contrains de soif que de famine. 
Pour quoy aucuns d’entre eulx s’advisèrent de com- 
mencer nouveauix puis, et tant continuèrent que en 
brief eurent plus de cinquante puys , où ilz tiraient 
eaue clère en si grande habundance que tout l’ost en 
estoit abreuvé et tous les chevaulx, chascun pour 
quatre deniers. 

Or advint que ung certain jour le duc d’Acquitaine 
manda les capitaines estans en ladicte ville et chastel 
de Bapaumes, c’estassavoir Ferry de Hangest, messire 

! 

1. Jean IV on X, dit le Sage. 

2. Les Bénédictines d’Àvcsne-lez-Bapauroe. 

.Iclian de Jumont et Adam d’ Ardus', lesquelz venus 
devant ledit duc d’Acquitaine, leur demanda pour 
quoy ilz ne faisoient ouverture au Roy leur souverain 
seigneur, de ladicte ville et chastel de Bapaumes. Les- 
quelz lui respondirent très humblement qu’ilz le gar- 
doient pour le Roy et pour lui qui estoit filz ainsné 
du Roy, par le commandement du duc de Bour- 
gongne, qui ainsi leur avoit baillé en garde , et requi- 
rent audit duc d’Acquitainc qu’on leur donnast trêves 
jusques au mardi prochain ensuivant* afin qu’ilz 
peussent envoier devers ledit duc de Bourgongne pour 
sçavoir qu’il vouloit faire et ordonner de ladicte ville 
et chastel. Lesquelles trêves leur furent tantost oc- 
troiées et confirmées. Et dedens lequel jour envoièrent 
devers ledit duc lui remonstrer la grande puissance 
qui estoit devant eulx , et aussi la petite provision 
qu’ilz avoient de vivres pour gens et chevaulz. La- 
quelle remonstrance ouye dudit duc, conclud avec 
iceulz et fut content qu’ilz rendissent la ville et le 
chastel de Bapaumes au Roy et à son filz le duc 
d’Acquitaine, sauf leurs corps et leurs biens. Pour 
quoy, eulx retournez à ladicte ville de Bapaumes, 
rendirent ladicte ville et le chastel au Roy et à son 
filz d’Acquitaine. Si partirent de là les gens d’armes 
avec tous leurs biens. Et estoient environ cinq cens 
bacinetz et trois cens archers, lesquelz tous ensemble 
s’en alèrent à Lisle devers le duc de Bourgongne leur 
seigneur. Mais à leur départie furent détenus le varlet 
Caboche, qui portoit son estandart, et deux marchans 

1 . <t Jehan de Jeuraont et Adam d’Avclus • (Suppl, fr. 93). 

2. 1 7 juillet. 

de Paris, desquelz l’un estoit nommé Martin de Cou- 
lommiers, et eurent tous les troiz les colz coppez. Et 
aussi, Martellet du Mesnil et Galifre de Jumelles furent 
arrestez , pour tant qu’ilz avoient esté dedens Com- 
piengne. Mais depuis furent délivrez. 

En ces mesmes jours fut publié au son de la trom- 
peté que tout homme de quelque estât qu’il feust, 
marchant ou autre, repairant en l’ostdu Roy, portast 
la droicte croix ou la bende, sur peiue de confiscation 
de corps et de biens. 

En ce temps aussi furent envoiez de par le Roy et 
son conseil aucuns ambaxadeurs en la ville de Cani- 
bray, à l’encontre du duc de Brabant et de la dame 
de Haynnau'. Desquelz ambassadeurs furent les prin- 
cipaidx, le seigneur d’Ivry, natif de Normendie , le 
seigneur de Ligne , natif de Haynnau *, garde du scel 
de secret du Roy, et plusieurs chevaliers et autres 
jusques au nombre de deux cens bacinetz. Lesquel/, 
venus à Cauibray eurent parlement avec ledit duc de 
Brabant et ladicte dame de Haynnau , mais nullement 
ue porent estre d’accord, ne condescendre au traictié; 
de la paix. Et pour tant, lesdiz chevaliers retournèrent 
à leur ost, et le duc de Brabant et la contesse de 
Haynnau, à Lisle devers le duc de Bourgougne leur 
frère, lui signifier qu’ilz n’avoient peu riens exploicter 
ne besongner devers le Roy. 

1 . Antoine de Bourgogne , frère du duc de Bourgogne , et 
Marguerite de Bourgogne, femme de Guillaume IV, comte de 
Hainaut. 

i. Suppl, fr. 93. Notre texte porte : garde de Haynnau. 

CHAPITRE CXXIV. 


Comment ceux de la ville d’Arras *e fortifièrent à grand puissance , et 
, ardirent et démolirent plusieurs notables édifices hors de leur 

ville 

Item, ceulx de la ville d’Arras, qui de jour en jour 
estoient actendans d’estre asségez de toute la puissance 
du roy de France, faisoient grans préparacions pour 
résister et eulx défendre contre tous leurs adversaires; 
c’estassavoir de faire boulevers au dehors de toutes 
leurs portes, de gros chesnes plantez en terre par grant 
maîtrise, et aussi de barrières et fossez en plusieurs et 
divers lieux, afin qu’on ne les peust approucher. 
Dedens lesquelz boulevers et sur les tours et murailles, 
constituèrent et assirent tout entour de leurdicte ville 
et pareillement de la cité, plusieurs gros canons, vul- 
gloires et autres habillemens de guerre , pour grever 
leurs ennemis. Dedens laquelle ville estoient , comme 
dessus est dit, messire Jeban de Luxembourg capitaine 
général , acompaigné de plusieurs capitaiues et autres 
notables et vaillans hommes de guerre dont dessus 
est faicte mencion, lesquelz furent tousjours assez 
unis et bien d’accord les ungs avec les autres. Si se 
conclurent tous iensemble d’actendre le siège et toute 
la puissance du Roy, et des princes estans avecques 
lui. Et pour tant , après icelles conclusions , ledit de 
Luxembourg fist publier au son de la trompecte, que 
tous bourgois et habitans de la ville et autres, de 
quelque estât qu’ilz feussent, qui avoient leurs femmes, 

I . L’intitulé de ce chapitre est pris sur l’édit, de 1572. 

filz et filles avec aucuns de leurs biens meubles, 
réservé vivres, les menassent et conduisissent partout 
où il leur plairoit, ès pays, villes et fortresses du duc 
de Bourgongne, et avecques ce que tous les habitans 
et gens de guerre se pourveussent de vivres chascun 
pour quatre mois, ou qu’ilz vuidassent la ville. Après 
lesquelles publicacions plusieurs bourgois et habi- 
tans d’icelle ville menèrent leurs femmes, enfans et 
aucuns de leurs biens, ès villes de Douay, de Bé- 
thune, de Lisle, de Aire, et autres lieux où bon leur 
sembla. 

En oultre lesdiz capitaines firent abatre et démolir 
plusieurs notables églises, maisons et édifices, tout 
autour de ladicte ville , c’estassavoir l’abbaye de La 
Tieuloye, l’église des Cordeliers, celle des Jacobins et 
aucunes autres. Et pareillement à l’autre costé vers 
Baudimont et vers la cité , furent ars et démolis tous 
les faulxbourgs, où il y a voit très grant circuit et 
habitacions de très notables édifices , tant hosteleries 
comme autres lieux, qui tous furent ars et destruis à la 
confusion et dommage des habitans d’iceulx faulx- 
bourgs. 

CHAPITRE CXXV. 

Comment le roy Charles de France ala mectre le siège devant la ville 
et cité d’Arras. 

En oultre, après ce que le roy Charles de France 
eut mis en son obéissance la ville et le ohastel de 
Bapaumes, comme dit est, le xix" jour de juillet se 
parti de là avecques toute son armée, et s'en ala loger 
à un village nommé Wancourt , séant sur ojae petite 



24 CHRONIQUE [1414] 

rivière à deux lieux d’Arras. Auquel lieu de Bapaumes 
laissa tous ses engins, et messire Guiselin du Bois 
avecques souflfisant garnison soubz lui. Auquel mes- 
sire Guiselin , capitaine d’icelle ville, de par le Roy 
firent serment solemnel, le maire et esche vins de 
ladicte ville de Bapaumes, avec toute la communaulté, 
de tenir loyaulté au Roy et à son dit commis. En 
après, de Wancourt le Roy se alla loger passant par- 
devant Arras, en la ville de Vailly. Auquel lieu , et 
devant les portes d’Arras, eut très grande escarmouche 
des gens de la ville contre ceulx du Rov, lesquelz en 
grant nombre saillirent hors de ladicte ville tous à 
cheval, à l’encontre de leurs ennemis, desquelz ilz 
prindrent prisonniers par plusieurs foiz, ce jour , 
bien jusques à soixante et au dessus, lesquelz ilz ame- 
nèrent dedéns leur ville avec grant quantité d’autres 
bagages. 

Avecques le Roy estoient, comme dit est, son pre- 
mier filz Loys, duc d’Acquitaine, les ducs d’Orléans, 
de Bourboi., de Bar et de Bavière, le conte de Vertus, 
le conte d’Alençon , le conte de Richemont , le conte 
d’Auxerre , le conte de La Marche et son frère le 
conte de Vandosme, le conte de Marie, le conte d’Eu 
et le conte de Roussy, l’arcevesque de Sens, Lévesque 
de Laon et le conte d’Armaignac. Et si y estoit mes- 
sire Charles d’Albreth , connestable de France , et 
moult d’autres chevaliers et escuiers menans l’avant- 
garde, en laquelle y avoit bien deux mille personnes. 
Toutesfoiz le Roy ala de Vailly loger en la maison du 
Temple vers le chemin de Bapaumes , environ le gect 
d’un canon près de la ville , et son filz le duc d’Ao- 
quitaine assez près de lui. En après le duc de Bourbon 

* » 

et ceulx qui conduisoient l’avantgarde entrèrent par 
ung matin dedens les faulxbourgs de Baudimont , et 
là se logèrent non ohstant la résistence de ceulx de 
ladicte ville. Mais ce ne fut pas qu’il n’y eust aincois 
de grans estours et grosses escarmouches entre les 
deux parties. 

Ung autre jour, le duc de Bar, le conte de Marie, 
le conte d’Armaignac et ceulx qui conduisoient l’ar- 
rière-garde, se logèrent à l’autre costé des faulxbourgs 
vers Bellemote. Et par ainsi ladicte ville d’Arras et la 
cité furent tellement environnées , qu’à grant peine en 
povoit-il saillir personne que tantost ne feusl apper- 
ceue, combien que de jour en jour durant ledit siège, 
lesdiz asségiez firent plusieurs saillies, l’une foiz à pié, 
l’autrefoiz à cheval , et souvent advénoit qu’ilz sail- 
loient par deux portes dehors leur ville , et aucunes 
foiz par trois, en une heure. Esquelles saillies sou- 
ventesfoiz gaignoient plus qu’ilz ne perdoient, comme 
il fut depuis sceu certainement. Car durant ledit siège, 
à plusieurs saillies qu’ilz firent du premier jusques en 
la fin , amenèrent dedens la ville plus de douze vingt 
personnes, sans ceulx qui demouroient mors sur la 
place, dont il y en ot foison. Et par espécial, à une 
escarmouche qui fut sur l’eau , entre Bellemote et la 
posterne d’Arras , y eut grant perte du costé des assé- 
gans, pour tant que ceulx de l’avantgarde esloient 
passez tout de pié pardessus une petite plancliète , 
ung au cop , jusques à six ou sept vingt combatans 
pour venir devers la porte, c’estassavoir la petite pos- 
terne ' . Mais incontinent les asségez vindrent à l’en- 


1 . Pour tant que de l'avant-garde esloient passe tout de piet 

contre d’iceulx et de fait les rechacèrent jusques à 
ladicte planche. Et iceulx voians qu’ilz ne povoient 
passer si non à danger, retournèrent sur ceulx de la- 
dicte ville et les remirent jusques assez près de ladicte 
posterne l’inablement , par la vaillance et entre- 
prinse d’un homme d’armes nommé Parceval le Grant, 
lequel conduisoit ceulx de ladicte ville , furent lesdiz 
asségans reboutez jusques à l’eaue. Et là furent très 
fort combatus , tant qu’il en demoura sur la place, 
que prins que tuez , bien cinquante, sans ceulx qui se 
noièrent en l’eaue à saillir l’un sur l’autre pour passer 
l’eaue*, desquelz on lira hors le lendemain de seize à 
vingt , tous armez. Et desdiz asségez furent prins ou 
mors en celle sailhe, environ vingt hommes, entre 
lesquelz furent prins des gens de nom , Baugois de la 
Buvrière, le bastard de Bellay, le b as tard d’ Ambrine 
et aucuns gentilzhommes de Bourgongne. Mais grant 
partie de leurs chevaulx furent tuez en faisant icelles 
saillies sur leurs ennemis. 

En oultre , le chastel de Bellemote séant assez près 
d’Arras, durant ledit siège se tint tousjours de la partie 
du duc de Bourgongne. Ouquel chastel fut commis 
pour le garder messire Fleurent d’ Encre et messire 
Simon de Behaignon, avec lesquelz estoit ung homme 
d’armes nommé Jehan Rose , lequel fut souspeçonné 

par dessus une petite plpnce, ung au cop, dessi à ti ou tii“ com- 
batans pour venir devers la petite posterne » {Suppl, fr. 93, 
fol. 216 verso, coL A). Ces mots ung au cop veulent sans doute 
dire , un à un , ou , l'un après l’autre. 

1 . « Et de fait le rechassèrent jusques 4 ladicte planche » 

( ibid .) 

2. « Pour passer oultre » {ibid.) 

de vouloir vendre ledit cliastel , et pour ceste cause 
fut retenu prisonnier et ses biens confisquez. Toutes- 
foiz, ledit siège durant, fut ladicte fortresse bien 
gardée par lesdiz chevaliers, tousjours en l’obéissance 
dudit duc de Bourgongne , non obstant que les gens 
du Roy meissent grant peine à icelle conquerre. Et 
tant qu’est à parler des courses et des chevauchées 
que firent les gens du Roy ou pays d’Artois et de Ter- 
nois et à ['environ , ledit siège durant , il serait long à 
réciter chascune à part soy. Mais entre les autres ung 
des bastards de Bourbon ' et aucuns autres capitaines, 
acompaignez de mil combatans ou environ , alèrent 
fourrager la conté de Saint-Pol , eu laquelle ilz prin- 
drent et ravirent biens sans nombre, c’cstassavoir 
puissant chevaulx , vaches , brebis et plusieurs autres 
choses, et mesmemeut furent autour de la ville de 
Saint-Pol , en laquelle estoit le conte de Waleran soy 
disant encores connestable , et sa femme la contesse, 
seur au duc de Bar*. Auquel Waleran iceulx disoient 
par plusieurs foiz moult de reprouches, disant qu’il 
feignoit soy estre malade afin qu’il n’alast servir le 
BoŸ.son souverain seigneur, en lui démonstrant qu’il 
avdpgrande affection au duc de Bourgongne, actendu 
que pour le servir il avoit envoyé messire Jehan de 
(«ticembourg, son nepveu, et la plus grant partie de 
ses gens. Néantmoins ledit conte Waleran, oyant ces 
paroles et plusieurs aultres , ne voult onques souffrir 
que ses gens saillissent à l’encontre d’iceulx, pour 

t . Sic dans Suppl, fr. 93. Louis II, duc de Bourbon, laissa trois 
fils naturels , Hector, Jean et Perceval. 

S. Bonne de Bar, seconde femme de Waleran de Luxembourg, 
comte de Saint-Pol. 

double que le Roy et son conseil n’en feussent mal 
contens. Mais pour tant ne laissèrent point les Fran- 
çois qu’ilz ne boutassent les feuz et ardirent grant 
partie des faulxbourgs de ladicte ville de Saint-Pol, et 
après s’en retournèrent à tout leur proye en l’ost du 
Roy, devant Arras. Et depuis, ung autre jour, s’assem- 
blèrent mieulx de douze cens combataus , lesquelz 
chevauchèrent par devers Luceu 1 , tout destruisant 
pays jusques devant la ville de Hesdin , où ilz firent 
moult de dommages. Mais ceulx de la garnison de 
ladicte ville de Hesdin et d’autres places tenans la 
parti du duc' de Dourgongne , les poursuivirent bien 
et roidement, et rescouyrent aucuns prisonniers, et 
aussi prindrent aucuns d’iceulx. Ainsi et par plusieurs 
foiz firent les gens du Roy courses ès pays dudit duc 
de Bourgongne, dont le povre peuple fut moult tra- 
veillé et molesté. En oultre les gens d’icellui duc de 
Bourgongne estans en ses bonnes villes et forteresses, 
c’estassavoir à Douay, à Lens , à Hesdin et à Maise- 
roles', assoient de jour en jour en mectant agais sur 
ceulx de l’ost qui aloient au fourrage, et aussi sur ceulx 
quimenoient vivres en l’osl du Roy, comme d’Amiens, 
de Corbie, de Péronne et d’autres lieux, lesquelz sou- 
vent ilz destruisoieut , occioient et prenoient prison- 
niers. Et par espécial , Hector de Saveuses , lors très 
renommé en armes, assembla de deux à trois cens 
combatans dessoubz son estandart , lesquelz par plu- 
sieurs foiz il mena secrètement en aulcuns lieux contre 
les gens du Roy, dont il acquist renommée très grande, 


1. « Lucheu » (Suppl, fr. 93). Lncheux (Somme), 
i. Mczerolles (Somme). 

et tant fist que son seigneur et maistre le duc de 
Bourgongne le eut moult pour recommandé. Avec 
lequel se tenoient, Phelippe son frère, Loys de War- 
gnies, Lan ion de Lannoy et aucuns autres appers 
hommes d’armes. 

CHAPITRE CXXVI. 

Commmt le duc de Bourgongne fist assembler ses capitaines aveeqncs 
leurs gens pour bailler secours k ceulx; d’Arras. Et du conte d’Euqui 
fu fait chevalier. 

V 

En après, le duc de Bourgongne aiant voulenté et 
entencion de donner secours à ceulx de la ville 
d’Arras, manda tous ses capitaines, avec lesquelz il 
conclud de les envoier à puissance, ung certain jour, 
entrer dedens le logis de Baudimont, où estoit logée 
l’avangarde du Roy soubz la conduite du duc de 
Bourbon, à l’encontre desquelz devoit saillir grant 
quantité de ceulx de la ville, qui de ceste chose estoient 
advertiz. Pourquoy iceulx cappitaines se mirent tous 
ensemble jusques à quatre mille combatans, desquelz 
estoient capitaines, le seigneur de Croy, le seigneur 
de Fosseux , le seigneur de Jumont, le seigneur de 
Chalon 1 , messire Gaultier de Rupesel plusieurs autres, 
qui tous ensemble chevaulchèrent environ quatre 
lieues près d’Arras. Et adonc se ordonnèrent et mi- 
rent leurs coureurs devant. Desquelz coureurs furent, 
Athis et Jaques de Brérneu*, frères, Loys de Bussi et 

t. « Le seigneur de Challun * {Suppl, fr. 93). Notre texte 
écrit : Clialan. 

2. « Attis et Jacques de Brimeur • {Suppl, fr. 93). Notre texte 

aucuns autres, qui tous ensemble furent prins des gens 
du Roy et menez en l’ost. Et pour tant les gens du dit 
duc de Bourgongne sachant la prinse de leursdiz 
coureurs, et aussi espérans ' que par iceulz leur entre- 
prinse seroit descouverte , furent moult troublez et 
tant, que sans besongner s’en retournèrent chascun 
en sa garnison, dont moult despleut au duc de Bour- 
gongne. Et est vérité, que pour le temps que le Roy 
vint devant Arras, ses gens prindrent la forteresse 
d’Avennes* qui estait audit duc, et celle de Villers le 
Chastel qui estait au seigneur de Goumay, toutes 
deux à quatre lieues d’Arras. Dedens lesquelles se 
lenoient tousjours les gens du Roy, qui moult tra- 
veilloient le pays, et aussi faisoient savoir à leur ost 
toutes nouvelles assemblées faictes par lesdiz Bour- 
guignons. 

Durant lequel temps les asségans, c’estassavoir ceulx 
de l’ost du Roy, continuellement comme dit est s’es- 
forçoient de jour en jour de grever et combatre ceulx 
de la ville d’Arras par toutes voies et manières qu’ilz 
povoient, tant de canons, veugloires, bricoles et autres 
engins. Et par espécial, du costé vers Baudimont, 
traveillèrent fort les asségez iceulx engins dessusdiz. 
Et avecques ce par dessoubz les murs en plusieurs 
lieux firent plusieurs mines, entre lesquelles en firent 
une contre ledit lieu de Baudimont , en intencion de 
par là entrer secrètement dedens la cité, laquelle fut 
apperceue des asségez par une contremine qu’ilz 
• 

défigure étrangement ces noms en écrivant : Athis et Jaques de 
Bavière. 

1 . C’est-à-dire s’attendant , craignant. 

2. « La forteresse d’Avennes-le-Conte • (Suppl, fr. 93). 

avoient fait : si fut rompue, et y advint grant hurtois 
et poussais de lances les ungs contre les autres. Entre 
lesquelles le conte d’Eu se combati contre messire 
Jehan de Neufchastel, seigneur de Montagu, assez 
vaillamment, jà soit ce qu’il feust lors bien jeune 
d’aage. Et fut fait chevalier à ceste besongne, par la 
main de son beau-père le duc de Bourbon. Après les- 
quelles armes les parties se départirent et retournèrent 
chascun à son costé. 

En oultre, durant ledit siège, messire Loys Bourdon 
et autres capitaines, avec cinq cens combatans, furent 
logez en l’abbaye du Mont Saint-Eloy à deux lieues 
d’Arras, laquelle estoit close de bonne muraille tout 
autour, et y avoit de moult notables édifices, qui 
tous, ou au moins la plus grant partie, furent des- 
poullez par les dessusdiz , et les treilliz de fer , le 
plomb, cloches et autres choses portatives. Ainsi et par 
ceste manière fut, pour ceste saison, la conté d’Artois 
moult oppressée et traveillée par les gens du roy de 
France. 

CHAPITRE CXXVII. 


Comment le duc de Brabant et la conteste de Haynau, sa seur, traictèrent 
la paix du duc de Bourgongue leur frère. 

Item, après toutes ces besongnes , lendemain de la 
décolacion Saint Jehan-Baptiste*, vindrent le duc de 
Brabant et la contesse de Haynault, sa seur, devers le 
Roy et le duc d’Acquitaine , avecques eulz aucuns 
députez par les trois estatz de Flandres, pour traicter 


1 . Le 30 août. 

devers le Roy et son filz de la paix du duc de Bour- 
gongne leur frère. Lesquelz là venus , environ à dix 
heures du matin, furent joieusement receuz du Roy, 
du duc d’Acquitaine et d’aucuns autres. En laquelle 
paix procurant furent données trêves entre les assé- 
gans et les asségez, lesquelles durèrent jusques à la fin 
du traictié. Laquelle paix et concorde finablement 
faicte fut publiée devant la tente du Roy au son de la 
trompète , le mardi quatriesme jour de septembre , à 
huit heures. Et fist on commandement très estroic- 
tement et sur grans peines, que chascun incontinent de 
l’un et de l’autre costé ostast ses bendes, comme ceulx 
de l’ost du Roy, et les Bourguignons, la croix Saint 
Àndry. Laquelle chose fut tantost faicte. 

Après |aquelle paix faicte et publiée , se départirent 
de l’ost du Roy aucuns seigneurs, souffrans flux de 
ventre , c’estassavoir Loys de Bavière , frère de la 
Roy ne, et messire Charles d’Albreth, connestable de 
France, et aucuns autres. De laquelle maladie estoit 
jà mort messire Amé de Salebruce, damoiseau de 
Commercy, et autres infinies personnes. Pour la- 
quelle maladie , le Roy, son conseil et ses princes , 
furent contrains et plus enclins de convenir au traic- 
lié de paix , afin de s’en retourner ès parties de 
France ’. 

Par la conclusion dudit traictié furent olfers au 
Roy, de par le duc de Brabant et la dame de Haynnau, 
pour et ou nom dudit duc de Bourgongne, les ciefz 
de la ville d’Arras et de la cité. Et promirent aussi de 
mectre en l’obéissance du Roy toutes les bonnes villes 


I. Voy. plus bas, p. C3<i. 

et fortresses audit duc appartenans par tous ses pays 
ou royaume de France. Et adonc fut ordonné par le 
Roy et' son conseil d’envoier dedens lesdictes villes 
d’Arras et cité le conte de Vendosme , grant maistre 
d’ostel du Roy, pour eu icelles prendre l’obéissance. 
Lequel, là venu, fist mectre les bannières du Roy sur 
les portes d’icelle, et après receut les seremens des 
habitans, lesquelz promirent d’estre dores eu avant 
bons et loyaulx au Roy. Et ce fait, ledict maistre d’ostel 
laissa de par le Roy en icelle ville et cité pour capi- 
taine le seigneur des Quesnes , viconte de Poix , 
réservé que , du don du Roy, ne furent point empes- 
cliez la justice et les revenus acoustumés dudit duc de 
Bourgongne. 

Après cellui traictié fut ordonné de par le Roy et 
son conseil , au duc cte Braibant, à la dame de Hay- 
nau , aux trois estatz et aux députez , de estre à com- 
paroir à certain jour qui leur fut assigné, à Senlis, 
devers le Roy et son conseil , pour là du tout confermer 
ladicte paix, et acomplir les convenances faictes au 
nom dudit duc de Bourgongne. 

En après, le mercredi cinquiesme jour de septem- 
bre , par nuit , environ douze heures , fut par aucun 
homme meu de mauvaise voulenté bouté le feu ou 
logis du seigneur d’Alençon. Lequel bastivement fut 
si grant , qu’à peine lui mesmes peust yssir et fuir ès 
tentes du Roy. Et quant le conte d’Armignac vit le 
feu esdiz logis, il fist sonner la trompète et armer tous 
ceulz de l’arrièregarde. Lesquelz arrivez, ensemble le 
duc de Bar, yssirent en belle ordonnance de leur logis, 
esquelz à leur département boutèrent les feux, et après 
par parties s’en alèrent mectre en bataille , les ungs 

devant la porte Saint Michel, les autres devant la porte 
Saint Nicolas, et aucuns devant la porte de Heysa- 
renes 1 2 , afin que aucuns de leurs ennemis ne saillissent 
sur eulz. Car, quelque traictié qu’il y eust, si n’avoient- 
ilz point trop grant fiance en eulz. Et lantost ledit feu, 
saillant de logis en logis , sailli tout espris ou logis du 
Roy, et autres par tout l’ost , tellement que dedens le 
quart d’une heure ensuivant, il convint que le Roy, le 
duc d’Acquitaine, son filz et tous les princes se par- 
tissent désordonnément. Et laissèrent plusieurs pri- 
sonniers et aussi de leurs gens malades, lesquelz furent 
ars esdiz logis*. Et avec ce y demourèrent plusieurs 
engins, tentes , habillemens de guerre, et grant nom- 
bre de queues de vin, qui toutes, ou au moins la plus 
grant partie, furent péries par ledit feu. Et ledit duc 
de Bourbon faisant l’avantgarde, se desloga assez 
desordonnéement de Uaudimont. Esquelz jours , très 
matin, yssirent de la ville d’Arras plusieurs de la gar- 
nison, gens de petit estât , lesquelz prindrent et ravi- 
rent tout ce qu’ilz porent actaindre des biens qui 

1. < La porte de Ilaiscmes » (Suppl, fr. 93). 

2 . Le Journal d'un Bourgeois de Paris place cet événement au 
H septembre. « Le onziesme jour de septembre, environ trois 
heures apres mynuit, à ung mardy, et quant ils partirent des 
tantes après le cry qui avoit esté tel que nul homme sur peine de 
la hart ne mist feu en son logis : mais les Gascons qui estoient en 
l’aide de la Bande ( l’auteur entend les partisans du duc d’Orléans) 
firent le contraire , car ils mirent le feu partout où ils purent , en 
despit de ce qu’on s’en aloit ainsi, et fut le feu si grand qui 
courut au pavillon du Roi par darrière , et eust esté le Roy ars 
qui ne l’eust rois hors par devers le meilleur ; et dirent ceux qui 
se salvèrent que ou feu demeura plus de cinq cent hommes qui 
furent ars, qui estoit malades dedens les tentes » (Journal d'un 
Bourgeois de Parts, p. 24). 

estoient dans l’ost, et avecques ce, plusieurs marchans 
et autres furent par iceulz destroussez , non obstant 
la paix devant dicte. Et par espécial les Bourgui- 
gnons de Bourgongne se mirent hors de la ville en 
grant nombre, et destroussèrent pour ce jour plusieurs 
gens du Roy. 

Ainsi et par ceste manière Charles , roy de France, 
lui départi de devant Arras , par Bapaumes s’en ala à 
Péronne et de là à Noion , puis à Compiengne et puis 
à Senlis, où il séjourna, lui et ses princes, tout le mois 
de septembre durant. Toutefoiz icelle paix et icellui 
traictié fait devant Arras par le moien dudit duc de 
Brabant, de la contesse de Haynnau, des trois estatz 
et des députez de par le duc de Bourgongne, fut par- 
conclud par la faveur et voulenté de Loys, duc d’Ao- 
quitaine, premier filz du Roy, lequel, comme dit est, 
avoit espousé la fille dudit duc de Bourgongne ’. Et 
combien que paravant avoient esté soustenues aucunes 
mutacions à Paris, du temps que le duc de Bar fut 
prins et aucuns serviteurs dudit ducd’Acquitaine oultre 
sa voulenté*, pareillement aussi lui avoient fait ceulx. 
de la partie d’Orléans, c’estassavoir lui avoient osté 
ses serviteurs et fait plusieurs choses oultre sa vou- 
lenté et plaisir, pour quoy il estoit très désirant que 
toutes telles besougnes feussent mises jus , afin que le 
Roy son père et lui (eussent servis et obéys en bonne 
union des princes et seigneurs de leur sang et lignage. 
Et non obstant que par plusieurs foiz lui feussent 
dictes et remonstrées aucunes conclusions qui avoient 

1. Marguerite. Le 31 août 1404. 

2. Contre la volonté de lui duc d’Aquitaine. 

esté faictes contre le duc de Bourgongne à Paris 
devant le parlement du Roy, si leur respondit-il fran- 
chement qu’il feroit finer la guerre, et qu’il véoit 
bien que par le moyen d’icelle le Roy et son royaume 
estoient en voye de perdicion, et pour tant comme dit 
est, se conclud au bien de paix. De laquelle la teneur 
s’ensuit. 


CHAPITRE CXXVIII. 

Comment le traicté de la paix d'Arras, qui estoit le cinquiesme, fut leu, 
% présent le duc d'Acquitaine et plusieurs antres princes du sang dn 

Roy, et d« sermens qui s’en feirent 1 . 

Ce sont les choses que le Roy a ordonné de ce qui 
est en l’umilité de la partie du duc de Bourgongne 
traictées par le duc de Brabant, la dame de Hayn- 
uau et les députez des trois Estatz de Flandres 
comme ses procureurs aians de lui puissance. Les- 
quelles choses furent leues et ordonnées en la pré- 
sence du duc .d’Acquitaine et du grant conseil du 
Roy. 

Premièrement. Pour ce qu’on temps passé sont 
advenus plusieurs dommages ou royaume de France 
contre le plaisir du Roy et de son dit filz d’Acquitaine, 
en toute humilité humblement supplient les dessusdiz 
de Brabant et dame de Haynault et lesdiz députez, ou 
nom dudit de Bourgongne* comme ses procureurs de 
lui fondez soufïisamment , au Roy et à son filz, que 
toutes choses où ledit duc de Bourgongne a défailli 
depuis la paix faicte à Pontoise , où le Roy et le duc 

1. Cet intitulé est pris dans l’édit, de 1572. 

d’Acquitaine pevent avoir prins desplaisir, ilz lui vueil- 
lent pardonner, et en leur bonne grâce et bon amour 
le recevoir. 

En oultre, iceulx traicteurs et médiateurs bailleront 
ou feront bailler au Roy et au duc d’Acquitain^, ou à 
leurs commis, les clefz de la ville d’Arras et de la cité, 
et aussi de toutes autres bonnes villes et fortresses ou 
royaume de France appartenais au duc de Bourgon- 
gne, esquelz le Roy ou son filzmectront baillifz, capi- 
taines et officiers tels que bon leur semblera et 
aussi longuement, sans pour ce enlraindre la paix. En 
après fera ledit de Bourgongne délivrer au Roy ou à 
ses commis le chastel du Crotoy, et de fait le remètre 
en sa main. 

Item, ledit duc de Bourgongne sera tenu de es- 
longuer et mectre hors aucuns de sa famille, lesquelz 
sont en l’indignacion du Roy et du duc d’Acquitaine, 
sans plus les soustenir en nulz de ses pays, et lui se- 
ront iceulx déclairez et baillez par escript, en temps et 
en lieu. 

Item , que toutes les terres prinses et mises en la 
main du Roy des vassaulx, subgetz et bienvueillans, 
aliez, favorables, dudit duc de Bourgongne, de quelque 
estât qu’ilz soient, pour l’occasion de ceste guerre, 
seront rendues et restituées à iceulx, et aussi tous 
bannissemens et appellacions fais à la cause des- 
susdicte seront mis à néant. Et pareillement se ledit 
de Bourgongne a mis ou fait mectre aucunes terres, 
seigneuries ou biens quelconques , en sa main , des 
subgetz, favorisans, bienvueillans ou de ceulx qui 
ont servi le Roy en ceste présente armée, de quel- 
que estât qu’ilz soient, seront mis à pleine délivrance. 

Item, combien que lesdiz médiateurs aient affermé 
au Roy et au duc d’Acquitaine , que le dessusdit duc 
de Bourgongne n’a nulle confédéracion ou aliance aux 
Anglois , néantmoins pour éviter toute suspicion , les 
dessusnommez pour ledit duc de Bourgongne, pro- 
mectront que dores en avant il ne procédera ne fera 
procéder par manière d’aliance avec lesdiz Anglois, se 
ce n’est que par le congié et licence du Roy et de son 
filz le duc d’Acquitaine. 

Item, quant est de la réparacion de l’onneur dudit 
duc de Bourgongne, pour ce que plusieurs lectres ont 
esté faicles et envoiées en plusieurs lieux de ce 
royaume et dehors, lesquelles ledit de Bourgongne 
dit estre à sa charge et deshonneur, est ainsi que 
après ceste paix faicte et que le Roy sera à Paris, dis- 
posera aucuns de son conseil avec aucunes gens du 
duc de Bourgongne telz qu’il lui plaira à commetre, 
et adviseront ensemble , premièrement , sauf l’onneur 
du Roy, telles lectres que faire se pourront à la des- 
charge et réparacion de l’onneur dudit duc de Bour- 
gongne. Item , après promectre ledit duc de Bour- 
gongne que jamais ne fera ne pourra estre fait par lui, 
en appert ne en couvert, aucun mal, destourbier ou 
empescliement aux vassaulx, serviteurs et bienvueil- 
lans du Roy qui en ceste querelle l'ont servv, tant en 
personnes comme soubz autres capitaines de leur 
compagnie, ne aussi aux bourgois de Paris ne aux 
autres habitans, de fait ne par aucune manière, pour 
l’occasion dudit service, empescliement ne fera, ne de 
estre fait ne procurera. 

Item, le Roy veult et ordonne pour tousjours ses 
subgelz tenir en vraie obédience si comme ilz doivent 

estre tenus, que le traictié de Chartres et autres traictiez 
qui depuis ont esté fais , soient fermement et sans cor- 
rupcion gardez, et que se aucune chose y a à parfaire 
et à réparer de l'un etdel’autre costé, soit fait et réparé. 

Item , pour la seureté des choses dessusdictes estre 
fermement tenues et acomplies par ledit duc de Bour- 
gongne, le duc de Brabant, la dame de Haynau et les 
dessusdiz députez jureront tant en leurs noms en pro- 
pres personnes comme eulx faisant fort des prélas et 
gens d’église, des nobles et des bonnes villes et tous 
leurs pays, c’estassavoir ledit duc de Brabant, la dame 
de Hayunau et les dessusdiz députez, jureront ou nom 
dudit duc de Bourgongne pour tout le pays de Flan- 
dres, que ledit duc de Bourgongne tiendra fermement 
et gardera perpétuellement ceste bonne paix, sans 
désoremais faire , venir ou procurer, par lui ou par 
autruy, aucune chose au contraire. Et ou cas que ledit 
duc de Bourgongne commenceroit aucune chose en 
appert ou en couvert contre la teneur et traictié de 
ceste bonne paix , iceulx duc et dame ne lui feroient 
ne donroient aucun aide ou conseil , de corps ne de 
pécune, ne en quelque autre manière. Aussi que les 
seigneurs du sang royal et autres prélas et nobles et 
bonnes villes de ce royaume feroient semblable sere- 
ment, et de ce les dessusdiz bailleront bonnes lectres 
et compétentes à l’ordonnance du Roy et de son con- 
seil. Et avec ce promectent les dessusdiz, c’estassavoir 
le duc de Brabant, la daine de Haynnau et les dessus- 
diz députez qu’ilz feront loyaument leur povoir à 
faire semblablement jurer et promectre par ceulx 
d’Arras et par les nobles et autres qui sont dedens, à 
tenir les choses dessusdictes , et aussi ceulx qui pour 
. " .v 

le présent sont en la compaignie dudit duc de Bour- 
gongne et ès garnisons de ses villes et chasteaulx de 
Bourgongne, d’Artois et de Flandres, quant ilz en se- 
ront requis de par le Roy. 

Après lesquelles choses dessusdictes traie tées et 
mises par escript, afin que mieulx feussent entretenues 
jurèrent et firent serement les parties, à loyaument et 
fermement paracomplir et entretenir ledit traictié. 
Et premièrement jurèrent ledit duc de Brabant , la 
dame de Haynnau et les députez eulx faisans fors 
pour le duc de Bourgongne, bienvueillans et aliez 
comme dit est. Et après que ilz eurent fait le serement 
en la présence du duc d’Âcquitaine et de plusieurs 
autres princes et grant conseil du Roy, lequel duc 
d’Acquitaine présentement jura et fist serement so- 
lemnel d’entretenir la paix et dist au duc d’Orléans 
qu’il jurast aussi la paix. Lequel duc d’Orléans s’en- 
clina bien bas, en disant audit duc d’Acquitaine : 
« Monseigneur, je ne suis point tenu de faire sere- 
ment, car je suis venu seulement pour venir servir 
monseigneur le Roy et vous. » Et lors le duc d’Acqui- 
taine lui dist : « Beau cousin nous vous prions que 
vous jurez la paix. » Et adonc ledit duc d’Orléans dist 
encor une foiz. « Je n’ay point rompu la paix et ne 
doy point faire serement. Plaise vous estre content. » 
Aux quelles paroles de rechef, pour la tierce fois, 
ledit duc d’Acquitaine luirequist de ce faire. Et adonc 
ledit duc d’Orléans par grant courroux lui dist : 
« Monseigneur, je n’ay point rompue la paix, ne ceulx 
de mon eonseil , ne ceste faicte. Faictes venir devant 
vous Ceulx qui l’ont rompue et faire serement, et 
après je feray vostre plaisir. » Et lors l’arcevesque de 

Reims et aucuns autres, voians le duc d’Acquitaine 
non estre content de tant de paroles, dirent au duc 
d’Orléans. « Monseigneur, faictes ce que monseigneur 
d’Acquitaine vous requiert. » Lequel après toutes ces 
choses fist serement d’entretenir la paix ainsi que 
contre sa voulenté, et lui sembloit que le duc de 
Bourgongne et ses aliez av oient rompue la paix der- 
renièrement faicte et jurée à Pontoise. En après fut 
appellé le duc de Bourbon pour faire le serement. 
Lequel, comme le duc d’Orléans, cuida faire atarde- 
ment de paroles, mais incontinent le duc d’Acquitaine 
lui copa court, disant : « Beau cousin, nous vous prions 
que vous n’en parlez plus. » Et là fist le duc de 
Bourbon serement , et tous les princes ensuivant le 
firent pareillement, sans y mectre contredit, et aussi 
les prélatz, réservé l’arcevesque de Sens, frère de 
Montagu, lequel, quant il fut appellé, dist au duc 
d’Acquitaine. « Monseigneur, souviengne vous du 
serement que vous fistes et nous tous au partir de 
Paris, présent la Royne. » Et le duc d’Acquitaine 
respondi. « N’en parlez plus. Nous voulons que la 
paix se tiengne et que vous la jurez. » Et ledit arce- 
vesque respondi. « Monseigneur, puis que vous le 
voulez , je le feray. » Et n’en y eut plus de toute la 
seigneurie estant avecques le Roy , qui feist plus 
refus de jurer la paix , que les trois dessusdiz. Et 
ainsi, comme dit est , firent serement ceulx de la 
ville d’Arras , c’estassavoir messire Jehan de Lucem- 
bourg et tous les autres capitaines, et tous les autres 
gouverneurs de la communaulté d’icelle ville. Et 
furent toutes ces choses faictes et acomplies ains que 
le Roy et ses princes se partissent de devant Arras. 

Après lequel département et que le Roy fut retourné 
à Senlis comme dit est, moururent plusieurs seigneurs 
et autres qui avoient esté en son armée, de flux de 
ventre. Entre lesquelz mourut Eumenon de Labreth 
et son frère, le seigneur de Hangest et aucuns autres, 
de la peine et travail qu’ilz avoient souffert durant 
ledit voiage. 

Ouquel temps aussi ceulx de Paris , oyans lesdictes 
nouvelles ’ du traictié fait par le Roy et ses princes au 
duc de Bourgongne sans les appoller, eulx de ce non 
contens vindrent au duc de Berry leur capitaine et 
gouverneur, demander comment icelle paix avoit 
esté faicte et qui avoit meu le Roy et son conseil 
de ce faire sans les y appeler, disans que à eulx 
appartenoit de le sçavoir, et convenoit qu’en icelle 
feussent comprins. Lequel duc de Berry leur respondi. 
m Ce ne vous touche en riens, ne entremectre ne vous 
devez de monseigneur le Roy, ne de nous qui sommes 
de son sang, car nous nous courrouçons l’un à l'autre 
quant il nous plaist, et quant il nous plaist aussi, la 
paix est faicte. » Adonc ceulx de Paris sans rien res- 
pondre retournèrent en leurs propres lieux*. 

Or est vérité que ledit duc de Brabant, la dame de 
Haynnau et les députez n’alèrent point à Senlis au 

1. Les nouvelles de la paix arrivèrent à Paris le jeudi 13 sep- 
tembre 1414. c Et ne ouystes oneques plus belle sonnerie à Paris 
qu’on y fist celluy, que depuis le matin jusques au soir, en tous 
les moustiers de Paris on sonnoit et faisoit-on grant joye pour 
l’amour de la paix » (Journal d' un Bourgeois de Paris, p. 24). 

2. Ni Juvénal des Ursins, ni même l’auteur du Journal d'un 
Bourgeois de Paris ne [«lient de cette réclamation des Parisiens 
au sqjet de ce .qu'ils n’avaient pas été consultés pour la paix. 
( Voy. Juv., p. 283 et La Barre, p. 24.) 


Digitized by Google 



[1414] D’ENGUERRAN DE MONSTRELET. 4» 

jour qui leur estoit assigné pour la confirmation de 
la paix du duc de Bourgongne leur frère , mais par 
conseil envoièrent ung liérault et ambaxadeurs, c’est- 
assavoir le doien de l’église cathédrale de Liège, 
Guillaume Blondel, escuier, et plusieurs autres à com- 
paroir pour eulx et en leurs noms devant le Roy et 
son conseil pour la cause dessusdicte au jour et au 
lieu dessusnommé. Lesquelz ambaxadeurs ne peurent 
avoir du grant conseil du Roy sur leurs demandes et 
requestes aucune response , pour ce que le Roy estoit 
malade. Et pour tant s’en retournèrent devers leurs 
seigneurs sans riens besongner. 


CHAPITRE CXXIX. 


Comment Sigismond, roy deBaliaigne, futen cest anesleùroyd’Alemaigne 
et après ce, fut empereur de Romme *. 

En la fin du mois d’octobre Sigismont, roy de Hon- 
grye, de Beliaigne 1 2 3 4 , de Grenade et de Damas, prince 
moult vaillant en armes et bon catholique, et la royne 
sa femme , fille au conte Cilien* en Esclavonnye , en 
moult grant appareil vindrent en Acquigraine*. Lequel 
Sigismont fut premièrement esleu à roy d’Allemaigne 
par ceulz d’Allemaigne ordonnez à ce. Après ce, il fut 
promeu empereur Rommain, et le vin* jour du mois de 
novembre fut consacré et couronné par l’arcevesque de 

1 . Ce chapitre est beaucoup plus long et très-différent dans le 
ms. Suppl, fr. i)3 et les imprimés. Nous donnons cette seconde 
version dans nos additions. 

2. Bohème. 

3. Hermann, comte de Cilley en Basse Stirie. 

4. Aix-la-Chapelle. 

Coulongne en l'église Nostre-Dame de Acquigraine, 
comme il est decoustume, et après devoit estre confermé 
par le pape de Romme. Après ce, lui et sadicte femme 
reçeurent les hommages et seremens de ceulx dudit 
royaume, promectant d’aler au concile général à Cons- 
tance pour le bien de l’Eglise Universelle, lequel concile 
devoit estre tenu l'an mil quatre cens et douze ou moys 
d’avril par le pape Alixandre ou son successeur, mais 
il fut prolongué jusques alors. 

Icelle cité de Constance est au prince de Maience , 
sur l’eaue du Rin. Et fut déclairé que ledit concile 
ainsi prolongué seroit tenu par le pape Jehan XXIII* 
de ce nom, successeur dudit Alixandre'. 

CHAPITRE CXXX. 

Comment le roy Lancelot de Naples fina sa vie. Et du roy Loys de 

Cécile, son adversaire , qui envoya le mareschal de France à Naples. 

Et plusieurs autres besongnes. 

En ces jours furent apportées nouvelles au Roy de 
France que le roy Lancelot , adversaire du Roy Loys 

1 . Tout est ici défiguré et confondu. Voici l’ordre des faits : 
Sigismond, fils de l’empereur Charles IV, était roi de Hongrie dés 
l’année 1386. Il fut élu empereur une première fois, le 20 sep- 
tembre 1410, par une partie des électeurs , réunis à Francfort. Le 
même jour et dans la même ville, les autres électeurs élurent 
Josse, marquis de Moravie. A la mort de ce dernier, arrivée le 
8 janvier 1411, le schisme impérial cessa , et le 21 juin suivant , 
tous les électeurs élurent de nouveau Sigismond. Le 8 novembre 
1414 il reçut, & Aix-la-Chapelle, la couronne d'argent. De là , il 
se rendit au concile de Constance , où il arriva la veille de Noël . 
Il eut deux femmes , Marie , fille de Louis , roi de Hongrie , et 
Barbe , fille d’Hermann, comte de Cilley en Basse Stirie. 

de Cécile estoit trespassé, ce qui estait vérité 1 * 3 . Et fut 
la manière de sa mort telle qu’il s’ensuit. Vérité est • 
qu’il fut amoureux de la fille d’un sien phisicien, 
laquelle estoit moult belle, et pour acomplir en icelle 
sa voulenté fist parler à icellui médecin , et de fait 
y parla afin qu’il se voulsist consentir qu’il fist sa 
voulenté de sa fille. Mais cil par plusieurs foiz lui 
refusa, en mectant plusieurs raisons contraires à la 
requeste dudit roy. En fin , comme contraint et sans 
povoir estre receu ausdites excusations, bailla son 
consentement et feigni qu’il en estoit content, ce qui 
n’estait point, comme il apparut assez clèrement. Car 
lui mesmes en parlant à sadicte fille comme se la beson- 
gne lui estoit agréable *, et qu’elle voulsist user de son 
conseil pour avoir l’amour du roy à tousjours, il lui 
bailla une petite boitelète pleine d’oignement et lui 
enhorta que quant viendrait à l’heure que le roy 
dessusdit viendrait en sa compaignie pour la con- 
gnoistre charnellement, elle ongnist le bout de son 
ventre par dessoubz dudit oigne ment 1 . Laquelle doc- 
trine elle receut et acompli à l’entencion dessusdicte. 
Et pour ce , quant le roy vint à elle pour son désir 
acomplir et qu’il eut habité avecques elle, il fut 
tantost exprins de feu et la fille pareillement. Et en 
la conclusion, par le moien de ce, finèrent leurs 

1 . Ladislas mourut le 3 août \ 41 4 , comme il se préparait à 
assiéger le pape Jean XXIII dans Bologne. (Voy. Raynaldi , 
t. VIII, p. 37C.) 

S. « Luy donnant à entendre que ceste besongne luy estoit 
agréable » (Suppl, fr. 5)3). 

3. « Elle oingnist son ventre par dessoubz la boutine dudit 
ongnement > ( ibid .) 

jours assez tost après , très misérablement et à grant 
* douleur. Après laquelle cruaulté, ledit médecin, avant 
qu’on s’en peust apparcevoir, se rendi fugitif et se 
parti du pays 1 . 

Après lesquelles nouvelles venues en France comme 
dit est, ledit roy Loys* fist grant assemblée pour aler 
y ou royaume de Naples et envoya devant le seigneur 
de Longny, maresclial de France. 

Et ce pendant , le Roy et les seigneurs estans à 
Senlis comme dit est , fut ordonné par le Roy et son 
grant conseil le duc d’Acquitaine , gouverneur et dis- 
pensateur de toutes les finances du royaume de 
France et dudit Roy. Laquelle chose despleut moult 
au duc de Berry, et pour ce fist-il assembler le pré- 
vost des marchans les esche vins et bourgois de Paris, 
l’Université, les seigneurs des chambres de parlement 
et des comptes, en ung certain lieu à Paris, et fist 
proposer par l’évesque de Chartres et par autres de 
ses gens devant les dessusdiz, l’enfermeté du Roy et 
la grant jeunesse de sondit filzet conséquemment l’in- 
liabilité d’iceulx à gouverner, et comment pour la 
prouchaineté du sang royal, car il estoit filz , frère et 
oncle des Roys, à lui de droit devoit en tel cas ap- 
partenir le gouvernement dudit royaume, et non à 
autre. Pour quoi , à iceulx affectueusement requeroit 
que à lui en ce voulsissent estre favorables et aider. 
Lesquelz respondirent que à eulx n’appartenoit point 
à parler de ceste matière ; mais au Roy nostresire et à 
son grant conseil, auxquelz il appartenoit à ordon- 

t. Cf. Raynaldi, t. VIII, p. 370. 

2. Louis II, duc d’Anjou, roi de Sicile. 

ner de ce. Par quoy de ce , se excusèrent envers le 
duc. 

Item , à l’entrée du moys de septembre le Rov, lui 
partant de Senlis, ala à Saint-Denis, où il fut jusques 
au xiv e jour dudit moys, et lors il retourna à Paris en 
son hostel de Saint-Pol, et son filz le duc d’Acquitaine 
avecques lui. Avecques le Roy estoient les ducs d’Or- 
léans, de Bourbon , de Bar, et Loys duc en Bavière , 
les contes de Vertus et d’Alençon , de Richemont , 
d’Eu, d'Armignac , de La Marche, de Vendosme, de 
Marie, de Dampmartin et aucuns autres prélats, ba- 
rons , chevaliers et autres, sans nombre. A l’encontre 
duquel Roy vindrent de Paris le duc de Berry, son 
oncle, les gens des chambres de parlement et des 
comptes , les prévostz de Paris et des marchans et les 
esclievins, bourgois et habitans de Paris sans nombre, 
crians Noël pour la joye du retour du Roy en Paris , 
faisans granS feux par les rues et quarrefours de toute 
la cité ledit jour et la nuit ensuivant , entendans à 
boire et à menger, et crians l’un à l’autre : Vive le 
Roy ! vive le Roy et son filz le haut duc d’Acqui- 
taine ’. 

CHAPITRE CXXXI. 

Comment le duc Jehan de Bourgongne après le département du Roy de 
devant Arras ala en Bourgongne. Et autres besongnes. 

Item , après ce que le Roy et ses gens furent départis 
de devant Arras comme dit est, le duc de Bourgongne 
fist aler loger ses Bourguignons ou pays de Cambrésis 

1 . Le ms. Suppl, fr. 93 se contente de mettre : * Le duc d’Ac- 
quittaine • (fol. 221 verso.) 

et de Tiérace, et ala en sa personne en la cité de 
Cambray, ouquel lieu vint devers lui son frère le duc 
de Brabant. Et après que avecques lui eut eu aucun 
parlement sur ses afaires , et aussi qu’il eut ordonné 
sur toutes ses besongnes, print son chemin à aler eu 
Bourgongne, menant avecques lui raessire Robinet 
de Mailli, maistre Eustace de Laitre, naguères chan- 
celier de France, Jehan Legois, maistre Jehan de 
Troies , cirurgien , Denisot de Chaumont et plusieurs 
autres qui avoient esté bannis du royaume de France, 
ensemble leurs femmes et enfans, et ses dessusdiz Bour- 
guignons qui tous ensemble , avec aucuns autres tant 
de Picardie comme d’autre pays, porent bien estre 
mil chevaulx ou environ , à aler en Bourgongue. Et 
print son chemin à la Chapelle en Térace , où il fut 
logié. En après ala à Maisières sur Meuse en la conté 
de Rétliel , avecques tout son ost. Ouquel lieu il se 
reposa pour ung petit temps avec le conte Phelippe 
son frère, puis ala loger devant Chaalons. A l’encontre 
duquel ceulx de ladicte ville cloirenl leurs portes, par 
la vertu d’unes lectres du Roy à eulx envoiées, conte- 
nans que, icellui ne ses gens ne meissent en leur ville. 
Laquelle chose despleut moult audit duc de Bour- 
gongne, car il avoit disposé de passer l’eaue de Marne 
par ladicte ville. Pour quoy il ala vers Vitry, dont il 
fut débouté par ordre des lectres du Roy comme il 
avoit esté de Chaalons. Et, en fin, sala loger vers 
Saint-Désirier', où il passa l’eaue. Et après ce, la vigile 
de Toussains vint à Digon’, ouquel lieu il fut receu 


1. Saint-Duier. 

2. Le 30 octobre à Dijon. 

honnorablement et joieusement comme seigneur de 
tous ses subjets. Ouquel temps régnoit ou pays de 
Picardie la maladie de flux de ventre , dont plusieurs 
tant nobles, comme autres moururent. En oultre ledit 
duc de Bourgongne , à son département de Picardie , 
avoit donné congié à tous ses capitaines d’icelles mar- 
ches , c’estassavoir messire Jehan de Luxembourg, les 
seigneurs de Croy, de Beauverger, de Fosseux, de Ju- 
mont, de Ronc, de Beaufort, de Noyele, de Humber- 
court, Hector et Phelippe de Saveuses, Loys de Var- 
gnies 1 , et plusieurs autres conducteurs de ses gens de 
guerre , lesquelz demourèrent pour la garde de ses 
pays. Et d’autre part laissa à son département, à son 
seul filz, Phelippe de Charrolois, le gouvernement du 
pays de Flandres, seul et pour le tout. Et lui, venu en 
Bourgongne comme dit est , fist envayr et prendre la 
ville et chastel de Tonnoirre, lesquelz furent pillez, et 
ledit chastel destruit et désolé par ses gens. Duquel 
chastel s’en estoit fouy ung peu devant le comte de 
lonnoirre et ses gens d’armes, non osans actendre la 
venue des gens dudit duc de Bourgongne. Desquelz 
esloient conducteurs et capitaines , messire Hélion de 
Jacqueville , Fiuebourg et aucuns autres. Et tantost 
après, envoya le duc de Bourgongne lectrês à Paris 
devers le roy pour lui faire savoir la voye par laquelle 
il estoit aie de Flandres en Bourgongne , et esquelz 
beux il paia ses despeus et esquelz lieuz il ne les p ain 
pas, et la cause pour quoy. Et aussi lui fist savoir la 
destruccion du chastel de Tonnoirre, qu’il avoit fait 
faire pour ce que ledit conte, son vassal, s’estoit rebellé 

1. « Warignies » (Suppl, fr. 93). 

m 4 

par plusieurs foiz contre lui et sans cause, en le défiant 
et entreprenant sur sa terre, icelle destruisant et em- 
menant la proie. Non point qu’il le feist pour enfrain- 
dre la paix naguères faicte devant Arras, mais la vou- 
loit fermement garder et entretenir. En oultre ledit 
duc fist asséger le chastel de Belin *, situé et assis en 
la conté de Bourgongne , appartenant audit conte de 
Tonnoirre. Lequel chastel, non obslant qu’il feust 
moult puissant, fu conquis par long siège. Et le donna, 
ledit duc, à son filz le conte de Charrolois, en déshé- 
ritant ledit conte de Tonnoirre. Lequel, du vivant du 
duc son père , s’escripvoit conte de Charrolois et sei- 
gneur de Chasteaubelin. 

Item , en cest an fut mis le concile à Constance en 
Alemaigne, de plusieurs cardinaulx, patriarches, arce- 
vesques et évesques et autres prélas et ambassadeurs 
de plusieurs roys et princes chrestiens Et estoient 
lors en très grant division en l’Eglise par Pierre de 
La Lune , nommé pape Bénédic , qui se disoit vray 
pape et ne vouloit céder, non obstant que substraction 
lui eust esté faicte pour plusieurs causes de la plus 
grant partie de la chrestienté , et n’avoit mais obéis- 
sance qu’en Espaigne et en Arragon, ouquel royaume 
d’Arragon il se tenoit en ung fort chastel sur la mer 
nommé Paniscelle’. Et aussi en cest an avoit esté prins 
et mené en prison en la duché de Bavière le cardinal 

1 . Belin , en Franche-Comté. 

2. 11 s’ouvrit le 5 novembre 1414. (Voy. Raynaldi, t. VIII, 
p. 378 et suiv.) 

3. Paniscole. Le Suppl, fr. 93 ne donne pas ce nom. Il se con- 
tente de mettre : « Il se tenoit en une forte ville sur la mer » 
(fol. 222 verso, col. A]. 

de Boulogne nommé le pape Jean. Et le print le roy 
des Rommains empereur en Alemaigne', pour plusieurs 
crimes et articles qu’on lui mectoil sus. Et pour mectre 
l’Église en bonne paix et vraie union, fist tant le roy 
des Rommains que le concile fut mis oudit lieu de 
Constance séant en la proviuce de Maience. En laquelle 
cité ledit concile se tint par l’espace de deux ans ain- 
cois que ceulx desdiz royaumes d’Espaigne et d’Ar- 
ragon y venissent. Lesquelz y vindrent en l’an mil 
quatre cens et seize ou moys d’aoust , à très belle et 
noble compaignie de prélas et notables chevaliers. Et 
tant, que après leur venue on procéda à vraie élection 
de pape. Et enfin fut esleu et pontifié le cardinal de 
Colompne, de la nacion de Romme, en l’an mil quatre 
cens dix sept, et fu nommé pape Martin ’. 

CHAPITRE CXXXII. 

Comment le conte Waleran deSaint-Pol ala en la duchié de Luxembourg. 

Et du duc d’Acquitaine qui ala en Berry. 

En ce temps Waleran conte de Saint Pol, soy disant 
encores connestable de France , se party de sa conté 
de Saint Pol, à tout environ six cens combatans hom- 
mes d’armes et archers, desquels il y avoit bien soixante 
Anglois. Si s’en ala par sa ville de Bohaing à Laon , 
ouquel lieu lui furent fermées les portes , dont il fut 
mal content , et se loga au dessoubz d’icelle ville. Et 
puis de là par Reims et par Chaalons s’en ala à Ligni 

1 . Le pape Jean XXIII, trahi par Frédéric, duc d'Autriche, fut 
livré par lui à l’empereur Sigismond. 

2. Martin V (Othon Colonna), clu le 1 1 novembre 1417. 

en Barrois, sa ville’. Et tantôt après le suivv la con- 
tesse son espouse, seur au duc de Bar*, lesquelz tous 
ensemble solennizèrent la feste de Toussants. Et en 
brief temps après, ledit conte délaissant sadicte femme 
et son chastel de Ligny, s’en Lucembourg a 

Tvonville, et en aucunes bonnes villes de la duché de 
Lucembourg, de laquelle duchié U estoit gouverneur 
et de la conté de Cbingny, commis de par le duc de 
Brabant , son beau fdz , lequel duc de Brabant pour 
ce temps estoit seigneur de ladicte duchié de Luxem- 
bourg et conte de Chigny, à cause de la duchesse sa 
femme. Et après que ledit conte de Saint Pol eust visité 
les bonnes villes et fortresses dudit pays , environ la 
saint Andry * se prépara pour asséger la fortresse de 
Neufville sur Meuze, en laquelle estoient aucuns haus- 
sâmes de par Jehan d’ Angle seigneur d’Orcliimont, qui 
continuellement couroient et faisoient guerre en la- 
dicte conté de Cigny Et pour tant furent asségez 
par ledit conte, lequel avoit en sa compaignie de no- 
tables gens de guerre, c’est assavoir Guiot de Bournon- 
•ville , messire Colart de Fienne , Alain de Vendosme 
et plusieurs autres. Toutesfois , nonobstant que iceulx 
asségez feussent très fort combatus par les engins dudit 
conte, et de fait leur boulevert qu’ilz avoient basti de- 
vant leur porte fut prins d assault , si ne se v oùldrent 
point rendre, et y^fut ledit conte bien six sepmaines. 
Et après, pour le» afaires qu’il avoit ailleurs , fist for- 
tifier devant ledit chastel une esglise qui estoit à ung 

i. Il était comte de Saint-Pot et de Ligny. 

î! Bonne de Bar, sa seconde femme, comme on l'a déji vu. 

3. La Saint-André tombe le 30 novembre. 

4. Lis. Chigny, comme fins haut, 

trait d’arbaleste près de ladicte fortresse , dedens la- 
quelle église il laissa certain nombre de combatans 
soubz la conduite d’un gentil homme du pays nommé 
le grant Watier Disque, et avecques lui ung nommé 
Robinet Oger, lesquelz furent céans bien six sepmai- 
nes , de jour en jour combatans et escarmouchans à 
leurs diz ennemis. En la fin duquel temps iceux asségez 
se mirent en l’obéissance dudit conte de Saint Pol. 
Lequel conte , comme dit est , lui partant de devant 
Neufville s’en ala à Dampviller et de là à Ybbis 1 où il 
fut tout le quaresme en suivant. Et son nepveu messire 
Jehan de Luxembourg, qui ung peu auparavant estoit 
venu devers ledit conte au siège dessusdit, après qu’il 
eut esté avecques lui , l’espace d’un mois ou environ, 
prenant congié à son onç)g devant dit, lequel il ne 
vit onques depuis, s’en ala’ en Avignon pour aourer 
et veoir saint' Pierre de Luxembourg son oncle, jadis 
cardinal. 

I 

Item, en ce temps le duc d’Acquitaine, partant de 
Paris, alla par Meleun et par Montargis en la duché de 
Berry, et vint a Bourges la nuit de la Toussaint, où il 
fut grandement et solennellement reçeu et festié par 
les bourgois et habitants d’icelle ville, ou palais du 
duc de Berry. Et lendemain se party sans le sceu des- 
diz bourgois, et ala au chastel de Meun sur Yèvre, 
lequel chaslel le duc de Berry lui avoit donné, à Paris, 
et fut la cause pour quoy il ala en Berry. Lequel chastel 
lui pleut grandement et en cellui demourant print la 
possession, et retourna à Paris environ la saint Nicolas. 

1. Le ms. Suppl, fr. 93 écrit ! Ywys. Sans doute Iwuy, en 
Cambrésis. 

Pour ce que le ledit duc d’Acquitainese partit, luihui- 
tiesme, si soudainement, plusieurs en furent moult es- 
merveillez. Toutesfois assez tost après le suivirent les 
contes de Vertus et de Richemont, lesquels l’accompai- 
gnèrent, tant en alant comme en venant. 


CHAPITRE CXXXIII. 

Comment le conte de Warvich et autres Anglois alèrent au concile 
de Constance. — Et du service que le Roy fist faire pour son frère le 
duc d’Orléans. 

En ces j oui-s , le conte de Varvicli , anglois, trois 
évesques, quatre abbez et plusieurs autres chevaliers 
et clercs docteurs en théologie et en décret, jusques 
au nombre de huit vingts, vindrentpar Flandres à 
Calais, alans au concile de Coustance de par le roy 
d’Angleterre et de sondit royaume et de l’université 
d’Apoine 1 2 , en moult noble appareil. Lesquelz furent 
moult pieusement reçeuz du pape et du concile et du 
nouvel roy d’Alemaigne et de Hongrie, lieutenant fer- 
mement comme ad vocat de l’église romaine*. A la co- 
ronacion duquel, comme dessus est faicte mention, 
furent présens ledit conte, évesques et ambassadeurs 
dudit roy d’Angleterre. 

En oultre, pour ce que le jour approuchait que la 
dame de Haynau, son frère le duc de Brabant, et les 
députez de par les trois estas de Frandres dévoient aler 
à Senlis pour accomplir le traictié de la paix du duc de 

1 . « Axoine » ( Supp . fr„ 93 ). C’est l’Université d’Oxford. 

2. Le Suppl, fr. 93 met mieux : * Tenans lui fermement comme 
advocat de l’Eglise Romaine * ( fol. 223 verso , col. A). 

Bourgongne leur frère avecques le roy, et pour ce que 
le conseil du roy estoit encores moult empeschié pour 
autres certaines besongnes souveraines, Loys, duc en 
Bavière , messire Colart de Colvile 1 et aucuns autres 
ambassadeurs dudit roy, furent envoiez devers ledit 
duc de Brabant et la dame de Haynnau pour alon- 
guer ledit jour. 

En oultre, le samedi ensuivant, qui fut la Veille des 
Trois Roys, le roy de France fist faire solennellement 
en grande multitude de cierges et de torches, l’obsèque 
et service du défunct Loys, jadis duc d’Orléans; son 
frère, en l’église cathédrale de Nostre-Dame de Paris, 
qui encore n’avoit point été fait, présens le duc d’Or- 
léans et le conte de Vertus, les ducs de Berry, de 
Bourbon, d’Alençon et Loys, duc en Bavière, les contes 
de Richemont, de La Marche et d’Eu et plusieurs au- 
tres, tous vestus de noir, excepté le duc d’Acquitaine, 
le filz du Roy, qui s’estoit parti le jour de devant 
pour aller veoir sa mère la Roy ne et sa seur la duchesse 
de Bretaigne, à Meleun. Auquel service prescha le chan- 
celier de la dicte église de Nostre Dame de Paris, nommé 
maistre Jehan Gerson , docteur en théologie moult 
renommé , si parfondement et haultement que plu- 
sieurs docteurs en théologie et autres s’en esmerveil- 
lèrent, en recommandant icellui duc défunct et disant 
que le gouvernement de ce royaume par lui administré 
. en son vivant estoit meilleur que cellui qui a esté de- 
puis. Ouquel sermon il sembloit qtr’il voulsist plus 
esmouvoir la guerre que l’appaiser contre le duc de 
Bourgongne et à sa destruction , mais icellui devoit 

1 . « Calville » ( Suppl . fr. 93). Et mieux. 

estre humilié afin qu’il'recongneust son péchié en fai- 
sant digne satisfacion et par conséquent la salvacion 
de son âme. En oultre que l’exécucion faicte ou qua- 
resme derrenier passé devant la porte de ceste église 
de la proposicion maistre Jehan Petit jadis par lui pro- 
posée ou pays de France pour ledit duc de Bourgongne 
contre le duc d’Orléans défunct, comme mauvaise et 
faulse, avoit esté bien faicte et que encores n’en avoit 
on pas tant fait comme il appartenoit. Et comme il 
dist, il estoit prest et appareillé de ce soustenir par tout 
et contre tous . Le Roy adonc estoit en ung oratoire 
emprès l’autel au costé dextre , non vestu de noir. 
Après lui estoit le duc d’Orléans devant tous, pour la 
cause dudit service de son feu père , puis le duc de 
Berry, le conte de Vertus et plusieurs autres princes, 
tous par ordonnance assis, escoutans ledit sermon. Là 
estoient deux eardinaulx , c’estassavoir les arcevesques 
de Reims et de Pise, et plusieurs évesques et si grande 
multitude de clergié, de chevalerie et du peuple, qu’à 
peine les povoit l’église comprendre. Après lequel 
sermon lesdiz ducs d’Orléans et de Berry et le conte 
de Vertus recommandèrent au Roy ledit prescheur. 
Et le lundi ensuivant le Roy fist faire ung pareil ser- 
vice pour ledit duc d’Orléans son frère défunct, en la 
cliappelle des Célestins de Paris , en laquelle il fut en- 
terré, en la présence des dessus nommez. Et prescha 
oudit lieu maistre Jelian Courtecuisse, docteur en théo-- 
logie, en ensuivant le propos de maistre Jehan Gerson. 
Et pareillement ledit Roy fist faire encores un pareil 
service comme dessus, vigiles, commendaces 1 et messe, 

1. Commémoration. 

pour ledit duc d’Orléans défunct, ou college de Na- 
varre en la chappelle dudit lieu, présens le Roy et ses 
parens dessus nommez. 

CHAPITRE CXXXIV. 

Comment le Roy et son grant conseil enrôlèrent gens d'armes pour 
destrousser les geni du duc de Bonrgongne. Et plusieurs autres choses 
ensuirans qui adeindrent en ce temps. . 

Or est vérité que après la destruction du chastel de 
Tonnoirre' dessus dit,plusieiirshommesd’armesetgens 
de traict qui avoient esté à ladicte destruction , se te- 
noient ensemble par manière de compaignes, bien sept 
mille chevaulx, et en plusieurs lieux, et faisoient moult 
de maulx ès pays du Roy, tant en l’Auxerrois comme 
ailleurs. Pourquoy fust ordonné par le Roy et son 
conseil, le seigneur de Gaucourt, messire Gasselin du 
Bois et plusieurs autres pour iceulx combatre et sub- 
juguer. Lesquelz gens de campaignes furent poursuys 
par les dessusdiz moult vigoreusement , et enfin y en 
eut de deux à trois cents mors et prins. Lesquelz prins 
furent menez à Paris et mis en Cliastellet, et depuis en 
y eut d’exécutez. Mais paravant le Roy paia leur raen- 
çon à ceulx qui pris les avoient. Et estoient conduc- 
teurs des dessus dictes compaignes, Hélion de Jacque- 
ville , Fierbourch et aucuns autres , lesquelz sachant 
l’assemblée des gens du Roy venans sur eux, se retra- 
hirent vers le pays de Bourgongne. 

Après ce , messire Johannot de Poix , nepveu de 
messire Jaques de Chastillon seigneur de Dampierre 

1. Ce mot, comme on sait, se prononçait Tonnerre. 

et admirai de France , alant devers le duc de Bour- 
gongne , à tous deux cents combatans ou environ , lut 
rué jus et destroussé de tous poins, qu’onques de sa 
compaignie n'en eschapa qu’un seul hontme, lequel se 
nommoit Tambulan , qui se saulva par fuite, et tous 
les autres, comme dit est, furent mors ou prins. La- - 
quelle destrousse par semblant despleut moult au duc 
de Bourgongne. Item, pareillement Hector de Saveu- 
ses , qui fort avoit guerroie les gens du Roy devant 
Arras, fut prins, en faisant le pèlerinage de Léesse, des 
gens du Roy et mené à Paris. Et de fait, se n’eust esté 
par le pourchas et prière de la contesse de Haynau, il 
eut esté exécuté. Et aussi que Pbelippe de Saveuses 
son frère print prisonnier Henry de Boissy seigneur de 
Chaule, et Eustace d’Âgne seigneur de Sarten, lesquelz 
deux avoient de leurs prochains amis au conseil du 
Roy qui firent grant diligence que ledit Hector ne fut 
exécuté, afin que leurs amisdessusdiz feussent délivrez; 
et par ces moiens icellui Hector fut mis à pleine déli- 
vrance. 

Pour lesquelles besongnes et plusieurs autres , non 
obstant la paix faicte devant Arras, y avoit-ilpeu de seu- 
reté et d'amour. Car la partie du duc d’Orléans se 
tenoit devers le Roy et le duc d’Acquitaine. Pour quoy 
ceulx de la partie de Bourgongne et tous ses favorables 
n’avoient quelque accès ne gouvernement devers le 
Roy, ains estoient traictiez en rigueur de justice très 
durement. Et en pareil cas, ledit duc de Bourgongne 
très rigoreusement traictoit et soufiroit estre traictez 
ceulx de la partie d’Orléans qui lui avoient esté con- 
traires la guerre durant. Néantmoins, tellement quelle- 
ment fut la paix partraictée. 

Durant lequel temps la contesse de Haynnau à tout 
grande et notable eompaignie , par Vermandois, par 
Noion et par Compiengne -vint à Senlis. Avecques la- 
quelle vindrent les députez des trois Estas de Flandre 
moult noblement: En après vindrent le duc de Bra- 
bant et le conseil du duc de Bourgongne , c’est assa- 
voir l’évesque de Tournay, le seigneur de Rong , sire 
Guillaume Bouvier , gouverneur d’Arras , maistre 
Thierry le Roy et aucuns autres, lesquels après la re- 
queste du conseil du Roy alèrent à Paris pour plus con- 
venablement traicter, excepté ladite contesse de Hay- 
nau, à laquelle son seigneur et mary avoit défendu, et 
mandé par lectres que elle et ses gens de son hostel 
n’alassent point oultre Senlis. Ouquel lieu elle fut 
honnorablemet receue par le duc d’Acquitaine accom- 
paigné du duc de Berry, lesquels vindrent de Paris à 
l’encontre d’elle, et après fut visitée des autres princes 
du sang royal, et mesmement de la duchesse de Bour- 
bon , laquelle vint de Clermont à Senlis par l’accord 
du duc de Bourbon son mary, pour icelle festier, et 
demoura avecques elle trois jours jusques au retour 
d’icelle. 


CHAPITRE CXXXV. 


Comment les ambaxadeurs d'Angleterre vindrent à Paris. Et de la paix 
d'Arras qui lors fut confermée du tout. 


En ces propres jours vindrent à Paris le conte 
Doursès ’, oncle du roy d’Angleterre , et avecques lui 
le conte de Grès admirai d’Angleterre, les évesques 


t . Le comte de Dorset. 

Dinelmes et de Norvegue et plusieurs autres, jusques 
au nombre de six cent chevaulx ou environ, tous 
ambaxadeurs pour traicter le mariage de la fille du 
roy de France et dudit roy d’Angleterre. Lesquelz 
ambaxadeurs venus audit lieu de Paris furent logez 
en l’ostel du Temple , eulx maintenans si pompeuse- 
ment, tant en chevauchant parmi la ville comme en 
leurs autres afaires , que les François et les Parisiens 
en avoient grans merveilles. En après , le x* jour de 
février, le Roy fist une notable feste dedens Paris en 
boires , mengers , joustes , danses et autres esbate- 
mens, à laquelle feste furent lesdiz ambaxadeurs d’An- 
gleterre, et jousta le Roy ce jour contre le duc d’Alen- 
çon qui nouvellement avoit esté fait duc par le Roy 
dessusdit. Et le duc de Brabant jousta pareillement 
contre le duc d’Orléans, moult cordialement. Et dura 
ladicte feste par trois jours. En laquelle les seigneurs 
du sang se maintiendrent l’un avecques l’autre moult 
doulcement et honnorablement. Auxquelles joustes 
estoient pour les regarder la royne de France , la 
duchesse d’Acquitaine et plusieurs autres nobles dames 
et damoiselles. 

Et oultre , le xxiiii” jour du mois de février, après 
ce que plusieurs parlemens eurent esté fais par le grant 
conseil du Roy avec le duc de Brabant, la dame de 
Haynnau et autres des gens du duc de Bourgongne, 
tant à Senlis comme à Paris, la paix fut criée et publiée 
au son de la trompète selon le contenu des lectres 
royaulx , desquelles je me tais à présent à cause de 
briesté ', et aussi pour tant que j’ay fait mencion cy- 

1 . Voir aux additions. 

devant du traictié de la paix si comme elle fut faicte, 
pourparlée et accordée, le Roy tenant son siège devant 
Arras. Et comme ladicte paix fut criée en la ville de 
Paris, fut criée et publiée pareillement ou royaume 
de France en plusieurs et divers lieux. 


CHAPITRE CXXXVI» 


Comment trois Portingalois firent fait d'armes contre trois François en 
la présence du Roy. 

Item, en ces jours, à Saint-Oyn, l'ostel du Roy 
dehors Paris, fut fait ung champ de trois Portingalois, 
c’estassavoir le premier, le seigneur d’Alveron, le 
second messire Jehan Consale et le tiers messire 
Pierre Consale, contre trois françois dont le premier 
estoit nommé messire üiançois de Grimaulx, le second 
Marigon, et le tiersÉareeque *. Si furent premiers 
amenez au champ les trois Portingalois pour ce qu’ilz 
estoit appelans, par le conte Dourset, oncle du roy 
d’Angleterre, et les autres seigneurs anglois. Et les 
François furent amenez par messire Clugnet de Bra- 
bant, admirai de France, et Jehan, frère au duc de 
Bar , avec plusieurs autres nobles hommes. Et lors , 
après ce que les cris furent fais de par le Roy en la 
manière accoustumée, vindrent ensemble et commen- 
cèrent à combatre l’un contre l’autre moult asprement. 
Mais en la fin lesdiz portingalois se rendirent aux fran- 
çois, vaincus, pour doubte de la mort; dont les Anglois 
qui les avoient amenez ou champ, eurent grande 


t. « Larocque » ( Suppl, fr. 93). 

indignacinu et desplaisance. Et adonc iceulx , par 
l’ordonnance du Roy et de son conseil, furent les 
premiers mis hors des lices , et les dessusdiz françois 
furent après ramenez moult honnorablement , aians 
grande léesse de leur victoire. 

En oultre , après toutes ces besongnes, la contesse 
de Haynnau et toute sa compaignie se parti de Senlis 
et s’en retourna arrière en son pays devers son seigneur 
et mary le duc Guillaume. Et pareillement se partirent 
les Anglois après ce qu’ilz eurent esté festiezet lionnorez 
du Roy et de ses princes et qu’ilz eurent receu plusieurs 
dons. Toutesfois ilz ne besongnèrent riens de ce pour 
quoy ilz estoient venus, c’estassavoir le mariage de 
leur roy à la fille du roy de France , pour ce qu’ilz 
faisoient demandes trop excessives, comme la duchié 
de Normendie et la conté de Pontieu avec la duchié 
d’Acquitaine, à en joir héréditablement et à tous- 
jours. Et leur fut respondu que le Roy envoieroit ses 
ambaxadeurs en Angleterre devers leur roy pour 
faire response finale sur les requestes qu’ilz avoient 
faictes. 

CHAPITRE CXXXVII. 

Comment U paix qui avoit esté faicte nouvellement devant Arras entre 
le Roy et le duc Jehan de Bourgongne, fut jurée solemnellement par 
les ambaxadeurs dudit de Bourgongne et des princes du royaume de 
France. 

Le xiii* jour de mars ensuivant, le duc de Brabant, 
l’évesque de Tournay, le seigneur de Ronq , sir Guil- 
laume Bouvier, chevalier et gouverneur d’Arras, con- 
seiller et ambaxadeur du duc de Bourgongne , et les 

députez par les trois Estas de Flandres procureurs et 
aians puissance en ceste partie du duc de Bourgongne, 
jurèrent tous , ou nom dudit duc et pour lui , en la 
présence du Roy, par les foy et serement de leur 
corps, sur la vraie croix et sainctes évangiles de Dieu. 
Et pareillement ledit duc de Brabant , lesdiz ambaxa- 
deurs dudit duc de Bourgongne , les ambaxadeurs de 
la dame de Haynnau et les dessusdiz députez jurèrent 
lesdiz seremens en leurs noms privez. Et ainsi jurèrent 
les ducs de Berry, d’Orléans, d’Alençon et de Bourbon, 
les contes d’Eu et de Vendosme, grant maistre d’ostel, 
le seigneur de Préaulx, le chancelier de France, 
l’arcevesque de Sens, de Bourges, de Rouen, les éves- 
ques de Laon, de Lizieulx, de Paris et de Chartres, le 
chancelier d’Acquitaine, le conte de Tancarville et 
plusieurs autres du grant conseil du Roy. En après 
furent envoiez de Paris les commissaires du Roy, 
c’estassavoir le Maistre des arbalestriers de France, le 
seigneur de Rambures et maistre Jehan de Vailly 
président en parlement , et vindrent à Tournay oudit 
mois de mars. Ouquel lieu vindrent pareillement ledit 
duc de Brabant et la dame de Haynnau et Phelippe de 
Bourgongne conte de Charrolois, et nobles etprélatz, 
avecques ceulx de Gand et autres bonnes villes de 
toute la conté de Flandres , des appartenances et en- 
clavemens. Et là , après la lecture et publicacion des- 
dictes lectres de la paix, iceulx, c’estassavoir le conte 
de Charrolois et tous les autres dessusdiz, jurèrent les 
seremens dessusnommez ès mains desdiz commis- 
saires, en la présence dudit duc de Brabant et dame 
de Haynnau, et promirent à tenir ladicte paix et con- 
tenu desdictes lectres royaulx par la forme qu’il a 

pieu au Roy à ordonner et commander , en tant qu’il 
leur touche. Semblablement jurèrent le clergié et les 
nobles de Tournay et du pays , tous baillans leurs lec- 
tres comme avoient fait lesdiz de Charrolois et de 
Flandres ausdiz commissaires, à porter à maistre 
Estienne de Mauregard, garde des Chartres du Roy, 
à Paris, scellées de leurs seaulx. Après, en la sepmaine 
peneuse, par ledit seigneur de Charrolois furent con- 
voquez par lectres à Arras les prélas, colleges, les 
nobles et bonnes villes de toute la conté d’Artois 
et avecques, les ressors et enclaveures d’icelles, les- 
quelz jurèrent tous et baillèrent leurs lectres ausdiz 
commissaires comme avoient failles autres à Tournay. 
Et depuis furent envoiez de par le Roy, en Bourgongue, 
lesdiz commissaires, pour recevoir lesdiz seremens 
dudit duc de Bourgongne et des trois Estas de sadicte 
ducliié. Lesdiz commissaires estoient , le seigneur de 
de Thyonville et maistre Simon de Nanterre, président 
en parlement, lesquelz jurèrent tous les seremens 
contenus esdictes lectres royaulx et les promirent à 
tenir comme avoient fait les autres dessusnommez , 
en baillant leurs lectres et en envoiant icelles audit 
garde des Chartres du Roy à Paris. Toutesfoiz ledit 
duc de Bourgongne ne voult point jurer, et dist qu’il 
parleroit au Roy et au duc d’Acquitaine son filz, 
avant qu’il jurast ladicte paix, pour certaines causes 
qui à ce le mouvoient. 

DE L’AN MCCCCXV. 

[Du 31 mars 1413 au 10 avril 1416.] 


CHAPITRE CXXXVIII. 


Comment ceulx de la ville d’Amiens furent assemblez pour jurer et 
entretenir la paix qui fut faicte devant Arras. 


Au commencement de cest an , ceulx de la ville 
d’Amiens escrivirent telles lectres : 

a Le Maieur, Esclievins et Communaullé d’Amiens. 
Faisons savoir que le xvni" jour du moys d’avril, l’an 
mil quatre cens et quinze , par le commandement de 
maistre Jehan de Vailly, président en parlement, 
commissaire en ceste partie du Roy nostre sire, Nous 
et tout le peuple d’icelle ville d’Amiens, convoquez et 
appeliez d’ostel en ostel (sic) et au son de la cloche , 
à comparoir en la place du marchié de ladicte ville, et 
présent nous et toute la communaulté ou la plus grant 
et plus saine partie de ladicte ville , icellui président 
fist lire et publier certaines lectres royaulx dont la 
teneur estoit telle : « Charles par la grâce de Dieu roy 
de France, etc. » Lesquelles lectres leues et publiées, 
Nous et tout le peuple assemblez audit lieu, fismes, 
jurasmes et promeismes sur la croix et sainctes évan- 
giles de Dieu , et encores par ces présentes jurons et 
promectons les seremens contenus et déclairez ès lec- 
tres dessus escriptes, tenir et garder ladicte paix et le 
contenu de ladicte ordonnance, à nostre loyal povoir, 
en tant qu'il nous touche, tout ainsi et par la forme 

lu 3 

et manière que le Roy nostre sire par sesdictes lectres 
l’a voulu ordonner et commander. En tesmoing de ce 
nous avons mis et pendu à ces présentes le séel de 
ladicte communaulté d’icelle ville d’Amiens. Donné 
l’an et le jour dessusdiz. » 

Et sur la substance desdictes lectres furent lectres 
faictes et par deux notaires apostoliques, qui certi- 
fioient ladicte ordonnance avoir esté publiée et les 
coléges avoir esté assemblez ou chapitre de Nostre- 
Dame d’Amiens, c’estassavoir telz et telz. Et furent 
lectres séellées du séel de l’évesque d’Amiens, du séel 
du chapitre et des seaulx des autres collèges. Les- 
quelles lectres furent baillées ou bailli d’Amiens, à 
porter à Paris à maistre Estienne de Mauregar J, garde 
des Chartres du Roy dessusnommé. Et avec ce, ledit 
bailli fist publier ès mètes de son bailliage, hormis les 
terres du duc de Bourgongne, ladicte ordonnance, 
esquelx lieux le mandement du Roy avoit esté publié 
et exécuté, et fist faire les seremens contenus enjadicte 
ordonnance par les gens de tous estats en chascune 
cliastelle’nie de sondit bailliage , et de ce fist faire 
lectres séellées du séel royal et du séel des prélats, 
collèges, nobles à bannière ou chevaliers notables, et 
des bonnes villes, et en icelles paroles estoit icellui 
mesme bailli. Et ainsi fut tait adonc par tous les bail- 
liages et séneschauciés de tout le royaume , et furent 
ladicte paix et ordonnance proclamées et publiées en 
tous les lieux acoustumez à faire proclamacions et 
publicacions. Et après ce , par lesdiz commissaires 
furent demandées lectres du clergié , nobles et bonnes 
villes, et portées à Paris comme dessus est déclairé des 
autres. 

CHAPITRE CXXXIX. 


Comment le conte Waleran de Sainl-Pol t res passa. De» seigneurs du 
sang royal. Et du duc d’Acquitaine qui se parti de Meleun. 


Le x' jour d’avril* l’an dessusdit mil quatre cens et 
quinze, Walerant, conte de Saint Pol et de Liguy, soy 
disant encores connestable de France, acoucha malade 
dedens le chastel de Yvvis en la conté de Ligny, et la 
cause de sa maladie , comme il fut commune renom- 
mée, fut pour ce que son médecin lui bailla un clistère 
trop fort, et environ douze jours après fma sa vie. Et 
fut enterré en la grant église d’Yvvis devant le grant 
autel, en grant pleurs et gémissemens de ses gens, 
combien que par son ordonnance et son testament, 
fait moult notablement en sou vivant, il ordonna estre 
apporté en l’abbaye de Clercamp’, de laquelle ses 
prédécesseurs contes de Saint Pol estaient fondateurs, 
et jlame Bonne, sa femme, seur au duc de Bar. La- 
quelle, durant sa maladie, pour venir devers lui, aiant 
grant désir et regret de parler à elle et le veoir à son 
dernier jour, mais icelle faisant grant diligence ef avec 
elle la nièpee dudit Waleran, seur de messire Jehan 
de Luxembourg, vindrent et arrivèrent audit lieu 
d’Yvvis, environ deux heures après son trespas, non 
obstant que pour elles plus liaster de venir chevau- 
chèrent grant espace enjambées sur chevaulx trotaus. 


t . Le ms. Suppl, fr. 93 met : le ix*, et l’Art de vérifier les 
dates, le 19. 

2. Le ms. Suppl, fr. 93 écrit la vraie orthographe du mot : 
Cercamp. 

■* 

Lesquelles dames là venues, oyans le trespas d’icellui 
seigneur, furent moult tristes et ennuieuses en cuer 1 . 
Et après que ladicte duchesse eut là séjourné environ 
dix jours, s’en retourna à Ligney en Barrais’, ouquellieu 
elle fist célébrer en l’église collégiale ung service pour 
son feu seigneur et mary, et là, en l’absence d’elle, par 
sou procureur suffisamment fondé , renonça à toutes 
les debtes et biens quelconques de sondit feu mary, 
excepté son douaire, en mectant sur la représentacion 
de sondit seigneur et mary, sa ceinture et sa bourse, 
et demandant de ce aux tabellions publiques là estans 
présens pour ladicte dame , ung ou plusieurs instru- 
mens. Duquel conte furent héritiers les deux filz du 
duc de Brabant et de la fille dudit défunct, première 
femme d’icellui duc de Brabant. 

Item, en ce mois les seigneurs du sang royal qui 
estoient à Paris alèrent à Meleun au commandement 
de la Royne et de son filz le duc d’Acquilaine *, pour 
lors là estans. Et ainsi que lesdiz seigneurs estoient 
embesongnez avecques ladicte Royne de plusieurs 
choses, ledit duc d’Acquitaine, acompaignié de peu de 
gens, se parti de là et ala à Paris. Duquel lieu il fist 
savoir aux seigneurs dessusdiz que point ne retour- 
nassent à Paris jusques à ce que le Roy ou lui leur 
manderait, et s’en alassent cbascun d’eulx en leur 
pays visiter leurs besongnes. En après ledit duc 
d’Acquitaine, sachant que la Royne sa mère avoit grant 
finance ès bostelz de trois hommes dedens Paris, 
c’estassavoir Michault Lailler, Guillaume Senguin et 

1. « Et ennuyés en cuer » ( Suppt.fr . 93). 

2. Ligny en Barrois. 

3. Autrement Louis, duc de Guienne. 

Piquet de La Haye , entra soudainement esdictes 
maisons, à tout ses gens, et print ou fist prendre et 
emporter de fait toute icelle chevance avecques lui 
en son hostel. Et après fist évoquer les prévostz de 
Paris et des marchans, avecques l’Université et grant 
nombre de bourgois, à venir devers lui au Louvre, 
et là, fist par l’évesque de Chartres, son chancelier, 
exposer par articles tout le gouvernement du royaume, 
commençant à la coronacion du Roy son père jusques 
à présent; comment le duc d’Anjou avoit osté le 
trésor da roy Charles jadis son aieul', porté et des- 
pendu avec lui en Italie ; conséquemment, des ducs de 
Berry et de Bourgongne trespassé; en après, du duc 
d’Orléans, trespassé, et après ce, du duc de Bourgon- 
gne qui est présentement vivant , par lesquelz toute la 
finance {lu Roy son père a esté traictée et exillée , en 
concluant que ledit duc d’Acquitaine, Daulphin de 
Vienne , ainsné fdz du Roy, ne vouloit plus souffrir 
telles gouvernances, ne telles choses, ne si grant 
destruction des biens de ce royaume et de sondit 
père. Et pour ce , en conseillant à la chose publique, 
et au bien de tout ce royaume pourvéant, lui mesme, 
seul et fermement, prenoit le gouvernement et la 
régence d’icellui , et ce uotifioit-il à eulx et à tous 
autres à qui il appartenoit ou povoit appartenir. 
Après lesquelles choses longuement exposées, tous 
retournèrent eu leurs lieux, et les seigneurs du sang 
royal, prenans congié à la Royne, se séparèrent l’un 
de l’autre. Et alèrent le duc de Berry à Dourdan dans 
sa conté d’Etampes, et le duc d’Orléans à Orléans, et 

i. Ayeul de lui duc d’Aquitaine. 

le duc de Bourbon en sa duchié de Bourbon. Et. le 
duc de Bourgongne estoit en Bourgongne comme dit 
est. Et le Roy estoit malade en son hostfl de Saint 
Pol en Paris. Et adonc le duc d’Acquitaine, acom- 
paigné du conte de Richemont, estant au Ijpuvrè, 
osta sa femme de la compaignie de la Royne, et la fist 
mectre à Saint-Germain en Laye‘. 


CHAPITRE CXL. 


Comment le roy d’Angleterre se mist sus à grant puissance pour descendre 
en France, et des ambaxadeurs qui furent envoiez vers luy. 


Après que les- ambaxadeurs du roy d’Angleterre qui 
avoient esté à Paris, comme dit est dessus , furent 
retournez vers lui et qu’ilz eurent faicte leur relacion 
de la response qu’ilz avoient eue du roy de France et 
de ceulx de sa partie, lui ne ses princes n’en furent 
point bien contens, et pour ce assembla son grant 
conseil pour sur ce avoir advis et délibéracion. En la 
fin duquel conseil fu conclud qu’il assembleroit de 
tout son royaume la plus grant partie de gens de 
guerre qu’il pourroit finer pour entrer en France et 
à son povoir conquérir et traveiller le royaume , et 
tant faire s’il povoit qu’il en débouteroit le roy de 
♦ France et ses successeurs. Et afin d’avoir navire pour 
passer ses gens, envoya ses commis en Holande et 
Zélande, lesquels affermèrent ceulx à qui lesdictes 
navires estoient, d’estre bien paiez : et leur promirent 
d’en bailler et livrer ce que besoing en seroit. Et 


1. C’est Marguerite , fille de Jean duc de Bourgogne. Il l’avait 
épousée le 30 août 1 404. _ 

avecques ce ledit rov d’Angleterre fist préparer toutes 
ses provisions généralement qui povoient compé- 
ter et appartenir à faire guerre, et pour paier les 
souldoiers furent trouvées les manières de leurs 
finances par tous les moiens qui faire se porent, et 
tant qu’il assembla oultre la somme de cinq cens 
mille nobles d’Angleterre, ou monnoie et vaisselle à 
la valeur. Et finahlement avec les princes et les gens 
des trois estats de son royaume conclud de venir en 
personne descendre en France, le plus brief que faire 
se pourroit et à tout la plus grant puissance qu’il 
pourrait, comme dit est dessus. Lesquelles conclusions 
furent assez tost divulguées et sceues à Paris en l’ostel 
du Roy. Et pour tant, le duc d’Acquitaine qui avoif 
prins le gouvernement du royaume pour l’occupation 
du Roy son père 1 , fist prestement assembler le grant 
conseil du Roy, et manda à revenir à Paris le duc de 
Berry son oncle, et aucuns autres seigneurs, avec 
lesquelz et autres sages il eut plusieurs consaulx sur 
ceste matière pour savoir comment il se aurait à 
conduire. Car alors le Roy estoit malade. Si fust dé- 
libéré qu’on ferait préparer gens d’armes par toutes 
les parties du royaume à estre prestz pour résister et 
aler contre ledit roy d’Angleterre et les siens, tantost 
qu’on sçaroit sa venue , et avec ce qu’on mectroit 
garnisons ès villes et fortresses sur la mer, et aussi 
qu’on lièveroit finances, tant par tailles que autre- 
ment, par tout ledit royaume, 'en ce qu’il serait 
possible ; en oultre , qu’on envoieroit devers le roy 

' \ 

t . On était convenu dans la chancellerie française de désigner 
par ce mot la maladie du Roi. , . t 

d’Angleterre une solennelle ambaxade pour lui faire 
aucunes offres assez raisonnables selon les requestes 
que avoient faictes ses derniers ambaxadeurs. A la- 
quelle faire furent commis le conte de Vendosme, 
maistre Guillaume Bourratier, arcevesque de Bourges, 
Lévesque de Lizieux, nommé maistre Pierre Franel, les 
seigneurs d’Ivry et de Braquemont, maistre Gaultier 
Coel, secrétaire du Boy' et maistre Jehan Andrieu, 
avec aucuns autres du grant conseil. Lesquelz, durans 
encores les trêves entre les deux royaumes, partans 
de Paris, alèrent par Amiens, Moustereul et Boulongne, 
à Calais, et de là passans la mer, à Douvres en Angle- 
terre. Si estoient environ trois cens et cinquante che- 
vaucheurs ’. En après alèrent à Cantorbie, duquel lieu 
furent menez par les gens du roy anglois, par Rocestre 
jusqu’à Londres , et en la fin vindrent à Vincestre , là 
où le roy se tenoit. Et là , devant ledit roy, les ducs 
de Clarence, de Bethfort et de Clocestre, ses frères, les 
autres grans seigneurs et conseil dudit roy et clergié 
et grant chevalerie et le peuple de la cité de Vincestre, 
en la sale de l’évesque, par la bouche de l’arcevesque 
de Bourges*, ilz exposèrent leur ambaxade audit rov. 
Lequel arcevesque exposa premièrement en latin et 
après en françois, si éloquentement et si distinctement, 
hardiement et sagement, que les Anglois, et François 
ses compaignons, s’en esmerveillèrent grandement. 

1 . « Gautier Call » (Suppl, fr. 93). Gontier Col , comme nous 
l’avons marqué plus haut. 

3. Avec son exactitude habituelle , Monstrelet donne ici le 
nombre des gens de la suite des ambassadeurs. Ce nombre était 
toujours fixé dans les sauf-conduits. Voy. Rymer, jxissim. 

3. Guillaume Bourratier, comme on l’a vu plus haut. 

El en la fin de sadicte proposiez m offrirent audit roy 
terre et très grant ‘somme de pécuue, avec la fille du 
roy de France qu’il prendrait à 'femme, mais qu’il 
voulsist délaisser et défaire son armée qu’il assembloit , 
au port de Hantonne 1 et ès autres pors voisins, pour 
aler contre le roy de France comme on disoit, et 
par ainsi il accorderait et édifierait pardurablement 
avecques lui et sondit Toÿaume , vraie , entière et 
parfaicte paix. Après laquelle proposiciou finée se 
partirent les ambaxadeurs françois dessusnommez, et 
furent grandement receuz [au disner]* avecques le 
roy. Et après ce, à ung autre certain jour ledit roy 
fist donner response ausdiz ambaxadeurs sur leur 
dicte proposiciou , par l’arcevesque de Cantorbie. 
Lequel, répliquant de point en point ce qui avait esté 
dit par l’arcevesque de Bourges , adjousta aucunes 
cjboses, et aucunes aussi en laissa. Lequel arcevesque 
de Cantorbie fut assez aigrement reprius par cellui de 
Bourges là où il estoit besoing, en lui disant : « Je 
n’ai pas ainsi dit, ne par telle manière. » En la fin 
de ladicte response fu conclud par le roy d’Angleterre 
et son grand conseil, que se le roy de France ne lui 
donnoit, avec sa fille en mariage, les duebez d’Acqui- 
taine , de Normendie , d’Anjou et de Touraine , les 
contez de Poictou, du Mans et de Pontliieu et toutes 
les autres choses jadis appartenans aux roys d’Angle- 
terre ses prédécesseurs héritablement , il ne se désis- 
terait point de son voyage, entreprinse et armée, 
mais de tout son povoir destruiroit le royaume et le 

1. Southampton. 

2. Notre texte omet ces mots , qui se trouvent dans le Suppl, 
fr. 93. 

roy de . France, son adversaire et détenteur d’iceulx 
pays injustement,. et que par espée il recoin remit 
toutes ces choses et lui osteroit la couronne dudit 
royaume, s’il povoit. Le roy de sa propre bouche 
advoua icellui arcevesque de Cantorbie et dist que 
ainsi le feroit-il par la permission de Dieu, et ainsi le 
promist ausdiz ambaxadeurs en parole de roy. Adonq 
ledit arcevesque de Bourges, selon la coustume de 
France, demanda congié de parler, et puis il dist : 
« O tu Roy! avecques révérence, que penses-tu, 
voulant débouter injustement le très chresticn roy des 
François de la chaière et trosne de si très graut et si 
puissant royaume? O tu- Roy! avec révérence, cuides 
tu qu’il ait offert ou fait offrir à te donner sa terre et 
finance avec sa propre fille à femme, pour la crainte 
de toy, de tes amis et bien vueillans? nennil. Mais eu 
vérité icellui, meu de pitié, comme amateur de paix, 
il a ce fait, afin que le sang humain et innocent ne 
feust point espandu, et le peuple chresticn par ces 
tourbillons de batailles ne feust point destruit. Et en 
appellant l’aide de Dieu le Tout Puissant et de la 
benoiste Vierge, de droit et de raison , par les armes 
de lui et de ses loyaulx subjetz, vassaulx, aliez et 
bien vueillans, avec révérence, se tu y viens, tu seras 
enchacié des régions de sondit royaume et de toutes 
ses dominacions. Ou tu y seras prins, ou tu y mourras. 
Pour la révérence duquel si grant roy auquel nous 
sommes ambaxadeurs et serviteurs, nous te prions de 
par nous que tu nous faces seurement et sans dom- 
mage conduire et mectre hors de tes régions et de 
toute ta dominacion, e*. au Roy nostre sire tu escripves 
entièrement la response que tu as faicte, sur ton séel 


Digitized by Google 



78 


[1415] D’KNGUF.RIUN DF. MONSTRELET. 

et signe manuel 1 2 . Laquelle chose ledit roy fist et leur 
octroia bénighement. Et en celle maniéré , lesdiz 
ambassadeurs, après ce qu’ilz eurent receuz gratis 
dons, retournèrent à Douvres et de là à Calais. Et 
après ce qu’ilz furent retournez à Paris, au duc d’Ac- 
quitaine en plain conseil du Roy devant plusieurs 
chevaliers , le clergié et le peuple, ilz racomplérent 
par escript l’ordonnance de leur ambaxade. Et par 
avant ce, le duc d’Acquitaine et le grant conseil du 
Roy avoient reçeu les lectres de response finale dudit 
roy d’Angleterre, faictes à Vincestre et envoiées audit 
roy Charles de France. 

6 

CHAPITRE CXLI. 


Comment le duc Jehan de Bourgongne envoya ses ambaxadeurs devers 
le duc d'Acquitaine , lui requerre et remonstrer aucunes besongues. 


En ce temps le duc Jehan de Bourgongne estoit 
moult sollicité par les complaintes et clameurs des 
bannis dessusnommez de Paris’ et de tout le royaume 
de France, lesquelz il avoit receuz et recevoit comme 
dessus est dit, et moult estoit exhorté de à ce re- 
médier. Et pour ceste cause envoya devers le duc 
d’Acquitaine, son beaufilz, et le grant conseil du Roy, 
à Paris, ses ambaxadeurs, c’estassavoir sire Renier 


1 . Walsingham traite fort mal Guillaume Bourratier. Voici ce 
qu’il en dit . « Vir verbosus et arrogans, sed parum disciplinants, 
« prout ostendit expost, niniis petulantcr se gerens in præscntia 
« regis et procerum, in peroratione suæ legadonis » ( Brev . Hist., 
p. 434).“ 

2. Voy. t. II, p. 408. 

Pot et le seigneur d’ Autre (d'Ancre) chevalier, l’éves- 
que de Tournay et ung advocat d’emprès Dijon, afin 
qae lesdiz bannis par l’auctor&é du Roy feussent 
révoquez, et que des cinq tens personnes devisées à 
estre bannis selon le contenu et accord de la paix 
faicte , nul ne feust bahny , mais toutes choses leur 
feussent pardonnées et abolies , et avecques ce , que 
sa femme feust et demourast avecques lui à Paris, 
laquelle il faisoit demourer à Saint Germain en Laye 1 2 , 
et déboutast de sa codipaignie une sienne amye qu’il 
tenoit en lieu de sadicte femme ’, et après ces choses 
ainsi faictes, il jureroit ladicte paix et la tenroit sans 
la violer, autrement non. Pour lesquelles choses ainsi 
exposées ledit duc d’Acquitaine fut tellement esmeu, 
que lesdiz ambaxadeurs ne porent alors avoir plaisant 
response. Et ung autre jour retournèrent devers ledit 
duc d’Acquitaine , espérans avoir plus gracieuse fes- 
ponse. Mais non aians et impétrans ce qui leur estoit 
devisé et qu’ilz avoient requis de par le duc de Bour- 
gongne leur seigneur, dirent au duc d’Acquitaine : 
« Très redoubté prince et très noble seigneur, avec 
révérence , sachez que se vous n’accordez ce que 
nostre seigneur vous requiert, il ne jurera pas la paix 
et ne tiendra pas icelle , et se vous estes traveillé des 
Anglois vos ennemis, il, ne ses vassaulx et subjectz, ne 
se armeront point pour vous, et ne vous servira ne 
défendra. » Laquelle chose oyant , ledit duc d’Acqui- 
taine de plus en plus esmeu eu ire, néantmoins refre- 

1 . Voy. plus haut, p. 70. 

2. Juvénal dit que c’était une des filles d’honneur de la Reine, 
fille de messire Guillaume Cassinel , et qu’on nommait pour cela 
La Cassinellc ( Ch . PI de God., p. 275). 

nant son yre en soy mesme, dist que sur toutes choses 
il auroit conseil et manderait dedeas brief terme à 
leur maistre et seigneur sa voulenté par ses légaulx*. 
Et ainsi retournèrent lesdiz ambaxadeurs en Bour- 
gongne. Et après ce , ledit duc d’Acquitaine eut 
délibéracion du grant conseil du Roy' sur la péticion 
et requeste dudit duc de Bourgongne , auquel en 
Bourgongne, furent envoiez de par le Roy, sire Guis- 
cliard Daulphin, le seigneur deVielpont, chevaliers, 
et maistre Jehan de Vaily, président. Lesquelz le 
trouvèrent à Digon et traictèrent tant avecques lui , 
qu’il jura ladicte paix comme les autres avoient fait, 
et de son serement apportèrent lectres et séellées, 
lesquelles furent baillées à maistre Estienne de Mau- 
regard comme les autres. 

Toutesfoiz ledit duc de Bourgongne tenoit grant 
multitude de gens d’armes et de traict en la ducliié 
et conté de Bourgongne et autres lieux voisins , qui 
mengeoient et gastoièfit moult de biens; et ce, pour le 
garder et défendre s’il estoit besoing. 

Et le xxui* jour du mois de juillet, ces cinq cens 
personnes contenues ès lectres du Roy faictes de la 
paix du duc de Bourgongne et des autres princes 
du sang royal, furent bannyes hors du royaume de 
France au son de la trompète, en la présence des am- 
baxadeurs dudit duc de Bourgongne pour lors estans 
à Paris. 

1 . Ses envoyés, legatis. 

2. Suppl, fr. 93. Au lieu de ces derniers mots, notre texte 
donne ceux-ci, qui n’ont pas de sens : « Ledit duc d’Acquitaine 
avec le grant conseil du Roy. » 

? 

CHAPITRE CXL1I. 

Comment le roy Henry d’Angleterre fist grans préparatoires pour passer 
mer et venir en France. 

* 

Or, convient retourner à l’estât et gouvernement de 
Henry, roy d’Angleterre, lequel, pour parfurnir son 
entreprinse et venir en France, comme dit est ailleurs, 
faisoit de grans préparacions tant de gens comme de 
liabillemens de guerre, et tout faisoit tirer vers le 
passage de la mer auprès de Hantonne 1 . Et après, le 
deuxiesme jour d’aoust <jue les trêves furent expirées 
entre les deux royaumes de France et d’Angleterre, les 
Anglois de Calais et des autres lieux de la frontière 
commencèrent à courir et gaster la frontière du pays de 
Boulonois en divers lieux. Pour auxquelz résister fiè- 
rent envoiez de par le roy de France le seigneur de 
Rambures, maistre des arbalestriers de France, et le sei- 
gneur de Louroy, à tout cinq cens combatans, pour 
défendre le pays dessusdit. Et tantost après, le Roy 
Henry dessusdit, qui avoit ses besongnes assez prestes 
pour passer en France, envoya un sien bérault nommé 
Excestre, à Paris, devers le roy de France, lui présenter 
unes lectres desquelles la teneur s’ensuit : 

« A très noble prince Charles, nostre cousin, adver- 
saire de Erance , Henry , par la grâce de Dieu roy 
d’Angleterre et de France. A bailler à chascun ce qui 
est sien est œuvre de inspiracion et de sage conseil. 
Très noble prince, cousin et nostre adversaire, jadis 
les nobles royaumes d’Angleterre et de France esloient 

1. Southampton. 

en union et maintenant ilz sont divisez , et adonc ilz 
avoient coustume de soy exaulcer par tout le monde 
par leurs glorieuses victoires, et estoient à iceulx une 
seule vertu d’embelir et décorer la maison de Dieu , 
à laquelle appartient saincteté , et mectre paix ès ré- 
gions de l’Eglise en mectant par leur bataille concor- 
dable eureusement les ennemis publiques en leur 
subjection. Mais hélas! icelle foy de lignage a perverti 
occision fraternelle, et Lotli persécute Abraham par 
impulsion humaine. La gloire d’amour fraternelle est 
morte et la distance de humaine condition, ancienne 
mère de ire , est ressuscitée de mort à vie. Mais nous 
contrestons 1 le souverain juge en conscience, qui 
n’est ployé ne enclin par prières ou par dons*, que à 
nostre povoir par amour nous avons procuré les 
moiens de paix. Se ce non, nous laisserions le juste 
tiltre de nostre héritaige ou préjudice de nostre 
antiquité. Nous ne sommes point tenus par si grant 
adnullement de petit courage, que nous ne vueillons 
combatre jusque» à la mort pour justice. Mais l’auc- 
torité escripte ou Livre Deuteronomme enseigne que, 
à quelque cité que Tomme viendra pour icelle impu- 
gner et combatre, il lui offre paix. Et jà soit que 
violence ravisseresse de justice a soubstrait et de long 
temps la noblesse de nostre couronne et noz drois 
héritiers, toutesfoiz charité de par nous, en tant 
qu’elle a peu , a fait son devoir pour le recouvrer 
d’ iceulx et le remectre au premier estât. Et ainsi 
doriques , par défaulte de justice nous pouvons avoir 

\ . * Mais nous contestons » {Suppl, fr. 93). Ce qui vaut mieux, 
comme synonyme d’ attestons . 

2. Notre texte porte : qu’il n’est ployé, etc. 

recours aux armes. Toutefoiz afin que [nostre] 1 2 3 4 gloire 
soit tesmoing à nostre conscience , maintenant et par 
personnelle requeste en ce trespas de nostre chemin 
auquel nous traict icelle défaulte de justice , nous 
exhortons ès entrailles de Jhésu Crist ce que exhorte 
la perfection de la doctrine évangélique : « Amis, 
rens ce que tu dois, et il nous soit fait par la voulenté 
de Dieu souveraine. » Et afin (pie le sang humain ne 
soit point espandu , qui est créé de Dieu , héritage et 
deue restitucion des drois cruellement subslraicle, ou 
au moins des choses que nous, instamment et tant de 
foiz par noz ambaxadeurs et messages 1 , et desquelles 
nous seulement fist estre content la souveraine révé- 
rence d’icellui tout puissant Dieu et le bien de paix. 
Et nous pour nostre parti , en cause de mariage , 
estions enclins de lascher et laisser cinquante mil 
escus* derrenièrement à nous offers, nous plus dési- 
rans la paix que l’avarice. Et avions préesleuz, iceulx 
nos drois de patrimoine que si grands nous ont laissez 
nos vénérables antécesseurs, avecques nostre trèschère 
cousine Katherine, vostre très glorieuse fille, que 
avecques la pécune d’iniquité multiplier mauvais tré- 
sors, et deshériter par homme la couronne de nostre 
royaume , que Dieu ne vueille*. Donné soubz nostre 


1. Suppl, fr. 93. 

2. Sic dans Suppl, fr. 93, mais il manque un mot, comme de- 
mandasmes, requîmes. 

3. • Cinquante mil escus d’or > {Suppl, fr. 93). 

4. Voici comment on peut entendre cette phrase à peu près 
inintelligible : nous avons préféré le mariage avec votre fille , 
mariage qui nous donnait le moyen d’avoir des héritiers , au 
maintien rigoureux de nos droits. 

séel privé, en nostre chastel de Hantonne ou rivage 
de la mer, le cinquiesme jour du mois d’aoust. » 

Lesquelles lectres dessusdictes après que par ledit ' 
liérault eurent esté présentées au roy de France comme 
dit est, lui fut dit par aucuns à ce commis que le Roy 
et sou conseil avoient veues les lectres de par son 
seigneur le roy d’Angleterre sur lesquelles on auroit 
advis, et pourvoieroit le Roy sur le contenu en icelles, 
en temps et en lieu, comme bon lui semblerait, envers 
le roy d’Angleterre, son prince. 


CHAPITRE CXLIII. 


Comment le roy Henry d’Angleterre fut adverti d’une conspiracion par 
ses gens fai et e contre lui. Et du siège qui fu mis à Harfleu. 

Item , ledit roy d’Angleterre venu au port de Han- 
tonne avec tout son exercite prest pour passer la mer 
et venir descendre en France 1 2 3 , fut adverti que aucuns 
grans seigneurs de son hostel avoient fait conspiracion 
à l’encontre de lui, voulans remetre le conte de La 
Marche 1 , successeur et héritier du roy Richard défunct, 
en possession du royaume d’Angleterre, ce qui es- 
tait véritable. Car le conte de Cambray* et autres, 
avoient conclud de prendre le dessusdit roy et ses 
frères, en intencion, d’acontplir les besongnes des- 
susdictes. Si s’en découvrirent audit conte de La Mar- 


1 . 21 juillet. 

2. Le comte de March. 

3. ■< Le conte de Cambry » {Suppl, fr. 93). C’est Richard frère 
du duc d’Tork , qui avait été créé depuis peu comte de Cam- 
bridge. 

ni <j 

che, lequel le révéla au roy Henry, en lui disant qu'il 
advisast bien et sagement à son fait ou il seroit 
^ trahy, et lui nomtna lesdiz conspirateurs. Lesquelz 
ledit roy fist tantost prendre, et tost ensuivant fist 
trcncher la teste à trois des principaulx , c’estassa- 
voir audit conte de Cambray, frère au duc d'York, 
au seigneur de Scroupe 1 , lequel coucboit avecques 
le roy toutes les nuys , et au seigneur de Grès*. Et 
depuis en furent encores aucuns autres exécutez ’. 

Après lesquelles besongnes, peu de jours ensuivans, 
ledit roy d’Angleterre et toute son armée montèrent 
eu mer, et la vigile de l’Assumpcion Nostre-Dame*, 
par nuit , prindrent par un havre entre Harfleur et 
Honnefleu*, où l’eaue de Seine cliet en la mer. Et 
povoient estre environ seize cens vaisseaulx, tous 
chargez de gens et habillemens de guerre. Et prin- 
drent terre sans effusion de sang. Et après qu’ilz 
furent tous descendus de leurs vaisseaulx, le .roy 
d’Angleterre se loga à Graville en une priouré, et les 
ducs de Clarence et de Clocestre, ses frères, assez 
près de lui. Le duc d’York et le conte Dourset, ses 
oncles, l’évesquede Norwicb et le conte d’Exinforde, 
mareschal , les contes de Warvic et de Kent , les sei- 
gneurs de Chamber, de Beaumont, de Willeby, de 

. i > 

1 . Lord Scrope. 

2. Thomas Grey, chevalier northtimbre. 

3. Cf. Walsingham, qui présente le lord Scrope comme le chef 
du complot , et qui avance que les conjurés avaient promis aux 
ambassadeurs de France, à leur départ, de tuer le roi d’Angle- 

* terre. ( Brev . hist., p. 43S.) 

4. Le 14 août 1415. 

, 5. Ce havre entre Harfleur et Qonfleur est précisément le lieu 

oit François I" a construit le Havre. 

Trompantin 1 , de Cornouaille, de Molquilat’ et plusieurs 
autres, se logèrent où ilz porent. Et après ce, asségèrent 
très puissamment la ville de Harfleu, qui estoit et est la 
principale clef sur mer de toute la duchié de Normen- 
die. Et estoient en l’ost du roy d’Angleterre environ 
six mille hacinetz et vingt quatre mille archers , sans 
les cannoniers et autres usans de fondes et engins, dont 
Ilz avoient grant habundance. En laquelle ville de 
Harfleu estoient entrez avec ceulx de la ville, environ 
quatre cens hommes d’armes esleuz, pour défendre et 
garder ladicte ville. Entre lesquelz estait le seigneur 
d’Estouteville, capitaine de par le roy en ladite ville, 
les seigneurs de Blan ville’, de Hacqueville, de Her-„ 
manville, de Gaillart 1 , de Clerre, de Becton, de Ad- 
sauches, de Briane', de Gaucourt, de l’Isle-Adam et 
plusieurs autres chevaliers et vaillans escuiers jusques 
au nombre dessusdit, résistais moult fort aux Anglois 
descendus à terre. Mais riens n’y valu , pour la très 
grant multitude et puissance , et à peine peurent-ilz 
entrer en leurdicte ville. Et aincois que lesdiz Anglois 
descendissent à terre , icçulx François ostèrent la 
chaussée estant entre Moustiertiljer et ladicte ville, 
pour empirer la voye ausdiz Anglais, et mirent les 
pierres en leurdicte ville. Néantmoihs lesdiz Angîojs, 
vagans par le pays, prindrent et amenèrent plusieurs 
prisonniers et proies, et issèrent leurs gros engfhs ès 
lieux plus convenables éhtour ht dicte ville, et preste- 

ï 

1 . « Trompanton » (Suppl, fr. 93). 

2. « Mollislac • (IbM.). % 

3. Blainville. 

4. • De Gaillart Bos » (Suppl, fr. 93). 

5. > Briauté » (Ibid.). 

ment icelle moult travaillèrent de grosses pierres, en 
dommagant les murs. D’autre part, ceulx de la ville 
moult fort se défendoient d’engins et d’arbalestes, 
occians plusieurs desdiz Anglois. Et sont à ladicte 
ville d'Harfleu tant seulement deux portes, c’estassa- 
voir la porte de Moustiervillier et la porte de Calci- 
nances, par lesquel/, ilz faisoient souvent de grandes 
envayes contre lesdiz Anglois, et les Anglois fort se 
défendoient. Icelle ville estoit moulte forte de murs et 
de tours moult espesses, fermée de toutes pars et en- 
vironnée de parfons fossez. Mais adonc advint ausdiz 
asségez une male-aventure. Caries chariotz chargez de 
pouldre à canon , envoiez à iceulx par le Roy, furent 
prins des asségans. 

Durant lequel temps furent envoiez de par le roy 
de France à Rouen et en la frontière contre lesdiz 
Anglois, à tout grant nombre de gens d’armes, le con- 
nestable, le mareschal Bouciquault, le séneschal de 
Haynnau, le seigneur de Ligne et de la Hamède, mes- 
sire Clugnet de Brabant et plusieurs autres capitaines, 
lesquelz, à tout leurs gens, très diligemment gardèrent 
le pays, et tant que iceulx Anglois estant oudit siège 
de Harfleur ne prindrent aucune ville ne fortresse sur 
les François, jà soit ce que à ce faire ilz meissent grant 
peine par plusieurs foiz. Et chevauchèrent très sou- 
vent à grant puissance sur le plat pays pour quérir 
vivres et aussi pour rencontrer les François leurs enne- 
mis. Ouquel pays firent très grant dommage, et rame- 
noient souvent en leur ost grans proies. Toutefoiz, par 
le moyen de ce que les François les gardoient de si 
près, eurent assez de disète de vivres. Car avec ce, 
ceulx qu’ilz avoient apportez furent pour la plus grant 

partie gastez de l’air de la mer. Et avec ce, se féry 
entre eux une maladie de cours de ventre , dont il en 
mourut bien deux mille ou plus. Entre lesquelz furent 
les principaulx, le conte de Stafort, l’évesque de Nor- 
weghe le seigneur de Beaumont, de Trompenton et 
Maurice Brunei, avec plusieurs autres nobles. Néant- 
moins ledit roy d’Angleterre, en grant diligence et 
labeur, persévéra tousjours en son siège, et fist faire 
trois mines pardessoubz la muraille, qui estoient 
prestes pour effondrer, et avec ce fist par ses engins 
confondre et abatre grant partie des murs, tours et 
portes d’icelle ville. Pour quoy finablement, lesdiz 
asségez sachans qu'ilz estoient tous les jours en péril 
d’estre prins par force, se rendirent audit roy anglois 
et se mirent à sa voulenté, ou cas qu’ilz n’aroient 
secours dedens trois jours ensuivans. Et sur ce baillè- 
rent leurs ostages, moiennant qu'ilz aroient leurs vies 
saulves et seroient quictes pour paier finances. Si 
envoièrent tantost le seigneur de Hacqueville devers le 
roy de France et le duc d’ Acquitaine, qui estoient à Ver- 
non sur Seine, leur dénoncer leur estât et nécessité, en 
suppliant qu’il leur voulsist envoier secours dedens les 
trois jours dessusdiz, ou autrement il perdroit sa ville 
etceulx qui estoient dedens mis. A briefdire il leur fut 
respondu que la puissance du Roy n’estoit point encor 
assemblée ne preste pour bailler ledit secours si liasli- 
vement. Et sur ce retourna, ledit seigneur de Hacque- 
ville à Harfleur. Laquelle ville fut mise en le main du 
roy d’Angleterre le jour Saint Maurice’, à la grant 

i/* j • 

t . L’évêque de Norwich. 

2. Le 22 septembre. 

desplaisance de tous les habitans et aussi des François. 
Car, ainsi comme est dit, c’estoit le souverain port de 
toute la duchié de Normendie. 


CHAPITRE CXLIV. 

Comment le* chanoines de Saint Géry de Camhray eurent grand des- 
cord à ceulx de la ville , et de la guerre que leur fist le duc de Bour- 
gongne, et par quel moien ils eurent leur accord. 

F.n ce temps se meut une grant dissencion entre les 
habitans et bourgois de la ville de Cambray d’une 
part, et les chanoines de Saint Géry, d’autre part, 
pour tant que lesdiz bourgois et babitans, voyans la 
guerre de France approucher de leur dicte ville, con- 
clurent ensemble, pour la seurté et garde d’icelle, de 
eslargir les alées de leur muraille par dedens leur 
ville. Pour quoy, tant de force comme autrement, 
firent démolir et abatre plusieurs murs des jardins de 
leursdiz babitans à l’encontre de leurdicte muraille, 
et par espécial en firent plusieurs démolir contre les 
jardins desdiz chanoines, entreprenans'très largement 
sur les héritages d’iceulx sans les vouloir récompenser. 
Et d’aultre part lesdiz habitans voldrent défendre aux 
* dessusdiz à vendre vin en leur célier, non obstant que 
iceulz chanoines long temps paravant avoient vendu et 
de ce estoient en possession. Pour lesquelles offenses 
et oppressions, lesdiz chanoines, après ce qu’ilz eurent 
plusieurs foiz sommé lesdiz bourgois et habitans, 
véans que de ce ne leur seroit faicte nulle raison , se 
retrahirent pardevers le duc Jehan de Bourgongne et 
son conseil, eulx très griefment complaignans desdictes 

oppressions à eulx faictes par iceutx bourgois et habi- 
tans. Ledit duc de Bourgongne, à cause de la conté 
de Flandres est garde de toutes les églises de Cambray 
héritablement et à tousjours , et pour ladicte garde 
prend chascun an certaine quantité de grains sur les 
terres et seigneuries desdictes églises ou pays de Cam- 
brèsis. Et se nomme icelle seigneurie appartenant au- 
dit conté de Flandres, la Gavene de Cambrèsis. Lequel 
duc, de ce non content, envoya ses messagers solemnelz 
à Cambray devers lesdiz bourgois et habitans, leur 
signifier qu’ilz réparassent les dommages et oppres- 
sions par eulx faictes aux dessusdiz chanoines, lesquelz 
estoient en sa garde , ou se ce non , il y pourveoiroit 
par telle manière que ce serait à leur grande confusion, 
et exemple à tous autres. Si n’eut pas sur ce response 
à son plaisir. Et pour ce qu’il estait en son pays de 
Bourgongne, rescripvy à Phelippe de Charrolois, son 
seul filz , lequel estoit en Flandres , que très instam- 
ment il gardas* et préservast lesdiz chanoines de Saint 
Géry de toutes oppressions et violences, en contrai- 
gnant les dessusdiz bourgois et habitans de Cambray 
de iceubt ^réparer de leurs dommages et intérestz. 
Lequel conte de Charrolois sentant la voulenté dudit 
duc de Bourgongne, son père, de rechef fist sommer 
iceulx bourgois et habitans qu’ilz restablissent et des- 
dommagassent les dessusdiz chanoines. Et pour ce 
que lesdiz habitans ne lui firent point response à son 
plaisir, il fist savoir secrètement ausdiz chanoines 
qu’ilz vuidassent la ville et s’en alassent à Liste, 
ouquel lieu il leur baillerait demeure soufïîsant. I^es- 
quelz chanoines, sachans l’entencion dudit conte de 
Charrolois, mirent grant peine de mectre leurs biens 

à saulveté, et pour ce, tout quoiement sans estre 
apperceuz, se départirent, et s’en ala la plus grant 
partie demourer à Lisle. Et assez tost après ledit conte 
de Charrolois fîst délier ladicte ville de Cambray et 
les habitans, par Hector de Saveuses. Lequel Hector 
assembla bien trois cens combatans, et le jour de 
l’Exaltacion Saincte Croix 1 entrèrent soudainement en 
Cambrèsis et vindrent assez près des portes de Cain- 
bray, pour ce que le inarchié y estoit , en pillant , 
occiant et navrant plusieurs de ladicte ville et en y 
faisant et perpétrant cruellement moult de maulx. Et 
tantost après, ledit Hector et ses gens se partirent , à 
tous très grande despoulle , et s’en alèrent loger vers 
Bray sur Somme, disans que ce avoient-ilz fait au 
commandement du conte de Charrolois. Pour laquelle 
envaye lesdiz citoiens de Cambray furent fort esmer- 
veillez et eurent grant doubte. Pour quoy de plus en 
plus conceurent grant hayne contre lesdiz chanoines, 
en eulx préparant de garder la ville , en prenant tous 
les jours les biens desdiz chanoines , c’estassavoir 
vivres, blez, bois et autres manières de vivres. Toutes- 
foiz considérans que au long aler la guerre estoit la 
destruction totale de leur cité, se tirèrent devers le 
conte (Guillaume de Haynnau, qui de par le roy de 
France estoit gardien de ladicte cité de Cambray, 
auquel ilz requirent qu’il voulsist traicter leur paix 
devers le conte de Charollois, son nepveu*, et ilz 
seroient prestz de faire toute raison ausdiz chanoines, 
en leur réparant leurs pertes et inlérestz. Pour quoy, 

1 . Le 1 4 septembre. 

î. Guillaume IV, comte de flamant , avait épousé Marguerite 
de Bourgogne , sœur de Jean sans Peur. 

taut par ]e moien dudit duc Guillaume comme par 
autres, la dissencion fut commise ou submise sur 
clercs de droit. Et , en la conclusion , furent lesdiz 
citoiens condamnez à faire réédifier tous les murs 
qu’ilz avoient fait abatre ès jardins desdiz chanoines, 
et avec ce s’obligèrent à payer perpétuellement ausdiz 
chanoines cent frans, monnoie rovale, par condicion 
que iceulx chanoines ne pourraient vendre vin en 
leur célier, et aussi lesdiz citoiens pourraient racheter 
ladicte somme de cent frans pour une quantité de 
monnoye, toutes et quantes foiz qu'ilz en auraient 
l’aisement et voulenté. Et par ainsi , avec aucunes 
autres condicions furent icelles parties apaisées 1 . 

CHAPITRE CXLV. 

Comment le roy de France fist grande assemblée de gens d’armes pour 
résister contre le roy Henri d’Angleterre. Et la copie du mandement 
sur ceste matière. 

Item, après ce qu’il fut venu à la conguoissance du 
roy de France, de ses princes et de son grant conseil, 
que la ville de Harfleu estoit rendue en la main du 
roy d’Angleterre, son adversaire, doubtant que icellui 
roy ne voulsist de rechef faire ainsi sur les autres 
villes de son royaume, afin de y résister, fist mander 
par tous ses pays la plus grant puissance de gens 
d’armes qu’il peut finer. Et pour ce faire, il envoya à 
tous ses baillis et séneschaulx ses mandemens royaulx, 
contenans entre les autres choses comment paravant 

t . « Et retournèrent lesdiz chanoynes à leur église de Saint- 
Géry dedens Cambray • (addition du Suppl, fr. 93). 

il avoit envoié ses ambaxadeurs devers ledit roy d’An- 
gleterre en son pays, lui oflrir sa fdle en mariage 
avecques terres et grans finances , pour venir à paix ; 
laquelle il n’avoit peu trouver. Mais de fait icellui roy 
d’Angleterre l’estoit venu envayr en son pays, et 
asséger ladicte ville de Harfleu et la conquerre , dont 
il estoit moult desplaisant, et pour ce il requérait 
moult instamment à tous sçs vassaulx et subgets que 
sans délay le voulsistent aler servir. Et mesmement 
manda en Picardie , par ses lectres closes, aux sei- 
gneurs de Cray, de Waurain , de Fosseux , de Créqui, 
de Helchin*, de Brimeux, de Maumes’, de la Viefville, 
de Inchi , de Beaufort , de Noielle et de Neufville et 
autres nobles hommes , qu’ilz le venissent servir à 
tout leur puissance sur quanque ilz doubtoient à 
encourir son indignacion, et qu’ilz alassent devers le 
duc d’Âcquitaine, son filz, lequel il avoit commis chef 
et capitaine général de tout son royaume. Lesquelz 
seigneurs de Picardie délaièrent de y aler , pour ce 
que le duc de Bourgongne leur avoit commandé par 
escript et à tous ses subgetz, qu’ilz feussent prestz pour 
aler avecques lui quant il les manderait, et n’aiassent à 
nul mandement de quelque autre seigneur, quel qu’il 
feust. Et pour ce que les dessusdiz gens d’armes ne se 
hastoient pas assez pour aler servir le Roy, furent de 
rechef publiez aouveaulx mandemens dont la teneur 
s’ensuit. 

« Charles, par la grâce de Dieu roy de France. Au 
bailli d’Amiens ou à son lieutenant, salut. Comme par 



1 . « Henchin {Suppl, fr. 93). 

2. € Mau mcz > {Ibid.). 

autres nozlectres nous vous eussions mandé faire com- 
mandement par proclamacions et publications par 
toutvostre bailliage à tous nobles et autres aians puis- 
sance et coustume de ceulx armer et à tous autres gens 
de guerre et de traict demourans en vostredit bailliage 
et ès mètes d’icellui, qu’ilz feussent appareillez et 
venissent hastivement devers nous et nostre trèscher 
et trèsamé filz le duc d’Acquitaine , nostre lieutenant 
et capitaine général. Car jà pieçà que nous partismes 
et entreprismes d’aler contre nostre adversaire d’An- 
gleterre, qui adonc estoit descendu à moult grant 
puissance de gens d’armes et de traict eu nostre pays 
de Normandie et avec lui maint habillement de guerre. 
Ouquel pays après il se tindrent au siège devant nostre 
ville de Harfleu , laquelle par négligence ou retarde- 
ment que vous et autres avez fait de exécuter nosdictes 
lectres et par défaulte de secours et aide , il convint 
que noz nobles et bons et loyaulx subgetz estans en 
icelle, non obstant très grant et notable défense qu’ilz 
firent , et que plus ne povoient résister à l’oppression 
et à la force de nosdiz ennemis , rendirent à iceulx la 
ville par violence. Et pour ce qu’il touche à chascun 
de nos subgetz la conservation et défense de nostre 
dominaciod, Nous, qui avons délibéré et du touteon- 
clud de ravoir et recouvrer par puissance nostredicte 
ville et de combatre et débouter de nostredit royaume 
nostredit adversaire et sa puissance , à sa grant confu- 
sion, à l’aide de Dieu et de la benoiste Vierge Marie et 
de noz bons vrais et loyaulx subgetz, parens et amis, 
vassaulx et aliez, desquelz de présent nous requérons 
l’aide et secours, vous mandons et le plus expressé- 
ment que faire le povons commandons en oemectant 

par ces présentes sur la foy et loyaulté que nous devez 
et sur tout ce que vous povez forfaire envers nous de 
rechef, que, incontinent ces présentes veues, vous 
faciez commandement à tous autres de vostre bailliage, 
à leurs personnes ou à leurs hostelz et domiciles, et à 
toutes gens qui ont acoustumé d’eulx armer, par pro- 
clamacions solenneltes ès bonnes villes et autres lieux 
esquelz en vostre bailliage on a acoustumé de feips 
proclamacions , tant et si souvent que nul n’y puist 
prétendre ignorance, que sur peine d’estre réputé 
pour inobédient et de forfaire corps et biens , iceulx 
incontinent après lesdictes proclamacions, publica- 
cions et commandemens, viengnent, armez et habillez 
soufïisaument chascun selon sa puissance, devers nous 
et nostredit filz , et à ce faire vous les contraignez par 
la caption de leurs biens et de leur corps, en mectant 
en leurs maisons mengeurs à leurs despens , et par 
toutes autres voies et manières qu’en tel cas est acous- 
tumé de estre fait, pour nous aider à combatre nostre 
dit adversaire et sa puissance et bouter hors de nostre- 
dit royaume à sa grant confusion, comme dit est. 
Néantmoins ces choses signifiées aux bourgois ethabi- 
tans des bonnes villes de vostredit bailliage en com- 
mandant et requérant à iceulx de par nous, que tous 
les engins, canons et artilleries qu'ilz ont et dont 
maintenant ilz n’ont point besoing , ilz , sans délay, 
envoient pour nous aider en ce que dit est , lesquelz 
nous leur ferons rendre et restituer. Et en ce vous, 
procédez par telle et si grande diligence que par vous 
plus nulz inconvéniens puissent ensuyr à nous ne à 
nostre dominacion et subgetz, saclians que se aucunes 
choses par vostre défaulte s’en ensuivoient, nous de 

ce vous ferions si griefment punir que ce seroit 
exemple à tous autres. Mandons et .commandons à 
tous noz justiciers, officiers et subgetz, qu'à vous, voz 
commis et députez en ceste partie obéissent et enten- 
dent diligemment. Et de la récepcion de ces présentes 
renvoiez certificacion à noz amez et féauîx les gens de 
noz comptes à Paris, pour valoir en temps et en lieu. 
Donné à Meulant, le xx' jour du mois de septembre, 
l’an de grâce mil 1111 e et quinze, et de nostre règne le 
xxxv*. » • » 

Après lequel mandement publié à Paris, à Amiens et 
ès autres lieux du royaume, le Roy envoya ses amba- 
xadeurs devers les ducs d’Orléans et de Bourgongne, 
leur requerre bien acertes que chascun d’eulx lui 
voulsissent envoier cinq cens bacinets pour lui aidier 
à bouter hors le roy d’Angleterre. Car point ne les 
vouloit avoir en personne, pour cause qu’ilz ne eussent 
noise l’un à l’autre. Lesquelz cinq cens bacinetz ledit 
duc d’Orléans fut content d’ envoier. Mais depuis y ala 
lui mesmes avec toute sa puissance. Et le duc de Bour- 
gongne fist response que point n’y envoieroit ses gens, 
mais yroit en propre personne avec tous ceulx de ses 
pays servir le Roy. ISéantmoins, par aucune atargence 
qui survint, n’y ala pas, mais grant partie de ses gens 
se mirent sus et y alèrent. 





CHRONIQUE 


[IMS] 


CHAPITRE CXLVI. 

Comment le roy d’Angleterre entra dedens Harflt-u ; des ordonnances 
qu’il y fist et du voyage qu’il entreprint à venir à Calais — Et du gou- 
vernement François. 

Or est vérité que après les traictiez fais et conclus 
entre le roy d’Angleterre et ceulx de la ville de Har- 
fleu, comme dit est, et que les portes furent ouvertes 
et ses commis dedens entrez, icellui roy, à entrer en 
la porte, descendi de son cheval et se fist deschaulcer, 
et en tel estât ala jusques en l’église Saint Martin par- 
rocliiale d’icelle ville, et là fist son oraison très dévo- 
tement en regraciant son Créateur de sa bonne for- 
tune. Et après qu’il eut ce fait, fist prisonniers tous les 
nobles et gens de guerre qui léans estoient, et tantost 
après les fist mectre hors de la ville , grant partie en 
leurs pourpoins taut seulement , moiennant qu’ilz 
furent tous mis en escript par nom et surnom, et 
jurèrent par leurs seremens de eulx rendre prisonniers 
à Calais dedens la Saint Martin d’iver ensuivant, et 
sur ce se partirent. Et pareillement furent mis prison- 
niers grant partie des bourgois de la ville , et convint 
qu'ilz se rachetassent par grans finances , et encores 
avec ce furent boutez dehors. Aussi furent boutées 
dehors grant quantité de femmes avec leurs enfans, 
et au partir leur bailloit-on à chascun cinq sous et une 
partie de leurs vestemens. Si estoit piteuze chose de 
veoir et oyr les regretz et lamentacions que faisoient 
iceulx habitans délaissans ainsi leur ville avec leur 
bien. En oultre furent licenciez tous les prestres et 
gens d’église. Et quant à parler des biens qui en ladicle 

ville furent trouvez, il y en avoit sans nombre, les- 
quel*; demourèrent au dit roy, et les fist départir selon 
son plaisir. Toutesfoiz deux tours qui estoient sur la 
mer, moult fortes, se tindrent à peu près dix jours, et 
après se rendirent comme les autres. Et en après ledit 
roy Auglois envoia en Angleterre, par Calais, grant 
partie de son ost, menans par navire grans despoulles, 
prisonniers et engins. En laquelle compaignie estoient 
principaulx capitaines, le duc de Clarence, frère audit 
roy, et le conte de Warwich. Et ledit roy fist réparer 
les murs et les fossez de ladicte ville de Harfleu, et 
puis ymist garnison de ses Anglois, cinq cens hommes 
d’armes et mil archers , desquelz estoit capitaine 
messire Jehan le Blond , chevalier. Et avec ce y inist 
grant provisions de vivres et habillemens de guerre. 

Après, en la fin de quinze jours, se partist ledit roy 
de ladicte ville de Harfleur voulant aler à Calais, 
acompaigné de deux mil hommes d’armes et treize 
mil archers ou environ et autres gens de guerre, et se 
ala loger à Fauville 1 et ès lieux voisins. Après, en tres- 
passant le pays de Calais*, vint vers la conté d’Eu. Et 
fut vérité que- les coureurs desdiz Anglois viendreut 
devant la ville d’Eu, en laquelle estoient plusieurs 
François qui saillirent à l’encontre d’eulx. Entre les- 
quelz estoit ung moult vaillant homme d’armes, nommé 
Lancelot Pières, lequel courant contre un anglois de 
fer de lance, fut féru entre deux lames au travers du 
ventre, dont en la fin il mourut, et depuis qu’il fut 

navré à mort, occist ledit Anglois. Pour laquelle mort 

•• * 

\ . Fauville en Caux. 

2. C’est une faute de notre texte. B faut lire, comme dans le 
Suppl, fr. 93 « le pays de Caulx. » 

du dessusdit Lancelot, le comte d’Eu et plusieurs 
autres seigneurs francois furent moult courrouciez et 
ennuieux. Et delà, icellui roy d’Angleterre trespassant 
le Vimeu', avoit voulenté de passer la rivière de 
Somme à la Blanquetaque , où jadis passa le roi 
Edouard, son aieul, quand il gaigna la bataille de 
Crécy contre le roy Philippe de Valois. Mais pourtant 
que les François à grant puissance gardèrent le pas- 
sage comme il fut adverti par sesdiz coureurs, re- 
print son chemin tirant vers Arables’, ardant et em- 
brasant plusieurs villages, prenant hommes et em- 
menant grans proies. Et le dimanche, xiii* jour de 
décembre, fut logé à Ëailloel en Vimeu*. Et de là pas- 
sant le pays envoya gratis gens pour gaigner le passage 
du Pont de Remi. Mais le seigneur de Gaucourt et du 
Pont de Reiny, avecques ses enfants et grant nombre 
de gens d’armes, défendirent moult roidementet bien 
ledit passage contre iceulx Auglois. Pour quoy ledit 
roy d’Angleterre, qui ne pot là passer, s’en ala loger à 
Hangesl sur Somme et ès villages d’environ. Et lors 
estoient en Abbeville messire Charles d’Albreth, con- 
nestable de France, le maréchal Bouciqault, le comte 
de Vendosme, grant maistre d’ostel du roy, le sei- 
gneur de Dampierre, soy disant admirai de France, le 
duc d’Alençon et le comte de Ricliemont, avecques 
moult grande et noble chevalerie. Lesquelz oyans les 
nouvelles dudit chemin que tenoit le roy d’Angleterre, 
se départirent et alèrent à Corbie et de là à Péronne, 

I. c Trespassant le Vymeu » (Ibid.). Notre texte écrit : le 
vivier. 

i. Airaines. 

3. Bailleul (Somme, arr. d'Abbeville). 

toujours leurs gens sur le pays assez près d'eulx, con- 
tendans garder tous les passages delà rivière de Somme 
contre lesdiz Anglois. Et le roy d’Anglelerre, de Hau- 
gest ala loger au Pontaudeiner ' cl pardevant la ville 
d’Amiens s’en ala passer à Boves et après à Harbon- 
nières, Vauviller et Baviller. Et toujours lesdiz Fran- 
çois cosloioient sur l’autre bort de la rivière de Somme. 
Finalement le roy d’Anglelerre passa la rivière de 
Somme, lendemain de la saint Luc par le passage 
de Voiennes et de Céthencourt, lesquelz passages n’a- 
voient point esté rompus pa|P eeulx de Saint-Quentin 
comme il leur avoit esté enjoint de par le roy de 
France. Et ala ledit roy d’Angleterre loger à Moucy 
la Gacbe et vers la rivière de Miraumont. Et les sei- 
gneurs de France et tous les François se lindreut à Ba- 
paumes et ou pays d’environ. 


4 

v 


CHAPITRE CXLVII. ' 

Comment le roy de France et plusieurs de ses princes estans aveeques 
. lui à Rouen, conclurent en leur conseil que le roy d'Angleterre serok 
combattu. Et pour quoy Pbelippe, conte de Charrolois, n’nla point à 
la bataille. 

* k *t • 

• * ■ 4 ■ 

Item, durant le temps dessusdit, le rov de France et 
le duc d’Acquitaine vindrent à Rouen. Ouquel lieu, le 
vingtième jour d'octobre, fut tenu conseil pour savpir 


t. Le ms. Suppl, fr. 93 écrit anssi Pontiau de mer. On trouva 
dans l'allas de Robert (1733) un lieu nommé Puni de Mert, fort 
près d’Amiens, qui doit cire celui que veiit entendre ici notre 
<ÿroniqueur, car il est impossible qu’il s’agisse ici (Je la ville de 
Pontaudemer. 


S. Le 19 octobre, 
mt 


s 

ce qui estoit à faire contre ledit roy d’Angleterre. 
Ouquel conseil furent présens le roy Loys, les ducs de 
Berry et de Bretaigne, le comte de Ponthieu, mainsné 
fils du roy, les chanceliers de France et d'Acquitaine, 
et plusieurs notables conseillers jusques au nombre de 
trente-cinq. Lesquelz, après ce que plusieurs choses en 
la présence du roy eurent esté pourparlées et déba- 
tues sur ceste matière, fut en la fin conclue! par trente 
conseillers du nombre dessusdit, que le roy d’Angle- 
terre et sa puissance seroient combatus. Et les cinq, 
pour plusieurs raisons conseilloient pour le meilleur à 
leur advis, qu’on ne lescombatist point à jour nommé. 
Mais enfin fut tenue l’opinion de la plus grant partie, 
et incontinent le roy manda à son connestable par 
ses lettres signées de sa main, et aussi à ses autres of- 
ficiers, que tantost se meissent ensemble avecques 
toute la puissance qu’ils pourroient avoir, et comba- 
tissent ledit roy d’Angleterre et les siens. Et lors après 
ce, fut hastivement divulgué par toute France que tous 
nobles hommes acoustuinez à porter armes, voulans 
acquerre honneur, alassent nuit et jour devers le con- 
nestable, ou qu’il feust. Et mesmement le duc d’Acqui- 
taine avoit grand désir de y aler. Et adonc tous sei- 
gneurs et toutes gens de guerre en grant diligence se 
tirèrent devers ledit conuestable. Lequel, approchant 
le paysd’ Artois, envoia devers le conte de Charrolois, 
seul filz du duc de Botirgongne, le seigneur de Mon- 
goguier,. pour lui certifier la conclusion qui estoit 
prinse pour combatre les Anglois, en lui requérant 
bien affectueusement de par leroy et ledit connestable, 
qu’il voulsist eslre à celle journée. Lequel de Mongo- 
guier le trouva à Arras, et fut de lui et des seigneurs 

de son conseil très honnorablement reçeu. Et après 
qu’il eut exposé la cause de sa venue audit conte de 
Cbarrolois, présent son conseil, lui fut respondu par 
les seigneurs d».ftoubais e t de la Viesville ses princi- 
paux gouvernefrs , que sur ladicle requeste il feroit si 
bonne diligence qu’il appartiendroit. Et sur ce, se 
parti. Toutesfois, jà soit que ledit conte de Cbarroois 
désirastde tout son cœur d’étreà la journée pour com- 
batre lesdiz Anglois, et aussi que sesdiz gouverneurs 
lui donnassent à entendre que il y seroit, néanlmoins 
leur estoit défendu expressément de par le duc Jeban 
de Bourgogne, son père, et sur quanque ilz povoient 
mesprcndre vers lui, qu’ils gardassent bien qu’il n’y 
alast point. Et pour ceste cause, afin de l’eslongner, le 
menèrent à Erre 1 . Auquel lieu furent de recbef envoiez 
de par le connestable aucuns seigneurs et Alonjoye, 
roy-d’armes du roy de France, pour faire pareilles re- 
questes audit conte de Cbarrolois comme les devant 
dictes. Mais à brief dire, à toutes les foiz la'besongne 
fut targée par les dessusdiz gouverneurs, et mesme- 
ment trouvèrent manière de le tenir dedens ledit 
cliastel de Erre le plus coiement et le plus secrètement 
qu’ils porent, afin que point ne feust adverti des nou- 
velles, rje du jour de ladicte bataille. Cependant la 
plus grant partie des gens de son hostcl, qui sentoient 
les besongnes approucher, ,se partirent secrètement 
sans son sceu,et s’en alèrent avec lesdiz François pour 
combatre lesdiz Anglois. Et demourèrpnt avec ledit 
comte de Cbarrolois, le jeune seigneur d’Antoing et 
î‘ *. 

t . « Le menèrent de ladicte ville d’Arras à Erre » (Suppl. 
fr. 93). Erre en Ostrevent (Nord). 

ses gouverneurs dessusdis, lesquelz pour le apaiser, 
en la fin lui déchirèrent la défense qu'ilz avoient de 
parle duc son père; de le non laisser aler à icelle be- 
songne. Ce qu’il ne print point bien eu gré, et, comme 
je fuz informé, pour la desplaisance qu’il en eut, se re- 
traliy en sa chambre moult fort pleurant. 

.Or convient retourner au roy d’Angleterre, lequel 
de Moucy la Gâche, où il estoit logié comme dit est 
dessus, se tira par devers Encre 1 et ala loger en ung vil- 
lage nommé Forceville, et ses gens se logèrent à Adieu* 
et ès-villes voisines*. Et le duc d’Yorc, son oncle, 
menant l’avangarde, se logaà Frévench *, sur la rivière 
de Candie. Et est vérité que pour ceste nuit les An- 
glois furent logez bien en sept ou huit villages. Toutes- 
foiz ilz ne eurent nul einpesdiement,car les Franchois 
estoient alez pour estre au devant des Anglois vers 
Saint Pol sur la rivière d’A'ùjain. Et le jeudi * le des- 
susdit roj d’Angleterre se desloga de Bonnières et puis 
chevauchant en moult belle ordonnance ala jusques à 
Blangi. Ouquel lieu, quant il eut passé l’eaue et qu’il 
fut sur la montaigne,» ses coureurs commencèrent à 
veoirles François de toutes pars venans par grand com- 
paignes de gens d’armes pour aler loger à Rousseau- 
ville et à Azincourt, afin d’estre au devant des diz 

-.J • 

T •» 

m , 

t. Ou Ancre, anj. Albert.* 

2. ForceviRc, Acheux, viUages des environs d’Albert. 

3. Le Sa fi /il. fr. 93 ajoute : Et lendemain, quy estoit le mer- 

quedy, chevaucha par d'auprès Lucheu et alla logier il Bonnières 
Lescaillon • (f. 23ti verso, col. B). 

k. Frévent , petite vitle de l’Artois. Notre texte porte : Frc- 
mont , nom qui ne se trouve pas sur la carte de Cassini. 

S. 2i> octobre. ’ 

Anglois pour lendemain les combatre. Et ce propre 
jeudi vers le vespre, à aucunes courses, Phelippe 
conte de Nevers fut fait chevalier par la main Bouci- 
quault, niaresclial de France, et avecques lui plusieurs 
gratis seigneurs. Et tost après arriva ledit connestable 
assez près dudit Azincourt, out|uel lieu se rassemblèrent 
tous les François en un seul ost, et de là se logèrent 
tous à pleins champs chascun au plus près de sa ban- 
nière, sinon aucunes gens de petit estât qui se logè- 
rent ès villages qui estoient le plus près de là. Et le roy 
d’Angleterre, avec tous ses Anglois, se loga en ung petit 
village nommé Maisoncelles, à trois trais d’arc ou en- 
viron des François. Lesquelz François avecques tous 
les autres officiers royaulx , c’est assavoir le connesta- 
ble , le mareschal Bouciquault , le seigneur de Dam- 
pierre', le seigneur de Rambures, lemaislre des arba- 
lestriers et plusieurs princes, barons et chevaliers, en 
grant léesse fichèrent leurs bannières avec la bannière 
royale dudit connestable, ou champ par eulx advisé et 
constitué en la conté de Saint-Pol ou territoire d’Azin- 
court, par lequel lendemain dévoient passer les Anglois 
pour aier à Calais. Et firent celle nuit moult gratis 
feux chascun au plus près de la banière soubz laquelle 
ilz dévoient lendemain combatre. Et combien que les 
dessusdiz François fussent bien cent cinquante mille 
de chevaucheurs et grant nombre de chariotz , clia- 
rètes, canons, ribaudequins et autres liabillemens de 
guerre , néantmoins si avoient-ilz peu de instrumens 
de musique pour eulx resjouir, et à peine hennissoient 

1 . Le ms. Sii/i/iI. fr. 1)3 ajoute : « tou» deux eulx nommans 
admiraulx de France » (f. 237, col. A ). 

nulz de leurs clievaulx toute la nuit , dont plusieurs 
avoient grant merveille , disans que c’estoit sigue de 
choses à venir. Et lesdiz Anglois durant toute celle 
nuit sonnèrent leurs trompètesel plusieurs iiistrumens 
de musique , tellement que toute la terre d’environ 
eulx en relentissoit par leurs sons, nonobstant qu’ilz 
feussenl moult lassez et traveillez de fain , de froit et 
autres inésaises ; Faisions paix avecques Dieu en confes- 
sant leurs péchez en pleurs , et plusieurs d’iceulx pre- 
nant le corps Nostre-Seigneur, car lendemain sans 
faillir actendoienl la mort , comme depuis il fut relaté 
par aucuns prisonniers. Et fut vérité que le duc d’Or- 
léans en celle nuit manda le conte de Richemont, qui 
menoit les gens du duc d’Acquitaine et les barons , et 
•j eulx assemblez jusques à deux mille bacinetz et gens 
de traict, alèrent jusques assez près du logis des An- 
glois. Lesquelz doubtant que les François ne les voul- 
sissent envayr, se mirent tous dehors les haies en ba- 
taille , et commencèrent à traire l’un contre l’autre. 
Adonq fut ledit duc <f Orléans fait chevalier, et avecques 
lui plusieurs autres. Après laquelle entreprinse, lesdiz 
François retournèrent en leur logis, et pour ceste nuit 
n’y eut fait autre chose entre icelles parties. 

Durant lequel temps le duc de Bretaigne vint de 
Rouen à Amiens , à tout six mille combatans , pour 
estre à l’aide des François, seilzeussentactendu jusques 
au samedi'. Et pareillement le seigneur de I.ongny, 
mareschal de France, venant à l’aide desdiz F rançois, 
à tout six cens hommes d’armes, coucha ce jeudi* à 

/Ma • 

1. 26 octobre. 

2. 24 octobre. ' * 

six lieues près de l’ost. El lendemain se parti très 
matin pour y cuider venir. 


CHAPITRE CXLYIII. 

* ' S 

Comment’ le» François et' les Anglois s'assemblèrent en bataille l'on 
contre l'autre près Azincourt , où les Anglois obtindrent a . 


En après, le lendemain, qui fut le venredi xxv* jour 
du moys d’octobre , mil quatre cens et quinze , les 
François, c'estassavoir le connestable et tous les autres 
officiers du Roy, les ducs d’Orléans, de Bourbon, de , 
Bar et d’Alençon, les contes de Nevers, d’Eu, de Ri- , . 
cbemont, de Vendosme, de Marie, de Blammont, de 
Vaudémont, de Salmes, de Grandpré, de Roussy, de 
Dammartin, et généralement tous les autres nobles et 
gens de guerre, s’armèrent et se mirent hors de leurs 
logis. Et adonc par le conseil du connestable et autres 
sages du conseil du roy de France, fut ordonné à faire 
trois batailles , c’estassavoir avantgarde , bataille , et 
arrière-garde. En laquelle avant-garde furent mis* huit 
mille bacinetz , chevaliers et escuiers, quatre mille ar- 
chers et quinze cens arbalestriers. Laquelle avant- 
garde conduist ledit connestable, et avecques lui les 
ducs d’Orléans et de Bourbon , les contes d’Eu et de 
Richemont, le marescbal Bouciquault, le maistre des 
arbalestriers, le seigneur de Dampierre , admirai de 
France, messire Guichard Daulphin et autres officiers 
du Roy, à tout seize cens hommes d’armes , lut or- 

/ 

1 . Sic. Il faut ajouter « la journée > comme dans le Suppl. 4 
fr. 03. 

S. • Environ s ( ibid .) 

donné à faire une èle pour férir les Anglois d’un costé. 
Et l’aulre èle conduisoit messire Cltignet de Brabant, 
admirai , et messire Loys Bourdon , à le nt liuit cens 
hommes d armes de cheval, gens d’eslite. Avecqueà les- 
quels estoienl pour rompre le trait d’iceulx Anglois, 
messire Guillaume de Saveuses , Hector et Phelippe , 
ses frères, ferry de Mailly, Alain de Wandome, hanion 
de Launoy et plusieurs autres jusques au nombre des- 
susdit. Et en la bataille furent ordonnez autant de 
chevaliers et d’escuiers et de gens de traict comme en 
1 avangarde. Desquels estoient conducteurs les ducs de 
Bar et d Alençon, les contes de Nevers, de Vaudéniont, 
de Blammont, de Salines , de Grandpré et de Roussy. 
Et en 1 arrière garde estoit tout le surplus des gens 
d'armes, lesquelz conduisoient le conte d’Aumarlc, 
de Dampmartin, de Faulquembergue, le seigneur de 
Louvroy, capitaine d’Ardre, qui avoit amené ceulx des 
frontières de Boulonois. Et après que toutes les batailles 
dessusdictes furent mises en ordonnance comme dit 
est, c’estoit grant noblesse de les veoir. Et comme on 
povoit estimer a la veue du monde , les François es- 
toient bien six fois autant que les Anglois. Et lors que 
ce fut fait, les François se mirent par compagnies di- 
visées, chascun au plus près de sa bannière, aclendans 
la venue desdiz Anglois, en eulx repaissant, et aussi 
en faisant 1 un à l’autre paix et union ensemble de 
liaynes, noises et dissencions qu’ilz povoient avoir eues 
ensemble ou temps passé. Et furent en ce point jusques 
entre neuf et dix heures du matin iceulx François, 
tenaus pour certain , veu le grant nombre de gens 
qu il/, estoient, que les Anglois ne pourraient escliap- 
per de leurs mains. Toutesfoiz en y avoit des plus 

sages qui moult doubtoient de les combatre en bataille 

arrestée. 

Pareillement lesdiz Anglois, le vendredi au matin , 
voyans que les François ne les approchoient point 
pour les euvayr, burent et mengèrent. Et après, appel- 
lans l’aide divin contre iceulx François qui les despi- 
toient, se deslogèrent d? ladicte ville de Maisoncelles 
et alèrent aucuns de leurs coureurs par derrière en la 
ville d’Azincourt, où ilz ne trouvèrent milles gens 
d’armes, et là, pour elTroier les François, embrasèrent 
une grange et maison de la prieuré Saint-George de 
Hesdin. Et d’autre part leroy Anglois envoya environ 
deux cens archers par derrière son ost, affin qu’ilz ne 
l'eussent apperceuz desdiz François. Et entrèrent secrè- 
tement à Tramecourt , dedens ung pré, assez près de 
l’avantgarde d’iceulx François, et là se tindrent toqt 
coiement jusques à ce qu’il fut temps de traire, et tous 
les autres Anglois demourèrent avecques leur roy. 
Lequel tantost fist ordonner sa bataille par ung cheva- 
lier tout chanu de viellesse, nommé Thomas Chipigen 
mectant les archers ou front devant, et puis les hommes 
d'armes. Et puis fist ainsi comme deux èles de gens 
d’armes et d’archers, et les chevaulx et bagages fureut 
mis derrière l’ost. Lesquelz archers fichèrent devant 
enlx, chacun ung pieu aguisié à deux bouts. Icellui 
Thomas exorta à tous généralement de par le roy 
d’Angleterre, qu’ilz combalissent hardiement contre 
lesdiz François pour garantir leurs vies. Et aussi che- 
vauchant, lui troisiesme, pardevant ladicte bataille , 
après ce qu’il eut fait ladite ordonnance, gecta en hault 

1. « Thomas Eipinghen » (Suppl, fr. 93). 

ung baston qu’il tenoit en sa main en disant nesciec- 
que et puis descendit à pié comme estoit le roy et 
tous les autres. Et au jecter le baston, tous les Anglois 
firent soudainement une très grande buée, dont gran- 
dement s’esmerveillèrent les François. Et quant les An- 
glois virent que les François point ne les approuclioient, 
ilz alèrent devant eulx tout Jar belle ordonnance , et 
de reclief firent ung très grand cry, en reprenant leur 
alaine et eulx arrestant. Et adonques les dessusdis 
archers estans audit pré, tirèrent vigoreusement sur 
lesdiz François , en eslevant comme les autres granl 
huée, et incontinent lesdiz Anglois approuclians iesdiz 
François , premièrement les archers , dont il y avoit 
bien treize mille, commencèrent à tirer à la vêlé® 
contre iceulx François d’aussi loing corne ilz povoient 
tjrer, de toute leur puissance. Desquelz archers la plus 
grant partie estoient sans armeures, en leurs pour- 
poins, leurs cliausses avalées soubz le genoil, et ayant 
hachctes ou espées pendues à leurs ceintures. Et si en 
avoit plusieurs tous nudz piez et sans chapéron. 

Les princes qui estoient avec ledit roy d’Angleterre 
esioient, son frère le duc deClocestre, le duc d’York, 
son oncle -, les contes Dourset et d’Exinforde et de 
Suffort, le coûte mareschal et le conte de Kent, les 
seigneurs de Camber et de Beaumont j de WtHeby et 
de Cornouaille et plusieurs autres notables barons et 
chevaliers d’Angleterre. 

En après iceulx François voians iceulx Anglois venir 
devant eulx , se mirent en ordonnance chascun des- 

t . « (Suppl, fr. 93), » nestrntque. Je ne sais quoy , je ne sais 
trop quoy. 

souh/ sa bannière, ayansle bacinet en tête. ïoutesfoiz 
il/ furent admonestez par ledit connestable et aucuns 
autres princes, de confesser leurs pécbez en vraie con- 
tricion , et exortez à combatre bien et hardiement , 
comme avoient esté lesdiz Anglois. Et là , lesdiz An- 
glois sonnèrent fort leurs trompètes , et les François 
commencèrent à encliner leurs cliefz afin que le Irait 
n’entrast en leurs visières de leurs bacinetz, et ainsi 
alèrent ung petit à l’encontre d’eulx et les firent ung 
peu reculer. Mais avant qu’ilz peussent aborder en- 
semble, il y eut moult de François empeschez et navrez 
par le traict desdiz archers anglois. Et quant ilz furent 
à eulx venus comme dit est , ilz esloient si fort et si 
prèz serrez l’un de l’autre qu’à peine povoient-ils lever 
le bras pour férir sur leurs ennemis , si non aucuns 
qui esloient ou Iront devant, lesquclz les boutèrent de 
leurs lances qu’ilz avoient copées par le milieu afin 
qu’elles feussent plus forte» et que de plus près ilz 
peussent approcher lesdiz Anglois. Et ceulx qui dé- 
voient rompre lesdiz archers , c’estassavoir messire 
Clugnet de Brabant et les autres avec lui, qui dévoient 
eslre huit cens hommes d’armes, ne furent que six 
vingts qui s’efforçassent de passer parmy les Anglois. 
Et fut vérité que messire Guillaume de Saveuses qui 
estoit ordonné de cheval avecques les autres , se des- 
renga tout seul devant ses compaignons à cheval , 
cuidant que iceulx le deussent suivir, et ala frapper 
dedens lesdi^Anglois. Et là incontinent fut tiré jus de 
son cheval et mis à mort. Les autres, pour la plus 
grant partie, pour la force et double du traict, redon- 
dèrent parmy l’avangarde ausdiz François, auxquelz 
ilz firent de grans empeschetnens et les desrompirent 

en plusieurs lieux, et les firent reculer en terres nouvel- 
lement fumées. Car leurs chevaulx estoient tellement 
navrez du trait des archers anglois qu’ilz ne les 
povoieut tenir ne gouverner. Et ainsi par iceulx fut 
l’avangarde désordonnée, et commencèrent à cheoir 
ces hommes d’armes, sans nombre. Et les dessusdiz 
de cheval , de paour de la mort se mirent à fouÿr ’ 
arrière de leurs ennemis. A l’exemple desquelz se 
départirent et mirent en fuite grant partie des dessus- 
diz François. Et tantost après descendirent en euix 
tous ensemble, esquelz ilz se férirent corps à corps 
en getant leurs arcs et leurs saiètes à terre , et prin- 
drent leurs espées, haches, mailletz et becs de faul- 
cons et autres basions de guerre , et frapans sur les 
François îes occioicnt et ruoient mors par terre. Et 
en ce faisant vindrent si avant qu’ilz vindrent jus- 
ques à la grant bataille qui suivoit l'avantgarde. Et 
après lesdiz archers Anglois, suivoit et marclioit le roy 
d’Angleterre, moult fort, à tout ses gens d’armes. Et 
adonc Anthoine, duc de Brabant, qui avoit esté 
mandé de par le roy de France , acompaigné de petit 
nombre se bouta entre ladicte avantgarde en la ba- 
taille. Et pour la grant liaste qu’il avoit eue avoit 
laissé ses gens derrière , et pour tant , sans délay, fut 
là mis à mort desdiz Anglois. Lesquelz conjoincte- 
meut et moult vigoreusement envairent de plus eu 
plus lesdiz François , en dérompant les deux- pre- 
mières batailles en plusieurs lieux , en Tes abatant et 
occiant cruelement et sans merci. Et en ce couflict 
aucuns seigneurs furent relevez par leurs varletz et 
menez hors de ladicte bataille. Car lesdiz Anglois si 
estoient moult ententifz et ocupez à combatre et oc- 



[141 S] D’ENGUERRAN DK MONSTRKLET. 109 

cire et à prendre prisonniers , pour (juoy ilz ne ch as- 
soient ne poursuivoient nullui. Et lors toute l’arrière- 
garde estant encores à cheval , voians les deux pre- 
mières batailles avoir le pire , se mirent en fuite , 
excepté aucuns des chefz et conducteurs d’icelle. Et 
est assavoir que tandis que ladicte bataille duroit , les 
"Anglois , qui jà estoient au dessus , avoient prins plu- 
sieurs prisonniers François. Et adonc vindrent nou- 
velles au roy anglois que les François les assailloient 
par derrière et qu’ilz avoient déjà prins ses sommiers 
et autres bagaiges. Laquelle chose estoit véritable. 
Car Robinet de Bournonvillc , Riflart de Clamace , 
‘Yzembert d’Azincourt et aucuns autres hommes 
d’armes, acompaignez de six cens paysans, alèrent 
férir sur le bagaige dudit roy d’Angleterre et prindrent 
lesdictes bagnes et autres choses, avec grant nombre 
des chevaulx desdiz Anglois , pendant que les gardes 
d’iceulx estoient ocupez en la bataille. Pour laquelle 
deslrousse le roy '‘d’Angleterre fut moult troublé , 
voiant devaut lui ' à plains champs les François qui 
s’en estoient fuis, eulx recueillir par compaignies. 
Doubtant qu’ilz ne voulsissent encores faire une nou- 
velle bataille, fist crier à haulte voix au son de la 
trompète que chascun anglois, sur la bart , occeist ses 
prisonniers , afin que au besoing ilz ne feissent aide à 
leurs gens. Et adonques soudainement fut faite grande 
occision des prisonniers françois. Pour laquelle entre- 
prinse, lesdessusdiz Robinet de Bournonville et Ysem- 
bert d’Azincourt furent depuis prins et détenus pri- 
sonniers longue espace , par le commandement du 

i. « Véans avec ce (levant luy » (Suppl, fr. 93.) 

duc Jehan de Bourgongne , combien qu’ilz eussent 
donné à Phelipe de Charrolois, son filz, une moult 
noble espée aournée de riches pierres et autres joiaux, 
laquelle espée estoil au roy d’Angleterre et avoit esté 
trouvée et prinse avecques ses autres bagues par 
iceulx. Et lui donnèrent, à fin que s’ils avoient aucune 
ocupacion ou danger pour le cas dessusdit, icellui 
conte les eust pour recommandez. 

En oultre le conte d’Aumarle 1 et le conte de Fau- 
quemberge, les seigneurs de Louvroy et de Chin, me- 
neurs de l’arrière-garde, à tout six cens hommes d’ar- 
mes qu’à graqt peine ils avoient retenus, alèrenl férir 
très vaillamment dedens les Anglois. Mais ce riens 
n’y valu. Car tantost furent tous mors ou prins. Et là, 
en plusieurs lieux , les François se recueillirent par 
petits monceaux. Mais par iceulx Anglois, sans faire 
grant défense, furent tous mors ou prins. 

En la conclusion , ledit roy d’Angleterre obtint la 
victoire contre ses adversaires. Et furent mors sur la 
place, de ses Anglois, environ six cens hommes de tous 
estais, entre lesquels y mourut le ducd’Yorc, son oncle. 
Ët pour vray, en ce propre jour, devant qu’ilz assem- 
blassent à bataille et la nuit devant, de la partie des 
François furent fais bien cinq cens chevaliers ou plus. 

En après ledit roy d’Angleterre , quant il fut de- 
mouré victorieux sur le champ comme dit est, et tous 
les François, sinon ceulx qui lurent mors ou prins, fu- 
rent départis , fuians en plusieurs et divers lieux , il 
environna , avecques lui aucuns de ses princes , le 
champ dessusdit où la bataille avoit esté , et tandis 

t . « Le conte de Marie » (Suppl, fr. 93.), c’est 1* comte d’Aumale. 

que ses gens estoient ocupez à desnuer et despouller 
ceulx qui < > stOtent mors , il appella le hérault du roy 
de France; roy-d’armes nommé Monjoye, et avecques 
lui plusieurs autres héraulx , tant francois comme an- 
glois, et leur dit : « Nous n’avons point faict ceste oc- 
cision , ai ns a esté Dieu tout puissant , comme nous 
créons, parles péchez des François ». Et après, leur 
demanda auquel devoit estre la victoire actribuée , ou 
à lui ou au roy de France. Et lors icellui Monjoye dist 
et respondi au roy d'Angleterre , qu'à lui devoit estre 
ladicte victoire et non au roy de France. Après, icellui 
roy leur demanda le nom du chastel qu’il veoit assez 
près de lui. Et ilz lui respondirent qu’on le nommoit 
Azincourt. « Et pour tant, dist le roy, que toutes 
batailles doivent porter le nom de la plus prouchaine 
forteresse, village ou bonne ville où elles sont faictes, 
cestes dès maintenant et pardurablement sera nommée 
la bataille d’Azincourt. » 

Et après que lesdiz Anglois eurent grant espace de 
temps esté sur le champ dessusdit , voians qu’ilz es- 
toient délivrez de leurs ennemis et aussi que la nuit 
opproucboit, s’en retournèrent tous ensemble en la 
ville de Maisoncelles où ilz avoient logié la nuit 
devant, et là se logèrent, portails avecques eulx 
plusieurs de leurs gens navrez. Et après leur dépar- 
tement aucuns François estans entre les mors , se 
traynèrent par nuit au mieulx qu’ilz peurent jusques 
à ung bois qui estoit assez près du champ, et là en 
moururent plusieurs. Les autres se tirèrent en aucuns 
villages et autres lieux où ilzporent le mieulx. Et len- 
demain ledit roy d’Angleterre et ses Anglois se deslo- 
gèrent très matin de ladicte ville de Maisoncelles et, à 

tous leurs prisonniers, de reclief alèrent sur le champ. 
Et ce qti’ilz trouvèrent desdiz François encore en vie, 
les firent prisonniers, ou ils les occirent. Et puis, de là, 
prenans leur chemin devers Calais, se départirent. Et 
en y avoit bien les trois pars à pié , lesquelz estoient 
moult traveillez, tant de ladicte* bataille comme de 
famine et autres mèsaises. 

Ainsi et par ceste manière retourna le roy d'Angle- 
terre en la ville de Calais après sa victoire, sans trou- 
ver aucun empeschement , et laissa les François en 
grant tristesse , pour la perte et destruction de leurs 
gens. "* 

CHAPITRE CLX1X. 

Coromrnt plusieurs princes e( aultres notables seigneurs de divers pava 
furent mon à ceste piteuse besongne , et aussi les aucuns fais prison- 
niers ' . 

« S’ensuivent les noms des seigneurs et gentilz 
hommes qui moururent en ladicte bataille d' Azincourt, 
de la partie des François. » 

Premièrement, les officiers du Roy : c’estassavoir 
messire Charles d’Albret, connestable de France , le 
marcschal Bouciquault , qui fut mené prisonnier en 
Angleterre et là mourut ; messire .Jaques de Chaslillon, 
seigneur de Dampierre, admirai de France; le sei- 
gneur de Rambures, maistre des arbaleslriers , et 
messire Guischart Daulphin , maistre d’oslel du Roy. 
l^s princes , c’estassavoir : le duc Anlhoine d* 

1 . Cette rubrique ne se trouve pas dans notre texte. Elle est 
prise sur le Suppl, fr. 93 , qui tait de ce qui suit son clxix* cha- 
pitre. 

Brabant, frère au duc Jehan de Bourgongne ’, mes- 
sire Robert de Marie, conte de Marie; le conte de Vau- 
démont, Jehan, frère du duc de Bar, le conte de 
Blammont, le conte de Grandpré, le conte de Roussi, 
le conte de Fauquemberge, et messire l>oys de Bour- 
bon , frère * au seigneur de Préaulx. 

Autres grans seigneurs des marches de Picardie 
comme d'autres pays : le vidame d’Amiens, le seigneur - 
de Croy et son fils messire Jehan de Croy, le seigneur 
de Heilly, le seigneur d’Auxi, le seigpeur de Brimeul’, 
le seigneur de Poix, Lestandart, seigneur de Créqur 1 , 
le seigneur de Louroy, messire Vilard de Bours, mes- 
sire Phelippe d’Auxi seigneur de Dampierre , bailli 
d’Amiens et son filz le seigneur de Raineval, et son 
frère le seigneur de Longueval , et son frère messire 
Alain, le seigneur de Mailli et son filz ainsné le seigneur 
de Inchi, messire Guillaume de Saveuses, le seigneur 
de Neufville et son filz, le chastelain de Lens, messire 
Jehan de Morueil, messire Roger de Poix, messire Je- 
han de Béthune seigneur de Marueil en Brie , messire 
Simon de Curon seigneur de Clarsi*, le seigneur de 
La Rocheguion et son frère , le vidame de Launoy, le 
seigneur de Galigny, le seigneur d’Alegre en Auvergne, 

. t 

1 . * Le dnc Edouart de Bar, le duc d’Allenchon , le conte de 
Nevers , frère audit duc de Bourgningne , messire Robert de Bar, 
conte de Marie » (Suppl, fr. 93). 

2. « Filz du seigneur de Préaulx » ( ihitl .) 

3. » Le seigneur de Brimeu vflbtd.) 

4. Raoul de Créqui. Il reçut le surnom de Lestanduer |>our des 
dra|>eaux pris sur les Anglais. 

5. « Messire Svmon de Craon , seigneur de Clarsy » (Suppl, 
fr. 03). 

ut 8 

le seigneur de Baufémont en Champaigne', messire 
Jaques de Hen , le seigneur de Saint Brice , Phi- 
lippe de Fosseux, messire Régnault de Créquy sei- 
gneur de Conciles et son filz messire Phelippe , le sei- 
gneur de Maumez et son frère Lanselot , Mahieu et 
Jehan de Humières frères, messire Loys de Beausault, 
le seigneur de Ronq, messire Raoul de Manne, messire 
Oudart de Rend et deux de ses frères , le seigneur de 
Haplaincourt et son fdz messjre Jaques , messire Loys 
de Guistelle, le seigneur de Vaurain ’ et son filz’, le 
seigneur de Hondeserte, le seigneur de Pauques ‘, mes- 
sire Jehan de Bailloel , messire Raoul de Flandres , 
messire Colart de Fosseux , le seigneur de Roisinbos 
et sou frère , Loys de Bussy, le seigneur de Thiennes , 
le seigneur dudit lieu d’Azincourt et son filz, messire 
Huün Quieret, Le Bègue de Cageux* et son frère Paien, 
le seigneur de Vargines*, le seigneur d’Oflemont et 
son filz’, messire Rolequin", messire Raoul deNoiele’, 
seigneur de Saint Crespin , le viconte des Quesues , 
messire Pierre de Beauvoir bailli de Vermandois, mes- 
sire Jehan de Luly et son frère Galois '2, Colart de La 

1. « Le seigneur de Baufïremont en Champaigne » {Suppl, 
fr. 93). 

t. w Le seigneur de Waurin » ( ibid .) 

3. « Le seigneur de Lidequerke, messire Jacques de PEscucIle, 
le seigneur de Ham, le seigneur de Hondescotte » [ibid.) 

4. k Le seigneur de Pouckes » (ibid.) 

5. • Le Bègue de Cayeu, chevalier et son frère Payen » (ibid.) 

6. « Le seigneur de Warignies • (ibid.) 

7. « Le seigneur d'Auffemont et son filz » (ibid.). 

8. « Messire Raulequin > (ibid.). 

9. « Messire Raoul de Nelle » (ibid.). 

10. « Messire Jehan de Lully et son frère, messire Griffon, le 
seigneur de Saint-Symon et son frère Gallois > (ibid.). 


Digitized by Google 



us 


[1415] D’ENGUERRAN DE MONSTRELET. 

Porte seigneur de Belincourt, messire Yvain de Cra- 
mailles, le seigneur de Charny en Laonnois’, messire 
Drion d’Argies, seigneur de Bètencourt , messire Go- 
bert de la Bove, le seigneur de Chavenchy, le seigneur 
de Blainville , le seigneur d’Ivry et son filz, messire 
Jehan Martel ’, le seigneur du Tret, le séneschal d’Eu, 
le seigneur de la Rivière, le seigneur de Tignonville’, 
le seigneur de Courchy, le seigneur de Feinte Venue *, 
le seigneur de Beaumesnil, le seigneur de Combou- 
clies, le seigneur de La Leuze 1 , le seigneur de Vielz- 
port, messire Bertran Pennel*, le seigneur de Chambois, 
le seigneur de Saint Cler, le seigneur de MontcavreT, 
le seigneur d’OfTreville *, messire Enguerran de Fon- 
taines et son frère messire Charles, messire Amaury de 
Craon seigneur de Brolay, le seigneur de Montegen ', 
le seigneur de La Haye, le seigneur de l’Isle-Boucbart, 
messire Jehan de Craon seigneur de Montbaron' 0 , le 
seigneur de Bueil, le seigneur de Beaumont sur Loire", 
messire Anlhoine de Craon, le seigneur de Beau Ver- * 
ger le seigneur d’Asse , le seigneur de La Tour en 

I . « Le seigneur de Semy en Lannoys » (Suppl, fr. 93.) 

î. « Le seigneur d’Yvery et son filz messire Charles, le seigneur 
de Becqueville et son Glz messire Jehan Martel » ( ibid .). 

3. « Le seigneur de La Rivière de Tybouville » (ibid.). 

4. » Le seigneur de Sainte-Beuve » (ibid.). 

5. « Le seigneur de I,a Heuse » (ibid.). 

6. c Messire Bertrand Painel » (ibid.). 

7. « Le seigneur de Montcheverel » (ibid.). m 

8. « Le seigneur d’Anffreville » (ibid.). 

9. « Le seigneur de Monte Jan » (ibid.) 

10. « Messire Jehan de Craon seigneur de Montbason » (ibid.) 

II. c Le seigneur de Haut Mont sur Loirre » (ibid.). 

12. « Messire Anthoine de Craon seigneur de Beau Vergier » 

(ibid.). 

Auvergne 1 , le seigneur de l’Isle-Gomort, messire Jehan 
de Dreux , messire Gauvain de Dreux , le viconte de 
Tremblay, messire Robert de Bonnay, messire Robert 
de Chalons *, messire Jehan de Bonneval *, le seigneur 
de Mongoguier , messire Jehan de Valencourt , le sei- 
gneur de Saintron, messire Ferry deSardonne, messire 
Pierre d’Argies*, messire Jehan de Montenay, le sei- 
gneur de Béthencourt , le seigneur de Combor, le 
seigneur de La Bellière *, le seigneur de la Crète, mes- 
sire Bertran de Montaulban , Bertran de Saint Gille , 
messire Jehan de Verchin seueschal de Haynnau , le 
seigneur de La Hamaide , le seigneur du Quesnoy, le 
seigneur de Montigny, le seigneur de Beau nain', le sei- 
gneur de Jumont', le seigneur de Chin, messire Simon 
de Havrech , le seigneur de Potes, messire Jehan des 
Grès, messire Alemant Descauftines", messire Phe- 
lippe de Lens, et messire Henry, frères à l’evesque de 
Cambray, messire Michel du Chastelier et son frère 
Giles de Vaudrepont, Ernoul de Vaudegen *, Pierre du 
Molin , Jehan de Briac l0 , George de Quieuvrain et 
Henry son frère , le seigneur de Sores et messire Bri- 

1. « Le seigneur de La Tour » {Suppl, fr. 93). 

2. « Messire Robert de Challus * ( ibid ). 

3. t Messire Jehan de Bonnebault * {ibid.). 

4. Addition : « Messire Henri Dôme, le seigneur des Roches » 

{ibid.). 

5. « Le seigneur de Combourt, le visconte de la Bellière » 

{ibid.). 

6. « Le seigneur de Quievrain • {ibid.). 

7. « Le seigneur de Jeumont » {ibid.). 

8. « Messire Alemand Descanssines » {ibid.). 

9. « Ernoul de Waudrigien » (ibid.). 

10. « Jehan de Buat » {ibid.). 

fault son frère, le Baudrain d’Esne', chevalier, mes- 
sire Beau drain d’Assoneville*, Palamèdes du Marquis’, 
le seigneur de Bousencourt , le seigneur de Valasel , 
le seigneur de Hectius, Grenier de Brusquant*, le sei- 
gneur de Mouy en Beauvoisiz et son filz , Gaviot de 
Bournonville et Bertran son frère, Louvelet de Mazin- 
ghen et son frère, messire Colart de Fiennes, Alain de 
Vandosme , Laniout de Launoy, messire Colinet de 
Sempy, le seigneur du Bois Dnunnequin , Lancelot de 
Claix, Lancelot de Fremousent 7 , le seigneur d’Aumont, 

Robinet de Waucourt , messire Rasse de Montca- 
vrel, le seigneur de La Rochie 9 , messire Gérard de 
Herbaumes, messire Gérard de Reecourt, messire Ro- 
bert de Moutigny, messire Charles de Chastillon, Phi- 
lippe de Poictiers, le seigneur de Frignoles 9 , le sei- 
gneur de Saint Pierre, Guillaume Fort-Escu, Girard 
de Poutraines , le fdz du bailli de Rouen , le prévost 
des mareschaulx de France, Bertran de Belloy, Jaques 
de Han et son frère 19 , Jehan de Malatrait", Raoul de 
Ferrières, Raoul de Longueil chevalier, Henry de La 

1. « Le Baudrin d’Asne » ( Suppt.fr . 93). • 

ï. < Messire Maillait d’Azonville » ( ibid .). 

3. « Palamedes de Marquis » (ibid.). 

k. « Le seigneur de Bousincourt , le seigneur de Frésencourt, 
le seigneur de Walusel » (ibid.). 

3. « Le seigneur de Hectres, Guemier de Brusquent » (ibid.). 

6. « Le seigneur du Bos d’Anequin (ibid.). 

7. t Lanssellot de Frémenset » seulement (ibid.). 

8. < Le seigneur de La Rachie » et avant < Lansellot de Clary » 

(ibid.). ' t 

9. « Le seigneur de Feullolles » (ibid.). « 

10. « Jacques de Han, le seigneur de Baisu et Martel de Vau- 
huon son frère » (ibid.). 

vM. « Jehan de Maletraict » (ibid.). 

Lande , messire Ernauld de Corbie seigneur d’Ommel, 
Jehan d’Escouveville , messire Yvain de Beauval \ 
Frétel le Baudouin, messire Ernault d’Asincourt 1 che- 
valier 8 , le gouverneur de la conté de Rethel , Pons de 
Salus, chevalier, seigneur de Chaslelneuf, le seigneur 
de Marquetés, Yvon de Morviller*, Foleville, boutiller 
du duc d’Acquitaine, Galois de Fougères, messire Lan- 
celot de Rubempré , Lionnel Turbis *, le seigneur de 
Boissay, Anthoine d’Ambrive, messire Hector de Char- 
tres le jeune et ses deux frères ; et moult d’autres que 
je passe à cause de briefté ‘ et aussi qu’on ne les peut ne 
scet tous racompter, car trop en y eut. 

1. Addition : « Messire Brunei » {Suppl, fr. 93). 

2. Seulement « messire Régnault d’Azincourt » ( ibid .), 

3. « Symonnet de Morainviller » {ibid.). 

4. « Lyonnet Torbis « (ibid.). 

5. Voici ces noms, tirés du ms. Suppl, fr. 93 (fol. 241 ” col. A.) 
Taupinot de la Nofville, Tyebaut de Fay, le seigneur de Biauvoir 
sur Ancre, Hue des Autenlx, le seigneur de Cauroy et son frère, 
Witasse d’Aubrumes, Lanssellot de Couchy, Jehan de Lannoy, 
messire Colart de Montbertaut, messire Charles Boutry, messire 
Guy Gourle, et Jehan Gourle son frère. Le Bon de Sains, An- 
thoine de Brolly, Guillame de Villers, Royssart de Rossefav, Au- 
bert de Merbers, Régnault de Villers, seigneur de Vredone, Flou- 
ridas du Souys, le seigneur de Renauville, Baughnis de le Beuvrière 
et Gamart son frère , Le Ploutre de Guerboval , Pierre Aloier, 
Percheval de Riquebourg , le seigneur de Fièfes et son filz , Le 
Begue de Quenoulles , Gaudeffroy de Saint-Marcq, le seigneur de 
Toucques, le seigneur de Hcrlin , Simon de Monchiaux , messire 
Maillet de Goumay et son frère Porus, Jehan de Noyelle, Pierre 
de Noyelle et Lanssellot de Noyelle, messire Caruel de Hangart , 
Jehan d’Auhtuille, seigneur de Waverans , Régnault de Guerbau- 
val, Guillame seigneur de Rin, Pierre de Remy, Sausset d’Eusne, 
le seigneur de Honcourt en Cambrésis, messire Guichart d’Ausne, 
le seigneur de Raisse, messire Colart de Raisse, le seigneur d'Ea- 

Finablement, tant princes, barons, chevaliers, es- 
cuiers , comme autres gens , furent mors à ladicte 
journée, par la déclaracion de plusieurs héraulx et au- 
tres notables personnes, dignes de foy, ou nombre de 
dix mille hommes et au-dessus. Desquelz grant partie 
furent emportez par leurs amis pour enterrer , après 
le département desdiz Anglois. Desquelz dix mille on 
estimoit de y avoir eu jusques au nombre de seize cens 
varletz, et tout le surplus gentilzhommes. Et fut trouvé 
que, à compter les princes , y avoit mors environ six 
vingts banneretz. 

Durant laquelle besongne, le duc d’Alençon, à l’aide 
de ses gens, transperça moult vaillamment la plus grant 
partie de la bataille des Anglois et ala jusques au roy 
d’Angleterre, en combatant moult puissamment et tant 
qu’il abati et vainqui le duc d’Yorch, oncle dudit roy 
d’Angleterre , et le navra à mort. Adoncques le roy 
voiaut ce, approucha pour relever le duc d’Yorch et 
se enclina ung petit, et lors ledit duc d’Alençon féry 
ledit roy d’une hache qu’il tenoit , sur son bacinet si 
grant cop qu’il l’abati et mist jus une partie de sa cou- 
ronne. Et en ce faisant les gardes du corps du roy en- 
vironnèrent très fort ledit duc d’Alençon, lequel voiant 
qu’il ne povoit eschapper du péril de la mort en esle- 

pagny, le seigneur de Chépoy, Jehan de Chaule seigneur de Bre- 
tigny, Jehan de Blansel, Guillebert de Guerbauval, Baudin de 
Belleval, niessire Guérart de Havresse, messire Loys de Vertaing, 
messire Estourdi d’Ongnies et son frère Bertrand, messire Henry 
de Iîoisy seigneur de Chaule, messire Art us de Moy, Le Borgne de 
Noaille chevalier, messire Floridas de Morftd, messire Tnstran de 
Moy, messire Bridou! de Puiseurs , le seigneur de Verneul , Bau- 
ghois de Guerbauval , le visconte de Dommart, Ponction de La 
Tour, Gaudeffroy de Prouviile. 

vaut sa main dis! an roy d’Angleterre : « Je suis le duc 
d’Alençon, et me rena à vous. « Mais ainsi que le roy 
vouloit prendre sa foy, fut occis prestement par les- 

Et en celle mesme heure le seigneur de Eongny, ma- 
reschal de France, dont dessus est faicte mencion, ve- 
noil,^> tout six cens hommes d’armes des gens du roy 
Eoys , pour èstre à ladicte bataille , et desjà estoit à 
une lieue près , quant il encontra plusieurs François 
navrez, et autres qui s’en fuoient, qui lui dirent qu’ilz 
retournassent et que la chevalerie de France estoit 
toute morte et périe par les Anglois. Lequel de Longny, 
oiant ce, moult durement courroucé, s’en retourna à 
Rouen devers le roy de France. 

S’ensuivent les seigneurs et gentilz hommes qui fu- 
rent prisonniers aux Anglois à ladicte journée, lesquelz 
estoient quinze cens ou environ , tous chevaliers ou 
escuiers. 

Premièrement. Charles , duc d’Orléans , le duc de 
Bourbon , le conte d’Eu , le conte de Vendostne , le 
conte de Richemont , messire Jaques de Harecourt , 
messire Jehan de Craon seigneur de Dommart, le sei- 
gneur de Fosseux, le seigneur de Humières, le seigneur 
de Roye, le seigneur de Chauny', messire Bohort 
Quiéret seigneur de Henchin seigneur de Ramecourt’, 
le seigneur de Ligne en Haynau, le seigneur de Noiele 
nommé Le Blanc Chevalier et Baude son filz, le jeune 
seigneur d’Inchy , messire Athis de Brimcux , messire 

1. « Le seigneur de Canny » {Suppl, fr. 93). 

2. < Messire Boors Quiéret seigneur de Henchin, messire Pierre 
Quiéret seigneur de Ramecourt • ( Ibid .). 

Jennet de Poix, le filz ainsné et héritier dudit seigneur 
de Ligne, messire Gilebert de Launoy, le seigneur 
d’Aurech en Ternois. 

CHAPITRE CL. 

• ' I ; 

Comment, après le partemeut du roy d'Angleterre, plusieurs François vin- 
drent sur le champ pour trouver les amis du comte de Charrolois , 
qu’il feist mettre en terre, et autres matières*. 

Item, après ce que le roy d’Angleterre et ses An- 
glois se furent partis le samedi* pour aler à Calais 
comme dit est , plusieurs François vindrent et retour- 
nèrent sur ledit champ, et, ce que par plusieurs avoit 
esté remué, fut par eulx de nouvel renversé, les aucuns 
pour trouver leurs maistres et seigneurs a fin de les 
porter pour enterrer en leurs pays , et les autres pour 
piller ce que les Anglois avoient laissé. Car ils n’avoient 
emporté fors or et argent, vestemens et haubers et 
aucune chose de grant valeur. Pour quoy la plus grant 
partie du liarnois des François fût trouvée ou champ. 
Mais il ne demoura point grandement qu’ilz furent 
tous desnuez de leurs vestemens et mesmement la 
plus grant partie furent despoullez de leurs linges, 
draps , chausses , soulers et tous autres habillemens , 
par les paysans, hommes et femmes, des villages à 
l’environ, et demourèrent sur le champ tous nudz. Et 
en cedit samedi, dimenclie, lundi, mardi et mercredi 
ensuivant, furent levez et bien lavez plusieurs princes 
et seigneurs. C’estassavoir les ducs de Brabant, de 
Bar et d’Alençon, les contes de Nevers, de Blammont 
«■ > ' * *' *- v -> 

1. Cest le titre donné par l’édition de 1872. 

2. 26 octobre. 

et de Vaudemont et de Faulquemberge, le seigneur de 
Dampierre, admirai de France, lequel fut enterré à 
Hesdin dans l’église des Frères Mineurs, et les autres 
furent emportés par leurs serviteurs et amis, les ungs 
en leur pays, et les autres en plusieurs églises. Tous 
ceulx qui povoient estre congneuz tarent levez et em- 
portez pour estre mis en terre ès églises de leurs sei- 
gneurs. En après , Phelippe de Charrolois sachant la 
dure et piteuse adventure des François, de ce aiant au 
cuer grant tristesse et par espécial de ses deux oncles, 
c’estassavoir le duc de Brabant et le conte de Nevers, 
qui estoient nudz sur le champ , si les fist aler quérir. 
Dont à ce faire furent commis de par lui l’abbé de 
Rousseauville et le bailli de Aire. Lesquelz firent me- 
surer en quarreure vingt-cinq piez de terre', en la- 
quelle tarent faictes trois fosses de la largeur de deux 
hommes , dedens lesquelles furent mis de compte fait 
cinq mille et huit cens hommes, sans ceulx qui avoient 
esté levé* par leurs amis. Et aussi les autres navrez à 
mort qui alèrent mourir ès bonnes villes aux hospi- 
taulx et ailleurs , tant ès villages comme par les bos- 
cages qui estoient au plus près, desquelz y avoit bien 
grant nombre comme dit est ailleurs. Laquelle terre 
et fosses dessusdictes fut assez tost après benoiste et 
faitcymetière par l’évesque de Guynes, au commande- 
ment et comme procureur de Loys de Luxembourg 
lors évesque de Thérouenne. Et après furent faictes 
tout entour hayesbieu espinées par dessus, à fin que 
les loups, chiens et autres bestes ne peussent entrer 
dedens pour défouir et mènger les corps dessusdiz. 

* 

t . « Vingt-cinq vergues de terre » (Suppl, fr. 93). 


« 

Après laquelle pileuse et très doloreuse journée au- 
cuns clercs du royaume de France, moult esmer- 
veillez , firent les vers qui s’ensuivent : 

Cy voit-on que par piteuse adventure * 

Prince régnant plein de sa voulenté , 

Sang si divers que de l’autre n'a cure, 

Conseil suspect de parcialité , 

Peuple destruit par prodigalité , 

Feront encore tant de gens mendier, 

Qu’à ung chacun fauldra faire mestier. 

Noblesse fait encontre sa nature*, 

Le clergié craint et cèle vérité, 

Humble commun obéit et endure, 

Faulx protecteurs lui font adversité*. 

Mais trop souffrir induit neccessité. 

Dont advendra , ce que jà veoir ne quier * 

Qu’à ung chacun fauldra faire mestier. 

Feble ennemi en grant desconfiture 
Victorien , et peu débilité. 

Provision verbal qui petit dure 

Dont nulle rien n’en est exécuté 

Le toy des cieulx mesme est persécuté * . 

La fin viendra et nostre estât derrenier 
Qu’à ung chacun fauldra faire mestier *. 

1. » Chief ensonniet par piteuse adventure * (var. du ms. 
Suppl, fr. 93). 

2. t Noblesse fuit encontre sa nature » ( ibid .). 

3. « Faulx protesteurs lui font adversité » ( ibid .). 

4. Le ce est de trop. 

5. « Régnés des chieulx mesmes persécuté » (ibid.). 

6. Voici une meilleure leçon de cette petite pièce, tirée d’un 
registre du Parlement. 

Chief essoingné de piteuse aventure , 

Jeune régent plein de sa volenté , 



m 

S’ensuit les noms des principaux qui furent à la 
bataille, qui n’y furent ne mors, ne pris. 

Premièrement. Le conte de Dampmartin, seigneur 
de La Rivière, messire Clugnet de Brabant, soy disant 
admirai de France, messire Loys Bourdon, messire 
Galiot de Gaules et messire Jehan d’Angennes. 


Sang si divis l'un de l’autre n’a cure, 
Conseil suspect de parcialité, 

Peuple destruit par prodigalité, 

Feront encor tant de gens mendier, 
Qu’à un cliascun fauldra faire mestier. 

Noblesse fait encontre sa nature, 

Le clergié craint et cèle vérité, 

L’umble commun obéit, et endure 
Fains protecteurs lui faire adversité. 
Mais trop souffrir induit neccessité. 
Dont avendra, que jà veir ne queir, 
Qu’à un chascun fauldra faire mestier. 

Foible ennemi en grant desconfiture 
Victorien, et peu débilité. 

Provision verbal qui petit dure, 

Dont nulle riens n’en est exécuté ; 
Règne, des tiens mesrnes persécuté, 

Ta fin sera et nostre estât dernier, 

Qu’à un chascun fauldra faire mestier. 


On lit à la marge : 

Hec omnia his metris contenta habebantux his diebns ccccxv in hoc 
regno. 

(Arch. imp., reg. du Cons. XIII1, fol. 33). 

CHAPITRE CLI. 

Comment le dessusdit roy d’Angleterre alla par mer en Angleterre , où 

il fut joyeusement reçeu pour sa bonne fortune : Et du comte de La 

Marche qui alla en Italie *. 

Item, le xvi* jour de novembre, après ce que le roy 
d’Angleterre eut rafreschi ses gens en la ville de Ca- 
lais, et aussi que les prisonniers qui avoient tenu la 
ville de Harfleur viudrent devers lui comme il leur 
avoit enjoinct et que promist l’avoient , monta sur 
mer et ala arriver à Douvres en Angleterre. Mais il 
advint que en trespassant, ladicte mer fut moult fort 
troublée, et tant que deux vaisseaulx pleins de gens du 
seigneur de Cornouaille furent péris , et aucuns autres 
arrivèrent devers Zélande au port de Cirixée*; toutes- 
foiz ledit roy d’Angleterre, lui retourné en son pays, 
pour la victoire de ladicte bataille et aussi pour la 
conqueste que il avoit faicte de si noble port comme 
est Harfleur, fut très grandement loé et glorifié du 
clergié et du peuple de son royaume*. Et s’en ala en 
la cité de Londres, menant tousjours les princes de 
France avecques lui, lesquelz il tenoit prisonniers. 

Ouquel an, ung petit paravant, sire Jaques de 
Bourbon conte de La Marche estoit alé en Ytalie, 

1 . Titre donné par l’édition de 1572. 

2. « Serixee » (Suppl, fr. 93) Ziriczee. 

3. « Quali gaudio, quali tripudio , quali denique triumpho sit 
exceptas a Londinensibut , dicere prxtermittn » (Walsinghani , 
Brev, hist., p. MO). 

grandement aeompaigné de chevaliers et escuiers, et 
avoit prins en mariage la royne Jehanne, seur au roy 
Lancelot’, et par ainsi par ceulx du pays fut tenu 
pour roy de Cécile et de Naples, et en posséda par ung 
peu de temps assez paisiblement. Et fist son connes- 
table, messire Bourdon de Saligne. Et estoit l’un de 
ses capitaines messire Hue Brunet*. 


CHAPITRE CLII. 

Comment le roy de France sceutles nouvelles delà bataille d’Azincourt. 
Et comment le duc Jehan de Bourgongne assembla grant armée pour 
venir à Paria. Et comment Loys, roy de Cécile, s’enala. 

Item, après ce que les nouvelles furent apportées à 
Rouen devers le roy de France, de la douloureuse 
aventure et perte de ses gens, il ne fault point doubter 
que lui et les autres princes n’eussent au cuer grant 
tristesse; néantmoins dedens certains briefz jours en- 
suivans, en la présence du roy Loys, des ducs d’Ac- 
quitaine, de Berry, et de Bretaigne, et du conte de 
Ponlhieu, son petit filz, et plusieurs autres de son con- 
seil, ordonna et constitua le conte d’Armignac à venir 
liastivement devers lui. 

Et ce pendant , le duc de Bourgongne , estant en 


1 . Le 10 août 1415. Jeanne II, fille de Charles de la Paix, avait 
succédé dans le royaume de Naples à son frère Ladislas ou Lance- 
lot, mort le 6 août 1414. 

2. « Si fist son connestable de messine Luurdin de Salligny. Et 
estoit ung de ses cappitaines, messire Hue Brunei seigneur de 
Chyembronne » ( Suppl . fr. 93.). 

son pays de Bourgongne, lui furent apportées nou- 
velles de la perte des François. Pourquov, pareille- 
ment comme les autres princes, il en fut moult dolent 
et courroucié , par espécial de ses deux frères le duc 
de Brabant et le conte de Nevers. Mais non obstant ce, 
sans délay se prépara à venir devers Paris, à tout grant 
puissance de gens d’armes. Et pour tant que les nou- 
velles en alèrent jusques au roy de France et à ses 
princes, se liastèrent de retourner dedens Paris , et y 
vint le Roy et les dessusdiz seigneurs, trois jours devant 
la saincte Katherine 1 . Si estoit en la compaignie dudit 
duc de Bourgongne , le duc de Lorraine et bien dix 
mille chevaulcheurs. Pour quoy les Parisiens, doub- 
tans ledit duc de Bourgongne , envoièrent leurs am- 
baxadeurs solemnelz à Meleun, devers la Royne, qui là 
estoit malade. Laquelle se fist porter par plusieurs 
hommes de pié en la ville de Paris, et se loga en l’ostel 
d’Orléans avec la duchesse d'Acquitaine fille audit duc 
de Bourgongne. Et est vérhé que iceulx Parisiens et 
aucuns officiers du Roy, qui avoient esté favorables à 
la partie d’Orléans contre ledit de Bourgongne, comme 
dit est , le doubtoient moult fort , pour ce qu’il avoit 
en sa compaignie plusieurs de ceulx qui avoient esté 
banniz et enchacez hors de ladicte ville de Paris, 
c’estassavoir messire Hélyon de Jaqueville, messire 
Robinet de Mailly, maistre Eustace de Laistre, maistre 
Jehan de Troies, Caboche, Denisot de Chaumont, 
Garnot de Saint-Yon et plusieurs autres. Et pour tant, 
traictèrent vers le Roy et le duc d’Acquitaine que 
messire Clugnet de Brabant , le sire de Barbasan et le 

» 

1. Le 22 novembre. La sainte Catherine tombe le 25. 

sire de Üosqueaulx furent mandez à venir audit lieu 
de Paris, à tout grand nombre de gens d’armes, pour 
la garde et résistence d’icelle , et aussi pour acompai- 
gner ledit duc d’Acquitaine. Etavecques ce fut mande 
de rechefle comte d’Armaignac qu’il venist à Paris le 
plus brief que faire se pourroit, à tout la plus graut 
puissance de gens d’armes qu’il povoit finer. Et le 
dessusdit duc Jehan, venant de Bourgongne, passa par 
Troies et par Prouvins et s’en vint à Meaulx en Brye, 
ouquel lieu on lui refusa l’entrée par le commande- 
ment du duc d’Acquitaine et du conseil du Roy, qui 
leur a voit escript que point ne le meissent dedens. Dont 
il ne fut point bien content , et pour tant s’en ala à 
Laigny sur Marne et se loga dedens la ville et ses gens 
sur le plat pays, qui de ce fut moult traveillé. Et d’au- 
tre part se mirent sus à grant puissance plusieurs capi- 
taines ou pays de Picardie, c’estassavoir messire Mar- 
telet du Mesnil , Ferry de Mailli , Hector et Pbelipe de 
Saveuses frères , messire Mauroy de Saint-Léger, mes- 
sire Paien de Beaufort, Loysde Vargines et plusieurs 
autres, lesquelz en dégastant fort le pays, alèrent audit 
lieu de l^aigny sur Marne devers ledit duc de Bour- 
gongne, qui mandez les avoit. Et tant multiplia sa 
compaignie qu’ilz furent bien vingt mille chevaulx ou 
plus. 

Durant lequel temps, le roy Loys, sachant que point 
n’estoit aymé du duc de Bourgongne pour cause du 
renvoi de sa fille, se parti de Paris tout malade et 
s'en ala à Angers. Mais avant sou département se 
voult soubmectre de leur discort sur le Roy et son 
grant conseil, moiennant qu’il feust oy en ses dé- 
fenses. A quoy icellui duc de Bourgongne ne voult 

aucunement entendre, mais flst respondre à iceulx 
qui pour ceste cause furent envoiez devers lui, que du 
tort et du blasme que le roy Loys avoit fait à lui et à sa 
sa fille, il l’amanderoit en temps et en lieu quant il 
pourroit. 

Lequel duc de Bourgougne , de Laigny sur Marne 
où il estoit, envoya à Paris devers le Roy et son con- 
seil messire Jehan de Luxembourg, le seigneur de 
Saint George et plusieurs autres notables conseillers, 
qui exposèrent pleinement au conseil du Roy la cause 
de sa venue, en faisant sa requeste qu’il peust entrer 
en Paris avecques toute sa puissance, pour la seureté de 
sa personne. Mais sur ce ilz ne eurent quelque res- 
ponse, si non que le Roy envoieroit bien brief devers 
leur seigneur le duc de Bourgongne, pour lui faire res- 
ponse. Lequel y envoya maistre Jehan de Vaily, pré- 
sident en Parlement , et aucuns autres ambaxadeurs 
du conseil du Roi. Mais en la fin , après plusieurs 
traictiez et ambaxades, il ne peut finer au conseil du 
Roy ne aux Parisiens , d’entrer à puissance dedans la- 
dicte ville de Paris. Aincois lui fut dit que s’il y vouloit 
entrer en son simple estât , le Roy et son conseil en 
estoient contens/et non autrement. Ce que ledit duc 
de Bourgongne n’eust jamais fait, car bien sçavoit 
que ceulx qui gouvernoient le Roy estoient ses mortelz 
* ennemis'. 

t. < Et ne s’i fust pour rien Ceés » (add. du Suppl, fr. 93). * 

CHAPITRE CLIII. 

Comment les Parisiens et ceulx de l'Université proposèrent, devant le dne 
d’Acquitaine et lesautres princes, aucunes besongnes touchons la déso- 
lacion de ce royaume. 

Or est ainsi que les Parisiens , et par espécial ceulx 
de l’Université , voiaus de jour en jour que plusieurs 
maulx et desrisions se multiplioient entre les seigneurs 
du sang royal et ceulx de leur conseil l’un contre 
l’autre , à la grant destruccion du royaume et du povre 
peuple, alèrent un certain jour en grant multitude 
devers le duc d’Acquitaine, où estoit présent le duc de 
Berry, le conte de Pontieu et plusieurs autres grans 
seigneurs et gens d’église, demandans audience de 
parler. Laquelle obtenue , le premier président com- 
mença le theume qui s’ensuit Domine , salva nos , péri- 
mas, c’est-à-dire : Sire, saulve nous, car nous péris- 
sons; et est escripte ou chapitre de Saint Mathieu. 
Lequel, elèrement exposa, en touchant sagement et 
éloquemment plusieurs conclusions et déclaracions, 
les principaulx malfaicteurs du royaume troublans et 
empeschans et de fait opprimans le povre peuple. 
Après la fin de laquelle proposicion , ledit duc d’Ac- 
quitaine jura promptement en parole de filz de roy, 
que doresenavant oudit royaume les malfaicteurs , de 
quelque estât qu’ilz feussent, seroient punis selon leurs 
démérites, et que justice seroit réparée et gardée et le 
clergié et le peuple seroient tenus en paix. Après la- 
quelle response se partirent tous les dessusdiz du duc 
d'Acquitaine. Mais à brief dire , sa parole ne son en- 
tencion ne porent point venir à effect. Car tantost 

après il acoucha malade de fièvres, dont il mourut le 
xvui* jour de décembre 1 , en l’ostel de Bourbon. Pour 
la mort duquel furent fais grans pleurs et lamentacions 

de plusieurs seigneurs et autres ses serviteurs. Et fut 
commune renommée qu’il avoit esté empoisonné. Si 
fut gardé en ung sarcus de plomb oudit hostel , par 
quatre jours, et là vindrent tous les collèges de' Paris 
prier pour lui, et puis fut porté à Saint Denis erien terré 
assez près des Royaulx. 

En après, huit jours ensui vans, le conte d’Armignac, 
qui avoit esté mandé de par le Roy, entra en Paris 
pour recevoir l’office de la connestablie et l’espée de 
la main du Roy, en faisant le serement solemnel comme 
il est de coustume, et là remercia le Roy humble- 
ment du grant honneur qu’il lui faisoit. Et estoitacom- 
paigné, ledit conte d'Armaignac , à compter ceulx de 
Paris, bien de six mille combatans. Et tantost envoia 
Remonnet de La Guerre, à tout quatre cens bacinetz , 
en garnison en la ville de Saint-Denis, pour résister 
contre les gens dudit duc de Bourgongne. Et pareille- 
ment, ès autres lieux sur Seine, fist rompre les pons et 
et passages. Et adonc, Jehan de Corsay, natif de Berry, 
fut de par le Roy ordonné maistre des arbalestriers de 
France , et messirfe Thomas de Liersis , bailli de Ver- 
mandois; et le seigneur de Humbercourt, bailli d’A- 
miens; messire Pierre d’Aunay, natif de La Rochelle, 
bailli deSenlis; messire Mansart d’Esne, bailli de Vitry; 
messire Brunet de Bonnes, bailli de Tournesis, et ainsi 


1. Sic dans le Suppl, fr. 93. C’est la vraie date, comme on le 
verra dans nos pièces justificatives. Le religieux de Saint-Denis se 
trompe de deux jours en la mettant au 16. 


Digitized by Google 


132 CHRONIQUE [1418] 

en plusieurs autres lieux furent fais de par le Roy 
plusieurs nouveaulx officiers. 


CHAPITRE CLIV. 

Comment le duc de Bretaigne vint à Pari*, et pour quoy. Du département 
du duc de Bourgongnc de Laigny sur Marne. Et de la prinse de mes- 
siroMartelet du Mesnil et Ferry de Mailly. 


Item, en ces propres jours, Jehan, duc de Bretaigne, 
ala à Paris pour traicter devers le Roy, que le duc de 
Bourgongne peustaler devers lui à toute sa puissance, 
laquelle chose il ne peut impétrer, et pour tant, en 
assez brief temps s’en retourna en Bretaigne. Mais, 
ains son département, se courrouça moult durement 
à messire Tannegui du Chastel, prévost de Paris, et 
lui dist plusieurs injures, pour ce qu’il avoit fait mectre 
en prison en Chastelet le Menistre des Maturins, doc- 
teur en théologie, lequel devant ledit Prévost et peuple 
de Paris avoit fait une proposicion de par le duc de 
Bourgongne. 

Lequel duc de Bourgongne , après ce qu’il eut esté 
bien dix sepmaines en la ville de Laigni sur Marne, 
véant que par nul moien ne pouvoit impétrer devers 
le Roy et son conseil d’entrer dedens Paris , s’en re- 
tourna et s’en ala à Dampmartin et puis vers Reims , 
et de là , par Tiérace et Cambrésis vint en sa ville de 
Douay, et de là à Lisle. Et tousjours, ce temps durant, 
avoit très grant nombre de gens d’armes sur les 
champs, desquelz le povre peuple estoit fort oppressé. 
Toutes voies, à son département de Laigny fut pour- 
suy par aucuns souldoiers du Roy, lesquelz vers le 

pont de Vaire 1 prindrent et occireut de ses gens, dont 
grandement fut mal content. Et pour sa longue de- 
meure en la ville de Laigny, les Parisiens et autres 
gouverneurs du Roy le nommoient communément 1 
Jehan de Laigny. Et après, quant il fut retourné, 
comme dit est , en la ville de Lisle , ung peu de temps 
après s’en ala en Braliant visiter ses deux nepveux, 
c’estassavoir Jehan et Phelippe, filz au duc Anthoine 
de Brabant , et lors y mist ung commis qui gouverna 
toute la terre, et y constitua officiers, c’eslassavoir, ès 
contez de Ligny et de Saint-Pol et toutes les autres 
appartenances qui furent jadis au conte Waleran de 
Saint-Pol, ayeul des dessusdiz enfans. Et de là retourna 
en Flandres , et ordonna au seigneur de Fossenx , ca- 
pitaine de Picardie, à faire retraire tous ses capi- 
taines et gens d’armes hors d’Artois et des mètes à 
l’environ. 

Et pour ce que les aucuns traveilloient moult fort 
le pays du roy, le xxiv' jour de janvier, par nuit, 
Remonnet de La Guerre, le prévost de Compiengne et 
le seigneur de Bosqueaulx, gouverneur de Valois, par 
le commandement du Roy et de son conseil, assemblè- 
rent secrètement grant nombre de gens d’armes, et se 
férirent ou logis messire Martelet du Mesnil et Ferry 
de Mailli , qui estaient logez ou pays de Santers en 
aucuns villages, à tout bien six cens hommes assem- 
blez de plusieurs terres, faisans desrisions sur le plat 
pays. Lesquelz par les dessusdiz furent tous mis à 
l’espée, prins et destroussez, si non ceulx qui écliap- 

iJk t * 1 y ’t# ; 

*1 . Vaires, canton de Lagny. 

2. « Le nommoient en commun langaige » {Suppl, fr, 93). 

pèrent par fuite. Et furent lesdiz messire Martelet et 
Ferry de Mailli prins prisonniers et amenez à Com- 
piengne. Toutesfoiz, le jour de la Purification Nostre- 
Dame', ledit messire, .Martelet et quatre autres gentilz 
hommes , après ce qu'ilz eurent esté questionnez par 
les officiers du Roy, furent traynez, et puis pendus par 
les cols au gibet de Compiengne. Et depuis, ledit Ferry 
de Mailly, par le moien d’aucuns de ses amis, fut mis 
à pleine délivrance. 


CHAPITRE CLV. 

Comment l’évesque d’Arras fit révoquer la sentence autrefois donnée 
contre maistre Jehan Petit. Et de la venue de l’empereur de Alemagne 
à Paris, et des manières qu’il y tint. 

En cest an , par la diligence de l’évesque d’Arras, 
docteur en théologie, nommé Martin Porée, et d’au- 
cuns autres ambaxadeurs dudit de Bourgongne aians 
de lui procuracion, fut sentence prononcée au concile 
à Constance, dont la teneur s’ensuit .- 

« Par le conseil des clercs de droit, par icelle nostre 
sentence ordinaire, laquelle nous affermons, en ces 
escrips prononçons et déclairons les procès, sentences 
et condemnations, arsins, défenses et exécutions faic- 
tes par l’évesque de Paris contre maistre Jehan Petit, 
et toutes choses qui de ce se sont ensuyes, estre de 
nulle valeur, et les adnullons et cassons. La eondem- 
nacion des despens fais légitimement devant nous en 
ceste cause, nous les laissons à tauxer, et pour cause. 

1 . Lp 2 février 1416 (N. S.). 

Ainsy moi, Jourdain, évesque d’Albanen', ainsi moi, 
Anthoine , cardinal d’Aquilée , ainsi moi , François , 
cardinal de Fleurence , le prononçons. » Lequel 
procès fut condamné en concile de Constance, le 
xv’ jour de janvier, l’an mil quatre cens et quinte. 

Ouquel temps vindrent à Paris deux chevaliers des 
gens Sigismont, empereur et roy d’Âlemaigne, pour 
préparer son hostel et mectre pourveances, pour ce 
qu’il devoit venir audit lieu de Paris. Ausquelz deux 
chevaliers fut baillé, pour loger ledit seigneur, le chas- 
tel du Louvre. Et le jour du dimanche gras ensuivant' 
vint ledit Empereur à Paris, acompaigné de huit cens 
chevaucheurs ou environ. A l’encontre duquel alèrent 
le duc de Berry, le cardinal de Bar , le conte d’Armai- 
gnac, connestable de France, le chancelier, le prévost 
de Paris et des marchans, et les bourgeois et eschevins 
de ladicto ville en moult noble estât. Lequel roy par 
iceulx fut amené loger au Louvre. Et aucuns jours 
après fist exposer au Roy et à son conseil la cause de 
sa venue , c’estassavoir pour -l’union de nostre sainte 
mère l’Église. Et après, il se oflfry moult au Roy à 
faire pour luf ce qu’il pourrait et pour son royaume. 
Et depuis y eut uug docteur en théologie, nommé 
maistre Girard Machet, qui devant lui proposa moult 
notablement de par le roy de France, dont il fut très 
content. Lequel roy alors estoit assez en bon point, 
et mangèrent moult de fbiz ensemble. Et lendemain 
des Brandons* vindrent à Paris pour veoir ledit roy 

oSIra/ ' * ^ ** ’ "fc" 'v 

1 . Le cardinal d’Albano. , 

~ * , *• 

2. Le 11 février. Juvénal et l’auteur du Journal et un Bourgeois 

de Paris disent, le 1" mars. 

3. Le 18 février. 

d’Àlemaigne, Loys roy de Cécile, et son beau filz le 
conte de Pontliieu. Et pendant ce que ledit empereur 
fut oudit lieu de Paris, lui fut par le Roy et ses princes 
faicte la plus grant honneur qu’on eust peu faire au roy 
de tout le monde. Et après que plusieurs parlemens eu- 
rent par eulx esté faiz sur l’estât de l’Église universelle 
et autres besongnes, il se parti de ladicte ville de 
Paris, te mercredi devant Pasques fleuries 1 , et le con- 
voya le Roy jusques à La Chapelle entre Paris et Saint- 
Denis. Ouquel lieu, à leur département, se offrirent 
moult l’un à l’autre. Et de là fut convoié jusques à 
Saint-Denis par le roy Loys, le duc de Berry et le car- 
dinal de Bar. lequel roy d’Alemaigne fut receu moult 
honorablement oudit lieu par l’abbé d’icelle ville, et. 
tk^ là chevaucha à Beauvais. A l’encontre duquel vin- 
drent l’évesque de ladicte ville de Beauvais et grant 
foison de bourgois, qui lui firent grant révérence. 
Et le mena ledit évejque loger en son hostel, et là fist 
ses pasques, acompaigné du duc de Milan oncle du 
duc d’Orléans , de l’arcevesque de Reins , et d’aucuns 
autres ambaxadeurs du roy de France, par lui envoiez 
au roy d’Angleterre son adversaire. Et après ce, de 
Beauvais, par le pont de Remy, s’en ala à Saint-Riquier 
pour ce que ceulx d’Abbeville ne vouldrent mectre 
ses gens dedens, pour tant que avecques lui avoit des 
ambaxadeurs Anglois pourtans la croix rouge. Et de 
Saint-Riquier, s’en ala à Saint-Josse en pélérinage, et 
vindrent à l’encontre de lui l’abbé et le couvent dudit 
lieu, à procession, comme s’ilz eussent fait pour la 
venue du roy de France. Et quant il ot fait son orai- 

v- 


1 . Le 20 mars. 

son, il ne donna ne offry riens an glorieux amy de 
Dieu saint Josse. Et est vérité que ieellui Empereur 
estoit armé , et portoit à l’arçon de sa selle ung cha- 
peau de Montaulban, ayant sur ses armeures une noire 
heucque, en laquelle estoit une droite croix devant et 
derrière, de couleur de cendre, sur laquelle estoit escript 
en latin O que tout puissant est miséricorde 1 . Et ainsi 
estoient habillez et armez la plus grant partie de ses 
gens, montez sur bons et légers chevaulx. Et de là s’en 
ala à Estaples par Boulongne, mais ceulx de la ville ne 
le laissèrent point entrer ^pdens, dont il eut grande 
indignacion, et pour ce ne voult-il point recevoir les 
présens à lui envoiez de ladicte ville. Et quant il eust 
disné dedens la basse Boulongne 1 , il s’en ala au giste 
à Calais. Et vint à l’encontre de lui le conte de War- 
wich, capitaine d’icelle ville, acompaigné de gens 
d’armes et d’archers , recevantpfijcellui^et «es gens 
moult honnorablement, tout aux despens du roy d’An- 
gleterre, jusques au mardi ensuivant, qu’il se party et 
s’en ala en Angleterre. --&» 

Lequel Empereur, durant le temps qu’il estoit en la 
ville de Paris comme dit est dessus, ala à ung certain 
jour seoir en la chambre de parlement avec les prési- 
dens et autres conseillers , qui très grant révérence et 
‘honneur lui firent, et le firent seoir ou siège royal. Et 
après commencèrent les advocats à plaider les causes 
en la présence des parties, ainsi qu’il est de coustume. 
Entre lesquelles en y avoit une d’un chevalier de Lan- 
guedoch contre ung escuier, nommé Guillaume Sor- 

t . « O que Dieu tout puissant est misericors » (Suppl, fr. 93). 

î. Boulogne-sur-Mer est divisée en ville haute et ville basse. 

gu,et ', et estait pour avoir l’office de la séneschaulcie 
de Beaucaire, ouquel ung chascun se disoit avoir droit 
par le don du Roy, niais ledit chevalier meetoit en 
ses défenses que nul ne pouvoit tenir ledit office ne ne 
devoit, se premier n’estoit chevalier. Et adonques 
l’Empereur, oiant le différent des parties, demanda à 
icellui escuier, en latin , s’il vouloit estre chevalier, 
lequel respondi que oyl. Et lors ledit Empereur 
demanda une espée, laquelle lui fht baillée, et en fist 
là prestement ledit escuier chevalier , ouquel ledit 
office fut adjugé par lesdiz seigneurs de parlement. 
N'éantmoins , quand le Roy et son conseil furent 
advertis de ceste besongne, ne furent point bien 
contens desdiz seigneurs de parlement poùr ce qu’ilz 
lui avoient ainsi souffert. Car il sembloit que ceste 
besongne se feist comme jîàr auctorité et haulteur, de 
le pouvoir faire ou royaume de France^ce que pour 
nulle raison on ne lui eust souffert. Toutesfoiz la 
chose se passa soubz dissimulation, et n’en fut aucu- 
nement monstré nul semblant au dessusdit Empe- 
reur '. 


1 . Le chevalier se nommait Gai Pestel et l’écuyer Guillaume 
Seignet. Voy. la note ci-contre. 

2. Pour donner ici, en passant, une nouvelle preuve de l’exac- 
titude habituelle de Monstrelet, nous- tirons du recueil de pièces 
que nous avons formé pour notre édition , le passage suivant de 
l’un des registres du parlement de cette époque. * Et ce jour (le 
lundi 16 mars 1418) pour ce que monseigneur Sigismond, empe- 
reur ou roy des Romains, et roy de Honguerie, qui estoit venu 
oir les plaidoieries et veoir la court à oir proposer contre ledit 
Seignet par le conseil de Pestel que icellui Seignet n’estoit pas 
chevalier et ledit Pestel l’estoit, a, présens tous, lui assiz dessus 
les présidens et au plus hatilt, appelle ledit Seignet, en disant que 

CHAPITRE CLVI. 

Comment une grande taille fat mise sus par les gouverneurs du roy, dont 
les Parisiens furent malcontents ; et autres besongnesqui sourdirent i 
teste cause. 

En ce temps, après le département dudit empereur, 
fut mise sus une grande taille par tout le royaume de 
France, de çeulx qui gouvernoient le Roy, c’estassavoir 
la Royne, le roy de Cécile, le duc de Berry et aucuns 
autres. Pour laquelle le peuple , et par espécial ceulx 
de Paris qulestoient favorables au duc de Bourgongne, 
furent fort troublez contre les seigneurs. Car avecques 
ce, ledit duc de Bourgongne avoit en icelle ville plu- 
sieurs de son alliance qui chascun jour machinoient 
et traictoient secrètement qu’il peust revenir devers le 
Roy et avoir le gouvernement du royaume. Et afin 
d’acomplir leur intencion, lui avoient fait savoir qu’il 
envoiast couvertement aucuns de ses gentilz hommes 
dedens Paris, bien instruis et de grant prudence, 
ausquelz ilz se peussent ralier et avoir conseil se be- 
soing leur esloit. Laquelle requeste le duc de Bour- 
gongne acompli, et y envoia messire Jennet de Poix, 
Jaques de Fosseux , le seigneur de Saint-Léger, Buret 

& lai appartenait bien de faire chevaliers; et print d’un de ses 
gens son espée et, ledit Seignét iniz à genoulx près du gréphier , 
frappa m graus couz ledit roy sur ledit Seignet , puiz lit deschau- 
cer l’un de ses espérons dorez et l’y lit ehaucer par l’un de ses 
gens, et s’y ceindre une ceinture où estait pendu un Cousteau long, 
pour espéc. Car aussi avoit-il paravant requis de l'avancement de 
la cause dudit Seignet. » 

d’Aufery 1 et aucuns autres. Lesquelz portèrent plu- 
sieur lectres de crédence signées de la main dudit duc, 
adrécant à ceulx qu’il savoit qui tenoient son parti. 
Et en conclusion , ou contempt et soubz la couleur et 
hayne de la taille dessusdicte, iceulx Parisiens conclu- 
rent et jurèrent conspiracion entre eulx. Et avoient 
entencion que le jour du grand vendredi’, après disner, 
tous ensemble prendraient ceulx qui estoient à eulx 
contraires,- et premièrement le Prévost de Paris, et s’il 
n’estoit à eulx consentant comme juge, ilz l’occiroient. 
Et sans mercy prendraient le Roy et le mectroient en 
cliartre. Après ilz mectroient à mort la Royne, le 
chancelier de France et autres sans nombre, avecques 
la royne de Cécile. En oultre ilz vestiroient de vielz 
et honteux habitz le ray de Cécile et le duc de Berry, 
et leur feraient rère leurs testes et mener par la ville 
de Paris sur deulx ors tumbereaulx , et après ce les 
feraient mourir. Toutefoiz ce fut atargé à faire à ce 
jour, par aucuns d’iceulx, disans que plusieurs adonc 
pourraient eschaper estans en leurs dévocions par 
dehors et dedens Paris, et plusieurs seraient ès coléges 
ce jour pour cause de confession , et autres seraient 
en pèlerinages, et aussi à ce jour on ne les pourrait 
pas trouver eu leurs maisons , mais mieulx vauldroit 
ce faire le jour de Pasques, après disner. Lesquelz tous 
ensemble promirent à ce faire le jour de Pasques, sans 
faulte’. Mais ce fut révélé par une femme à Michault 
Lalier, lequel le fist savoir à Bureau de Dampmartin, 
son très-cher ami, par lectres, lui conseillant qu’il s’en 

1 . * Binet d’Auflfeu » [Suppl, fr. 93). 

2. Le vendredi saint, 29 mars 1416 (N. S.). 

3. Tout ce <pii suit se rapporte à l'année 1416. 

alast bien tost hors de Paris, ce qu’il fist. Et celui 
Bureau le fist savoir au chancelier, ainsi qu’il devoit 
aler disner. Lequel prestement s’en fouy au Louvre et 
fist dire aux seigneurs du sang royal et aux autres 
qu’ilz se saulvassent et affaissent audit Louvre. La- 
quelle chose ilz firent prestement, excepté le Prévost 
de Paris qui se arma et les siens, jusques au nombre 
de cinquante hommes d’armes , et saisi soudainement 
les haies, et print en son chemin aucuns des consen- 
tans qui encore n’estoient point armez, en leurs 
maisons, et les bouta en Chastellet. Lors furent moult 
esbahis lesdiz conspirateurs, et toute leur entencion 
fut corrompue et frustrée. Toutesfoiz ledit Prévost, 
garny de grant nombre de gens d’armes, assailli tan- 
tost plusieurs maisons, èsquelles il trouva plusieurs 
hommes d’armes , tous embastonnez et mucez pour 
acomplir ladicte occision. Entre lesquelz fut prias 
sire Amaulry d’Orgemont , l’archidiacre d’Amiens , 
doien de Tours et chanoine de Paris , l’un des prési- 
dens en la chambre des comptes et maistre des re- 
questes, Robert de Bellay, très riche drapier, le sire de 
l’ostel de l’Ours à la porte Baudet, et plusieurs autres 
notables hommes. 

Laquelle chose fut par ledit chancelier manifestée 
par lectres au connestable et au mareschal de France , 
estans en la frontière de Harfleu. Lequel connestable, 
sans délay envoya Raymoiinet de la Guerre acompai- 
gné de huit cens hommes d’armes, aux seigneurs à 
Paris, et traicta trêves ung moys avecques les Anglois 
de Harfleur, depuis le cinquiesme jour de may jusques 
au second jour de juing. Et le samedi second jour de 
may, furent amenez des neuves haies les dessusdiz 

prisonniers, où ilz eurent les testes tranchées comme 
traistres. Mais ledit Amaulry d’Orgemont, comme 
homme d’église, par l’ordonnance du grant conseil 
du Roy fut rendu par le Prévost de Paris au doien et 
chapitre de Nostre-Dame de Paris , à faire son procès 
et sa condempnacion. Lesquelz prestement firent son- 
dit procès, en condempnant icellui au pain et à l’eaue 
en chartre. 

Après les trêves faictes, ledit connestable vint à 
Paris acompaigné de trois cens hommes d’armes, et 
adonc, lui acompaigné de hommes d’armes sans nom- 
bre et le Prévost de Paris avecques lui, prindrent 
toutes les cliaynes de fer aval Paris et les firent toutes 
porter en la bastille Saint-Anlhoine, et pareillement 
oslèrent à ceulx de ladicle ville leurs armeures 1 . 

Adonc vint à Paris messire Loys Bourdon, acompai- 
gné de deux cens hommes d’armes, d'après vindrent 
Clugnet de Brabant et le seigneur de Bosqueaulx, gou- 
verneur de Valois, en grant arroy. Si furent lors ceux 
qui furent favorables au duc de Bourgongne, en grant 
perplexité en icelle ville de Paris, et par espécial ceulx 
qu’on trouva coupables de la dessusdicte conspiracion 
furent punis sans miséricorde, et en y eut plusieurs 
décolez publiquement et les autres noiez en la rivière 
de Seine. Toutesfoiz les nobles que le duc de Bour- 
gongne y avoit envoiez couvertement, s’en retour- 
nèrent secrètement au mieulx qu’ilz porent, et ne 
furent ne prins ne arrestez. Et après les besongnes 
dessusdictes, gens d’armes se commencèrent à mectre 


\. Ceci se passait le 8 mai 1416, comme on le verra dans nos 
pièces justificatives. 

sus en France de toutes pars , c’estassavoir de par le 
roy de France et ceulx qui de par lui avoient le gou- 
vernement du royaume. Et pareillement en fist et 
souffrit faire aux siens le duc de Bourgongne. Et par 
ainsi le povre peuple, pour le temps d’adonc, en di- 
verses parties du royaume fut moult mengié et op- 
pressé , et en y avoit moult peu qui le défendeissent, 
et ne sçavoient que faire, et n’avoient autre secours, 
fors de prier à Dieu mercy, requérans que de sa grâce 
y voulsist pourveoir de remède'. 


1 . Ici le ras. Suppl, fr. 93 offre une variante importante. Il 
finit le chapitre par ces mots : » Et n’avoient aultre recours , si- 
non de crier misérablement à Dieu leur créateur vengance pour 
les maulx et grieftez que on leur faisoit souffrir » (fol. 246, col. A). 

DE L’AN MCCCCXVI. 

[Du 19 avril 1416 au 11 avril 1417.] 


CHAPITRE CLVII. 


Comment l’empereur d’Alemaigne, dont dessus est faicte mencion, ala à 
Londres, et le frère du roy de Cipre vint à Paris. La mort du duc de 
Berry. Et plusieurs ambaxades qui se firent d’entre France et Angle- 
terre. 

Au commencement de cest an l’empereur et roy 
d’Alemaigne arriva à Londres Au devant duquel ala 
le roy d’Angleterre, ses frères et autres princes, acom- 
paignez de grant nombre de nobles hommes et aussi 
grant multitude de gens d’église, bourgois et popu- 
laires. Et lui fut par ledit roy et ses princes faicte 
grande révérence et grant honneur. Et tost après y 
ala le duc Guillaume, conte de Haynau, à tout six cens 
cbevaulcheurs, pour traicter de la paix de France et 
d’Angleterre. Et lors alèrent devers icellui roy am- 
baxadeurs de divers pays, entre lesquelz en y ala 
cent de par le duc de Bourgongne *. 

1. Walsingham dit que l'empereur Sigismond arriva à Londres 
le 7 mai. ( Hist . bmit, p. 441.) 

2. Cette ambassade si nombreuse du duc de Bourgogne à l’em- 
pereur Sigismond est 4 remarquer. Elle précise le moment où 
l’empereur changea brusquement de politique envers la France. 
La chronique manuscrite que nous avons déjà souvent citée, nous 
donne à ce sujet quelques détails que nous reproduisons : * Et 
est vray que quant le roy des Rommains parti d’Alemaingne pour 
aller en France et en Engleterre, il estoit et avoit tousjours esté 

En ces jours vint à Paris devers le roy de France le 
conte de Trois Citez, frère au roy de Cipre. A l’encon- 
tre duquel alèrent le connestable, Charles, filz du duc 
de Bourbon , le prévost de Paris et plusieurs autres, 
par lesquelz fut amené devers le Roy et la royne, 
qui le receurenl joyeusement et honnorablement. 

Et le vi* jour du mois de may ensuivant, à Amiens, 
par la vertu d’un mandement royal furent bannis du 
royaume de France messire Jeunet de Poix, Jaques de 
Fosseux, ie seigneur de Saint-Liger, : Binet d’Aufleu, 
Hue de Sailli, messire Phelippe de Morviller, Guil- 
laume Sanguin et aucuns autres des gens du duc de 
Boungongne ; et fut pour le souspeçon d’estre coul- 
pables de la conspiracion faicte «à Paris contre les 
rovaulx, dont dessus est faicte mencion. 

Esquelz jours aussi, Jehan, duc de Berry, moult 
ancien et plein de ses jours, s’acouclia malade à Pa- 
ris en son hostel de Neelle, et fut grandement visité de 
par le roy, son nepveu, qui lors estoit assez en santé, 
et par les autres seigneurs du sang royal. Mais toutes- 
foiz il trespassa de ce siècle, le xm* jour du mois de 
juing ', sans délaisser hoir masle de sa char, par quoy 

V 

tenant le partv contraire du doc de Bourgongne par le moien du 
duc Loys de Bavière , frère de la roynne de France , des cardi- 
naulx de Cambray et de Saint-March, maistre Jehan Gerson et 
autres commis ambaxadeurs du roy de France par le moien des 
gouverneurs du royaume, mais quant ledit roy des Rommains 
retourna en sondit pais il estoit tous toumex de la partie du duc 
de Bourgongne par ce qu’il avoit veu et oy en sondit voiage. > 
(Bibl. imp., ms. coté Cord. 16, fol. 356'°.) Conf. ce que dit Mon- 
strelet lui-même, plus bas, p. 147. 

1. Juvénal des Ursins et le religieux de Saint -Denis disent 
le 15. La chronique Cord. 16 a ici un root instructif. • En cel an 

10 

la duchié de Berry et lsf conté de Poictou retournè- 
rent au domaine du Roy,, lequel les doqna à Jehan 
duc de Touraine son ainsné filz, et filleul dudit dé- 
funct. Et fut son cuer enterré à Saint-Denis, et ses 
entrailles dedens l’église Saint-Pierre des Degrez, et 
son corps fut porté à Bourges en Berry et enterré en 
l’église cathédrale. Ce duc de Berry avoit eu deux 
filles de sa femme dont Tainsné» estoit la confesse 
d’Armignac, mère de Amé, conte de Savoie’, et la 
seconde estoit duchesse de Bourbon Et est vérité 
que ledit duc de Berry donna à Jehan duc de Bour- 
gongne, son nepveu-et filleul, de conté d'Estampes 
par certaines condicions. Et aprèsda mort du roy de 
France, donna à Charles son mainsné filz, la capitaine- 
rie de Paris soubz le gouvernement du roy Loys son 
beau-père, et. avec ce lui donna, le Roy, la duchié de 
Touraine. * 

En oultre, les ambaxadeurs du roy de France qui 
estoient alez avec le roy d’Alemaigne en Angleterre , 
c’estassavoir l’arcevesque de Reims et le seigneur de 


moru le duc de Berry en la ville de Paris et fu menez et enterrez 
en la ville de Bourges. Et par ainsi demoura le conte d’Armignac, 
gouverneur du royaume de France. » (Bibl. imp., ms. Cnrd. 16, 
fol. 357’».) ' • ‘ 

1. Sans compter ses deux fils, Charles et Jean de Berri, qui 
furent tous deux comtes deMontpensier et moururent sans enfants. 

2. Bonne de Berri avait épousé, en 1376, Amédée VH, comte 
de Savoie, dont elle eut Amédée VIII, qui le premier porta le 
titre de duc de Savoie. Elle se remaria à Bernard, comte d’Arma- 
gnac, connétable de France. 

3. Marie de Berri, mariée 1“ à Louis de Chatillon, dit de 
Blois, comte de Dunois ; 2" à Philippe d’Artois, comte d’Eu ; 3° à 
Jean I", duc de Bourbon. 

Gaucourt et aucuns autres, retournèrent en France 
devers le Roy. Et à l’instance dudit roy d’Alemaigne, 
vindrent à Calais les ambaxadeurs du roy d’Angleterre, 
c’estassavoir l’évesque de Norwège 1 et Thomas Erpin- 
guen, chevalier de grant renom, et le grant-maistre 
d’ostel du Roy, acompaignez de soixante-dix chevaul- 
clieurs, lesquelz par sauf-conduit du roy de France 
alèrent de Calais, par Monstereuil et par Abbeville, à 
Beauvais. Ouquel lieu ilz furent hon notablement re- 
ceuz par les gens du Roy qui, de Paris estoient ià en- 
voiçz devers eulx pour traicter trêves ung certain 
temps entre les deux roys de France et d’Angleterre, 
et aussi des raençons dès prisonniers que tenoient les- 
diz Anglois. Mais riens ne porent accorder, pour tant 
que le çon nestable de France avoit fait mectre le siège 
devant Harfleur, par mer, lequel il ne vouloit point 
faire départir; et pour ce s’en retournèrent lesdiz An- 
glois en Angleterre sans riens besongner. Mais tost 
après furent envoiez de par ledit roy d’Angleterre au- 
tres ambaxadeurs devers lesdiz Jebtin et Phelippe de 
Bourgogne, à Lisle, c’estassavoir le cortte de Varvich 
et aucuns autres, lesquelz traictèrent tant devers icellui 
duc qu’ilz eurent trêves l’un avecques l’autre depuis 
la nuit Saint Jehan-Baptiste de l’an mil quatre cens et 
seize jusaues à la Saint-Michel mil quatre cens et dix- 
sept, tan? seulement pour les contez de Flandres et 
d’Artois et les enclavements. Si furent tantost publiées 
de par ledit duc de Bourgongne '"ès lieux acoustumez. 
Dont moult de gens furent moulé’ esmerveillez pour 
icelles trêves faictes ainsi particulières,, 


1. Lis. Norwicli. 

CHAPITRE CLVIII. 

Comment rocwire Jenoet de Poix et antres alèrent secrètement à Saint- 
Denis de par le duc de Bourgongne. Et de plusieurs chevauchées qui 
se firent sur le royaume *. 

« 

Item, oudit moys de juing, messire Jehannet de 
Poix, par l’accord dudit duc de Bourgongne son sei- 
gneur, acompaigné de quatre cens piétons, print cha- 
riotz et raist en tonneaulx secrètement leurs armeures, 
et par compaignies alèrent par divers chemins jusques 
à Saint-Denis, au Lendit, en guise de marchante. Et 
ainsi que le Roy estoit à Saint-Germain en Laie et le 
connestable en Normendie, plusieurs d’iceulx se mu- 
çèrent sur le chemin, et les autres entrèrent en la ville 
comme marchans. Et là aloient, principalement pour 
prendre le chaucelier et Tanegui du Chastel , prévost 
de Paris. Mais tandis qu’ilz buvoient et mengeoient, 
lesdiz chancelier et Tanegui passèrent sans empesche- 
ment par ladicte ville et retournèrent à Paris. Et après 
ce qu’ilz sceurent qu’ilz furent passez, ilz retournè- 
rent à confusion en Picardie, en amenant avec eulx 
prisonniers et despoulles du royaume. Dont le peuple 
ne fut point bien content. , 

Et d’autre part, Ferry de Mailly, acompaigné de 
plusieurs gens de guerre, ala en Santers ès villes du 
Quesnel ', Hangest, et où avoit esté prins messire Mar- 
telet et lui, et là prindrent plusieurs prisonniers e( au- 
tres biens sans nombre, et les emmenèrent. Et lesdiz 

1. Le second paragraphe de ce chapitre forme la matière du 
chapitre eux des imprimés. 

2. Le Quesne {Somme). 

prisonniers, après ce qu’ilz eurent esté piteusement 
questionnez, furent mis à grans finances. 

Et pareillement, messire Mauroy de Saint-Léger 
passa l’eaue de Seine et s’en ala mectre en embusclie 
assez près du chastel de Chaule '. Et au matin, quant 
le pont fut avalé, soudainement, à tous ses gens, prinl 
ledit cliastel , lequel grandement estoit rempli de tous 
biens. Mais assez tost après, les paysans de Lihons et 
autres villes, qui avoient leurs biens dedens, alèrent à 
puissance devant ledit chastel. Et en fin traictèrent tant 
devers ledit messire Maulroy, que, moyennant grant 
somme d’argent que lui et ses gens en eurent, separty 
de là, en rendant le chastel à la dame doairière d’icellui. 

* '* 'T' 

CHAPITRE CLIX. 

‘1 • V 

Comment Lihon« en Sauter» fu pillé de pltuieun capitaines, qui se mei- 
rent sus ; la printe du chastel de Beaumont ; et l’assault et prinse de 
Neelle, et autres matières *. 

r. 5. *■ > 

Item, assez tost après, ledit messire Maulroy de 
Saint-Léger et Jehan d’Aubigny alèrent loger à Lihons 
en Santers, laquelle ville avecques la proye ilz pillè- 
rent et ravirent tous les biens, et avecques ce raen- 
çonnèrent plusieurs hommes à grant finance. Et ce 
fait, à tout leur proie, s’en retournèrent en Artois. 

Ainsi et par ceste manière se commencèrent à as- 
sembler plusieurs compaignies, tant nobles comme 
non nobles, estans au duc de Bourgongne, dessoubz 
plusieurs eslandars. Desquelz estoient principaulx , 

1. Chaulnes, près lihons -en-Santerre. 
t. Titre de l’édition de 1672. 

ledit inessire Maulroy de Saint-Léger, Jehannot de 
Poix, David, son frère, le seigneur de Sores en Beau- 
voisis, Jehan de Fosseux, Hector et Phelippe de Sa- 
veuses, Ferry de Mailly, Loystle Vargiues , inessire 
Paien de Beau fort, inessire Loys Brunei, Jehan d’On- 
queure, Girard, bastard de Brimeul, et autres sans nom- 
bre. Lesquelz très souvent chevauchoient à estandart 
desployé sur le royaume, c’estassavoir sur les marches 
de la conté d’Eu et d’Aumarle, et aussi ès pays de San- 
ters et de Beauvoisis jusques sur la rivière d’Oise, par 
espécial sur les terres de ceulx qui autrefois avoiènt 
tenu le parti d'Orléaps. Esquelz pays, iceulx faisoifent 
inaulx sans nombre, prenans hommes prisonniers et 
autres proies, comme on fait de coustume sur enne- 
mis. Desquelles roalefaçons et rapines, iceulx et leurs 
gens estoient grandement reitiplis. Et pareillement y 
avoit plusieurs autres capitaines et conducteurs, mes- 
sire Catilinas, chevalier lombart, Jehan de Gingin, Je- 
han du C.lau et Lami du Clau, savoisiens, Jehan d’Au- 
higni, le bastard de Sallebrusse, Charles Labbé, le 
bastard de Thien, Mathieu des Prez , Pancète, le bas- 
tard Pénard et aucuns autres, qui estoieDt bien deux 
mille chevaulx quant ilz estoient joins ensemble. Les- 
quelz par longue espace tindrent les champs, tant sur 
les pays du roy comme sur ceulx du duc de Bour- 
gogne ; qui faisoient maulx inestimables. El mesme- 
inent ledit inessire Catilinas et ses gens prindrent le 
chastel d’Oisy en Cambrésis, appartenant à la fille et 
héritière «le inessire Robert de Bar, où il fut par lon- 
gue espace et fist d’icellui et de toute la terre comme 
de son propre. 

En après, le dessusdit seigneur de Sores, à tout six 

cens coinbatans, ala passer au port Avàire 1 et de là se 
tira vers Paris, et au point du jour se mist en embusclie 
entre Parte et l’église Saint -Laure ns jusques à ce que 
les portes feussent ouvertes.’ Et tantost vint à eulx ung 
homme chevauchant qng blanc cheval, qui en brief 
parla audit de Sores et en brief" retourna à Paris tout 
le chemin qu’il estoit venu. Et euïx là estans prindrent 
plusieurs hommes et femmes par là passans, pour 
doubte qu ! ilz ne feussent descouvers. Et après, voians 
leur entreprinse estre rompue, en sonnant leur trom- 
peté se partirent de là et se tirèrent bien en haste vers 
Beaumont sur Oize. Si estoient là alez pour prendre le 
roy Loys de Cécile, à l’aide de quelques Parisiens. Et 
quant ilz vindrent près de Beaumont, ilz envoièrent 
douze de leurs gens, à toutes leurs droictes croix, de- 
vant, qui dirent aux portiers que le Roy les envoioit 
sur l’eaue de Somme pour garder les passages contre 
les Bourguignons, et tant firent par leurs paroles, et 
aux enseignes qu’ilz bailloient, qu’ilz entrèrent en la 
ville. Lesquelz, tantost après qu’ilz virent venir leurs 
gens, ôccirent les portiers et saisirent les portes, et in- 
continent assaillirent le chastel. Si le prindrent et oc- 
cirent lè capitaine et son filz. Et après qu’ilz le eurent 
prins et ravy et fait grant occision par toute la ville et 
chastel, sans bouter feux, ilz se départirent en empor- 
tant tous les biens et emmenant plusieurs prisonniers. 
Et alèrent vers Cleremont, tout pillant le pays, et puis 
delà, s’en alèrent devers Mondidier à Neelle en Ver- 
mandois, appartenant au conte de Dampmartin. Et se 
rassemblèrent là plusieurs capitaines, entre lesquelz 

4 • «’ 

1. Anvers, sur l’Oise [nrr. de Ponloise). 



iSa CHBONIQUE [U16] 

estoit messire Maulroy dessusnommé. Lesquelz, en 
conclusion, assaillirent icelle ville et de fait la prin- 
drent de force, non obstant la défense d» habitans, 
qui grandement y firent leur devoir , ef y ot plusieurs 
hommes mors et les autres navrez, et grant foison de 
prisonniers. Desquelz prisonniers fut le principal, le 
gouverneur de la ville, nommé messire Blanchet du 
Solier. Et fut la ville de Neelle toute robée et pillée, et 
y avoit adonc des biens largement, car la foire y estoit. 
Et après qu’ilz eurent là esté environ quinze jours 
pour vendre leur butin et actendre la raençon de leurs 
prisonniers, se départirent, en menant sur chars et 
charètes biens sans nombre. * 

Lesquelles besongnes venues à la congnoissance du 
Roy, de son connestable et de son grand-conseil, fu- 
rent très mal contens d’iceidx capitaines et aussi du 
duc de Bourgongne auquel ilz se disoient, et pour y 
pourveoir furent envoiez plusieurs mandemens royaulx 
à divers officiers du royaume pour les fairè publier, 
Desquelz mandemens la teneur s’ensuit. 

* • " 

La copie des mandemens royaulx que le roy de France envoia en plu- 
sieurs parties de son royaume à cause des tnaulx et pillages que ica 
gens du duc de Bourgongne y faisoient *. 

« Charles, par la grâce de Dieu roy de France, à tous 
ceulx qui ces présentes lectres verront, salut. La pré- 
excellence et haultesse royale à laquelle le très puis- 
sant et souverain le roy des roys nostre créateur Jhé- 
sucrist par sa grâce divine et doulce clémence nous a 


1 . Notre manuscrit fait de cette pièce un cliapitre ( coté clu ) j 
les imprimés la comprennent dans leur chapitre eux. 

esleu et appelle en nous laissant et baillant le régime 
de ce renommé et noble royaume à quoy nous sommes 
obligez par le ceptre de la verge royale, il appartient 
diligemment à la paix entendre de nostredit royaume, 
et à ce entendre de jour et de nuit. Aussi, en advisant 
et ymaginant de jour et de nuit par toutes voyes et 
manières à nous possibles par lesquelles nosdiz sub- 
getz puissent obtenir paix et seureté en nostre temps , 
et les séducteurs et troubleurs de paix estre séparez 
des paisibles, et demourer soubz nostre régime en paix 
et vivre en bonne justice , et c’est ce à quoy nous de 
tout nostre cuer tousjours avons entendu et entendons. 

Et comme il soit venu à nostre cougtioissance et par 
la relacion des gens de nostre conseil et des autres • 

dignes de fov, tant par complaintes misérables et cla- 
meurs doloreuses de plusieurs de nostredit royaume , 
comme par la confession d’aucuns malfaicteurs, mors 
justement et par justice, nous sommes informez. La- 
quelle chose nous recordous dolentement, en grant 
tristesse et amertume de nostre cuer, que Hector de 
Saveuses, Phelippe son frère, Hélion de Jaqueville, 

Pierre de Sores, Maulroy, seigneur de Saint-Léger, son 
filz, Jaques de Fosseux, Clavin du Clau, Jehan d’Au- 
bigny, Friboure, Mathieu des Prez, Jeliau de Poix, Da- 
viot de Poix, son frère, Camnset de Ligny, Cathilinas, 

Cornuart, de l'ordre de l’Ospital Saint-Jehan de Jliérusa- 
lem, le commandeur de Faugete, Panecte, Henry de La 
Tour, Perrichon Tube, Jehan de Chaufour, Henry de 
Chaufour, Le Valois et autres ', et une compaignie de 

1 . Et autres. Le ms. 8345 met ici ua etc . , ce qui est un peu 
plus exact , car il y a ici une suppression fâcheuse de plusieurs 
noms que nous pouvons rétablir grâce au ms. suppl. fr. 93. Voici 

fuselaires qui se nomment les Bégaulx, acompaignez de 
plusieurs sédicieux et periurbeurs de paix , desqueiz 
aucuns pour leurs péchez perpétrez furent bannis par 
bonne justice de nostre royaume; acompaignez aussi 
de plusieurs autres de perdicion, lesquelz contre nos- 
tre voulenté ont assemblé gens de mauvais vouloir et 
de perverse condicion, et se assemblent de jour en 

sa liste complète. — « Que Hector de Saveuses, Plielippe soh 
|rere, Elvon de Jacqueville, Pierre de Sorel,Gotrant,siredeSaint- 
Légier, et Mauroy de Saint-Tégier, son filz, Jacques deFosseux, 
Clavin du Clan, Jehan d’Aubigny, Fierbouc, Mahieu des Prés, Je- 
han de Poix, David de Poix, son frère, Camuset de Ligny, Gaste- 
linas, Cormercq, de l’ordre de l’Ospital Saint-Jehan de Jhérusa- 
leni , le commandeur de Fageltes , Panchette , Henry de T.a Tour, 
Picrson Tube, Jehan de Cauflour, Henry de Cauffour, Te Vallois, 
Jaques Calivrav, Raymon Mardi, Denisot de Baugis, Guillaume 
Te Glois, Martellel Testart, Jacques le Machon, Benoit de Bessin, 
Guillemot de la Planche de Douay, Te Vor d'emprès Douay r Je- 
han Pallemargue, Robinet le visconte, le Barbe de Craon, Jehan 
Jaully, picart, Robinet de Bray , le curé de Vaulx, prestre, Jehan 
Toys de Cuvilliers, 'Robin d’Ays, Guillaume Mignot de Brebiectes 
emprès Compiengne , Thomas de Plaisance , le grant Thomas Mi- 
gnot, Jaquet du Clavin, Perrin de Chevrières , Henriet de Ailly, 
Jehan de Parisin, Jehan Bertrau, bouchier de Saint-Depis, Guil- 
laume de Gormeville, Guillaume de Glisy dit Brunet, maistre Ro- 
bert, trompette de nostre cousin de Dourgongne, Perrin, trompette 
dudit, Jehan d'^ubigny, Jennet, archier du corps de nostre dit 
cousin de Bourgongne, Jehan de Vrenon , Jehan de Toneguey , 
cappitaine de Champlost, Puissemin d’Ausserrois, Charles Tabbé , 
le bastard Conguart de l’Ausserrois, le bastard de Taunoys, Gin- 
gins, Roussellet, bateillier, Phelippot Vezis dç Sens, Estienne 
Guiart de Sens, Simon le Vigneron de Joingny, Estienne de La 
Croix, le filz du Petit Roy hostellier en Sens, Colin deTOspitaJ, le 
liastard de Cbanlav, le bastard Guignart , trois frères du moyenne 
de Coulenges sur Yonne , Jehan de Duylly, Chariot de Duilli (sic) 
et une compaignie de fnzelaires qui se nommoient lesBégaux. » 
{Suppl, fr. 93, fol. 248.) 

jour en très grant nombre en courant et chevauchant 
par nostredit royaume, envayssans par force et de lait, 
tant par assaulx comme par autres voyes subtilles, 
plusieurs villes et chasteaulx appartenant à nous et à 
noz vassaubt, nobles et gens d’église de nostre royaume, 
pillant du tout iceulx et icelles, et qui plus est, comme 
murdriers acoustumez en leurs faiüx courages, eulx 
esjouissans en l’effusion du sang humain, ont murdri, 
occient, noient et mectent à mort de jour eu jour les 
povres simples gens laboureurs , marcbaus , bourgois 
et autres noz subjectz demourans et babitans èsdictes _ 
villes et cbasteaulx, qui nepensoient ne pensent à nul 
mal. Et encores qui plus est à esmerveiller et que nous 
n’eussions pas creù se nous n’eussions par expérience 
le contraire, c’estassavoir qu’ilz sont venus et ont che- 
vaulcbé plusieurs fbiz cmprès et autour de nostre 
bonne ville de Paris, et cité" chef de nostre royaume, 
en laquelle est le principal siège de la justice d’icellui, 
quérans temps et oportunité d’entrer en icelle, afin de 
mectre icelle à pillerie, occision et dépopulacion, tout 
en la manière que dit est. Et espéeialement en une 
certaine nuit naguères passée , par très grande et foie 
entreprinse, et en continuant les choses dessusdictes, 
vindrent à grant force et puissance d’armes devant les 
portes de nostredicte ville de Paris, sachant que nous, 
nostre très chère compaigne la Royne, et nostre fdz le 
duc de Touraiue et autres de nostre sang, estions per- 
sonnellement en icelle, euidèrent et s’esforcèrent d’en- 
trer larrecineusement en icelle, et tout a la fin et inten- 
cion dessusdicte. Dont, se le cas feust adveneu, qui ne 
pleut pas à nostre Créateur, se feussent ensuys larre- 
cins, occisions, corrupcions d’églises, cnbrcemens de 

femmes et autres mauix infinis et non réparables. De 
quoy vraiement se feussent ensuysadnullacion et déso- 
lacion de nostredicte ville, et conséquemment déso- 
lacion et totale subversion de nostre royaume. Nous, 
recongnoissant iceulx estre noz subjectz et nq^ servi- 
teurs, à nous obligez naturellement comme à leur vrayfet. 
naturel seigneur, et à la défense de nostredit royaumé, 
dont il est à tenir sans double que plus légèrement et, 
plus hardiement ilz envayroient les autres bonnes 
villes et citez fermées et villes champeslres et chas- 
teaulx de nostredit royaume, à prendre et piller icelles, 
et qu'il soit ainsr, il appert assez par évidence de fait. 
Car, quant ilz virent qu’ilz ne poreqt entrer en nostre 
ville de Paris, comme tous forsenez pour leur faulte, ilz 
alèrent droit à la ville de Beaumont-sur-Oise apparte- 
nant à nOstre amé et très cher filz et nepveu le duc 
d’Orléans, prisonnier en Angleterre, et alant à icelle 
ilz prindrent cbevaulx ahennans, despoullèrent mar- 
chans et autres, et prindrent prisonniers. Après ilz 
prkidrent par force et violence ladicte ville de Beau- 
mont, le pont et le chaste!, pillèrent et occirent cruel- 
lement et noièrent plusieurs en l’eaue, et en graüt 
quantité. Et pareillement prindrent et pillèrent la ville 
de Neelle en Vermendois, et ainsi avoient fait paravant 
en nostre ville de Chablies et ou chastel de NpXnt ap- 
partenant au* religieux de la Charité sur Loire, avec 
plusieurs villes, chasteaulx et villes champestres. En 
oultre prenant par force femmes mariées, pu celles, 
vesves et autres non mariées, violans icelles comme se 
ce feussent bestes vives, en prenant et pillant églises, 
monastères et autres lieux sacrez, dont nous recevons 
de jour en jour et avons receu plusieurs requestes et 

clameurs moult lamentables. Lesquelz maulz ne voul- 

droient ou pourroient plus faire noz anciens ennemis 
les Anglois que iceulx dessusnommez obstinez en pé- 
chez font et commectent sans cesser les maulx dessus- 
diz, en rendant et démonstrant eulx rebelles et inobé- 
diens à nous et à nostre dominacion, en despitant 
nous et tous noz commandemens, et commectans port 
d’armes et crime de lèse-majesté et autres grans et dé- 
testables crimes, délictz et mcsfaiz dignes de toute pu- 
nicion et indignes de toute grâce et rémission. Mesme- 
ment de ce qu’ilz n’ont nostre souveraineté en crainte, 
ne en révérence. Sur lesquelles choses après aucunes 
lamentables supplicacions et requestes que nous font 
de jour en jour plusieurs de noz vassaulx et subgetz 
qui de ce se sont à nous complains et dolus et encores 
complaignent chascun jour, en requérant à Dieu nos- 
tre créateur et à nous, vengence et puuicion de juste 
sang et innocent si cruellement espandu, Nous, qui 
pour les faiz et œuvres dessusdictes autre chose yma- 
giner ne penser ne povons , fors seulement la subver- 
sion et destruccion de nostredit royaume et domina- 
cion, en quoy comme nous créons les dessusnommez 
ont contendu , avons fait assembler plusieurs tant de 
nostre sang, de nostre grant conseil et de nostre par- 
lement, comme d’autres seigneurs, barons, nobles et 
autres de nostre royaume , à fin de adviser et délibé- 
rer les voies et manières comment nous, ès choses des- 
susdictes pourrions pourveoir et remédier par advis 
et délibéracion. Desquelles après plusieurs voies et 
autres matières en ce cas ouvertes et advisées, nous, 
qui plus ne povons souffrir les cruaultez et maulx des- 
susdiz ne trespasser souhz dissimulacion, afin que au 

derrenier jour du jugement divin ne soit point à nous 
imputé que de tout nostre cuer, entre les autres cures, 
charges et soliciludes que nous avons pour nostredit 
royaume et nosdiz subjectz pour entretenir bonne paix 
et transquilité estre en nostredit royaume, et nosdiz 
subjectz avecques leurs biens voulons demourer en paix 
et transquilité , nous faisons scavoir à tous , que tous 
ceulx dessnsnommea, avecques leurs adbérens, aliez, 
complices et récepteurs, nous avons déclairé et par 
ces présentes déclairons, estre noz ennemis, rebelles 
et inobédiens, et comme telz nous les avons tenus et 
répuiez, et par ces présentes nous les tenons et répu- 
tons. Et pour ce que de présent nous viennent grandes 
ocupacions tous les jours à' l'occasion de la guerre 
que nous avons contre noz adversaires, de nostredit 
royaume et ennemis d’Angleterre, en laquelle plusieurs 
nobles et autres de nostredit royaume sont ocupez, 
nous ne povons entendre à bouter hors iceulx [de 
nostredit royaume, nous, iceulx dessus nommez ] 1 


1. Ces mots mis entre crochets, et qui sont indispensables au 
sens, sont omis dans notre texte. Nous les prenons dans le ms. 
Suppl, fr. 93. Ce qui se présente ici et en quelques autres endroits, 
où le texte de notre manuscrit a évidemment l’infériorité sur celui 
du Suppl, fr. 93, semblerait à première vue infirmer ce que nous 
en avons dit dans notre préface. Cependant nous persistons, et, 
sans donner ici nos raisons, ce qui serait trop long, nous nous 
contenterons de remarquer que cette infériorité en question ne 
s’applique, en général, et c’est le cas ici, qu’à des pièces officielles 
et non au corps de l’ouvrage. Au reste, tout porte à croire que le 
ms. Suppl, fr. 93 a eu cet avantage d’étre fait, quant à la trans- 
cription des pièces, sur les originaux eux-mémes. Autrement, com- 
ment donnerait-il des pièces à propos desquelles Monstrelet se 
content e^de dire : Je m’en tais pour cause <le brièveté. 




Dig fZÎ d DV Gôtfgle 



189 


[1416] D'ËNGUERRAN de monstrelet. 
avecques tous leurs allez , complices et atlhérens qui 
sont èt seront trouvez avecques eulx et en leur com- 
pagnie, avecques tous leurs biens quelconques quelz 
qu’ilz soient, et là où on les pourra trouver et sçavoir, 
avons habaft donné et par ces présentes habandonnons, 
et donnons licence et auctorité à noz vrais subjetz et 
obédiens, de quelque estât ou condicion qii’ilz soient, 
de iceulx envayr par voie de fait, de prendre, de saisir 
et de arrester, tant par armescormne sans arines^avec- 
ques tous leurs biens, et de les occire s’il/. se défendent, 
sans ce que pour ceste cause ilz soient prins, empri- 
sonnez ou autrement.arrestez ne mis en procès, ordi- 
naire ne bors ordinaire, par quelzconques justiciers ou 
officiers de uostredit royaume, et sans ce qu’il leur soit 
neccessité de sur ce avoir grâce ou rémission aucune. 
Si donnons en mandement au bailli d’Amiens ou à 
son lieutenant, par nostre présente ordonnance, qu’ilz 
fàcent crier solemnellement'deux ou trois fois cbas- 
cune sepraaine, baidt, au son de lajtrompète, et pu- 
blier en toutes les bonnes villes et ressors d’icelles, en 
souffrant tous noz subgetz et obéissans envayr les des- 
susdiz par voye de fait, prendre, saisir et arrester 
avec tous leurs biens, et se besoing est les occire, 
comme dit est, sans pour ce faire dcstuurbi.T ou em- 
peschement en corps ou en biens , mais au contraire 
se aucun destourbier ou empescliement estoit fait pour 
ceste cause en leurs personnes ou en leurs biens-? 
qu’ilz les facent mectre à plaine délivrance , et que ès 
choses dessusdictes, leurs circonstances et dépendances 
d’icelles, ilz entendent diligemment, et tellement que 
par leur négligence aucuns inconvéniens ne s’en puis- 
sent ensuivir ou préjudice de nous et de nostredit 

royaume et dominacion. Auxquels Aussi mandons 
qu'ilz facent adjouster foy à la copie et transcript de 
ces présentes ès lieux où elles ne pevent estre portées, 
et ainsi le voulons, comme à l’original foy estre adjous- 
tée. En tesmoing de ce, nous avons mis à ces présentes 
nostre séel. Donné à Paris, le xxx* jour d’aoust, l’an 
de grâce mille quatre cens et seize, et de nostrè régné 
le xxxvi*. Ainsi signées : Par le Roy, à la relacion de 
son grant conseil. Perron. » 

Lesquelles lectres furent solemnellement publiées 
en la ville d’Amiens, environ le »vn' jour de septem- 
bre, et puis furent envoiées à tous les prévostz du bail- 
lyage d’Amiens r à publier ès lieux de leursdictes pré- 
vostez. Mais pour la doubte et crainte du duc Jehan 
de Bourgongne, lesdiz prévostz, c’estassavoir de Beau* 
quesne, de Monstereuil, de Saint-Riquier et de Dour- 
lens, ne les osèrent publier, fors seulement en leurs 
plais, une fois, où estoient peu de gens. 

Et tost après, Remonnet de La Guerre fut envoyé de 
par le Roy et de parle çonnestable, à Noion etàNeelle, 
pour défendre le pays, avecqucs messire Thomas de 
Lersis, bailli de VermetidoiS, contre les" gens du des- 
susdit duc de Bourgongne. Si commença-lors la guerre 
du tout à estre ouverte et csmeue entre icelles parties 
sur la marche devant dicte, et en diverses parties et au- 
tres lieux ou royaume de France. Et pour vray, quant 
les gens du Roy povoient prendre ne actaindre aucun 
des gens d’icellui duc, peu eu eschapoit, feussent no- 
bles ou autres, qu’on ne les meist à mort par justice, et 
ès mains des officiers de Noiom et des gouverneurs 
d'icelle ; et estoient exécutez tout oultre. 

CHAPITRE CLX. 

Comment le duc Jehan de Bourgongne multiplia se* gens d'armes. Le 
mariage du seigneur de La Trimoille. Et l'armée que le duc de Cla- 
rence fist pour Harfleur. 


Or est vérité que le duc de Bourgongne, sachant la 
publicacion desdiz mandemens royaulx estre grande- 
ment ou préjudice et deshoiineur de lui et de ses gens, 
fut plus que par avant troublé et indigné contre ceulx 
qui gouvernoient le Roy, et pour tant de plus en plus 
acrut et multiplia ses gens d’armes et leur consenti à 
menger son propre pais, le Cambrésis, Tiérace, Ver- 
mendois, Santers et toute la terre estant dessoubz le 
Roy entour la rivière de Somme jusques à la iner et 
vers le Crotoy et Moustereul. Et pour lors justice esloit 
j>etitement gardée et soustenue en icelles parties. Les 
puissans, nobles et autres , traictoient cruelement les 
gens d’église et le povre peuple. Et quant aux pré- 
vostz, sergens et autres officiers royaulx, peu ou néant 
osoient exécuter leurs offices. Et au regart des mar- 
chans, ilz n’osoient mener leurs marchandises hors 
des bonnes villes et fortresses , si non par tribut ou 
sauf-conduit, ou soubz aventure de perdre corps et 
biens. 

En ce temps la duchesse de Berry, doagère, espousa 
le seigneur de La Trémoille, qui point n’estoit aymé 
du duc de Bourgongne. Et pour tant que icelle du- 
chesse estoit de son héritage contesse de Boulonnois, 
envoya icellui duc, le seigneur de Fosseux, alors gou- 
verneur d’Artois, en la ville de Boulongne pour icelle 

saisir et mectre en sa main. Et fut ceste chose ainsi 
faicte. Mais en icelle demoura capitaine commis de 
par le Roy, le seigneur de Moreu), contre les Anglois. 

Item, en ces jours le duc de Clarence, frère du roy 
d’Angleterre, se parti du port de Sandvich, à tout trois 
cens vaisseaulx d’armes pleins d’Anglois , lesquelz il 
fist mectre et conduire au port de Harfleur en Nor- 
mendie , et là par bataille forte et puissante destruisi 
le navire des François , qui long temps avoient esté à 
siège devant icelle ville par le connestable de France. 
Et là furent mors grant partie de ceulx qui estoienl 
dedens ledit navire. Et après que icellui duc eust re- 
gamy de vivres et de gens icelle ville, s’en retourna en 
Angleterre, très joieux de sa bonne fortune. 

CHAPITRE CLXI. 

Comment les roys d’Alemaigne et d’Angleterre vindrent à Calais, ou- 
quel lieu ala le duc de Bourgongne vers eulx, et des besongnes qui se 
y firent. 

En oultre, environ la saint Remy * de cest an mil 
quatre cens et seize, vindrent d’Angleterre à Calais les 
roys d’Alemaigne et d’Angleterre, acompaignez de 
grande seigneurie. Auquel lieu de Calais ala devers 
eulx le duc Jehan de Bourgongne, lequel fut receu 
moult honnorablement. Et le duc de Clocestre, frère 
dudit roy, vint à Saint-Omer tenir hostage ou lieu 
dudit duc de Bourgongne, et là par le conte de Char- 
rolois fut grandement receu, et aussi par autres grans 
seigneurs qui estoient à ce commis. Toutesfoiz ledit 

1 . I.o t" octobre. 

conte de Charrojois ala lendemain veoir ledit duc de 
Clocestre à son hostel, pour lui complaire et faire com- 
pagnie , acompaigné d'aucuns seigneurs de son con- 
seil. Mais quant il vint en la chambre dudit duc, icel- 
lui aiant l’espaule tournée vers lui, parlant à aucuns 
de ses Ànglois, point ne se prépara à faire révérence à 
icellui conte comme il appartenoit, et encores ce qu’il 
en fist fut en brief, disant : a Bien veignant beau cou- 
sin, » sans venir à l’encontre de lui, ains parla grant 
espace ausdiz Anglois. Dont ledit conte de Cbarrolois, 
non obstant sa jeunesse, n’en fut pas bien content, 
combien que pour le présent n’en montrast nul sem- 
blant. 

En après, le duc de Bourgongue estant à Calais fui 
très instamment requis du roy d’Angleterre qu’il se 
voulsist déporter d’estre en aide au roy de France à 
l’encontre de lui , par condicion qu’il partiroit à au- 
cunes des conquestes qu’il feroit en France , et aveo- 
ques ce ledit roy d’Angleterre lui promectroit de riens 
entreprendre sur toutes ses seigneuries, ne de sesaliez 
et bien vueillans. Laquelle requeste ne lui fut point 
accordée par ledit duc. Mais les trêves qui paravant 
avoient esté accordées par ledit duc et par lui, furent 
lors ralonguées jusques à la saint Michel l’an mil qua- 
tre cens dix-neuf. Et avecques ce, comme je fuz in- 
formé, ledit duc de Bourgongne releva et fist hommage 
audit roy d’Alemaigne de ses contez de Bourgogne et 
d’Alos. Et après qu’il eut séjourné en la ville de Calais 
et besongné et fait ce pour quoy il y cstoit alé, pre- 
nant congié au dessusdit roy, s’en retourna à Saint- 
Omer, et pareillement s’en retourna ledit duc de Clo- 
cestre, de Saint-Omer en la ville de Calais. 

Pour lequel voyage ainsi fait par ledit duc de Bour- 
gongne, le roy de France et son conseil furent moult 
esmerveillez, et tenoienl véritablement que icellui duc 
se feust du tout allé avec le roy d’Angleterre ou préju- 
dice du roy de France et de sa seigneurie. 

CHAPITRE CLXII. 

Comment le duc de Bourgongne ala à Valenciennes devers le Daulphin , 
beau -fil a du conte de Haynnau, et les seremens qu’ilz firent l’un à 
l’autre. 

* ' 

Item, après le retour du duc de Bourgongne de la 
ville de Calais, le duc Guillaume conte de Haynnau 
envoya devers lui ses ambaxadeurs lui requerre qu’il 
voulsist aler vers son beau-filz le Daulphin laquelle 
requeste il refusa pour ce que par plusieurs foiz il 
avoit envoyé en Holande devers le duc Guillaume, son 
beau-frère, en lui requérant qu’il amenas! ledit Daul- 
phin par deçà, ce que point n’avoit voulu faire à sa 
première requeste. Toutesfoiz ledit Dauphin renvoya 
devers ledit duc de Bourgongne lectres escriptes de sa 
main par lesquelles il le mandoit qu’il alast devers lui 
à Valenciennes. Lequel duc promist au message de y 
aler, et y ala le xij* jour de novembre. A l’encontre 
duquel ala le duc Guillaume hors de Valenciennes l’es- 
pace d’une lieue, amenant icellui vers le Daulphin. 
Et lendemain furent faictes entre le Daulphin , le duc 
de Bourgongne et le duc Guillaume, les choses cy-après 
déclairées, en la présence de la dame de Haynnau, du 


■ t. Jean «le France. Il avait épousé, en 1404, Jaqueline de Ba- 
vière, fille de Guillaume de Bavière, comte de Hainaut. 

conte de Charrolois et du conte de Conversent, et 
plusieurs autres notables chevaliers et escuiers et du 
grant conseil des trois parties. 

Premièrement. Le duc de Bourgongne oflry lui et 
son service à icellui Daulphin, jura et promist à servir 
le Boy, son père, et lui, de tout son povoir contre 
tous leurs adversaires. Laquelle promesse ledit Daul- 
phin receut très-agréablement, et avecques ce jura 
pareillement et promist au duc de Bourgongne, ledit 
Daulphin, de lui aider, porter et défendre de tout son 
povoir contre tous ses adversaires et malvueillans à 
lui et à ses subjectz. En après ledit Daulphin requist 
très affectueusement audit duc de Bourgongne, qu’il 
aidast le Roy à garder et défendre le royaume contre 
ses ennemis d’Angleterre. laquelle chose lui promist 
et jura ledit duc de Bourgongne. En oultre requist le- 
dit Daulphin audit duc de Bourgongne, qu’il voulsist 
entretenir bonne paix oudit royaume. A laquelle re- 
queste respondi le duc de Bourgongne, que ce fesoil-il 
voulentiers et qu’il ne vouloit mal à quelque personne, 
mais vouloit tenir paix aux grans et aux petis, excepté 
le roy Loys. De laquelle response le Daulphin fut bien 
content, et promist audit duc de Bourgongne, que se 
il lui sembloit bon aucune chose estre à oster ou ad- 
jouster en la paix derrenièrement faicte , que ce il fe- 
roit faire, tant au regard des choses passées devant 
ladicte paix, comme depuis. Après, lesdiz seigneurs et 
la dame de Haynau jurèrent et promirent audit duc 
de Bourgongne que de ce faire ilz feroient leur loyal 
povoir. Et avecques ce, jurèrent et promirent l’un à 
l’autre, ledit duc de Bourgongne et le duc (Guillaume, 
en bonne et vraie fraternité, qu’ilz meclroient |>oine 

et conseil à avoir bon gouvernement ès personnes du 
Roy et du Daulphin, et que eulx deux s’entretenroient 
et porteroient l’un l’autre en leurs honneurs saus au- 
cune division, tant en absence comme en présence, 
en exposant leurs personnes et leurs biens à entretenir 
les choses dessusdictes au proufïit et honneur de tout 
cedit royaume. Sauf que ledit duc Guillaume dist, 
que en tant que touchoit les guerres de France et 
d’Angleterre, ses prédécesseurs ne s’en estoient aucu- 
nement entremis, et pour ce n’avoit-il pas entencion 
de faire autrement qu’ilz avoient fait, pour double 
qu’il n’en venist aucun mal à ses pays. Et en après , 
promist ledit duc Guillaume audit duc de Bourgongne, 
qu’il ne mectroit point ledit Daulphin en la puissance 
d’aucune personne que tousjours il n'en feust bien 
seur, pour entretenir lesdictes promesses. Et avec ce 
promist que dedens quinze jours qu’il seroit devers la 
Royne, il manderait le duc de Bourgongne pour avoir 
bon traictié et amitié avecques elle, pour le bien du 
Roy et de tout son royaume. 

Et après toutes les promesses dessusdictes , le duc 
de Bourgongne, à tout ses gens, s’en retourna à Douay . 

CHAPITRE CLXIII. 

Comment le duc Guillaume de Haynnau mena son beau-filz le Daulphin 
jusques à Compiengne, en entencion de le mener à Paris et le rendre 
au roy son père. Lequel Daulphin trespassa audit lieu de Compiengne. 

Le xm* jour de novembre le duc Guillaume remena 
son beau-filz monseigneur le Daulphin en son cliastel 
au Quesnoy. Auquel lieu furent envoiez plusieurs am- 
baxadeurs de divers Estatz de par le Roy et la Royne, 

afin que icellui Daulphin alast à Paris devers le Roy 
son père. Toutesvoies il demoura audit lieu du Ques- 
noy jusques après la Nativité Jhésucrist. Et après, icel- 
lui duc Guillaume menajcellui Daulphin à Saint-Quen- 
tin en Vermandois, où ilz actendirent la Royne jusques 
après les Roys. Et pourtant qu’elle ne voult point aler 
en ladicte ville de Saint-Quentin, le Daulphin fut mené 
par ledit duc Guillaume en la ville de Compiengne, et 
là se loga en l’ostel du roy son père. Ouquel lieu, tan- 
tost après, la dame de Haynnau amena sa fille la Daul- 
phine, à grant compaignie. Et après ce, la Royne, à 
grant estât, vint de Paris à Senlis, acompaignée du 
duc de Touraine son fiiz, et du duc de Bretaigne son 
beau-fdz, avecques le grant conseil du Roy. Esquelz 
jours vint le jeune duc d’Alençon et aucuns autres sei- 
gneurs avec lui , acompaignez , et vindrent à Com- 
piengne devers le Daulphin, auquel ilz firent très grant 
honneur. Et adonc les seigneurs commencèrent à traic- 
ter, en envoiant ambaxadeurs de Compiengne à Senlis. 
Et lors la dame de Holande mena la Daulpbine sa fille, 
à Senlis, vers la Royne, et après qu’elles eurent esté 
l’une avecques l’autre en grant léesse, elles retournè- 
rent en ladicte ville de Compiengne. Et la Royne et sa 
compaignie retournèrent à Paris, et là actendirent le 
duc Guillaume et le conseil du Daulphin, avec les- 
quelz alèrent les ambaxadeurs du duc de Bourgongne. 

Et est vérité que en ces jours ledit Daulphin envoia 
ses lectres aux bailliz d’Amiens et de Vermendois et 
autres lieux , ‘ scellées de son grant seel, contenans 
qu’ilz feissent publier que tous gens de guerre ces- 
sassent de leurs rapines et se retrayssent, sur peine de 
confiscacion de corps et de biens. Lesquelles lectres 

proufitèrent peu au peuple, car pour taut ne laissèrent 
point iceulx gens d'armes à tenir les champs. 

Et le mardi pénultime jour de mars, le duc Guil- 
laume, conte de Haynnau, estant à Paris, dist en pleine 
audience du conseil du Roy, qu’il meclroit ensemble 
le Daulphin et le duc de Bour^ongne dedens Paris, ou 
il remenoit icellui Daulphin en son pays de Haynnau, 
se autrement n’y estoit pourveu par le Roy et son 
conseil, à la réparacion et paix du royaume. Par quoy 
lu conclud par le conseil du Roy, que le dessusdit duc 
Guillaume seroit arresté, jusques à ce qu’il aurait mis 
le Daulphin en Paris et rendu au Roy son père. La- 
quelle chose fut secrètement noncée au duc Guillaume 
par ung sien amy. Et pour ce, lendemain très matin, il 
feigny sov aler à Saint-Mor des Fossez en pèlerinage et 
retourner à Paris, mais il s’en ala hastivement, lui 
troisième, à Compiengne où estoit le Daulphin, son 
beau-fdz, lequel il trouva fort malade. De laquelle 
maladie il trespassa le jour de Pasques fleuryes '. Et 
avoit une apostume près de l’oreille, laquelle se creva 
dedens son coq>s et l’estrangla. Et après sa mort fut 
mis en ung sarcus de plomb et fut enterré à Saint-Cor- 
nille, présent le duc Guillaume, sa femme, et sa fille la 
Daulphine. Pour l’âme duquel ilz donnèrent pour Dieu 
très grant somme de pécune. Et après retournèrent en 
Haynnau à très grant tristesse. 

Et alors fut très grande renommée que ledit Daulphin 
avoit esté empoisonné par aucuns de ceidx qui adonc 
gouvernoient le Roy, pour tant que icellui estoit fort 
alyéau duc de Bourgongne; comme son frèrp précédent . 

1 . Le 4 avril 1417. 

CHAPITRE CLXIV. 

Comment ceuljç de Naples se révoltèrent contre le roy Jaques, conte de 
La Marche, et lui firent guerre, et comment ilz prindrent la royne, et 
ce qui depuis en survint. 

En ce temps se rebellèrent et s’esmeurent les Néa- 
politains contre le "roy Jaques, conte de la Marche, 
et le cuidèrent prendre et emprisonner, mais il en 
avoit esté aucunement adverti, si se mist hors de leurs 
mains, de temps et de heure. Si prindrent la royne 
Jehanne, sa femme, en la cité de Naples, et menèrent 
grosse guerre audit roy et à ceulx qui tenoient son 
parti. Si fut prins son connestable et le seigneur de 
Saint-Maurisse, beau-père audit connestable. Et pour 
estre mieulx asseur, se fist ledit roy mener par ung 
brigacien, en mer, au Chastel de l'ÔEf, et laissa gar- 
nison de ses gens au Chastel neuf. Et dura celle guerre 
jusques au xxvn* jour d’octobre ensuivant, que la 
paix se fist, moiennant que tous les François estans 
oudit royaume, aians estât ou office en icellui, se par- 
tirent et s’en retournèrent chascun en son pays, 
excepté ceulx qui seraient commis à servir le corps 
dudit roy, en bien petit nombre. Et après celle paix 
laicte, retourna ledit roy au Chastel neuf et la royne 
aussi. Ouquelçhastel lui fut desdiz Néapolitains le se- 
rement renouvelé, de le tenir comme leur roy toute sa 
vie, sans ce qu’il deust avoir nul gouvernement dudit 
royaume, et lui fut son estai Ordonné pour sa jærsoune, 
de gens, de chevaulx cl autres choses, tout au plaisir 
desdiz Néapolitains. 

En après, le jour que ledit roy Jaques arriva au Chas- 
tel neuf après ladicte paix faicte, ceulx de ladicte cité 
de Naples firent grant feste et menèrent grant joye, et 
alumèrent parmy la ville feux et torches, et lendemain 
furent les dames et les damoiselles de la cité danser 
audit chastel, et y menèrent grant joye. Mais au tiers 
jour fu le roy si court tenu, que nul ne povoit parler à 
lui si non en la présence de ceulx qid de lui avoient 
le gouvernement, et ne porent les gentilz hommes de 
France prendre congié à lui. Et tantost après mirent la 
royne en ce parti, pour double que culx deux ensem- 
ble ne feussent maistres des gouverneurs. Et toutesfoiz, 
pour leur serement acquiter, ilz tindrent l’un et l’autre 
pour leur roy et pour leur royne, mais ilz gouvernèrent 
eulx et leur royaume du tout à leur plaisir. Et fut le 
chef de tous ces rebelles et vilains traistres, ung ancien 
homme de la plus riche et puissant lignée de Naples, 
nommé Hennequin Mourmil, qui estoit cellui en qui le 
roy avoit plus grant fiance de tous les Italiens. Et fut 
icellui roy, grant espace tenu en ce point, et en fin leur 
eschappa et fu conduit par mer ou pays de Tarente qui 
lui estoit donné, et puis s’en party et fut du tout dé- 
boulé dudit royaume. Et y ala depuis, lui et le duc 
d’Anjou filz du roy L<oys, et fut reçeu en la cité d’An- 
verse, mais il n’y eut point longuement esté quand il 
l’en convint partir. Et fut enchacé par le roy d’Arra- 
gon, et du tout débouté d’icelle seigneurie. Car, avec 
la rébellion de ses subgetz, la royne sa femme, qui estoit 
vielle et de diverse condicion, n’estoit pas bien con- 
tente de lui, pour ce qu’elle avoit esté advertie qu’il 
estoit amoureux de aucunes jeunes daines du pays 
plus qu’il n’estoil d’elle. Et ainsi pour pareil cas y 

avoient esté les nobles qu’il avoit menez avecques lui 
<lu royaume de France *. 


CHAPITRE CLXY. 

Comment le conte Durset qui te tenoit à Harfleur fist une chevaulchée 
ou pay* de Caulx, lequel fu combatu des François. Et du conte de 
Savoie qui fu fait doc. 

En ce temps le conte Durset qui se tenoit à Hare- 
fleur, se mist sus à un certain jour, à tout bien quatre 
mille combatans Anglois, et ala courir devant Rouen et 
delà ala environner le pays de Caulx, où il fut par trois 
jours et y fist de très grans dommages par feu et par 
espée. Mais ce pendant s’assemblèrent les garnisons et 
nobles du pays, avecques le seigneur de Villequier, et 
tant qu’ilz furent bien quatre mille comme estoient les 
Anglois. Si se rencontrèrent assez près de Valmont, et 
promptement les François leur coururent sus très vail- 
lamment, etbrief les mirent en desroy. Si en demonra 
sur la place bien huit cens, et les autres, avec ledit 
conte, se retrairent en ung jardin qui estoit environné 
de fortes baies d’espines, et là se tindrent le surplus du 
jour, que lesdiz François ne les povoient avoir, combien 
qu’ilz s’en meissent en peine, et quant ce vint le soir, 
ilz se retrahirent pour eulx rafreschir en ung village 
qui estoit au plus près. Mais le dessusdit conte Durset, 
redoubtant la journée du lendemain, se parti dudit lieu 

i. La chronique Coril. tli (f. 357) rapporte les mêmes faits, 
presque dans les mêmes termes, et comme les dates y sont encore 
plus précises, on peut conjecturer que son récit est la base de 
celui de Monstrelet. 

avecques ses gens, environ le point du jour, et se tira 
pour retourner à Harefleur. Laquelle départie les Fran- 
çois sceurent assez tost, lesquelz de rechef les poursui- 
rent, et rataindireut sur les marches à deux lieues dudit 
Harefleur. Si les assaillirent ainsi comme devant, mais 
par ce que iceulx François n’estoient pas tous ensem- 
ble, furent desconfis, et en y eut mors sur la place 
bien douze cens, entre lesquelz fut le principal le 
seigneur de Villequier et plusieurs nobles du pays 
avec lui. 

Item, en cest an le roy d’Alemaigne, au retour de 
son voyage de France et d’Angleterre, passa par Lion 
sur le Rosne, où il volt faire de Amé de Savoie ung duc. 
Mais les officiers du roy de France là estans, ne lui, voul- 
drent point souffrir, et pour ce s’en parti moult indi- 
gné, et le ala faire duc en ung petit chastel delà la ri- 
vière du Rosne qu’on appelle Moullet, qui siet en l’Km- 
pire. Et est vérité que quant il se parti de son pays 
pour venir en France, il avoit tousjours tenu le parti 
contraire au duc de Bourgongne, par le moien et en- 
liort de Loys duc en Bavière, frère de la royne de 
France, et autres ambaxadeurs tenans la partie d’Or- 
léans, mais quant ledit roy des Rommains fut retourné 
en son pays, il eut Voulenté toute contraire, et aymoit 
mieulx la partie de Bourgongne que celle des François. 

DE L’AN MCCCCXVH. 

[ Du U avril 1417 au 27 mars 1418.] 

t 

CHAPITRE CLXVI. 

Comment le duc Guillaume de Haynnau mourut en son chastel de Bou- 
chai». Et de la guerre que fiat Jehan de 'Bavière à sa nièpce, fille du 
duc Guillaume. • 


Au commencement de cest an, le duc Guillaume, 
conte de Haynnau, et sa femme, après leur retour de 
Compiengne vindrent à Douay devers le duc de Bour- 
gongne, ouquel lieu eurent parlement ensemble sur 
les besongnes et responses que ledit duc Guillaume 
avoit eu à Paris avecques la royne et Je conseil du 
Roy. Lequel parlement finé icellui duc Guillaume re- 
tourna en son chastel à Qouchain, ouquel lieu lui print 
une maladie de laquelle il mourut en briel’z jours après 1 ; 
et fut son corps porté à Valenciennes et enterré en 
l'église des Frères mineurs. Et délaissa de lui et de sa 
femme une seule fdle, nommée Jaqueline de Bavière, 
laquelle fut sa vraie héritière et saisit toutes les sei- 
gneuries que ledit duc tenoit au jour de son trespas. 
Toutesfoiz Jehan de Bavière, son oncle de par son 

père, mist plusieurs empeschéîneus en icelle succes- 

* 

1. Le 31 mai 1417. La chronique Cord. 16 dit que le bruit 
courait qu’il avait etc empoisonné par les Armagnacs, ainsi que le 
Dauphin Jean. « Et s'en retourna en son pais de Haynau auquel 
il moru bien prochainement après . Et fu commune renommée que 
il* furent tous deux enqioisonnez desdiz Armignas. » (Fol. 368.) 

sion, disant que l’on lui avoit fait petite part de la suc- 
cession de feu le duc Aubert son père, et aieul à la- 
dicte Jaqueline de Bavière sa nièpce, disant oultre que 
de droit ne povoit succéder au pays de Holande. Et de 
fait se bouta en la ville de Dourdrec 1 2 par le consen- 
tement des habitans, et aussi en aucunes autres, les- 
quelles le lindreut à seigneur. Et depuis lui commença 
à faire guerre ouverte. Et peu de temps après remist 
en la main de notre Saint-Père le pape , son éveschié 
de Liège, ou lieu duquel y fut commis l’évesque de 
Régence*. Et fist celle résignacion afin d’avoir meilleur 
droit contre sadicte nièpce. Et après espousa la du- 
chesse de Luxembourg, laquelle paravant avoit eu 
espouse le duc Antlioine de Brabant, frère au duc Je- 
han de Bourgongne. 


CHAPITRE CLXVII. 


Comment le duc Jelian de Bourgongne envoya ses lectrcs en plusieurs 
bonnes villes du royaume de France. 


En ces jours le duc de Bourgongne envoya ses lec- 
tres patentes avec ses lectres closes à plusieurs bonnes 
villes du royaume de France, grandement à la charge 
et deshonneur des seigneurs du sang royal qui pour 
lors avoient le gouvernement du royaume, pour les- 
dictes bonnes villes actraire de son parti pour lui 

1 . Dordrecht, en Hollande. 

2. Vévestjue de Régence, en latin Rhegiensis. C’est Reggio, en 
Calabre. Jean VI de Walenrode, évêque de Reggio, arriva à l’évê- 
ché de Liège par la démission de Jean V ou Jean de Bavière, non 
pas en 1417 comme ledit Monstrelet, mais en 1418 (voy. le Cnil, 
chr., t. in, col. 902). 

mesmes avoir le gouvernement dudit royaume. Et y 
sont ramenteuz tous les fais du temps passé, de lui et 
des seigneurs dessusdiz, à la charge et deshonneur de 
l’une des parties et à l’ouneur de l’autre. Et furent 
lesdictes lectres envoiées ès villes de Moulereul , de 
Saint-Riquier, d’Abbeville, de Dourlens, d’Amiens, de 
Corbie, de Saint-Quentin, de Roye, de Montdidier, 
de Beauvais, et en plusieurs autres lieux. Et par le 
moien d’icelles y eut plusieurs bonnes villes et com- 
munaultez qui très fort furent esmeuz contre ceulx 
qui gouvernoient le Roy. 


CHAPITRE CLXVIII. 


Comment sire Loys Bourdon, chevalier, fut prins et exécuté. Et de la 
royne de France qui fut envoiée à Tours. 

En ce mesme temps, la royne de France estant au 
Bois de Vincennes, où elle lenoit son estât, fut visitée 
par le Roy son seigneur et mary. Et ainsi qu’il retour- 
noit à Paris, vers le vespre, il eucontra messire Loys 
Bourdon, chevalier, alant de Paris audit bois de Vin- 
ciennes , lequel en trespassant assez près du Roy s’in- 
clina en chevauchant et passa oultre assez légèrement. 
Mais lantost le Roy envoia après lui le prévost de Pa- 
ris, et lui commanda qu’il le prinst et lemeist prison- 
nier. Lequel prévost, en acomplissant le commande- 
ment du Roy, fist son devoir et print ledit chevalier. 
Si le fist mener à Paris et puis le mist en chastellet , 
où il fut par le commandement du Roy fort ques- 
tionné, et depuis fut noyé en Seine 

1 . Cf. le Religieux de Saint-Denis, t. VI, p. 71. 

En après, aucuns peu de jours ensuivans, par l’or- 
donnance du Roy, du Daulphin et des gouverneurs 
du royaume , la Royne dessusdicte , acompagnée de 
sa belle-seur duchesse en Bavière fut envoiée à Blois 
et depuis à Tours en Touraine, pour là demourer en 
simple estât. El lui furent baillez pour la conduire et 
gouverner, maistre Guillaume Torel, maistre Jehan 
Picarl et maistre Laurens du Puis, sans le consente- 
ment desquelz elle n’osoit nulle chose besongner ne 
entreprendre, non pas eseripre unes lectres à quelque 
personne que ce feust. Et là vesqui grant espace de 
temps en grant desplaisance , de jour en jour amen- 
dant de encorespis avoir. Et avec ce, très-grant finance 
qu’elle avoit à Paris en plusieurs lieux lui furent ostez 
par son fdz le Daulphin et ceulx qui le gouvernoient. 
Lesquelz trois gouverneurs dessusdiz on y avoit mis 
tout à propos afin qu’elle ne peust riens conduirai ne 
Iraicter ou préjudice de ceulx qui gouvernoient le Roy 
et sondit filz le Daulphin. 


CHAPITRE CLXIX. 

Comment mossire Raoul de Gaucourt fut mis à mort lui estant bailli de 
Rouen , par aucuns de la communaulté dudit lieu ; et ce qui en ad» 
yint 1 . 

En ces propres jours, par l’exortacion d’aucuns qui 
estoient favorables et amoient le parti du duc de Bour- 
gogne, se mirent sus par manière de rébellion aucuns 
mesclians gens de petit estât en la ville de Rouen, des- 

& 

1 . Cf. le chap. du Rel. de Saint-Denis : De morte baillivi Rolho- 
magensis (t. VI, p. 93). 

quelz estoit le principal ung nommé Alain Blanchart, 
qui depuis fut capitaine d’icelle ville et communaulté. 
Et de fait , alèrent en la maison du bailli royal de la- 
dicte ville de Rouen , nommé messire Raoul de Gau- 
court, chevalier, et tous armez et embastonnez hurlè- 
rent lourdement à son huis, disans à ceulx de dedens : 
nous voulons céans entrer et parler à monseigneur le 
bailli pour lui présenter ung traistre que nous avons 
maintenant prins en la ville. Et povoit estre adonc 
heure de dix heures de nuit. Ausquelz fut respondu 
par les serviteurs dudit bailli, qu’ilz meissent leur pri- 
sonnier seurement jusques au lendemain. Néantmoins 
par leur importunité, tant par force comme autrement, 
ouverture leur fut faicte. Et tantost ledit bailli se leva, 
et affublé d’un grant mantel, vint parler à eulx. Et 
lors, aucuns de leur compaignie qui avoient les faces 
mucées * le occirent cruellement. Et après, eulx par- 
tans de là s’en alèrent à la maison de son lieutenant , 
nommé Jehan Léger, et le mirent aussi à mort, et puis 
de là alèrent en autres lieux, tant qu’ilz en tuèrent jus- 
ques à dix. Mais aucuns des autres officiers, comme le 
viconte et le receveur, de ce advertis s’en fuirent au 
cliastel, où ilz furent receuz par messire Jaques de 
Bourbon qui en estoit capitaine. Et lendemain au ma- 
tin s’assemblèrent ceulx du commun en très grant 
nombre et alèrent en armes devant ledit cliastel, en 
entencion d’entrer dedens, lequel leur fut bien défendu 
par ledit capitaine, qui avoit avecques lui cent soul- 
doiers de par le Roy pour garder icellui cliastel. Et en 
la fin après plusieurs paroles fut traicté à eulx que 

1 . La figure cachée dans leurs chaperons. 

ui 12 

oudit chastel entreroient seize hommes des plus nota- 
bles de ladicte ville pour parler audit capitaine sur 
aucuns affaires qui moult leur touchoient. Lesquelz, 
après ce qu’ilz y furait entrez, se excusèrent moult 
fort de la mort dudit bailli et des autres, et aussi toute 
la communaulté de la ville, disans que moult seroient 
joieux se les malfaicteurs estoient congneuz et punis. 
Car pour ledit homicide craignoient moult le Roy et 
le Daulphin son filz, et pour ce lui requeroient qu’il 
leur baillast ledit chastel à garder. Laquelle requeste 
leur fu refusée. Secondement, requirent que la porte 
du chastel vers les champs feust condempnée, et ce 
pareillement leur fut refusé. Tiercement , dirent que 
se le Roy et le Daulphin, avecques leur puissance, vou- 
loient entrer en leur ville, ilz lui refuseroient l’entrée. 
Et après lui prièrent humblement qu’il voulsist escu- 
ser eulx et le commun devers le Roy et le Daulphin, 
son filz. Ausquelzle capitaine respondi qu’il les excu- 
seroit en temps et en lieu, et puis leur conseilla qu’ilz 
feisseut ouverture au Roy et au Dauphin s’ilz y ve- 
noient. Après lesquelles parolles les dessusdiz bour- 
gois de Rouen entrèrent en leur ville, et dedens dix 
jours ensyivans, ce qu’ilz doubtoienl leur advint. Car 
le fdz du Roy, partant de Paris, à tout deux mille com- 
batans, aJa au Pont-de-l’Arche, duquel lieu il envoya 
l’arcevesque de Rouen pour les exhorter à obéir audit 
Daulphin. Et quant il fut venu à la porte, il trouva là 
aucuns des chanoines de l’église, en armes avec les 
bourgois, auxqueiz il exposa le mandement dudit 
Daulphin. Et ilz respondirent qu’ilz avoieat tous en- 
semble conclud qu’en la ville de Rouen point n’en- 
treroit à tout sa puissance, mais s’il y vouloit entrer à 

petite compaignie et payer ses despens, ilz estoient 
contens, et non autrement. Et lors ledit arcevesque 
retourna pardevers le Daulpliin quant il vit qu’il ne 
povoit riens besongner. Si lui exposa ce qu’il avoit veu 
et oy. Et après, le Daulphiu manda Pierre de Bourbon, 
et puis s’en ala loger à Saincte-Katherine du Mont de 
Rouen. En la fin dist audit de Bourbon : « Beau cou- 
sin, alez en nostre cbastel, et par la porte des champs 
recevez deux cens hommes d’armes et autant d’archers 
que nous vous envoierons. » Laquelle chose fut ainsi 
faicte. Pour quoy ceulx de la ville furent remplis de 
grant fureur. Toutefoiz dedens trois jours edsuivans 
icellui Daulpliin par traictié entra à Rouen, à tout sa 
puissance, et ala à cheval jusques à la grande église 
faire son oraison , et fut logié oudit chas tel. Et huit 
jours après ce qu’il eut traictié avecques ceulx de 
Rouen, en les confermant en obéissance et en leur 
pardonnant tous leurs forfais, excepté les occisions 
dessusdictes, il se parti, à toutes ses gens paians leurs 
despens, et retourna à Paris , où il ordonna nouveau 
bailli de Rouen le seigneur de Gamaches , en lui com- 
mandant qu’il prenist vengence de tous les homicides 
trouvez coulpables par bonne informacion de la mort 
de son prédécesseur. Et ainsi fut fait d’aucuns. Mais 
ledit Alain Blanchart se absenta certaine espace de 
temps et depuis retourna en ladicte ville de Rouen, où 
il eut grant auctorité et grant gouvernement, comme 
cy-après sera déclairé. 

CHAPITRE CLXX. 

Comment le roy Loys trcspassa de ce siècle. — Le gouvernement des 
gens des compaignies , et autres matières. 

En ces jours, le roy Loys, beau-père du Daulphin, 
mouru 1 ; délaissa troys enfans, c’estassavoir le premier 
nommé Loys, qui fut roy après son père, le second 
René, qui depuis fut duc de Bar, et le tiers Charles. 
Et si avoit deux filles, dont l’une avoit espousé le 
Daulphin dessusdit, et la seconde nommée Yolant, 
n’avoit que deux ans. Pour la mort duquel icellui 
Daulphin fut moult affebli de conseil et d’aide. 

En ces tribulacions regnoit ung moult merveilleux 
gouvernement en plusieurs parties du royaume de 
France, et justice u’estoit obéye en quelconque ma- 
nière que ce feust. Et aussi les estrangers tenans la 
partie du duc de Bourgongne, c’estassavoir Gastelinas, 
Gingin, Jehan du Clau et les autres dessusnommez, 
régnoient et destroussoieut par tous les lieux et pays 
où ilz aloient et repairoient, tant sur les nobles que 
sur les non nobles, et mesmement sur ceulx tenans la 
partie du duc de Bourgongne, et ftnablement faisoient 
maulx inestimables, dont le peuple estoit très fort op- 
pressé. Toutesfoiz iceulx estrangers alèrent ou pays de 
Boulenois, tendans à rober icellui comme ilz avoient 
fait ailleurs, mais aucuns du pays s’assemblèrent en la 
compaignie Victor, bastard de Croy , et tout ensem- 

1. Louis II, duc d’Anjou, roi de Naples et comte de Provence, 
mourut à Angers le 29 avril 1 41 7. 

ble, par nuit, alèrent assaillir le logis du lieutenant 
Jehan du Clau, nommé Laurens, lequel fut par iceulx 
mis à mort avec aucuns de ses gens, et tous les autres 
furent destroussez. Pour laquelle envaye le bastard de 
Thien, qui estoit l’un des capitaines d’icelle compai- 
gnie, print ung gentil homme très notable nommé 
Gadifer Galehault, lequel il fist pendre à ung arbres 
Toutesfoiz iceulx estrangers, voians la forte guerre que 
leur faisoient lesdiz Boulenois, se tirèrent tantost hors 
dudit pays, et tost après en eulx en alant prinrent au- 
cunes villes et fortresses dont ilz ravirent tous les biens, 
puis boutèrent les feux partout et les désolèrent. Et 
delà alèrent mectre le siège devant Neufchastel sur 
Esne Pour lequel siège lever et aussi pour iceulx 
estrangers destrousser, se assemblèrent Remonnet de 
La Guerre et messire Thomas de Kersis, bailly de Ver- 
mendois, en très grant nombre, de par le Roy, et de 
fait alèrent les combatre. lesquelz sacbans leur venue 
alèrent à l’encontre de eulx, et en conclusion les mi- 
rent en desroy et en prindreut que tuèrent bien huit 
vingts, et les autres, avecques ledit Remonnet et mes- 
sire Thomas de Lierais, se saulvèrent en eulx retraiant 
ès bonnes villes du roy, où ilzporent le mieulx. Après 
laquelle besongne ceulx dudit chastel se rendirent 
ausdiz estrangers. Lesquelz, après ce qu’ilz eurent 
desrobé tous les biens, boutèrent les feux dedens, et 
eulx partans de là s’en alèrent en Cambresiz, où ilz 
firent plusieurs dommages. 

Item, d’autre part, en ce mesme temps, Jehan de 
Fosseux, Daviot de Poix, Ferry de Mailly, messire Loys 

t. Keufchitel-sur-Aisne, en Laonnais. 

de Thienbronne, Loysde Vergines, Guérart, bastart de 
Brimeu, et aucuns autres capitaines du duc de Bour- 
gongne passèrent l’eaue de Somme par la Blanque- 
taque, à tout bien douze cens combatans, et par Oise- 
mont s’en alèrent à Aumarle appartenant au conte de 
Harecourt et là se logèrent. Et là livrèrent grant assault 
au chastel, mais il fut bien défendu contre eulx par 
ceulx qui l’avoient en garde, et tant que desdiz assail- 
lans y eut plusieurs terriblement navrez. Après lequel 
assault, en icelle nuit, parmescbef ou autrement, bou- 
tèrent le feu en la ville, laquelle avecques l’église fut 
du tout arse et désolée, dont ce fu grant pitié, car c’es- 
toit une ville moult notable pour plusieurs marchan- 
dises. 

En oultre ledit Jeban de Fosseux et ses complices 
s’en ala de là loger en la ville de Hortiay et ès villages 
à l’environ ou pays de Vimeu. Lequel pays et villages 
en plusieurs parties fut pillé et robé par les dessusdiz. 
Lesquelz, dedens trois jours ensuivans, à tous leurs 
prisonniers, vacbes, brebis, chevaulx, pourceaulx et 
autres proies, rapassèrent l’eaue de Somme par où ilz 
avoient passé. Et en cas semblables se firent plusieurs 
courses et chevauchées par les dessusdiz sur les mar- 
ches de Beauvoisis, Vermendois, Santers, Amiennois 
et autres pays de l’obéissance du Roy, dont iceulx 
estoient merveilleusement traveillez. 

CHAPITRE CLXXI. 

Comment les gens du Roy qui estoient en garnison à Péronne firent 

forte guerre ou pays du duc de Bourgongne, et autres matières. 

Or est ainsi que durant le temps dessusdit la ville de 
Péronne, située sur la rivière de Somme, estoit très 
fort gamye de gens d’armes que le connestable de 
France y avoit envoiez de par le Roy, entre lesqnelz y 
estoit pour chef messire Robert de Loire, à tout cent 
hommes d’armes bien en point, et cent arbalestriers 
génevois avecques autres cent combatans, lesquelz 
très souvent couroient de jour et de nuit sur les pays 
et subjetz du duc de Bourgongne et en ramenoient de 
grans proies en leurs garnisons. 

Et pareillement le chastel Demuin ', appartenant à 
messire Colart de Calville , faisoit guerre ou nom du 
Roy à tous les bienvueillans et qui tenoient le parti 
du duc de Bourgongne. 

Et par espécial , les villes d’Amiens et de Corbie 
avoient à ceste occasion de grans affaires, tant d’une 
partie comme d’autre. Et mesmement à l’instance et 
mandement du duc de Bourgongne convint que ceulx 
de la ville d’Amiens déboutassent d’icelle messire Ro- 
bert d’Esne qui en estoit bailli de par le roy, et Hue 
du Puis, procureur, avec aucuns autres, à l’occasion 
de ce que trop rigoreusement s’ estoient conduis entre 
les gens dudit duc oultre son plaisir. Car il leur manda 

1. Sic dans 8345. Le Suppl, fr. 93 est plus clair, puisqu’il 
met l'article. « Le chastel de Derauyn. » C’est Demuin, Somme. 

que c’estoit son entencion de à eulx faire guerre ou cas 
que contre lui ilz les vouldroient soustenir. Et pour ce 
s’en partirent et alèrent à Paris devers le Roy, auquel 
et à son grant conseil firent pour ceste besongne grant 
complainte. Dont ilz ne furent point bien contens du 
duc de Bourgongne. 


CHAPITRE CLXXII. 


Comment le duc de Bourgongne envoya ses ambaxadeurs en plusieurs 
bonnes villes du royaume pour avoir aliances avecques eulx. 

Item, après ces choses, le duc Jehan de Bourgongne 
euvoia en plusieurs des bonnes villes du royaume ses 
ambaxadeurs, c’estassavoir les seigneurs de Fosseux et 
de Humbercourt et maistre Phelippe de Morviller, les- 
quelz portèrent lectres patentes du duc de Bourgongne 
adrécans aux gouverneurs d’icelles bonnes villes. Et 
premièrement alèrent à Monsterueil ', laquelle ouvry 
aux autres la voye , et de là alèrent à Saint-Riquier, à 
Abbeville, à Amiens et à Dourlens. Esquelles et en 
cbascune d’icelles ilz firent lire en commun lesdictes 
lectres. Après laquelle lecture ledit maistre Phelippe 
de Morviller proposa devant iceulx moult auctentique- 
meut, remonstrant la bonne provision que le duc de 
Bourgongne avoit entencion comme il disoit de mectre 
pour le bien du royaume et de la chose publique. Fi- 
nablement tant firent et procurèrent lesdiz ambaxa- 
deurs que icelles bonnes villes firent aliances avec 
iceulx jurées solemnellement, et de ce l’une partie et 


t . Monlreuil-sur-Mcr. 

l’autre baillèrent leurs lectres patentes, desquelles, de 
celles de Dourlens, la teneur s’ensuit : 

« A tous ceulx qui ces présentes lectres verront, 
Phelippe de Savoisy, seigneur dudit lieu et de Nivelles, 
David de Brimeu sire de Humbercourt, chevaliers, et 
Phelippe de Morviller, conseillers, amhaxadeurs et 
procureurs en ceste partie de très hault et très puis- 
sant prince et noslre très redoubté seigneur, monsei- 
gneur le duc de Bourgogne, d’une part, et le capitaine, 
maieur et eschevins, bourgois, manans et habitans de 
la ville de Dourlens, d’autre part, sçavoir faisons que 
nous avons fait, traicté, accordé, promis et enconve- 
nancé certain traictié et accord , dont la teneur s’en- 
suit : 

« Premièrement. Que lescliz capitaine , maieur , es- 
chevins, bourgois ; manans et habitans de Dourlens 
aideront à mondit seigneur le duc à mectre le Roy 
nostre sire, en sa franchise et seigneurie , le royaume 
en justice , et que marchandise y puist avoir cours. 

« Item, qu’ilz aideront et conforteront mondit sei- 
gneur le duc à leur povoir, à ce que le Roy et son 
royaume soient bien gouvernez , défendus et gardez , 
le recevront lui et les siens, en ladicte ville, en icelle 
demourant le plus fort, lui bailleront vivres pour leur 
argent et toutes autres choses dont ilz auront besoing, 
la ville demourant garnie, et les défendront et garde- 
ront comme eulx mesmes, et souffreront que les mar- 
clians de ladicte ville et tous autres mainent vivres et 
toutes autres marchandises après mondit seigneur le 
duc et son ost, et ilz seront tenus seurs. 

« Item, que mondit seigneur le duc estant en la ville 
de Dourlens ne fera prendre ne empescher aucun de 

ladicte ville, de quelque estât ou condicion qu’il soit, 
si non par justice et informacion précédente. Et aussi, 
se aucuns des gens de mondit seigneur le duc faisoient 
aucune injure ou offense à aucuns de ladicte ville , il 
les punira ou fera punir par ceulx à qui il appartendra. 

Item , que lesdiz de Dourlens, de quelque condicion 
qu’ilz soient, pourront aler et repairer pour leurs mar- 
chandises et leurs autres afaires et besongnes ès pays 
de mondit seigneur et les habitans et demourans en 
ladicte ville seurement et saulvement , sans leur don- 
ner quelque empeschement en corps ne en biens. 

« Item , que mondit seigneur le duc aidera, portera 
et ^oustendra les dessusdiz de Dourlens contre tous 
ceulx qui les vouldront empescher en quelque ma- 
nière que ce soit, pour avoir fait les choses dessus- 
dictes en faveur du Roy et de mondit seigneur le duc; 
de mectre garnison en ladicte ville de Dourlens, ou 
d’avoir ou prétendre aucune seigneurie en icelle mais 
lui souffrir que soubz le Roy ladicte ville se gouverne, 
ainsi que elle a acoustumé, au bien du Roy, à l’onneur 
de ceulx de ladicte ville, et ou proufTit de la chose pu- 
blique d’icelle. Et pareillement que ceulx de ladicte 
ville ne soufreront que autre garnison que ceste, soit 
mise en icelle. 

« Item, que se en ladicte ville de Dourlens a aucuns 
qui vray semblablement à leur povoir, de fait, de pa- 
role ou autrement, vouloient empescher le fait de mon- 
dit seigneur, et que de ce courast commune renommée 
contre ceulx par informacion précédente, ilz les puni- 
ront et feront punir selon toute rigueur de justice, par 
eulx et ainsi qu’il appartendra. 

« Item, pour ce que ladicte ville de Dourlens est 

moult oppressée et traveillée en ce labour, et par espé- 
cial en la moisson de ce présent aoust , et leur bestail 
souvent prins et amené par aucuns gens d’armes qui 
se dient estre soubz mondit seigneur, le duc, dont le 
povre peuple et les marcbans sont destourbez et en 
voye de désercion se pourveu n’y est briefment, lesdiz 
de Dourlens supplient à vous nosseigneurs les ambaxa- 
deurs, que de vostre bonne et liaulte discrécion vous 
plaise remonstrer audit monseigneur le duc afin que 
provision y soit mise, car besoing en est, et lesdiz de 
Dourlens prieront Dieu pour vous. 

« Item, que pour la seureté des choses dessusdictes 
et cbascune d’icelle, lesdiz ambaxadeurs et procureurs, 
ou nom que dessus, et lesdiz capitaine, maieur, esche- 
vins, bourgois, manans et habitans de Dourlens, en 
bailleront leurs lectres seellées de bons seaulx et si- 
gnetz par le clerc juré de l’eschevinaige de ladicte 
ville. Laquelle chose, nous ambaxadeurs et procu- 
reurs dessusdiz, par la vertu du povoir à nous donné 
par mon très redoubté seigneur, et nous capitaine, 
maieur, etc., avons promis, juré et enconvenancié, et 
par la teneur de ces présentes prometous, jurons et 
enconvenançons tenir, entretenir, et de point en point 
paracomplir icellui traictié sans jamais aler au con- 
traire, soubz l’obligacion de tous noz biens, et ès 
noms et qualitez que nous procédons, et tout sans 
fraude et malengin. En tesmoing de ce nous avons mis 
noz sea^dz à ces présentes. Ce fu fait en la ville de 
Dourlens, le Vn* jour d’aoust, l’an de grâce mil quatre 
cens dix-sept. » 

CHAPITRE CLXXIII. 


Comment le roy d’Angleterre retourna en France à grant puissance. Et 
du concile de Constance où fut fait le pape Martin. 


Item, en ce temps Henry de Lancastre roy d’Angle- 
terre 1 acompaigné des ducs de Clarence et de Cloces- 
tre, ses frères, avec plusieurs autres princes et très grant 
nombre de combatans et habillemens de guerre, des- 
cendit au port de Touque en Normandie ’, en enten- 
cion de conquerre et mectre en son obéissance toute 
la ducliié. Ouquel lieu de Touque y avoit ung fort 
cliastel royal qui tantost fut asségé de toutes pars; pour 
quoy messire Jehan d’Angennes qui en estoit capitaine, 
le rendit au bout de trois jours ensuivans , moiennant 
que lui et ses gens se partiroient avecques tous leurs 
biens. Et peu de temps après, se rendirent au dessus- 
dit roy les villes et fortresses de Harecourt, Bechebien *, 
Rogier-Beaumont et Evreux et aucuns autres, sans 
faire grande défense. Esquelles villes et fortresses il 
mist grant garnison de ses gens d’armes , et avecques 
ce, se mist en composicion à faire comme Rouen , la 
ville de Louviers. Pour lesquelles reddicions et con- 
questes, les autres plus puissans bonnes villes et for- 
tresses d’icellui pays se commencèrent moult à espo- 
venter. Car n’estoit personne ou peu qui les défendeist, 

t . Henri V. 

2. Touques {Calvados'). 

3. Le ms. 8345 donne Bechelun , et le Suppl, fr. 93 Beghel- 
luin , où l'on peut au moins retrouver le vrai nom qui est le Bec 
ou Bcc-Helluin, fameuse abbaye de Bénédictins {Eure). 

pour ce que la plus graut partie des nobles estoit di- 
visez et tenoient, les ungs la partie du Roy, et les au- 
tres la partie du duc de Bourgongne , et par ainsi ne 
se osoient fier l’un à l’autre. Et d’autre part ledit con- 
nestable avoit remandé la plus grant partie de ses gens 
d’armes pour estre à Paris et autres villes en ceste 
marche, contre la venue du duc de Bourgongne et 
toute sa puissance, que de jour en jour il acten- 
doit. 

Item, en ce temps, par l’ordonnance du saint con- 
cile de Constance quatre nacions, c’estassavoir Ytalie, 
France , Angleterre et Alemaigne , eslirent six notables 
hommes de chascune nacion qui entrèrent avec tous 
les cardinaulx de la court de Romme en conclave, pour 
eslire pape, la nuit saint Martind’iver. Et là eulx estans, 
les portes fermées, Sigismont, roy d’Alemaigne, roy 
de Hongrie et de Behaigne , estoit dehors contre les 
portes, séant en chaière royale , portant sur son chef 
couronne et en sa main une verge royale. Lequel estoit 
àvironné de plusieurs princes, chevaliers et autres gens 
d’armes. Et par la grâce du Saint- Esperit, si comme 
on croit, de commun accord ilz eslurent pape le car- 
dinal de la Columpne , natif de Romme , aiant en ses 
armes uu escu vermeil et ou milieu une columpne 
d’argent couronnée d’or '. Lequel pape fut porté à 
l’église cathédrale et consacré par le cardinal Hos- 
tience *, doien des cardinaulx, et fut nommé Martin 

1 . Les armes des Colonna sont : de gueules à ta colonne d'ar- 
gent à base et chapiteau cï or, couronnée de même. On remarquera 
ici, en passant, que Monstrelet ne se sert pas encore des termes 
du blason, et qu’il dit vermeil, au lieu de gueules. 

ï. Le cardinal d’Ostie. 

quart de ce nom *. Laquelle chose fut tantost divulguée 
par toutes les parties desdictes nacions. Dont tout le 
clergié et le peuple rendirent grâces à Dieu, excepté la 
cité de Paris, car elle doubtoit que icellui nouvel pape 
et le roy d’Alemaigne ne feussent favorables au roy 
d’Angleterre et au duc de Bourgongne plus que au roy 
de France et au conseil royal. , 

CHAPITRE CLXXIV. 

Comment le duc de Bourgongne sc partit d’Arras à tout sa puissance 
pour aler vers Paris, et comment le seigneur de Cliauny fut envoyé 
en ambaxade devers lui à Amiens, et comment il escripvy au Roy les 
causes de son entreprise. 

Item, après ce que ledit duc Jelian de Bourgongne 
eut par très long temps faictes toutes ses préparacions 
sur intencion de mener son entreprinse à fin, et que 
toutes ses gens d’armes et habillemens de guerre furent 
prestz, se partirent ou mois d’aoust, le jour Saint-LâuC 
rens*, de la ville d’\rras et ala à Corbie pour passer 
oultre et tirer vers Paris. Ouquel lieu , de Corbie, la 
propre nuit qu’il y vint, mourut l’abbé dudit lieu 
nommé Raoul de Roye, pour la mort duquel ledit duc 
« 

1 . Et fut nommé Martin quart de ce nom. Le ms. 8345 répète 
la même faute, qu’évite, au contraire, le ms. Suppl, fr. 93 qui 
porte « Martin quint de ce nom. » C’est le cardinal Othon Co- 
lonna, élu pape le H novembre 1417, et qui prit le nom de Mar- 
tin V. On voit dans Raynaldi (t. VIII, p. 476) qu’en réalité il au- 
rait dû s’appeler Martin III, attendu qu’on avait introduit par 
erreur deux papes du nom de Marin parmi ceux du nom de 
Martin. 

2. Le 10 août. 

fut moult courroucé. Et après qu’il eut là esté par au- 
cuns peu de jours, s’en parti et s’en ala à Amiens, où 
il fut receu de ceulx de la ville moult honnorablement 
tant des gouverneurs d’icelle comme du commun , et 
crioit-on Noël par tous les carrefours où il passoit, et 
se loga en l’ostel de maistre Robert le Jeune, son con- 
seiller. En laquelle ville, avant son partement, il or- 
donna nouveaulx officiers ; car le seigneur de Belloy 
fut capitaine, le seigneur de Humbereourt, bailli, An- 
drieu Clamel, procureur, et autres, chàscun son de- 
gré, les mist à son bon plaisir. 

Auquel lieu d’Amiens lui furent apportées lectres 
de par le Roy signées de sa main , lesquelles lui pré- 
senta messire Aubert, seigneur de Chauny et de Va- 
rennes, en lui disant : a Très noble prince et redoubtç 
seigneur, comme il appert par les lectres du Roy nos- 
tre sire, il m’est enjoingt et commandé que je vous en- 
joingnisse et commandasse de par lui estroictement , 
tant comme je povoye, que vous laissiez le voyage 
que vous avez commencé, en donnant congié à vostre 
ost , et que vous retournez en vostre pays, et lui res- 
cripvez pour quoy vous avez fait ceste assemblée oul- 
tre son commandement. » Auquel le duc de Bourgon- 
gne respondi de sa propre bouche : « Vous, dist-il, 

. sire deiGbaulny, se vous voulez ®u ne voulez pas, vous 
estes de nostre lignage du costé de Flandres, mais 
néantmoins pour ceste légacion par vous faicte, en 
vérité à peu tient que je ne vous fais trancher la teste. » 
Et adonc ledit sire de Chauny moult esbahy de ces 
paroles se mist à genouix, disant, en soy humblement 
excusant, comment il avoit esté contraint de par le 
Roy à obéir, en lui monstrant les instructions à lui 

baillées de par le Roy et son conseil. Et avecques ce 
fut grandement excusé des chevaliers estans autour 
dudit duc. Pour quoy, aucunement s’appaisa et dist 
que par lui il ne envoieroit point son entencion au 
Roy, mais par ung autre il lui rescriproit. Et dist que 
rien ne ferait pour le mandement et défense du Roy, 
mais, à tout sa puissance, prestement il yroit à Paris 
devers lui, et lui respondroit bouche à bouche sur tous 
les articles à lui envoiez. Toutesfoiz ledit duc fist res- 
pondre à tous les articles de l’instruction à lui baillée 
devers le Roy, et ce bailla par escript audit seigneur 
de Chauny, et avec ce les noms de ceulx qu’il disoil 
estre traistres, estans en son conseil et de ses officiers, 
voulans iceulx destruire. Et fist promectre audit sei- 
gneur de Chauny qu’il les baillerait ès mains du Roy 
et non d’autre. Et quant ledit sire de Chauny eut 
besongné à Amiens, il s’en retourna à Paris devers 
le Roy. 


S’ensuivent les articles de l'instruction baillée à inessire Aubert de 
Chauny, seigneur de Varennes, de par le Roy et son conseil, de ce 
qu'il a à faire. 

« Premièrement. Il parlera au duc de Bourgongne 
en lui disant que le Roy et monseigneur le Daulphin 
sont moult esbahis des manières qu’il a tenues et en- 
cores tient vers le Roy et sa seigneurie , veu qu’il est 
son parent tant prouchain comme chascun scet, et à 
lui obligié par tant de manières que lui mesmes a tons- 
jours dit et confessé en toutes ses lectres et escrips. 

« Item. Et à déclairer ce que dit est, il lui remons- 
trera confiaument que ses gens et les subgetz de ses 
pays et autres, qui sont et se ad voent de lui, font guerre 

ouverte au Roy et à ses subjetz en prenant par assault 
et par siège les villes, chasteaulx et fortresses, et font 
toutes les cruaultez et inhumauitez par feu , par sang 
et autrement , que faire pourraient les ennemis d’An- 
gleterre, et encores pis. 

« Item, lui remonstra (sic) comment ses gens et of- 
ficiers prennent seremens des liabitans des bonnes 
villes du Roy d’estre obéissans au duc de Bourgongne 
et avecques ce leur font défense de par lui que dore- 
senavant ilz ne paient plus rien au Roy de ses aides 
ou redevances qu’ilz lui ont acoustumé de paier, la- 
quelle chose veoir est moult merveilleuse et contre 
l’onneur, auctorité et seigneurie du Roy. 

« Item , lui remonstra (sic) en oultrc comment les 
choses dessusdictes, qui maintenant sont faictes par 
ledit duc de Bourgongne quant au point de la venue 
et descendue des Anglois, font croire et ymaginer plu- 
sieurs gens quelles sont faictes ou proufTU et avantage 
d’iceulx Anglois comme pour oster la puissance du Roy 
et non résister aux mauvaises voulentez et efïorcemens 
desdiz Anglois et que le duc de Bourgongne soit leur 
alyé et assermenté. 

a Item , et pour ces causes requerra ledit messire 
Aubert de Chauny de par le Roy au duc de Bourgongne, 
qu’il vueille cesser de tous efforcemens et choses des- 
susdictes, espécialement de assaillir les bonnes villes 
du Roy. 

« Item , et avec ce lui requerra que tous les gens 
d’armes qu’il a assemblez face départir, yssir et re- 
tourner cbascun en son lieu. Car, veu les manières 
qu’il tient et qu’il a tenues jusques à cy, le Roy croit 
fermement qu’il tient et fait assembler iceulx gens 

d’armes pour donner secours, faveur et aide aux An- 
glois, et pour grever le Roy et sa seigneurie. 

« Item, et pour induire le duc de Bourgongne à ce, 
ledit messire Aubert lui remonstrera le grant deshon- 
neur qu’il a fait, le grant diffame et reprouche qui sera 
à lui et à sa généracion, s’il persévère en tenant les 
manières qu’il a commencées; en lui priant très doul- 
cement et humblement qu’il vueille à ce bien penser 
et adviser, et qu'il ne face telle villenie à son beau 
père, qui tant fut vaillant et loyal, et qui en sa mort lui 
commanda expressément de tousjours obéir au Roy 
et à ses commandemens. 

« Item , ledit messire Aubert remonstrera sembla- 
blement les choses dessusdictes à tous les seigneurs, 
barons, chevaliers et escuiers et autres de la compai- 
gnie du duc de Bourgongne ausquelz il pourra par- 
ler, en leur priant et requérant de par le Roy, que eulx 
et leurs prédécesseurs qui tousjours ont esté tant bons 
et tant loyaulx devers le Roy et sa seigneurie, mainte- 
nant ne s’en veulent point défier ne eulx deshonnorer 
par mauvais conseil, en faisant aucune chose dont ilz 
ne leurs successeurs puissent estre réputez ou temps 
avenir d’avoir esté désobeissans au Roy, et d’avoir 
donné faveur à ses ennemis. 

« Item , et à la fin , en exécutant à la personne du 
duc de Bourgongne, et à tous ceulx de sa compai- 
gnie ce que le Roy a commandé audit messire Aubert, 
il fera le plus doulcement et gracieusement qu’il pourra 
les commandemens et défenses contenues et déclairées 
ès lectres patentes sur ce baillées de par le Roy audit 
messire Aubert, et de ce demandera response. 

* Item, et se le duc de Bourgongne ou autres de sa 

compaignie disoient que ceulx qui gouvernent devers 
le Roy lui ont fait et font de jour en jour plusieurs 
grans durtez et choses qu’il ne peut ne doit souffrir, 
encores respondra ledit messire Aubert : se aucuns de 
ceulx qui sont entour le Roy ont fait au duc de Bour- 
gongne aucune chose qui lui deust desplaire, si ne 
seroit-ce pas cause raisonnable ne souffisant pour ainsi 
destruire le royaume comme il a fait et fait encores 
chascun jour, ne que pour ce il deust favoriser ne 
donner confort ne aide aux Auglois ennemis du Roy, 
à la charge de son honneur et généracion à tousjours 
mais, et qu’il peut bien procéder par manière plus 
honneste. 

« Item , dira en oultre ledit messire Aubert quant à 
ce point, à la requeste de bonne mémoire monseigneur 
de Haynnau, qui Dieu pardoint, a autre foiz voulu et 
octroie pour le bien de paix au duc de Bourgongne et 
à tous autres qui l’ont servi en très grosses choses et 
qui bien leur dévoient plaire, car elles estoient au 
bien et prouffit du duc et de tous ceidx qui ont servy. 
Mais il ne les voult accepter et n’en fist compte, dont 
le Roy n’est pas bien content, et à bon droit. Et néant- 
moins encores na-il point la main si close qu’il ne soit 
bien enclin de faire grans courtoisies et grâces audit 
duc de Bourgongne et à tous autres qui ont esté en son 
service, se mestier est, ou qui font vers lui leur devoir 
comme ilz y sont tenus. 

« Item, et à ceste fin seront baillées à messire Au- 
bert les responses par escript que le Roy a fait autres 
foiz aux complaintes et doléances que faisoit 'le duc 
de Bourgongne des choses qu’il disoit à lui estre faictes 
et perpétrées contre lui et en son préjudice, afin de 



196 CHRONIQUE [1417] 

monstrer telles responses aux barons, chevaliers, da- 
moiseaulx et autres nobles eslans ou service et en la 
coinpaignie dudit duc de Bourgongne. 

« Donné à Paris, le second jour d’aoust, l'an mil 
quatre cens dix-sept. Ainsi signées par le Roy : Fer- 
remont. » 


La copie des responses sur les articles baillez au duc de Bourgongne de 
par le Roy par le seigneur de Chauny 

S’ensuit la copie des responses que fist le duc de 
Bourgongne sur les articles à lui baillez de par le Roy 
par messire Aubert de Chauny, seigneur de Varennes. 

« Premièrement. En ce que touche que le Roy est 
bien esbahy des manières que le duc de Bourgongne 
a tenues et tient encores devers le Roy et sa seigneu- 
rie, veu qu’il est son parent et vassal, et obligié à lui 
«levant tous et contre tous, et pour cause de ce il a 
tenues les manières de le avmer et servir en conten- 
dant ou temps passé que bon régime feust mis en son 
royaume tant au regard de sa personne, de la Royne 
et de ses enfaus, comme sur la réparacion de ses mai- 
sons et places, de bonne justice et administracion de 
ses finances, comme il appert notoirement par les or- 
donnances royaulx, lesquelles choses à la poursuite du 
duc ont esté publiées et jurées en la présence du Roy 
tenant ht de justice, mais les manières de ceulx qui 
sont entour le Roy, qui seront cy-après nommées, fu- 
rent cause de tout rompre, gaster et dissiper, non point 

tant seulement la substance du Roy et de son royaume, 
mais généralement de tous les subjetz et particuliers 
estans ou royaume, et mesmement du duc de Bour- 
gongne et de tous ses bons amis et bien vueillans, en 
les destruisant de corps et de héritages ainsi comme 
ilz les ont peu prendre et appréhender. Et ont procuré, 
tant en court espirituelle comme ailleurs, son deshon- 
neur ou dampnement de sa bonne mémoire et renom- 
mée et de sa postérité et généracion. Mais le duc de 
Bourgongue au saint concile de Constance obtint une 
sentence pour soy, par laquelle il appert bonnement 
et clèrement du bon droit d’icellui duc et de la mau- 
vaistié et hayne des autres. 

« Item , en tant qu’il touche et dit que les gens et 
subjetz des pays de Bourgongne et d’autres qui se ad- 
vouent dudit duc, font guerre ouverte au Roy et à ses 
subjetz, et prennent par assault et par sièges les villes, 
chasteaulx et fortresses du Roy, et font toutes les 
cruaultez et inhumanitez par feu, par sang et autre- 
ment que pourroient faire les anciens ennemis d’An- 
gleterre et encores pis : respond le duc de Bourgongne 
que, quant il vit que ceulx qui sont autour du Roy ont 
tousjours persévéré et persévèrent en leurs règnes, et 
qu’ilz n’ont voulu entendre à aucun bon régime et 
bien de paix , mais qu’il estoit tousjours envay et ag- 
gressé par voie de feu, de sang, lors le duc de Bour- 
gongne fut contraint de signifier par ses lectres pa- 
tentes à plusieurs particuliers de ce royaume le dur 
régime et dures rigueurs commises et perpétrées par 
ceulx qui sont entour le Roy, et la voulenté qu’il a, et 
pareillement les manières qu’il pourra tenir pour y 
remédier, sont la cause de ce pour quoy il fist et a fait 

son mandement de gens d’armes et de traict, et que, 
grâce Dieu, il a pour servir le Roy et pour le bien de 
lui et de son royaume, six mille chevaliers et escuiers 
et jusques au nombre de trente mille combatans, tous 
bien vueillans du Roy et de son royaume et des lions 
subgetz. Lequel duc et les siens en tenant leur chemin, 
ont trouvé et trouvent en plusieurs notables villes et 
citez , bons bourgois et. autres congnoissans la bonne 
entencion et voulenté du duc à tout bien , qui lui ont 
l'ait ouverture des bonnes villes et citez, et avec ce les 
gens du duc ont fait que aucunes places qui estoient 
garnies de pillars, robeurs et autres malfaicteurs lui 
ont esté rendues, baillées et délivrées, et les ont prins 
ou nom du Roy et laissez en la garde des nobles et 
vaillans hommes subgetz de monseigneur le Roy, qui 
pour quelque chose du monde ne vouldroient faire 
desloiaulté devers le Roy et le bien de ce royaume. 
Et ce qui en a esté fait, a esté au gré des bonnes villes 
et citez de tout le pays environ. 

« lient, et en tant que touche les gens et officiers 
du duc de Bourgongne, prendre les seremens des ha- 
bitans des bonnes villes du Roy d’estre obéissans à 
icellui duc, et avecques ce leur font défense de par lui 
que dores en avant ilz ne paient plus au Roy aides ne 
autres debtes qu’ilz lui ont acoustumé de paier : res- 
pond le duc de Bourgongne que, se il prent les sere- 
mens des habitans, c’est afin qu’ilz soient et persévè- 
rent en bonne loyauté devers le Roy et le bien de son 
royaume, à la confusion et reprouclie des empescheurs 
de paix et destruiseurs du royaume qui sont autour du 
Roy. Et ce qu’ilz se joingnent et sont obéissans au duc 
de Bourgongne, c’est pour ce qu’ilz voient et congnois- 

sent qu’il a toute bonne voulenté au bien du boy et de 
son royaume que plus ne pourroit, et plus que nul 
autre. Et n’est point vérité , saulve la révérence du 
Roy, que la défense soit faicte de non paier au Roy 
ses aides De autres debtes, mais bien pourroit estre 
qu’ilz ont fait défense qu’on ne les baille pas aux faulx 
traistres empescheurs de paix, mais qu’elles soient 
conservées et gardées à emploier au bien du Roy et 
de son royaume en temps et en lieu, et ilz ont bien 
fait. Car tout l’argent qui chiet ès mains desdiz trais- 
tres, qui monte une très grande somme de deniers, a 
esté lousjours mauvaisement et desloiaument emblée 
au Roy et départie à iceulx , à l’avantage des ennemis 
de France et ou très grant et innumérable dommage 
du Roy, de son royaume et de sa chevalerie, comme 
chascun scet. Toutesfoiz, l’entencion du duc de Bour- 
gongne est de procurer , quant il sera devant le Roy, 
que telles aides ne aient plus cours, et que les subgetz 
du royaume soient tenus en leurs anciennes libertez et 
franchises, en pourvéant aux afaires et neccessitez du 
royaume par toutes bonnes voies et manières. 

« Item, en tant qu’il touche que les choses ci-dessus 
déclairées, qui maintenant sont faictes par le duc de 
Bourgongne sur le point de la venue et descendue des 
Anglois, font croire à plusieurs gens et ymaginer 
qu’elles sont faictes ou prouffit et avantage des Anglois, 
et que le duc de Bourgongne soit leur alié et sere- 
menté : respond le duc de Bourgongne que celle yma- 
ginacion ne peut, ne doit cheoir en cuer de loyal 
homme. Car autrefoiz l’en a veu la descendue des 
Anglois, lesquelz sont descendus sans ce qu’on feist 
résistence, au contraire, combien que les traistres qui 

pour lors gouvernoient feussent tant sages, et advisez 
de ladicte venue et descendue , dont le Roy a eu telle 
perte de sa terre et chevalerie que cliascun scet. Et 
doit-on fermement tenir que se les Anglois eurent 
adonc leur avantage par le royaume par*le faulx et 
mauvais régime des traistres, ilz vueillent en ce per- 
sévérer, et mesmement veu que par leurs dampnables 
manières ilz ont prins Harfleur, qui est l’une des plus 
fortes défenses de Normandie. Et ceste chose doivent 
fermement noter et afficher en leurs cuers les nobles 
chevaliers et escuiers de la compaignie du duc de 
Bourgongne, ausquelz les destourbeurs de paix veu- 
lent imposer celle trahison et desloiaulté comme d’em- 
pescher au résistement de la mauvaise voulenté des 
Anglois. Et, saulve la révérence du Roy, tous ceulx 
qui dient le duc de Bourgongne estre alyé et serementé 
aux Anglois, ilz mentent mauvaisement et faulsement. 

« Item, et en tant qu’il touche la requeste que le 
duc de Bourgongne face yssir toutes ses gens d’armes 
qu’il a assemblez et retourner en leurs lieux, et autres 
choses, respond le duc qu’on voit maintenant clère- 
ment la mauvaise voulenté des traistres, car tout le 
monde perçoit qu’ilz n’ont nulle puissance de résister 
aux Anglois, et que maintenant il est temps de faire 
assemblées de gens d’armes pour le Roy et pour son 
royaume, mesmement des bons et loyaulx chevaliers 
comme sont ceulx de la compaignie dudit duc, çt non 
point leur donner congié et renvoier chascun en sa 
maison. Et est apparence clère et évidente qu’ilz le 
font en faveur des Anglois et pour grever le Roy et sa 
seigneurie. Et encores d’abondant doivent noter les 
chevaliers et escuiers de la compaignie dudit duc, que 

les traistres les réputent ennemis du Roy et desloiauix 
devers lui et son royaume, et pour ce respond ledit 
duc de Bourgongne , pour soy et pour tous ceulx de 
sa compaignie, absolutement, qu’il ne fera départir ses 
gens, mais poursuivra tousjours comme par la teneur 
de ses lectres a promis. 

« Item , et en tant qu’il touche que se le duc de 
Bourgongne et autres de sa compaignie disoient que 
ceulx qui gouvernent entour le Roy leur ont fait et 
font de jour en jour maintes grans durtez et choses que 
le duc ne pourroit point souffrir, si n’estoit ce point 
chose raisonnable ne soufiisant pour ainsi destruire le 
royaume, ne par quoy le duc eust deu favoriser ou 
donner confort ou aide aucune aux Anglois : respond 
ledit duc de Bourgongne que ce qui est cy-dessus dit, 
et moult d’autres choses innumérables et qui seroient 
moult longues à réciter, est tout notoire que les gou- 
verneurs, c’estassavoir messire Henri de Marie, l’éves- 
que de Paris, messire Taneguy du Chastel, messire 
Burel de Dampmartin , sire Estienne de Mauregard , 
maistre Phelippe de Corbie et plusieurs autres ont esté 
principaulx promoteurs et conducteurs desdictes ini- 
quitez, à laperturbacion de paix qui est en ce royaume, 
et d’autres grans excès et crimes, qui cy-après seront 
déclairez. Et pour tant le dessusdit duc de Bourgongne 
ne s’est point mis en armes pour destruire le royaume 
ou pour favoriser aux Anglois, mais il s’est mis en 
armes pour déchaçer et débouter lesdiz gouverneurs 
de leur gouvernement et d’estre entour le Roy , et ne 
cessera tant qu’il aura la vie au corps, jusques à ce 
qu’il sera parvenu à sa bonne entencion. Car ilz ne 
sont point telz hommes qu’ilz doivent avoir telle auc- 

torité, ne pas leur est deue, pour lignage, science, 
loyaulté, expérience ou autre bonté. Mais est une 
grant ordure ou desrision que par gens de si petit fait 
et condicion, la puissance des Anglois soit reboutée et 
enchacée, et à ce doivent bien avoir regard les sei- 
gneurs et les nobles de ce royaume et tous autres 
preudommes, de souffrir telle besterie et ordure de se 
laisser ainsi destruire , suppéditer et deshonnorer par 
telz gens qui riens ne scèvent, ne riens ne pevent ne 
ne valent. Car chascuu communément et notoirement 
voit qu’ilz n’ont de puissance, d’auctorité ne seigneu- 
rie, fors ce qu’ilz entreprennent de fait et qu'ilz se 
donnent de gloire. Et ilz conduisent et ont conduit les 
choses dessusdictes par grandes cruaultez, tyrannies 
et inbumanitez, lesquelles ilz ont tousjours faietes 
et font de jour en jour aux bons, vravs et loyaulx 
subjectz du Roy, soubz umbre de faire et maintenir 
justice. 

« Item , et en tant qu’il touche que le Roy, à la re- 
queste du conte de Haynnau, qui Dieu pardoint, a 
autre foiz octroyé pour bien de paix audit duc de 
Bourgongne et à tous ceulx qui l’ont servi, moult de 
grandes choses et qui bien leur dévoient plaire, mais le 
duc ne les voult point accepter et n’en fist compte : res- 
pond le duc que pour le bien de paix et bien de ce 
royaume, qu’il a toujours désiré de tout son cuer, il se 
transporta devers monseigneur le Daulphiu derrenier 
trespassé 1 et monseigneur de Haynnau, ausquelx Dieu 
face vraie mercy, et après moult de paroles dictes sur 
le fait de la paix, le duc de Bourgongne leur bailla une 

cédule contenant la voulenté finale qu’il avoit sur celle 
paix, en offrant paix à tous ceulx qui la vouldroient 
avec lui, excepté le roy Loys, naguères mort. Dont le 
Daulphin et le conte de Haynnau furent bien contens. 
Lesquelz, pour la perfection de celle manière de paix, 
se transportèrent à Compiengne. Et combien que en 
telles choses on doye procéder le plus hastivement et 
diligemment qu’on peut, afin de faire cesser tous in- 
convéniens de guerre, néantmoins les traistres d’en- 
tour le Roy ont menées les besongnes par alées, venues 
et voies frauduleuses, par l'espace de trois mois ou 
environ, sans de ce prendre aucune conclusion. Tou- 
tesfois il est bien vérité, que finablement le conte de 
Haynnau ala à Paris, et moieuant la Royne, procura 
devers les traistres, sur ladicte besongne, certain ap- 
poinctement, dont assez estoit content. Mais avant 
que l’appoinctement feust passé, il se apperceut secrè- 
tement et ocultement qu’on devoit prendre, lui et la 
Royne, et les emprisonner, afin que après ce ilz feissent 
du Daulphin leur voulenté. Pour quoy le coule de 
Haynnau print ung hastif conseil de départir couverte- 
ment de Paris et retourner à Compiengne. Ouquel lieu, 
assez tost après sa venue, le Daulphin trespassa, par 
faulse et dampnable manière. Laquelle chose le duc 
de Bourgongne déclaire par ses lectres dessusdictes. 
Après le décès duquel , ledit conte de Haynnau fut 
acertené de la response de ladicte paix, dont il fut 
très mal content, disant que après le décès da Daul- 
phin les traistres ont mué et changié ce qui paravant 
avoit esté octroié et passé , et envoya icelle response 
au duc de Bourgongne. Laquelle response venue du- 
dit duc, à très grant et meure délibéraciou de conseil, 

trouva cju’elle estoit moult malgracieuse au regard du 
bien du Roy et de son royaume, et du duc de Bour- 
gongne, et pour ce, le duc ne fut point bien content 
et n’en fist compte , mais fut meu de faire et envoier 
en plusieurs lieux de ce royaume lesdictes leclres pa- 
tentes, contenans la désolacion du royaume et sa bonne 
voulenté et entencion. Lesquelles lectres présenta en 
sa personne au conte de Haynnau, icellui conte estant 
malade de la maladie dont il mourut. Lequel en son 
bon sens et entendement , oye la lecture des lectres, 
les receut aimablement pour faire publier par son 
pays, et dist que le duc de Bourgongne faisoit bien , 
car les traistres d’entour le Roy estoient pires que nul 
ne pourroit dire ne ymaginer. En offrant audit duc de 
Bourgongne son service de corps et de gens, se Dieu 
lui donnoit grâce de lui relever de sa maladie , et se 
son corps pour sa maladie demouroit empeschié, il 
lui offrait ses subjetz, amis et bien vueillans, et sa 
finance. El lors jura un très grant serement , que s’il 
ne se feust l’autre jour bastivement party de Paris, les 
traistres avoieut conclud de prendre la Royne et lui- 
mesme , comme tantost bien notoirement apparu en 
tant que toucbe la Royne. Car ilz la priudrent et em- 
prisonnèrent, emportèrent tous ses biens, au deshon- 
neur du Roy, d’elle et de toute leur généracion. Il est 
vérité aussi, que quant le duc de Bourgongne estoit à 
Laigny, le duc de Bretaigne fut en grant péril à Paris 
et convint qu’il s’en partist, pour ce qu’il procuroit 
la paix du royaume. El oultre dist le conte de Hayn- 
nau, en jurant comme dessus, que certainement il te- 
noit que se les Anglois estoient à ung lez des portes 
de Paris et le duc de Bourgongne feust à l’autre porte 

opposite, ilz lairroient aincois les Anglois entrer eus 
que le duc de Bourgongne. Et toutes les choses des- 
susdictes le conte de Haynnau, en la présence de ma- 
dame de Haynnau, monseigneur de Charrolois, mon- 
seigneur de Saint-Pol, le trésorier de Haynnau Jehan 
le Bastard, maistre Eustace de Laitre, le seigneur de 
Champdivers, disl et afferma: Aussi il y a bien paru 
qu’ilz n’ont nulle voulenté de bien faire. Car derreniè- 
rement ilz ont fait ardoir et bruyr les lectres patentes 
du duc de Bourgongne ou palais à Paris, par lesquelles 
ledit duc de Bourgongne offrait paix à tous ceulx qui 
avecques lui le vouloient avoir, comme dessus est 
touché. Laquelle chose leur fut et est une j>etite ven- 
gence et grant feblesse de cuer de eulx cuider venger 
pour ardoir ung petit de parchemin. 

« Item, et finablement, afin que chascun sache la 
voulenté et intencion du duc de Bourgongne, il fait 
savoir à tous, qu’il perseverera en sou bon propos, et 
ne délaissera jusques à ce qu’il aura eu grant conseil 
avecques le Roy , et lui aura fait remonstrer au long 
les iniquitez, tyrannies, cruaultez et inhumauitez cy- 
devant déclairées, la désoiacion du royaume, et les ma- 
nières qu’il convient tenir pour la réparacion d’iceilui, 
tellement et tant que le Roy et les bous et loyaulx 
preudommes de son royaume en devront tous estre 
contens. Et combien que le duc de Bourgongne par 
ses lectres patentes ait offert paix à tous, comme dit 
est, et que ceulx d’entour le Roy ne l’aient point receu 
à ce, mais aient persévéré en leur rigueur, néautmoins 
le duc de Bourgongne , voulant en ceste partie laisser 
toute rigueur et vengence pour le bien du royaume , 
qui tant a besoin de paix, de confort et d’aide, il est 

tousjours prest et appareillé de vouloir paix à tous , 
selon la teneur de ses lectres. » 

Après lesquelz articles dessusdiz remonstrez au duc 
de Bourgongne de par le Roy par le seigneur de 
Chauny, comme dit est, et que icellui duc eut res- 
pondu de sa personne et fait respondre par son con- 
seil selon la teneur de ses articles, ledit seigneur de 
Chauny, prenant congié audit duc de Bourgongne, 
s’en retourna à Paris devers le Roy, portant par escript 
les dessusdicles responses. 


CHAPITRE CLXXV. 


Comment le dessusdit seigneur de Chauny retourna à Paris après son 
ambaxade, et comment il fut accusé par le conseil royal. 

Item, après ce que ledit seigneur de Chauny fut re- 
tourné à Paris devers le Roy et son grant conseil, avoit 
esté baillé par son clerc à aucuns de ses amis la copie 
des instructions dessusdictes , des responses, et aussi 
de toute icelle ambaxade. Laquelle chose fut par iceulx 
publiée plus avant qu’il n’appartenoit, tant que aucuns 
du grant conseil du Roy en eurent congnoissauce. 
Pour quoy il advint que, quant le seigneur de Chauny 
eut audience par le Roy et son grant conseil pour faire 
la response de ladicte ambaxade, en plein conseil lui 
fut dit : « Sire de Chauny, vous vous démonstrez bien 
au conseil du Roy tel que vous estes, comme il appert 
par les instructions qui vous ont esté baillées de par le 
Roy, et aussi par la response du duc de Bourgongne, 
dont en veez-cy la copie, lesquelles vous avez baillées, 
non point pour le bien du Roy, à plusieurs, tant à 

Amiens, Paris, comme ailleurs, à aucuns de voz con- 
gneuz et amis. Si soient veues de rechef lesdictes in- 
structions et responses du duc de Bourgongne signées 
de sa main comme ceste copie. » Lesquelles choses 
furent relues sans riens oster ne adjouster, et fut trouvé 
véritable, dont le seigneur de Chauny fut grandement 
confus. Mais il s’en excusa par son clerc, disant que 
sans son congié il avoit baillé icelle copie. Lequel clerc 
se rendi fugitif. Toutesfoiz ledit seigneur de Chauny 
pour ceste cause fut mené prisonnier en la bastille 
Saint-Anthoine, ouquel lieu il fut par longue espace 
de temps et jusques à la prinse de Paris. Car iceuix 
gouverneurs du Roy estoient moult desplaisans de ce 
que les responses dudit duc de Bourgongne avoient 
esté veues en tant de lieux. Et quelque semblant qu’ilz 
moustrassent, moult doubtoient icellui duc et sa puis- 
sance, pour ce principalement que bien estoient ad- 
vertiz que la plus grant partie des bonnes villes et du 
commun du royaume lui estoient favorables , et aussi 
plusieurs grans seigneurs et autres nobles. Et encores, 
quant ilz furent acertenez par les responses dessus- 
dictes que point ne se désisteroit de son entreprinse , 
mais yroit à puissance devers Paris en entencion de y 
entrer et d’aler devers le Roy, furent plus doubteux 
que devant, car bien sçavoient que, se il parvenoit à 
son entente, ilz seroient tous déboutez du gouverne- 
ment du Roy, et la plus grant partie punie cruelle- 
ment. Néantmoins pour y obvier et eulx entretenir, 
firent escripre lectres de par le Roy aux bonnes villes, 
que point ne receussent ne baillassent obéissance au- 
dit duc de Bourgongne, ne à ses gens. Et avecques ce 
mirent garnison par tous les passages et autres lieux 

neccessaircs. Et mesmement le eonneslable remantla 
ses gens d’armes des frontières de Normendie à venir 
devers lui à Paris, pour lui fortifier. Et par ainsi le roy 
d’Angleterre, qui estoit descendu ou pays comme des- 
sus est dit, à grant puissance, eut plus bel avantage de 
faire sa conqueste, sans avoir quelque empeschement 
ne danger aucun ; et par le moien des divisions dessus 
déclairées, on trouva peu qui contre lui feist grant 
défense. 


CHAPITRE CLXXVI. 


Comment le duc de Bourgongne passa oultre à tout sa puissance vers 
Paris, mectant plusieurs villes et citez en son obéissance. 


Item , après ce que le duc de Bourgongne eut par 
aucuns jours séjourné en la ville d’Amiens, et qu’il eut 
commis au gouvernement de ses pays de Picardie en 
délaissant pour principal chef son seul filz, le conte de 
Cbarrolois, acompaigné de notable conseil pour le 
conseiller et conduire, il se parti dudit lieu d’Amiens 
en retournant à Corbie, et delà s’en ala à Montdidier. 
lequel temps durant, la dame du cbastel de Demuin 1 
promist que plus ne souffreroit que ses gens feissent 
guerre sur les pays dudit duc de Bourgongne. En la 
compaignie duquel alèrent audit lieu de Montdidier le 
jeune conte de Saint-Pol, inessire Jehan de Luxem- 
bourg et plusieurs autres notables et grans seigneurs. 
Et le seigneur de Fosseux, acompaigné de ses trois 
frères, c’estassavoir messire Phelippe, Jehan et Jaques, 
Jennet de Poix, Hector, Phelippe et le Bon de Sa- 


t . Demuin (Somme). 

veuses, le seigneur de Rambures, messire Hue Brunei, 
Loys de Vargines et plusieurs autres nobles hommes, 
s’en ala à Beauvais, ouquel lieu il fut receu par certain 
moîen, pour et ou nom dudit duc de Bourgongne, ainsi 
et par la manière que avoient fait ceulx d’Amiens. De- 
dens laquelle ville ledit seigneur de Fosseux fist propo- 
ser présent le maire, esclievins et communaulté d’icelle 
par maistre Robert le Josue , advocat et conseiller du 
duc de Bourgongne, la bonne amour et vraie affection 
que ledit duc avoit tousjours au bien du Roy et de toute 
sa généracion et de la chose publique, en remonstrant 
aussi l’entencion qu’il avoit en ce présent voiage afin 
de relever le royaume et mectre hors des grans tribu- 
lacions où il estoit par le moien d’aucunes gens de pe- 
tit estât qui gouvernoient le Roy. De laquelle proposi- 
cion les dessusdiz de Beauvais furent assez conlens, et 
finablement se conclurent et disposèrent du tout à re- 
cevoir icellui duc de Bourgongne dedens leur ville, à 
tout telle puissance qu’il lui plairoit à y métré. Lequel 
duc , tantost après se parti de Moutdidier et ala audit 
lieu de Beauvais, où il fut très joieusement receu de 
tous les bourgois et habitans. A l’entrée duquel fu crié 
Noël par les carrefours où il passoit , et s’en ala loger 
à l’ostel de l’évesque, et là séjourna par huit jours en- 
tiers. Si estoient ses gens d’armes logez ou pays à 
l’environ, qui fort en fut traveillé, jà soit ce que le pays 
feust très haboudamment pourveu de tous biens. Ou- 
quel lieu viudrent aucunes gens de Gournay en Nor- 
mandie, envoiez par les gouverneurs et habitans 
d’icelle, lesquelz se mirent en son obéissance, promec- 
tant de tenir son party, et à ce les receut bénignement, 
et leur fist faire serement d’eslre bons et loyaulx en- 
iii 14 

vers le Roy et lui, ce qu’ilz accordèrent libéralement, 
et par ainsi leur quicta toutes gabelles , subsides , im- 
posicions, comme il fist ès autres villes du Roy qui se 
mirent en son obéissance. 

Et ce pendant, Hector et Pheiippe de Saveuses, mes- 
sire Héliou de Jacqueville et aucuns autres capitaines 
alèrent courir devant Beaumont sur Oise, cuidant gai- 
gner le passage, mais il fut bien défendu par les gens 
du conte d’Armignac, connestable de France, qui 
estoient dedens, par quoy iceulx s’en retournèrent en 
la ville de Chambely le Hauberger , en laquelle , tant 
ès églises comme ailleurs par la ville, ilz prindrent 
biens sans nombre , et après retournèrent à Beauvais 
vers le duc leur seigneur, qui peu de temps après en- 
voia grant partie de ses gens loger audit lieu de Cham- 
bely et ès villages d’environ. Et tost après ledit duc 
partant de Beauvais, les suivy, à toute sa puissance qui 
estoit moult grande, et selon l’estimacion de gens à ce 
congnoissans, quant ledit duc avoit mis toutes ses gens 
ensemble, il avoit mieulx de soixante mille chevaulx. 
Et lors, par le moien et pourchas d’un gentilhomme 
nommé Charles de Moy, fu tant traicté que le seigneur 
de l'Isle-Adam se rendi du parti du duc de Bourgon- 
gne, et avec ce, mist et bailla sa ville et passage en la 
main et obéissance de Jehan de Fosseux et Hector de 
Saveuses, lesquelz pour le garder y mirent certain 
nombre de leurs gens. Pour laquelle besongne, quant 
ce vint à la congnoissance du duc de Bourgongne , il 
en fu très joieulx, tant pour ledit passage comme pour 
icellui seigneur qui s’ estoit tourné de son parti. Et 
d’autre part, messire Jehan de Luxembourc ala passer 
l’eaue d’Oise , à tout grant nombre de gens d’armes , 

par Précy, par aucuns petis bateaulx, et firent la plus 
grant partie de ses gens nager sur leurs chevaulx oultre 
ladicte rivière. Si se loga assez près, et lendemain, à 
tout une partie de ses gens, ala courir devant la ville 
de Senlis, dedens laquelle estoit messire Robert d’Esne, 
commis de par le Roy bailli de ladicte ville, à tout 
soixante combatans ou environ , lequel fist saillir ses 
gens tous de pié à l’encontre dudit de Luxembourg et 
ses gens, et y eut grande escarmouche. Toutesfoiz la 
plus grant partie du commun de ladicte ville n’estoient 
pas bien contens de ce que ledit messire Robert d’Esne 
menoit guerre aux gens du duc de Bourgougne. Et 
pour tant, la nuit ensuivant, après que ledit messire 
Jehan de Luxembourg fut retrait, ledit commun prin- 
drent ledit messire Robert d’Esne et toutes ses gens, 
et après qu’ilz en eurent tué neuf ou dix , le mirent 
en prison. Mais par le moien d’aucuns des plus no- 
tables il fut mis hors de la ville avecques toutes ses 
gens et leurs bagues, duquel lieu s’en ala au Mont 
Epiloy'. Et lendemain très matin, messire Jehan de 
Luxembourg fu mandé de ceulx de Senlis, lesquelz 
pour et ou nom du duc de Bourgongne lui baillèrent 
obéissance, et entra dedens à son plaisir. Et là receut 
le serement d’eulx pour le Roy et le duc de Bour- 
gongne, promectans qu’ilz seroient bons et loyaulx, 
et avec ce fist, Troullart de Maucreux, nouvel bailli de 
Senlis, et aucuns autres officiers, telz que bon lui sem- 
bla. Après lesquelles besongnes, ledit messire Jehan de 
Luxembourg s’en retourna devers ledit duc de Bour- 
gongne. 


1. Montepilloy (Oise, arr. de Senlis). 

CHAPITRE CLXXVII. 


Comment le duc de Bourgongne fist passer ses gens outre à l'Isle-Adam 
et asséga et conquist Beaumont et Pontoise, et de là ala se loger à 
l'Arbre sec. Et autres matières. 


En après ledit duc de Bourgongne fist refaire le 
pont de l’Isle-Adam, par lequel passèrent grant partie 
de ses gens, lesquelz conduisoient les seigneurs de 
Fosseux, de Vergi, de Saveuses et de Vargines. Et se 
logèreut aux plains champs et soubz les haies et buis- 
sons dudit passage. Et lendemain au matin se deslogè- 
rent, et puis en belle bataille chevauchèrent jusques à 
Beaumont sur Oise, et là se logèrent dedens la ville et 
tout autour du chastel, non obstant la défense de ceulx 
de dedens. Et messire Jennet de Poix, à tout quatre 
cens combatans soubz son estandart, s’en ala loger à 
un village à une lieue près de Beaumont en tirant vers 
Paris, et là se fortifia et se tint tant que tout l’ost se 
desloga. Et ledit duc de Bourgongne par l’autre costé 
de l’eaue se loga en des tentes à pleins champs, et tan- 
tost fist asseoir ses gros engins pour gecter contre ledit 
chastel de Beaumont par dessus la rivière d’Oise. Les- 
quelz engins gectèrent tant continuellement et par 
telle manière, que ledit chastel fut grandement en- 
dommagié en plusieurs parties. Pour quoy les asségez 
voyans qu’ilz estoient en péril d’estre prins par force, 
se rendirent à la voulenté dudit duc de Bourgongne. 
Et furent trouvez cinquante deux hommes, desquelz il 
en eut neuf qui eurent les testes copées et lurent leurs 
corps pendus par les aisselles à ung arbre qui estoit ès 

prez vers Chambeli, et les autres furent depuis déli- 
vrez par finance, au moins la plus grant partie. Et le 
seigneur de Vergi qui estoit maresclial de l’ost, à cause 
de son office, eut tous les biens qui furent là trouvez 
dedens la fortresse. Et après ledit duc de Bourgongne 
fist refurnir icellui chastel de vivres, et le bailla en 
garde àung gentil homme de Bourgongne, nommé Je- 
han de Torsenay. Après laquelle prinse, icellui duc fist 
partir son avangarde qui estoit outre l’eaue au costé 
vers Paris, et ala loger devant Pontoise en l’abbave de 
Maubuisson et autres lieux devant icelle ville, et le 
duc se loga de l’autre coslé pardevers Beauvais, et par 
ainsi fut tantost avironnée. Et de première venue, 
ceulx de dedens saillirent contre leurs ennemis et ad- 
versaires, mais tantost furent des autres reboutez de- 
dens leur ville. Et tost après ledit duc fist asseoir ses 
gros engins devant les portes de Pontoise, et avec ce 
fist commencer à faire plusieurs apparaulx pour iceulx 
subjuguer. Mais quant lesdiz asségez apparceurent les- 
diz apparaulx ilz commencèrent à parlementer, et 
fmablement dedens cinq jours ensuivans rendirent 
ladicte ville en la main du duc de Bourgongne, par 
condicion que les gens de guerre et souldoiers s’en 
alèrent sauf leurs corps et leurs biens, et promirent 
qu’ilz ne s'armeraient point contre ledit duc de Bour- 
gongne jusques au Noël ensuivant , laquelle chose ilz 
ne entretinrent point. Car, ceulx venus à Paris, y 
commencèrent à mener guerre comme ilz avoient fait 
paravant. Et estoient trois capitaines dedens Pontoise 
aians estandart, c’estassavoir le bastard de Saincte- 
Terre, Tromagon et Marigon, natifz du pays de Gas- 
congne, lesquelz comme dist est partirent tous ensem- 

ble et s’en alèrcnt par le pont de Meulenc à Paris. Et 
après leur département, ledit duc, à petites gens, en- 
tra dedens ladicte ville de Pontoise pour la visiter. 
Dedens laquelle il fut receu par plusieurs bourgois, 
lesquel/, le amoient et avoient aymé long temps par- 
avant. Et lors fist faire défense par tout son ost que 
nul n’entrast en ladicte ville, sinon ceulx qui y estoient 
commis, afin que les vivres (ficelle ville ne feussent 
destruis ne amendris. Et là ordonna de par le Roy et 
de par lui, capitaine de la ville, le seigneur de l'Isle- 
Adam. Et après se parti de là, prenant sou chemin 
vers Meulenc. Ouquel fieu de Meulenc lui fu faicte 
ouverture. Car les gens d’armes qui estoient commis à 
le garder de par le Roy et le connestabîe, s’estoient 
partis et alez à Paris avecques ceulz de Pontoise, qui 
estoient passez par là. Toutefoiz ledit duc de Bour- 
gongne, entre Pontoise et Meulenc, fist mectre tous ses 
gens en bataille pour les veoir tout à une foiz en or- 
donnance comme s’ilz eussent esté devant leurs adver- 
saires. Et estoit en une belle pleine au dessoubz d’une 
montaigne. Laquelle chose fut moult plaisante à veoir, 
car il avoit grant nombre de gens moult bien babillez 
et désirans de le servir contre tous ses ennemis. Des- 
quelz les principaulx qui avoient la charge de ses gens 
je nommeray une partie. 

Premièrement, y estoit Phelippe conte de Sainl-Pol, 
iilz du duc Anlhoine de Brabant nepveu dudit duc de 
Bourgongne, messire Jehan de Luxembourg, le sei- 
gneur d’Antoing, le seigneur de Fosseux, lui troi- 
siesme de ses frères, le vidame d’Amiens, Antboine, 
seigneur de Croy, le seigneur d’inchy, le seigneur 
de Humières, messire Robinet de Mailli et deux de ses 

frères, le seigneur de Rambures, inessire Jeban de 
Vaucourt et Loys son frère. Le Moyne de Renty, Lovs 
de Vargines, le seigneur de Cohem, messire Aleaume 
de Gapaumes, messire Hue Brunei et messire Loys 
son filz, et plusieurs autres. 

Et de Flandres, le seigneur de Strenhuse, le seigneur 
de Cornalines, le seigneur de Gruthuse, le seigneur de 
Roubaix, Robert et Victor bastards de Flandres, mes- 
sire Victor de Rabecque, Robert de Manimes, Henri 
de Dixemude, messire Roland de Hulequerque , Hec- 
tor de Veront, le bastard de Collequeult et aucuns 
autres. 

Et de Bourgongne, le seigneur de Vergi, mareschal 
de Bourgongne, messire Anlboine de Vergi, Loys de 
Châlon , filz du prince d’Orenge , le seigneur de Sa- 
lusce, messire Jehan de La Trémoille, seigneur de Jon- 
velle, messire Renier Pot, le seigneur de Montagu , le 
seigneur de Neufchastel, le seigneur de Chasteauvil- 
lain, le seigneur de Chasteauvielz, le seigneur de Ro- 
chefort et plusieurs autres nobles hommes de diverses 
nacions, qui en moult belle ordonnance avecques 
toutes leurs gens furent bien ilec par l’espace de deux 
heures. Durant lequel temps ledit duc de Bourgongne 
et aucuns de ses plus féaulx avecques lui, ala tout au 
long des batailles pour les veoir, faisant à iceulx très 
gratis honneurs et inclinacions et ainsi les remerciant 
du bon service qu'ilz lui faisoient. Et pour dire vérité 
c’estoit belle chose de les veoir tant y avoit de nota- 
bles hommes et fleur de gens d’armes bien habillez. 
Et après ce qu’il les eut ainsi veuz , passa avecques 
tout son ost la rivière de Seine au pont de Meulenc et 
se loga aux pleins champs deux lieues oultre. Et adonc 

Jehan de Fosseux et Hector de Saveuses, à tous deux 
cens conbatans, alèrent au Val de Galie devant un 
chastel nommé Vaine, qui estoit à l’abbé de Fescamp, 
lequel estoit dedens et leur fist obéissance , par le 
moien d’un nommé Loys de Saint-Saulieu qui estoit 
son parent, lequel estoit en la compaignie dudit Hec- 
tor. Et tant fut traictié que une partie de leurs gens 
demourèrent léans pour garder ledit chastel contre les 
autres gens du duc de Bourgongne, et moiennant cer- 
taine somme d’argent qu’ilz en receurent, baillèrent 
leurs seellez. Mais tantost après, par le consentement 
dudit Hector, comme il fut commune renommée , fu- 
rent prins et emportez tous les biens d’icellui chastel 
par Phelippe de Saveuses et aucuns autres de sa com- 
paignie, et y fut fait très grant dommage. 

En après ledit duc de Bourgongne chevaucha tant 
qu’il vint sur le mont Rouge, et tout son exercise et ses 
gens autour de lui. Ouquel lieu, ceulx de Paris le po- 
voient tout à plein veoir, et y avoit si grant nombre de 
tentes que ce sembloit une bonne ville. Et lors, parcellui 
duc fut envoyé messire Jehan de Luxembourg avecques 
toutes ses gens, loger dedens la ville de Saint-Cloud et 
devant le pont. Auquel lieu fist assaillir une petite 
tour qui estoit au bout dudit pont vers la ville, laquelle 
fut assez tost prinse et mise en feu, et aussi les moulins 
qui estoient au dessoubz furent ars. Et tantost après 
on dressa grosses bombardes devant la grosse tour de 
Saint-Cloud, qui grandement la dommagèrent en plu- 
sieurs lieux, mais pour tant ne fut point prinse car 
chascun jour venoient toutes nouvelles gens de Paris 
pour le défendre. Et après que ledit duc de Bourgon- 
gne eut esté huit jours logié sur le mont Rouge en 

tirant vers Paris, sur une montaigne où il avoit un sec 
arbre sur lequel il fist mectre son estandart, et pour 
ce, fut ce logis nommé le logis de l’Arbre sec, et autres 
l’appelloient l’orme Hauldon. Là fut ledit duc bien 
huit jours, et plusieurs de ses gens estoient logez ès 
villages assez près de Paris, dont il advenoit que clias- 
cun jour couroient devant ladicte ville, et ceulx qui en 
ladicte cité estoient en garnison, sailloient souvent 
contre eulx, pour quoy il y avoit souvent de grandes 
escarmouches entre icelles parties, combien que d’un 
costé ne d’autre n’y eust pour ce temps guères grant 
perte. Mais ceulx de l’ost, souvent et en plusieurs par- 
ties couroient le plat pays jusques à sept ou huit lieues 
à l’environ, et là prenoient et ramenoient à leur ost 
chevaulx, vaches, brebis, pourceaulx et tous autres 
biens portatifz , dont le povre peuple et le pays estoit 
fort tra veillé. 


CHAPITRE CLXXVII1. 

Comment le dessusdit duc de Bourgongnc envoya son héranlt & Paris 
devers le Roy et la response qu’il eut. Et du siège de Montleliery. Et 
des lectres que icellui duc envoya ès bonnes villes du royaume. 

Item, durant le temps que le duc de Bourgongne 
estoit logié à l’Arbre sec sur le mont de Chastillon 
devant la ville de Paris, il envoia ung sien hérault 
nommé Palis, qui depuis fut rov-d’armes de Flandres, 
à tous ses lectres closes, devers le tfoy et le Daulphin 
dedens Paris. Mais quant il vint devant la porte il fut 
mené devant le conte d’Armaignac, connestable, et le 
conseil du Roy, lesquelz le firent parler audit Daul- 

phin, qui par iceulx est oit instruit de la response qu’il 
devoit faire à icellui liérault. Lequel lui bailla ses lec- 
tres pour ce qu’il ne povoit parler au Roy, et lui dist 
en brief la charge qu’il avoit de par son seigneur le 
duc. Auquel respondi le dessusdit Daulphin : « Hé- 
rault ! contre la voulenté de monseigneur le Roy et de 
nous, ton seigneur de Bourgongne jà pieçà a dégasté 
son royaume en plusieurs lieux ; en continuant jusques 
à maintenant de mal en pis, il monstre mal qu’il soit 
mon bien vueillant, comme il nous escript. Et si veult 
que monseigneur et nous le tenions pour nostre pa- 
rent, loial vassal et subject, il voise combatre et dé- 
bouter le roy d’Angleterre, ancien ennemy de ce 
royaume, et après retourne devers monseigneur le 
Roy, et il sera receu. Et ne die plus que monseigneur 
le Roy et nous, soions à Paris en servage de nulle per- 
sonne. Car nous sommes tous deux en nostre pleine 
liberté et franchise. Et gardes que tu lui dies ce que 
nous lui disons publiquement devant ses gens. » Après 
lesquelles paroles ledit hérault s’en retourna devers 
son seigneur le duc de Bourgongne, et lui racompta 
les paroles que lui avoit dit le Daulphin. Lequel duc 
ne fisl pas grant semblant de courroux, considérant 
que c’estoit par la séduction de ceulx qui gouvernoient 
le Roy. 

En après, ledit duc de Bourgongne, voiant qu'il n’en- 
treroit poiut dedens Paris et que ceulx à lui favorables 
ne povoienl achever ce qu’il/, avoient mandé , se des- 
loga et se parti de* l’Arbre sec et s’en ala, à tout son 
ost, mectre le siège devant le chastel de Montlehéry, 
ouqtiel lieu il fist drécer ses gros engins pour icellui 
confondre et abatre, mais les asségez sachans la puis- 

sance du duc de Bourgongne, pensans qu’ilz ne avoient 
nul secours, firent traictié avecques ledit duc, par 
ainsi qu’ilz se partiroient et rendroient ladicte place 
dedens huit jours ensuivans ou cas que le Roy ou son 
connestable ne les secourroit. Lequel traitié ilz firent 
savoir audit connestable. Mais ce riens n’y valu , car 
ilz n’eurent point de secours. Pour quoy ilz livrè- 
rent la place au duc de Bourgongne, comme promis 
l’avoient. Et pareillement se rendi en l’obéissance 
dudit duc le chastel de Marcoussis , Dourdan, Paloi- 
seau et aucunes autres places et fortresses du pays à 
l’environ. Et aussi, durant le siège de Montlehéry, fut 
envoyé par ledit duc de Bourgongne aucuns de ses 
gens devant le chastel d’Oursay ', lesquelz se logèrent 
en la ville et devant ledit chastel, auquel lieu ilz afus- 
tèrent aucuns canons pour icellui abatre et subjuguer. 
Et tandis que ces choses se faisoient, les gens du con- 
nestable, en grant nombre , vindrent vers le point du 
jour au logis d’iceulx, desqtielz ilz prindrent et occi- 
rent une grant partie , et les autres s'en afuirent au 
logis du duc de Bourgongne, très fort crians A l’arme ! 
et disans que les ennemis venoient sur eulx à grant 
puissance. Pour quoy icellui duc hastivement se tira 
aux pleins champs et fist mectre ses gens en bataille , 
prestz comme se ilz eussent veuz leurs ennemis. Où 
estoient les chefz, ceulx qui estoient devant ladicte 
fortresse, le seigneur de Saluste et le seigneur de Tou- 
lonjon, et aucuus autres du pays de Bourgongne. A 
laquelle escarmouche fut prins messire Geoffroy de 
Villiers, chevalier de Rethelois, et autres jusques à 

I. Orsay, en Hurepoix ( Scine et-Oisc ). 

cinquante gentilz hommes. Durant lequel temps ledit 
duc de Bourgongne envoia messirc Hélion de Jacque- 
ville, Jehan Gingin et autres capitaines, à tout bien 
seize cens combatans, en la ville de Chartres, laquelle 
avec Estampes, Galardon et autres villes et fortresses, 
se rendirent en l’obéissance dudit duc de Bourgongne, 
et en demoura ledit Jacqueville capitaine et gouver- 
neur. Et pareillement furent envoiez messire Phelippe 
de Fosseux et Robert le Roux, à Auneau devers la 
dame de La Rivière, laquelle promist que dedens ses 
fortresses d’Auneau et de Rocliefort ne mectroit milles 
gens qui feissent guerre, ne portassent dommage audit 
duc de Bourgongne, ne à ses bien vueillans. 

En oultre, pour ce temps, plusieurs diverses villes et 
fortresses, et aussi plusieurs nobles hommes, se mirent 
en la subjecdon et en l’obéissance dudit duc de Bour- 
gongne, espérant que vendroit à son entente de son 
entreprinse et auroit le gouvernement du royaume de 
France. Ausquelles villes, c’estassavoir celles qui se 
mectoient en son obéissance, ne souffroit payer aucune 
gabelle, imposicion ne autre subside, excepté le sel. 
Et par ainsi, acquit grandement la grâce de plusieurs 
bonnes villes et du peuple de plusieurs pays. Ouquel 
temps aussi icellui duc de Bourgongne envoya ses 
lectres en plusieurs bonnes villes du royaume. Des- 
quelles la teneur s’ensuit : 

o Jehan, duc de Bourgongne, conte de Flandres, 
d’Artois et de Bourgongne palatin , seigneur de Salins 
et de Malines. Très chers et bons amis, par vraye expé- 


t . Auneau, en Beauce (Eure-et-Loir). 

rience vous avez bien sceu le très mauvais gouverne- 
ment qui de long temps a esté en ce royaume, tant 
envers la personne de monseigneur le Roy et sa do- 
mination, comme en la chose publique, par ce que 
ceulx qui ont prins le gouvernement de mondit sei- 
gneur et de son royaume n’ont eu égard-à l’onneur 
appartenant a la majesté royale, mais icelle du tout en 
tout ont mis en oubli, tellement que mondit seigneur 
est mis à néant de tout son estât et de toutes ses ri- 
chesses, pour lesquelles choses il doit estre renommé 
devant tous les roys chrétiens , et sondit royaume qui 
souloit estre renommé au regard de toutes domina- 
cions et a esté jusques à cy maintenu et gardé soigneu- 
sement en justice vers le petit comme le grant, vers le 
povre comme le riche, les dessusdiz gouverneurs 
l’ont gouverné à leur plaisir, tellement qu’il ne leur a 
chalu, ne encores fait, que d’estre riches et demourer 
en leurs estas et offices, tellement que leur ambicion 
et convoitise de la perdicion de la dominacion que 
mondit seigneur a perdu et perd cliascun jour, de la 
perdicion des nobles et de la destruction des vaillans 
hommes destruis par les anciens ennemis de ce 
royaume, et avecques ce les gratis finances levées sans 
nombre par iceulx gouverneurs en ce royaume , dont 
tous les bons subgetz de mondit seigneur, le clergié , 
les nobles, bourgois et le commun peuple de ce 
royaume sont à peu près tous désers et destruis. Et 
pour obvier aux choses dessusdictes , pour le bien de 
mondit seigneur et de tout son royaume, nous avons 
mis en armes avec toute nostre puissance , comme il 
est assez notoire à vous. Et jà soit ce que par plusieurs 
foiz nous aions fait savoir , sommer et requerre lesdiz 

gouverneurs que à ce ilz ad visassent, afin que lesdiz 
inconvéniens cessassent ou autrement nous y pour- 
voierions au bien de mondil seigneur et à ce que 
l’estât de sa personne feust convenablement maintenu, 
son royaume bien gouverné et sa dominacion recou- 
vrée. lit encores de rechef, nous eslans près de Paris, _ 
avons envoie par ung de noz héraut x à mondit sei- 
gneur noz lectres closes, par lesquelles nous lui décla- 
rions les causes autre fois déclairées, en lui suppliant 
que nous peussions approucher à sa personne, et en lui 
offrant service de corps et de biens comme à nostre 
souverain seigneur. Lesquelz gouverneurs ne voirent 
point souffrir lesdictes lectres estre baillées à mondit 
seigneur, et les nous renvoièrent et dirent à nostre bé- 
rault que plus ne retournast. Et s’esforcèrent, les des- 
susdiz gouverneurs, de continuer en leur mauvais gou- 
vernement pour tousjours plus destruire les povres 
subjectz de mondit seigneur, contre lesquelz pieçà ilz 
ont conceu hayne mortelle, pour ce qu’ilz scèvent 
bien qu’il leur desplait des mauvais gouvernemens et 
destructions par eulx advenues et qui adviennent chas- 
cun jour en ce royaume. Et pour ce, nostre enteneion 
est de persévérer, quelque chose qui nous puist adve- 
nir, afin que puissions faire cesser lesdiz inconvéniens, 
et que marchandise puist avoir son cours, et le 
royaume soit gouverné en justice, en tant que pour- 
rons. Et ce avons ferme en nostre propos et enten- 
cioir, pour acquitter nostre loyaulté. Mesmement qu'il 
est déclairé par le saint college rommain, que à nous 
appartient avoir recours aux besongnes de ce royaume 
et avoir le gouvernement d’icellui, veu l’empescbe- 
ment de mondit seigneur et le jeune aage de mon très 

redoubté seigneur monseigneur le Daulphin, et non 
au conte d’Armaignac ne à ceulx qui se dient estre du 
conseil de mondit seigneur, pour les causes contenues 
en une cédule à nous apportée et baillée par ung no- 
table docteur, ambaxadeur du saint colege, de laquelle 
vous envoie la copie enclose en ces présentes. Si vous 
sommons par mondit seigneur, et par nous vous 
prions et requérons, que sur les choses dessusdictes 
et autres, aiez advis, dont avons à parler à vous et à 
prendre conclusion telle qu’elle soit lionnorable et 
prouffitable pour mondit seigneur et conservacion de 
sa dominacion, et à ce que tous lesdiz subgetz de mon- 
dit seigneur puissent vivre en paix et en justice, et que 
nostre propos et le vostre puisse venir à la fin que dé- 
sirons, que le vingtième jour du mois d’octobre prou- 
cliain venant, en quelque lieu que nous soions, vous 
envoiez deux notables personnes, du moins , à nous , 
auxquelz puissions avoir conseil, et qu’ilz aient puis- 
sance de traicter et concorder par les prélatz et cha- 
pitres, des choses dessusdictes , les circonstances et 
dépendances d'icelles, tant que pour vous et vostre 
nom sera traiclé, passé et accordé par les bonnes villes 
que nous avons mandées, et gardez qu’en ce n’ait dé- 
faulte, tant comme vous aymez le bien de mondit sei- 
gneur, de nous et de tout le royaume. Et se voulez 
chose que nous puissions, mandez le nous et voulen- 
tiers le ferons. Escript en nostre ost, à Montlehéry, le 
vin* jour d’octobre. » 

S’ensuit la teneur de la cédule enclose. 

« Je Henry Nevelin, docteur en décret, ambaxadeur 
du sainct college des cardinaulx de Romme, envoyé 

par iceuk à très bault et puissant prince monseigneur 
le duc de Bourgongne , ay présenté de par ledit saint 
concile leclres scellées de trois seaulx, c’estassavoir du 
doien des évesques, du doien des prestres et du doien 
des dyaques 1 (j/c) cardinaulx, lesquelles lectres con~ 
tenoient créance sur moy, laquelle créance j’ay expo- 
sée à mondit seigneur de Bourgongne, en lui offrant 
de par ledit saint college la parole du saint prophète 
David : Domine refugium factns es nobis. C'est-à-dire : 
« Sire, en ce temps du déluge nous venons à toy à 
refuge. » Et après la déduction dudit theume, en com- 
parant ledit saint colege audit roy David pour plu- 
sieurs causes, je exposay à mondit seigneur de Bour- 
gongne' l’estât du saint concile de Constance et les 
travaulx que les cardinaulx ont eu à poursuivir l’union 
de saincte Eglise. Après, lui dis que toute clirestienté 
estoit unie, excepté ung grain de blé en ung boissel , 
c’estassavoir le conte et ceulx de la conté d’Armignach, 
qui encores sont en l’obéissance de Pierre de La Lune, 
lequel est déclairé scismatique et hérétique, et ses ad- 
liérens et favorisans suspectz de scisme et de hérésie. 
Après lui deiz comment j’estoie envoié en France par 
ledit saint colege , non pas à lui comme au duc de 
Bourgongne seulement, mais comme à icellui qui re- 
présente le royaume de France et à qui en appartient 
le gouvernement, pour lui faire certaines prières et 
requestes ou nom du saint coliege , et la cause pour 
quoy j’estoie envoié devers lui. Et ce que je n’estoie 
point envoié devers le Roy, monseigneur le Daulphin 
et le conte d’Armaignac ou le conseil du Roy, si estoit 


t . « Diacres. » ( Suppl.fr . 93.) 

comme le saint colege fait dire, pour ce que le Roy 
estoit ocupé de maladie, monseigneur le Daulpkin en 
trop jeune aage, et le conte d’Armaignac enteehié de 
scisme, et aucuns du conseil du Roy estoient adhérens 
audit conte et par conséquent suspectz de scisme. Bien 
est vérité que ledit conte d’Armaignac n’est point dé- 
clairé scismatique ne suspect de hérésie, mais à la ses- 
sion publique par laquelle fut débouté Pierre de La 
Lune et déclairé estre scismatique et hérétique, il fut 
accusé de par le rov des Rommains en propre per- 
sonne, et par le procureur fiscal dudit concile , et fut 
relié au scisme, non obstans excusacions frivoles que 
fist maistre Jehan de fierson. Et tantost , de par le saint 
college, je fis à mondit seigneur trois prières et re 
quesles. La première si fust, qu’il lui pleust ledit saint 
college, le pape et l’estât du saint concile, avoir pour 
recommandé, en les gardant et aidant à garder en 
leurs privilèges, franchises et libertez anciennes. La 
seconde, que s’il y avoit aucuns qui eussent escript ou 
escripvoient ou temps avenir contre ledit saint coliege 
ou le pape, qu’il n’y voulsist point adjouster foy. La 
tierce, que mondit seigneur voulsist avoir pour agréable 
ce qui seroit fait par ledit saint college, tant sur le fait 
de l’élection, comme sur la réformacion de saincte 
Église. » 

Au bout de laquelle cédule ledit Lienin avoit mis son 
signe manuel. 

CHAPITRE CLXXIX. 


Comment le duc Jehan de Bourgongnc ala loger devant Corbueil et 
depuis à Chartres, et ala en Touraine au mandement de la Royne. 


Or est ainsi que après ce que le duc Jehan de Bour- 
gongne eut receu l’obéissance da chastel de Montle- 
hery et le regarny de ses gens, il se départi à tout 
son ost, et ala mectre le siège devant la ville de Cor- 
bueil, c'estassavoir du costé de Montlehery tant seule- 
ment, et là fist asseoir ses gros engins en plusieurs 
parties pour icelle ville dommager. Mais ceulx de la 
ville, qui estoient fort garniz de gens d’armes que le 
connestable et le conseil du Roy leur avoit envoiez , 
défendirent grandement et bien ladicte ville contre 
ledit duc de Bourgongne et son armée, et par plusieurs 
foiz lui occirent de ses gens, de traict de canons et au- 
tres habillements de guerre , dont continuellement ilz 
gectoient en son ost, et chascun jour , tant par eaue 
comme par terre, venoient gens dedens ladicte ville 
de par ledit connestable, à tous vivres, liabillemens 
de guerre et autres choses neccessaires pour icelle dé- 
fendre. Finablement, après ce que ledit duc eut esté 
troys sepmaines ou environ devant ladicte ville de 
Corbueil, voiant qu’il ne le povoit subjuguer ne avoir, 
et aussi que ses gens estoient moult fort traveillez, 
tant pour les grandes pluies qu’il faisoit chascun jour, 
comme pour la mortalité qui s’estoit boutée en son 
ost, se départi le xxviu' jour d’octobre et leva son 
siège de devant Corbueil, prenant son chemin vers la 
ville de Chartres. Auquel logis de Corbueil ledit duc 

laissa aucuns de ses gros engins et autres babillemens 
de guerre, avecques grant provision de vivres que plu- 
sieurs marclians avoient amené en l’ost, lesquelles 
choses après le département devantdit furent mises 
dedens la ville par les asségez; lesquelz grandement 
furent joieux quant ilz se virent délivrés de leurs en- 
nemis. Auquel logis devant Corbueil messire Mauroy 
de Saint-Léger fut féru d’un vireton 1 parmy la jambe 
si angoisseusement qu’il en demoura affolé et en clo- 
cha grandement tout le temps de sa vie. 

Et la cause pour quoy ledit duc se desloga si hasti- 
vement, ce fut pour ce que la royne de France, qui 
estoit à Tours en Touraine, lui avoit fait sçavoir secrè- 
tement par ung sien féable serviteur, qu’il voulsist aler 
devers elle pour la ramener avecques lui, car moult 
estoit court tenue et en grant danger. Sur laquelle re- 
queste icellui avoit envoiè ung sien serviteur nommé 
maistre Jehan de Droissay, pour sur ce prendre con- 
clusion. Lequel traicta tant avec ladicte Royne qu’elle 
promist de soy en venir avecques ledit duc ou cas qu’il 
vendroit devers elle pour la quérir, et pour plus grande 
seureté bailla audit secrétaire ung sien signet d’or pour 
porter audit duc, lequel signet il recongnut bien , car 
plusieurs foiz il l’avoit veu. Et sur ce, quant ledit duc 
fut venu dudit lieu de Corbueil à Chartres, la nuit de 
la Toussains, à tout la plus grant partie des seigneurs 
et capitaines de sa compaignie et aussi de ses gens 
d’armes les mieulx montez, se parti soudainement, et 
par Bonneval et Yendosme s’en ala devers Tours. Et 
quant il vint à deux lieues près, il envoia devant les 


1 . Le vireton est le trait d’une arbalète. 

seigneurs de Fosseux et de Vergi, à tous huit cens 
cotnbataus, lesquelz se mirent en embusche et s’arres- 
tèrent à demie lieue près et envoièrent de rechef ung 
certain message devers la Royne , lui noncer la venue 
dudit duc. Pour quoy, incontinent quelle oy les nou- 
velles, appella niaistre Guillaume Torel, maistre Jehan 
Picart et maistre Laurens du Puis, qui estoient ses 
principaulx gouverneurs , auxquelz elle dist qu’elle - 
vouloit aler oyr la messe à une église dehors la ville 
nommée Meremoustier * , et qu’ilz se préparassent 
pour aler avecques elle. Lesquelz lui desenortèrent à 
ce faire, IVéantmoius elle yssi briefmeut hors de Tours 
et les mena avecques elle à ladicte église. Et tost après 
les dessusdiz seigneurs alèrent devers icelle église, et 
envoièrent devers la Royne Hector de Saveuses, à tout 
soixante combatans. Et lors, les dessusdiz gouverneurs 
vindrent devers elle où elle oioit la messe et lui dirent : 

« Dame, veez cy nous voions venir grant compagnie 
de Bourguignons ou d’Anglois. » Et elle qui riens ne 
doubtoit, leur dist qu’ilz se tenissent près d'elle. Et 
adonc ledit Hector de Saveuses entra dedens l’église 
et la salua de par son seigneur le duc de Bourgongne. 
Laquelle lui demanda où il estoit, et il lui respondi 
qu’il venroit tost vers elle. Après lesquelles paroles 
elle commanda audit Hector que les dessusdiz maistre 
Guillaume Torel, maistre Jehan Piquart et maistre 
Laurens du Puis, estans emprès elle, feussent prins. 
Lequel maistre Laurens elle avoit en grant liayne, car 
parloit à elle irrévéremment sans mectre main à son 
chaperon et sans lui faire quelque révérence, et ne 

\ . L’abbaye de Marmoutier. 

povoit ladicte Rovne riens besongner ne accorder que 
ce ne feust par le consentement dudit maistre Laurens. 
Et pour ce, quant il vid qu’il ne povoit yssir de là pour 
se saulver, il entra en une petite nef derrière l’église 
pour passer l’eaue, mais il se noia, tant il eut grant 
haste, et les autres furent prins. Et fu ceste assemblée 
environ neuf heures au matin. Et ledit duc de Bour- 
gongne vint, environ onze heures, devers la Royne, à 
laquelle il fit grant révérence, comme il devoit faire, 
et elle à lui, disant : « Très cher cousin , oultre tous 
les autres hommes de ce royaume vous doy aymer, 
quant à mon mandement avez tout laissié et m’estes 
venu délivrer hors de prison , pour quoy, mon très 
cher cousin, jamais ne vous fauldray, car bien voy que 
tousjours avez aymé mon seigneur, sa généracion, son 
royaume et la chose publique. » Après ce ilz disnèrent 
tous ensemble en ladicte église à grant leésse, et après 
disner la Royne manda à ceulx de Tours, que elle et 
son cousin de Bourgongne vouloient entrer dedens la 
ville. Mais par l’ennort du capitaine d’icelle, ceulx de 
Tours tardèrent ung petit, toutesfoiz en la fin ilz accor- 
dèrent ce qu’elle demandoit , et ledit capitaine se tira 
vers le chastel. Et ladicte Royne et ledit duc de Bour- 
gongne, à tous leurs gens, entrèrent en la ville. Ou- 
quel lieu fu faicte grant chère et grant honneur audit 
duc. Et après , la Royne manda le capitaine par sauf 
conduit, auquel elle requist et commanda qu’il hii 
rendeist la forlresse, laquelle chose il fist, mais moult 
envis. Et après, que ledit duc eut séjourné trois jours 
. avecques la Royne, il commist capitaine de ladicte 
ville et du chastel , Charles Labbé , à tout deux cens 
combalans. Lequel fist serement de le bien garder 

pour et ou nom dudit duc de Bourgongne, lequel se- 
rement point il ne tint. Car dedens l’an ensuivant il 
rendi ladicte ville et fortresse en l’obéissance du Daul- 
phin, et en demoura lui-mesme capitaine, faisant à 
icellui serement. Et la Royne et le duc de Bourgongne 
firent publier dedens Tours, que nulz ne paiassent im- 
positions, gabelles ne subsides, si non de sel. Et après, 
tous ensemble se partirent de là et alèrent à Vendosme, 
où ilz firent publier, comme ilz avoient fait à Tours, 
que nul ne paiast, comme dessus. Et par Bonneval 
alèrent à Chartres, où ilz arrivèrent le ix e jour de no- 
vembre Et avoit la Royne, quatre chariots en sa com- 
paignie de dames et damoiselles ', et si avoit tant seu- 
lement avec elle ung chevalier, nommé messire Robert 
de Cyue, duquel elle est oit très contente pour sa preu- 
dommie. 


CHAPITRE CLXXX. 

Comment la Royne escripvy à plusieurs bonnes villes du royaume de 
France; et furent faictes aucunes nouvelles ordonnances pour le gou- 
vernement dudit royaume ; et autres matières. 

Item, après ce que la royne de France fut venue en 
la ville de Chartres, comme dit est, fut ordonné et 
conclud qu'elle escriproit lectres en son nom à toutes 
les bonnes villes du Roy estans en l’obéissance du duc 
de Bourgongne. Desquelles la copie s’ensuit : 

« Très chers et bien amez, vous savez comment par 
la coulpe et iniquité causée par la dampnable convoi- 

t . » Et avoit la royne lui cars en sa cotupaignie, qui menoyent 
environ xx femmes. » {Suppl, fr. 113, fol. ÏÜH”.) 

tise d'aucunes gens de petit estât qui ont prins le gou- 
vernement de mon seigneur et de son royaume, maulx 
innumérables et inconvéniens s’en sont ensuys, tant 
de trahison, de molestacion de ceulx du sang et aul- 
tres, comme de la perdicion de sa grant dominacion, 
et mesmement ès duchez d’Acquitaine et dé Normen- 
die a duré et encores dure ledit gouvernement , sans 
ce que les dessusdiz gouverneurs vueillent entendre à 
quelconque autre bien, ne à bon régime estre mis ou 
royaume, mais ont conceu mortelle hayne contre tous 
les bons, preux et loyaulx, et ravissent leurs biens, et 
plusieurs exécutent à mort. Et en continuant en leur 
mauvaistié, quant ilz perceurent que nous voulions en- 
tendre et labourer à la réparacion et au bien de paix 
de ce royaume, comme à nous compète, qui par la 
grâce de Dieu sommes compaigne et espeuse de mon- 
dit seigneur, comme il avoit esté encommencé par 
nostre filz, et cousin de Haynnau, desquelz Dieu ait les 
âmes, ilz trouvèrent manière de nous eslonger de sa 
personne, afin que ne feust eceue leur iniquité, et de- 
mourassent en leurs estas et offices, et par ce moieu 
ilz ont appliqué et appliquent chascun jour à leur sin- 
gulier prouffit toutes les finances de mondit seigneur, 
sans ce que aucune chose en soit emploiée pour le 
bien de mondit seigneur ou de son royaume ; faulse- 
ment et desîoiaument nous ont despoulléeet desrobée, 
et ont tant fait que mondit seigneur, nous, et nostredit 
filz le Daulphin, n’avons de quoy maintenir et soijs- 
tenir noz estas et paier noz despens. Car, comme dit 
est, ilz ont tenu et tiennent mondit seigneur et nostre 
filz le Daulphin, prisonniers, tellement qu’il convient 
qu’ilz facent ce qu’ilz veulent, et à ce pourveoir que 


Digitized by Google 



23Î CHRONIQUE [1417] 

la dominacion de mondit seigneur ne viengne ès mains 
des estrangers, que Dieu ne vueille. Après ce que mon 
très cher et très amé cousin de Bourgongne, à faire 
cesser lesdiz inconvéniens, U veut et offre paix à tous 
qui avecques lui la vouldront avoir, par ses lectres 
patentes publiées en plusieurs lieux de ce royaume, à 
laquelle les dessusdiz n’ont voulu entendre, icellui 
nostre cousin se mist en armes à très grande compai- 
gnie de chevaliers et d’escuiers, en entencion de oster 
icellui mauvais gouvernement. Pour auquel résister et 
qu’il u’eust point approchement à la personne de mou- 
dit seigneur, lesdiz gouverneurs mandèrent et appel- 
lèrent à Paris toutes les garnisons, et hahandonnèrent 
l’éritage de mondit seigneur aux Anglois, anciens en- 
nemis de ce royaume, et en ce faisant ilz démonstrè- 
rent leur mauvaise entencion. Mais la plus grant quan- 
tité des nobles de ce royaume et aucune grant partie 
des prélas, des bonnes villes et des habitans d’icelles, 
sachans ce que dist est, se adjoignirent avecques lui 
pour le bien de mondit seigneur, lequel est triste et 
dolent, en acquitant sa loiaullé, de l’esclande et du des- 
honneur que lesdiz gouverneurs ont fait à mondit sei- 
gneur, à nous, à nostre généracion et à la noble ma- 
jesté de France, et à ceulx qui y ont affinité ou aliance 
par mariage et autrement, et non sans cause, car vrai- 
ment la chose lui louche grandement. Il laissa son 
siège de devant Corbueil et vint à nous pour nous 
mectre en franchise et oster de la subjection desdiz 
gouverneurs, et aussi pour nous mectre en la com- 
paignie de mondit seigneur, comme il est de rai- 
son. Et venismes en la ville de Chartres, et nostredil 
cousin, en nostre compaignie, ala adviser et ordon- 

ner ce qui est à faire de neccessité pour la conserva- 
cion de la dominacion de mondit seigneur et de ré- 
paration d’icellui, <[ue hriefment entendons à faire. 
Mais nostredit cousin, par le conseil et advis des bons 
preudommes, vassaulx et subjectz de mondit seigneur 
sans plus dissimuler en voulons user Pour quoy, 
très chers et bons amis, nous, qui devons avoir le 
gouvernement de ce royaume ès besongnes de mondit 
seigneur jpar le conseil de ceulx de son sang, et de ce 
avons nous lectres patentes de lui irrévocables, passées 
par son grant conseil, présens tous les grans seigneurs 
de son sang, comine sont oncles, cousins germains et 
autres. Et nous qui avons seine et entière congnois- 
sance de voz bonnes et loables entendons au regard 
de la seigneurie de mondit seigneur, et mesmement 
par ce que pour le bien d’icellui vous estes enclins 
avecques mondit cousin à vous emploier de corps et 
de povoir sans riens espargner jusques à la mort, pour 
parvenir plus briefment à la conclusion désirée et nec- 
cessaire, vous sommons et requérons, et néantmoins 
de par mondit seigneur et de par nous vous mandons, 
que vous vous maintenez en vostre saint propos à i’en- 
tenciou de nostredit cousin, saus aucunement obtem- 
pérer ou entendre à quelzconques lectres ou maude- 


1 . Cette phrase, qui est inintelligible dans notre texte, doit se 
lire comme elle est dans le Suppl. fr. 93. * Et venismes dans 
nostre ville de Chartres et nostredit cousin en nostre coinpaignie , 
à là adviser et ordonner ce qui est à faire «le neccessité pour la 
conservation de la dominacion de mondit seigneur et la récupéra- 
tion d'icellui , que hriefment entendons à faire, nous et nostredit 
cousin, par le conseil et advis des bons preudommes, vassaulx et 
subges de mondit seigneur, sans plus dissimuler. Pour quoy, etc. » 
(Bibl. imp., ms. Suppl, fr. 93, fol. 269.) 

mens que ou nom de mondit seigneur ou de mon filz 
le Daulphin vous seroient envoiées au contraire. Et 
ne souffrez que iceulx gouverneurs doresenavant aient 
aucunes pécunes, par quelque manière ou couleur que 
ce soit, ne qui puist estre. Et soubz la loiaulté et obéis- 
sance que devez à mondit seigneur, et sur toutes les 
choses que pourrez forfaire et estre notez de rébellion 
et inobédience envers lui et nous. Car en ce faisant 
vous ferez vostre honneur et devoir, et vous^iderons, 
secourrons et défendrons de tout nostre povoir contre 
tous qui pour ceste cause et occasion s’esforceront de 
vous nuire , grever et dommager. Très cliers et bien 
amez, Nostre Seigneur soit garde de vous. Escript 
audit lieu de Chartres, le xi* jour de novembre. » 

Après ces choses, bit ordonné par le conseil de la- 
dicte Royne et du duc de Bourgongne, que maistre 
Phelippe de Morviller yroit en la ville d’Amiens, ac- 
compaigné d’aucuns notables clercs déclairez par ledit 
conseil, avec ung greffier juré, et là feraient de par la 
Royne, la souveraine court de justice ou lieu de celle 
qui estoit en parlement à Paris, afin qu’il ne feust be- 
soing d’aler en la chancellerie du Roy pour impétrer 
mandement ou quelque autre cause qui peut advenir 
ès bailliages d’Amiens, Vermendois, Senlis, Tournay 
et ès seneschaucies de Pontieu avec les ressors et en- 
clavemens des dessusdiz pays. Auquel maistre Phelippe 
fut baillé ung seel , ouquel estoit gravé l’ymage de la 
Royne, estant droicte, aians les deux bras tendans 
vers terre, et au costé dextre estoit un escu des armes 
de France, et au senestre avoit ung escu parti des 
armes de France et de Bavière, et si estoit escript au 

tour : c'est le seel des causes , souverainetez et appel la- 
cions pour le Rojr. Et fut ordonné par ledit conseil 
qu’on seelleroit en cire vermeille, et que les lectres et 
mandemens se feroient ou nom de la Royne, par la 
manière qui s’ensuit : « Ysabel, par la grâce de Dieu 
royne de France, aiant, pour l’ocupacion de monsei- 
gneur le Roy , le gouvernement et administration de 
ce royaume , par l’octroy irrévocable à nous sur ce 
fait par mondit seigneur et son grant conseil. » 

Parlemoien duquel seel et mandemens devantditz, 
ledit maistre Phelippe assembla grant nombre de pé- 
cunes. Et pareillement fut ordonné oultre l’eaue de 
Somme, pour les pays obéissaus à la Royne et au duc 
de Bourgongne, ung autre chancelier. 


CHAPITRE CLXXXI. 

Comment mesure Hélion de Jacqueville fut navré à mort par mesure 
Hector de Saveuses et ses complices. 

En ces jours, le duc de Bourgongne estant dedcns 
la cité de Chartres en son hostel derrière Nostre-Dame, 
se meut dissencion entre messire Hélion de Jacque- 
ville, chevalier, et Hector de Saveuses, et dirent iceulx 
l’un à l’autre plusieurs haultaines paroles. Pour quoy 
ledit Hector, de ce non content , dedens briefz jours 
ensuivans assembla aucuns de ses amis jusques à douze 
ou seize hommes de fait , entre tësquelz estoient son 
frère Le Bon deSaveuzes, le seigneur de Crevecuer, son 
cousin germain , Hue de Bours et ung haussaire 
nommé Jehan de Vaulx, pour lequel en la plus grant 
partie les deux dessusdiz estoient en liayne l’un contre 

l’autre. Car para vaut icellui Hélion <le Jacqueville 
avoit destroussé ledit Jehan de Vaulx, lequel estoit au- 
dit Hector. Et avec iceulx furent aucuns autres jusques 
au nombre dessusdit, qui tous ensemble ung certain 
jour vindrent de fait apensé dedens l’église Nostre- 
Dame de Chartres, ouquel lieu ilz trouvèrent ledit Hé- 
lion qui venoit de l’ostel son maistre le duc de Bour- 
gongne, et incontinent vint à lui ledit Hector avec ses 
gens, en lui disant : « Jacqueville, tu m’as autre foiz 
injurié et fait desplaisir, dont tu seras puny. » Et sans 
délay fut prins par iceulx, porté et trayné hors de 
l’église, et très inhumainement navré et décopé, jà soit 
ce que moult de foiz priast mercy audit Hector, en lui 
offrant grant somme de pécune. Mais ce riens ne lui 
valu, car ilz le laissèrent comme mort. Et sans délay 
se départirent de ladicte ville, et s’en alèrent en ung 
vilage où les gens dudit Hector estoient logez, à deux 
lieues de ladicte ville de Chartres. Et après le départe- 
ment d'icellui Hector messire Hélion de Jacqueville, 
en tel estât qu’il estoit, se fist porter par ses gens de- 
vant le duc de Bourgongne, auquel il fist piteuse com- 
plainte, disant que pour le bien et loyaument servir il 
estoit mis en ce point. Et adonc ledit duc voiant ce, 
eut au cuer si grant tristesse que plus ne povoit. Pour 
quoy soudainement se arma et monta à cheval, acom- 
paigné de ses gens en petit nombre et chevaucha par 
la ville, cuidant trouver ledit Hector et ses complices. 
Mais il fut tantost adverti qu’ilz s’estoient partiz de 
ladicte ville. Et aussi vindrent tantost devers ledit duc 
plusieurs grans seigneurs, lesquelz le rapaisèrent le 
mieulx qu’ ilz peurent , c’estassavoir messire Jehan de 
Luxembourg, le sire de Fosseux,, le mareschal de 




Digitized by Google 



[1417] D’ENGUERRAN DE MONSTRELET. 2:î7 

Bourgongne et plusieurs autres. Toutefoiz il fist pren- 
dre et arrester aucuns des chevaulx et autres bagues 
dudit Hector. Et après s’en retourna en son hostel, et 
là, par notables médecins et cirurgiens fist ledit Jaque- 
ville visiter. Mais ce riens n’y valu, car dedens trois 
jours ensuivans il trespassa. Et, comme plusieurs te- 
noient véritablement, secellui Hector eust esté trouvé, 
ledit duc l’eust fait mourir vilainement, et onques en 
son vivant ne lui voult pardonner , aincois par plu- 
sieurs foiz dist, que une foiz lui et ses complices il des- 
truiroit. Combien que dedens briefz jours ensuivans, 
ledit Hector, tellement quellement, fut réconcilié de- 
vers ledit duc , pour les grans afaires que lors il avoil 
de lui et de ses gens. 


CHAPITRE CLXXX1I. 

Comment le duc de Bourgongne, à tout sa puissance, ala vers Paris pour 
y vouloir entrer. Et autres matières. 

Item, après toutes ces besongnes ledit duc de Bour- 
gongne, avec toute sa puissance, se parti de la ville de 
Chartres et par Montlehery s’en ala vers Paris, en en- 
tencion d’entrer dedens la ville par certains moiens 
d’aucuns Parisiens qui estoient ses favorables. Et 
pour faire l’entreprinse , envoia Hector de Saveuse, 
Phelippe son frère, le sire de Sores, Loys de Vargines 
et plusieurs autres capitaines jusques au nombre de 
six mille combatans , vers la porte de Louvel 1 assez 

1. c Vers la porte de Louvel de Chastillon, assez près de Saint- 
Marcel. » (Suppl, fr. 93, fol. 270™.) 

près de Saint-Marceau. Mais, paravant leur venue, la 
chose fut accusée au connestable par un peletièr de 
Paris. Lequel connestable niist tantost grant quantité 
de gens à ladicte porte et en plusieurs autres lieux de- 
dens Paris. Pour quoy ledit Hector venu à la porte 
pour entrer dedens, lui et ses gens, furent très dure- 
ment reboutez, et mesmement fut blécié en la teste 
d’un vireton. Et adonc, eulx voians que leur entre- 
prinse estoit accusée, entrèrent dedens Saint-Marcel 
et là se logèrent, actendans ledit duc de Bourgongne 
leur seigneur. Et adonc ledit connestable fist saillir 
de trois à quatre cens combatans hors de Paris par la 
porte Saint-Marcel , lesquelz envayrent viguereuse- 
ment les Bourguignons et en prindrent et occirent au- 
cuns. Mais sans délay, ieeulx crians A l’arme ! s’assem- 
blèrent, et incontinent de grant courage alèrent contre 
les dessusdiz et tellement les combatirent que par 
force ilz retournèrent dedens Paris, et rescouèrent au- 
cuns de leurs gens prins par ieeulx. A laquelle beson- 
gne, Jehan, premier filz du seigneur de Flavi se porta 
très vaillamment , à tout l’estandart dudit Hector de 
Saveuses, que lui mesnies print et porta assez près de 
la porte de Paris. Dont grandement fut par le duc 
recommandé, quant il vint à sa congnoissance. Et 
adonc aucuns favorisans au duc de Bourgongne, eurent 
dedens Paris les testes tranchées. Si estoit icellui duc 
à demie lieue près, à tout sa puissance en bataille, ac- 
tendant les nouvelles de ses gens. Et quant il fut ad- 
verli que son entreprinse estoit apparceue , tantost 
manda ses gens de Saint-Marcel, à tout lesquelz s'en 
retourna à Montlehery, tousjours en sa compaignie le 
jeune comte de Saint-Pol, son nepveu. Ouquel lieu de 

Montlehery il donna congié à tous ses Piquars, c’est- 
assavoir à messire Jehan de Luxembourg, au seigneur 
de Fosseux et à tous les autres capitaines devant nom- 
mez, et leur ordonna les frontières et villes où ilz se 
tenroient l’iver durant. Premièrement, à messire Je- 
han de Luxembourg fut baillée en garde la ville de 
Montdidier et les marches à l’environ. Et Hector et 
Phelippe de Saveuses et toutes leurs gens furent mis 
dedens Beauvais. Le bastard de Tien fut constitué ca- 
pitaine de Senlis. Et à Pontoise et Meulent demou- 
rèreut le sire de lTsle-Adam et le sire de Cohein, et 
aucuns autres retournèrent en leurs propres lieux eu 
Picardie et autres marches. Et icellui duc de Bour- 
gongne dudit lieu de Montlehery retourna à Chartres, 
et après ce qu’il eut ordonné capitaines et gouverneurs 
en icelle ville et autres ou pays à l’environ, se parti 
delà avecques la Royne et ses Bourguignons, pour aler 
à Troies en Champaigue, prenans leur chemin en ti- 
rant vers Joigny. Sur lequel chemin furent poursuys 
par le conte d’Armaignac , conuestable de France, le- 
quel, à tout grant puissance de gens d'armes, se mist 
sur les champs, en enlencion de combatre ledit duc 
de Bourgongne s’il y veist bien son avantage. Et de 
fait, quant la Royne, ledit duc de Bourgongne et leurs 
gens furent logez dedens Joigny, aucuns des capi- 
taines du counestable, à tout trois cens combatans ou 
environ, alèreut férir ou logis du seigneur de Vergy 
et d’autres bourguignons , et là firent grant effroi et 
tumulte, par quoy tout l’ost dudit duc fut espoventé. 
Et incontinent, à tout sa puissance, se mist aux 
champs et ordonna certain nombre de combatans 
pour poursuir les dessusdiz. Lesquel/, les chassèrent 

moult roidemenl jusques assez près de la bataille dudit 
eonnestable, qui estoit à une lieue près ou environ 
dudit Joinguy. Et fut le seigneur de Chasteau-Villain 
l’un des principaulx à ce commis par ledit duc, et qui 
plus longuement les poursuivy. Et après le retour 
d’iceulx, furent commis plusieurs hommes d’armes à 
faire bon guet. Et quant ilz eurent séjourné cinq jours 
dedens Joingny, ilz s’en alèrent audit lieu de Troies, 
où ilz furent grandement et honnorablement receuz 
par les habitans et officiers de ladicte ville, et fut la 
Royne logée dedens l’ostel du Roy son seigneur. A la- 
quelle furent paiées eu ladicte ville de Troies toutes 
les rentes et subsides appartenais au Roy , et aussi ès 
autres lieux estans en l’obéissance du duc de Bour- 
gongne. Auquel lieu de Troies fut mandé le duc de 
Lorraine, par le conseil et enhort du duc de Bour- 
gongne. Lequel, là venu, fut par la Royne constitué 
eonnestable de France, et pour ce faire lui fut baillée 
une espée, en faisant le serement acoustumé, et aussi 
en déposant et destituant le conte d’Armaignac. Et 
alors le duc de Bourgongne donna congié à la plus 
grant partie des seigneurs de Bourgongne, et se tint 
dedens la ville de Troies la plus grant partie de l’yver, 
et constitua sur les marches et frontières de Cham- 
paigne, Jehan d’Aubigny, Jehan de Clau et Clavin, 
son frère, à tout grant quantité de gens d’armes. Les- 
quelz en plusieurs et divers lieux firent forte guerre 
aux gens du eonnestable. 

CHAPITRE CLXXXIII. 


Comment Jehan de Bavière fist guerre à la duchesse, sa nièpee, ou pays 
deHolande. Et les conquestesque faisoit leroy Henry d’Angleterre. 


Item, durant les tribulacions dessusdictes. Jehan de 
Bavière faisoit forte guerre à la duchesse Jaqueline de 
Bavière, sa nièpee, et prindrent ses gens en ce temps 
la ville de Gorcamp en Holande Mais aucunes des 
tours demourèrent et se tindrent en l’obéissance de 
ladicte duchesse. Laquelle, oyant nouvelles de ladicte 
prinse, assembla tantost grant foison de gens d’armes, 
lesquelz, en la compaigniede la contesse de Haynnau, 
sa mère, mena par navire à ladicte ville de Gorcamp, 
qui siet sur la mer. Et de fait, par l’aide de ses gens 
qui estoient ès tours dessusdictes, se bouta dedens et 
fist combatre les gens dudit Jehan de Bavière, son on- 
cle, qui en assez brief terme furent tournez à descon- 
fiture, et en y eut, que mors que prins, de cinq à six 
cens, entre lesquelz de ceulx qui furent mors estoit 
le principal le damoiseau d’Erbre’. Et de la partie 
d’icelle duchesse y mourut Walerand de Brederode 
tant seulement, lequel estoit moult vaillant et chef 
principal de toutes ses gens touchant le fait de ladicte 
guerre. Dont elle eut grant desplaisir. Et depuis fist 
copper les testes de ceulx qui estoient prisonniers, 
pour ce que ilz estoient parjures envers elle. Et après, 
pour apaiser le discord d’entre les deux parties, Phe- 


1 . Gorcum, au confluent île la Linghc et de la Meuse. 

2, < Le damoiseau d’Erko. » [Suppl, fr. 93.) 

ni 10. 


Digitized by Google 



242 CHRONIQUE [1417] 

lippe, conte de Charrolois, seul filz du duc de Bour- 
gongne, ala ou pays de Holande et moult se traveilla 
d’aler de costé et d’autre, c’estassavoir devers son 
oncle et sa cousine germaine. Mais pour diligeuce 
qu’il en feist, oncques ne les peut accorder, et pour 
tant s’en retourna en Flandres. 

Item, en ce temps aussi, le roy d’Angleterre, qui 
estoit à grant puissance en la duché de Normendie, 
conquestoit villes et fortresses et peu trouvoit qui con-’ 
tre lui se défendeist. Car les gens d'armes du roy de 
France s’estoient retraiz à Paris devers le connestable 
et eu autres lieux à l’environ , pour résister contre la 
puissance du duc de Bourgongue , comme dit est ail- 
leurs. Si vint devant la ville de Caen, qui estoit moult 
puissaute et bien peuplée, laquelle il asséga et fist as* 
saillir par [di]vers assaulx où moult perdi de ses gens. 
Mais en la fin tant continua, que ladicte ville fut prinse 
par force, et furent mors bien six cens dfs défendans, 
et depuis se tint la fortresse environ trois sepmaines. 
Dedeus laquelle estoit le seigneur de La Ferté , le sei- 
gneur de Moutenay et messire Jehan Bigot, qui la ren- 
dirent moiennant qu’ilz eurent seureté du roy d’An- 
gleterre de eulx partir sauf leurs corps et leurs biens. 

Après laquelle conqueste, ledit roy d’Angleterre fist 
asséger par son frère le duc de Clocestre la forte ville 
etchastcl de Cherebourg, qui estoient les plus fortes 
places de toute la duchié de Normendie et les mieulx 
pourveues de vivres et de habillemens de guerre, et y 
fut le siège environ dix mois. En la fin duquel temps, 
le rendi messire Jehan d’Anguiennes qui en estoit ca- 
pitaine, moiennant une certaine somme d’argent qu’il 
en eut au partir et bon sauf-conduit pour en aler où 

bon leur semblerait. A tout lequel il ala depuis en la 
cité de Rouen, quant elle fut conquise par lesdiz An- 
glois, et là séjourna tant que sondit sauf-conduit fut 
passé et expiré sur la fiance d’aucuns seigneurs anglois 
qui lui donnèrent à entendre qu’ilz lui feraient ralon- 
ger. Mais au dernier il en fut trompé, et lui fist le roy 
d'Angleterre coper le col. Dont aucuns François furent 
assez joieux, pour ce qu’il avoit rendu la très forte ville 
de Cherebourg avecques le chastel, par convoitise 
d’argent, ou préjudice du roy de France. 

• ' f 

CHAPITRE CLXXXIY. 

Comment inessire Jaques de Harcourt espousa la fille du conte de Tan- 
carville. La destrousse de Philippe de Saveuses; et du connestablc 
qui meist le liège à Senlis 1 2 . 

Item, en ces jours, messire Jacques de Harecourt * 
espousa la seule fille et héritière du conte de Tancar- 
ville. Duquel, avec toutes ses seigneuries, il eut tout le 
gouvernement, et mist garnison de ses gens en toutes 
villes et fortresses contre les Anglois. 

De rechef Phelippe de Saveuses, estant en garnison 
avec Hector son frère en la ville de Beauvais, se partit 
ung certain jour, à tout six vings combatans ou envi- 
ron, pour aler courre vers la conté de Clermont en 

1 . Titre de chapitre des imprimés. 

2. Jacques de Harcourt, II e du nom , baron de Monlgommery, 
fils de Jacques de Harcourt, I*' du nom, aussi baron de Montgom- 
mery, épousa, l’an 1417, Marguerite, vicomtesse de Melun et com- 
tesse de Tancarville. Elle était fille de Guillaume IV, comte de 
Tancarville, tué en 1413 à la bataille d’Azincourt, 

Beauvoisis, comme il avoit acoustumé de faire par plu- 
sieurs foiz, et à son retour passa pardevant un cliastel 
nommé Brelle dedens lequel estoient assemblez plu- 
sieurs des gens du conte d’Armaignac : soudainement 
saillirent à estandart desployé sur ledit Phelippe et ses 
gens. Lesquelz, voians une si grosse puissance de gens 
de guerre, furent tanlost mis en desroy, et ne fut point 
en la puissance dudit Phelippe de retenir ses gens. Si 
furent chassez par ceulx dudit cliastel jusques bien 
près de Beauvais, et en prindrent la plus grant partie, 
et aussi en occirent aucuns. Pour quoy ledit Phelippe 
de Saveuses, aiant au cuer grant dueil, se retraliy en 
ladicte cité de Beauvais. Et dedens briefz jours après 
qu’il eut retrait une partie de ses gens, s’en ala à Gour- 
nay en Normendie , où il fut ordonné capitaine de la 
ville par le consentement des habitaus d’icelle. Et 
aussi ledit Hector eut dissension avec le commun de 
Beauvais, pour quoy il convint qu’il se départisl de là 
dedens tantost après. 

Item, environ la Chandeleur ensuivant, le roy Char- 
les de France, acompaigné du conte d’Armaignac, son 
connestable, et de grant nombre de gens d’armes, de 
Paris vint à Creil, où il fut par plusieurs jours. Et pour 
ce que ses gens passèrent assez près de Senlis, la gar- 
nison qui y estoit de par le duc de Bourgongne sailli 
sur eulx et en prindrent plusieurs et en occirent, dont 
ledit connestable fut grandement troublé. Et dedens 
briefz jours après, ledit connestable asséga ladicte ville 
de Senlis et fist drécer contre les portes et murailles 
plusieurs gros engins, dont les asségez furent moult 

t . Breslc (Ont, arr. etc Béarnais), 

traveillez. Et lors ilz envoièrent devers messire Jehan 
de Luxembourg et le seigneur de Fosseux, certains 
messages, en leur requérant que pour le bien et en- 
tretenement du duc de Bourgongne, ilz voulsissent 
faire secours audit lieu de Senlis. Lesquel z seigneurs 
dessusdiz, par la délibéracion de Phelippe, conte de 
Charrolois, seul filz du duc de Bourgongne, et par les 
seigneurs de son conseil, s’assemblèrent en grant puis- 
sance et vindrent à Pontoise , et de là chevauchèrent 
devers Senlis, aians voulenté de lever le siège. Mais 
ilz furent advertis que leurs ennemis estoient en trop 
grant nombre, pour quoy ilz envoièrent dedens la 
ville cent combataus ou environ, lesquelz entrèrent 
par une porte où il n’avoit logié milles des gens du 
connestable, par lesquelz fut mandé ausdiz asségez 
qu’ilz feissent bonne chère et que briefment sans point 
de faillie auraient bon secours. Et les dessusdiz île 
Luxembourg et de Fosseux, à tous leurs gens d’armes, 
par Pontoise et Beauvais s’en retournèrent eu Picar- 
die, sans autre chose faire pour ceste foiz. Et d’autre 
part messire Taneguy du Chastel, prévost de Paris, 
print la ville de Chevreuse, et desjà avoit asségié le 
chastel, quant hastivement il fut mandé par le Roy et 
le connectable pour venir audit siège de Senlis. Pour 
quoy, laissant partie de ses gens audit siège de Che- 
vreuses, vint audit siège, où il trouva le Roy et ledit 
connestable. 

CHAPITRE CLXXXV. 


Comment le roy de France et Je connestable d’une part, et la Royne et 
le duc de Bourgongue d’autre part, envolèrent leurs ambaxadeurs à 
Moustcreau-Fault- Yonne pour traicter de paix; et autres matières. 


En après, le roy Charles de France et son connes- 
table envoièrent leurs ambaxadeurs à Monstereau- 
Fault-Yonne , c’eslassavoir l’arcevesque de Reims, les 
évesques de Paris et de Cleremont en Auvergne, Je- 
han de Ilarecourt, conte d’Aumarle, messire Mansart 
d’Esne et messire Régnault de Mecqueque ' clievaliers, 
maistre Gérard Marchet le Juge‘, maistre Jehan de 
Labbaye et autres, jusques au nombre de seize per- 
sonnes notables, pour estre et converser avecques les 
ambaxadeurs de la Royne et du duc de Bourgongne , 
afin de traicter paix entre icelles parties. Et furent en- 
voiez île par ladicte Royne et ledit duc de Bourgongne, 
à Bray sur Somme, c’estassavoir l’arcevesque de Sens, 
frère à messire Charles de Savoisis, les évesques de 
Lengres et d’Arras, messire Jehan de la Trémoille, 
seigneur de Jonvelle, le seigneur de Courcelles , mes- 
sire Jaques de Courtraville, Copin de la ^ielzville, 
maistre Pierre Cohein, depuis évesque de Beauvais, 
Jelian Leclerc, depuis chancelier de France, Giles de 
Clameci, maistre Thierry Le Roy, Jehan Le Mercier, 
Jaques Braulart et maistre Bande des Bordes. Lesquelz 
ambaxadeurs dessusdiz avoient chascun de son ad- 

1 . « Messire Régnault de Mciquoiijues. » {Suppl, fr. 93.) 

2 . » Le Juge Mayo. » (Ibid.) 

verse partie bon et seur sauf-conduit. Et eulx venus 
esdictes villes, c’estassavoir Monstereau et Bray, advi- 
sèrent de commun accord de convenir ensemble à 
certain jour nommé et en ung village nommé La 
Tombe, qui estoit à my-voie des deux villes. Ouquel 
lieu fut ordonné pour la seureté des deux parties, 
aiant certain nombre de gens d’armes, le seigneur de 
La Trémoille. Et dura ce parlement par l’espace de 
deux mois ou environ, souvent les deux parties aians 
recours devers leurs seigneurs, envoians les responses 
de leur adverse partie chascun endroit soy, sur espé- 
rance de mener la besongne à bonne conclusion. 

Item , en ce temps fut mise l’union parmy toute 
l’universelle Église. Car après que pape Martin 1 fut 
pontifié, il fist mectre hors de prison le pape Jehan *, 
lequel se mist du tout en sa mercy et obéissance, et 
ledit pape Martin le receut à ce bénignement et le fist 
cardinal. Mais il mourut dedens briefz jours ensui- 
vans. 

En oultre, en ces propres jours, les bourgois et ci- 
toiens de la ville de Rouen, qui moult estoient favo- 
rables au duc de Bourgongne, mandèrent secrètement 
aucuns capitaines lenans son parti, lesquelz, avec foi- 
son de gens d’armes, ilz boutèrent dedens leur ville. 
C’estassavoir messire Guy le Bouteiller, Lagnon, bas- 
tard d’Ailli. Et quant ilz furent dedens à l’aide des ci- 
toiens, alèrent très puissamment assaillir la fortresse 
que tenoient les gens de France contre ladicte ville, et 
en ce tant continuèrent, que ceulx de dedens la ren- 

t . Martin V. 

2. Jean XXIII. 

dirent, par ainsi qu’ilz s’en alèrent saulvement. Et en 
fut ledit messire Guy le Boutiller constitué capitaine. 
Auquel assault se porta moult vaillamment icellui La- 
gnon d’Ailli, et tant qu’il en acquist la renommée et la 
bienvueillance de tous les bourgois et manans d’icelle 
ville. Pour laquelle besongne ainsi achevée , le roy de 
France/;! son conseil furent mal contens. Et pourvrav, 
alors en la plus grant partie du royaume de France, y 
avoit guerre et division, et par ce moien cstoient les 
églises et le povre peuple grandement désolé , et aussi 
justice n’y estoit nullement obéye. 


DE L’AN HCCCCXVU1. 

[Du 27 mars 1418 au 1(1 avril 1419 ] 


CHAPITRE CLXXXVI. 

Comment le duc de Bourgongne Gst faire grans préparatoire» pour lever 
le siège de Sentis, et comment le connectable et ses gens se partirent et 
levèrent leur siège. Et des escarmouches des deux parties. 

Au commencement de cest an , le duc Jehan de 
Bourgongne, après ce qu’il eut ordonné dedens Troies 
l’estât de la Royne de France, et aussi qu’il eut com- 
mis plusieurs de ses capitaines , c’estassavoir Chariot 
d’Uilli, Jehan et Clavin du Clan, Jehan d’Aubigny et 
plusieurs autres jusques à deux mille combatans ou 
environ, pour aler à Senlis courir sur les gens du con- 

nestable, prenant congié à la Royne, se parti de la 
ville de Troies et s’en ala à Dijon en Bo.urgongne , 
veoir sa femme et ses fdles. Et après qu’il eut là sé- 
journé aucune espace, s’en ala à Montmelart 1 devers, 
l’empereur Sigismond , roy d’Alemaigne , ouquel lieu 
ilz eurent grant parlement ensemble, et depuis qu’ilz 
eurent fait grant révérence l’un à l’autre, se séparèrent, 
et retourna ledit duc en son pays de Bourgongne. 

Durant lequel temps, Phelippe, conte de Charrolois, 
vint à Arras. Auquel lieu, par le commandement de la 
Royne et de son père le duc, convoqua tous les sei- 
gneurs, chevaliers et escuiers, le clergié, et ceulx des 
bonnes villes du pays de Picardie et autres lieux de 
leur obéissance, à estre à certain jour nommé en la 
ville d’Arras. Auxquelz, là venus , il fist requerre par 
la bouche de maistre Phelippe de Morviller, qu’ilz 
jurassent de servir la Royne et le duc, son père, envers 
tous et contre tous, sauf et réservé la personne du 
Roy. Lesquelz devantditz le jurèrent, c’estassavoir 
messire Jehan de Luxembourg , messire Jaques de 
Harcourt, le vidame d’Amiens, les seigneurs d’An- 
toing et de Fosse ux, le seigneur d’Auxi, messire Emoud 
d*'Lombois et plusieurs autres, qu’ilz les serviroient 
de coq>s et de biens tout leur vivant. Et adonc fut re- 
quis aux bonnes villes qu’ilz aidassent de certaine 
somme de pécune. Et au surplus fut à tous les dessus- 
diz assigné brief jour pour estre en la ville d’Amiens à 
l’encontre dudit de Charrolois, afin d’avoir advis et 
conseil ensemble pour bailler secours à ceulx de Sen- 
lis. Et fut ordonné à tous les capitaines, chascun en 


t . Montclimart en Dauphiné (Drôme). 

son endroit , qu’ilz assemblassent le plus de gens 
d’armes et de traict qu’ilz pourroient finer, à estre 
prestz au jour dessusdit. Auquel lieu ledit conte de 
Charrolois, avec son conseil, fut à Amiens au jour par 
lui ordonné, et vindrent devers lui tous les seigneurs 
et 1 grant quantité de ceulx des bonnes villes. Entre 
lesquelz y vindrent aussi aucuns bourgois de Rouen, 
envoiez de par la ville devers ledit conte pour lui re- 
querre aide et conseil ou lieu de son père, le duc de 
Bourgongne, disans que de jour en jour actendoient 
d’estre asségez par le roy d’Angleterre, remonstrans 
plusieurs foiz comment ilz avoient fait obéissance au- 
dit duc de Bourgongne, en délaissant le Roy, son filz 
le Daulphin, le connestable et tous autres, et mis prin- 
cipalemept en lui toute leur espérance, sachans que 
s’ilz failloient à son secours, ilz avoient failli à tous 
autres. Auquel fut respondu par le conseil dudit de 
Charrolois et en sa présence, aux dessusdiz, que bien 
ilz se entretenissent en leur bon propos, et que au 
plaisir de Dieu ilz auroient bonne et briefve aide. Et 
avecques ce leur furent baillées lectres adrécans aux 
capitaines et gouverneurs de ladicte ville de Rouen , 
à tout lesquelles ilz s’en retournèrent. Et après, le conte 
de Charrolois, pour tous ses affaires devantdiz, fîst 
remonstrer en la grant sale de l’évesque, par ledit 
maistre Phelippe de Morviller , présens tous ceulx qui 
estaient là venus, qu’il estait neccessaire et expédient 
que les bonnes villes chascune de leur franche voulenté 
feissent une aide de pécune, et pareillement le clergié 


t. Le texte porte en grant quantité, faute qui n’existe pas dans 
le Suppl, fr. SCI. 

aidas t d’un dixiesme. Mais pour tant que la besongne 
ne peut pas estre si en liaste expédiée , vint entandis 
audit lieu d’Amiens ung messager de la ville de Sen- 
lis, lequel apporta lettres au conte de Charrolois, 
contenans que s’ilz n’estoient secourus dedens le xix" 
jour d’avril, si puissamment que pour lever le siège du 
Roy et du connestable, il convenoit qu’ilz rendissent 
ladicte place, et de ce avoient-ilz baillé leurs hostages. 
Pour quoy le conte de Charrolois et son conseil, oians 
ces nouvelles , conclurent de y pousveoir. Et finable- 
ment, jà soit ce que ledit conte eust grant désir de y 
aler en sa personne, son conseil n’en fut point con- 
tent, ains furent ordonnez les principaulx conducteurs 
de ceste besongne , messire Jehan de Luxembourg et 
le seigneur de Fosseux, et au dessoubz d’eulx tous les 
capitaines de Picardie et autres des frontières. Les- 
quelz chevauchèrent jusques à Pontoise bien hastive- 
ment, et y vindrent le xvn“ jour du mois d’avril. Au- 
quel lieu, tous ensemble prindrent conclusion de partir 
lendemain par nuit, pour aler et chevaucher vers la 
ville de Senlis. Et povoient en tout estre environ huit 
mille combatans, lesquelz comme dit est, tous ensem- 
ble se mirent sur les champs, et là ordonnèrent certain 
nombre de chevaucheurs pour aler en aucuns lieux 
vers ladicte ville de Senlis sçavoir des nouvelles de 
leurs ennemis. Avecq lesquelz de Luxembourg et de 
Fosseux, estoient venus Le Veau de Bar, bailli d’Auxi, 
le sire de l’Isle-Adam , messire Emond de Longbois , 
le seigneur d’Auxi, Hector et Phelippe de Saveuses, 
frères, Ferry de Mailli, Loys de Vargines, messire Phe- 
lippe de Fosseux , le sire de Cohein , Jeunet de Poix , 
le sire de Longueval, le sire de Miraumont, et généra- 

lemcnt la plus grant partie de tous les nobles hommes 
de Picardie. Lesquelz tous ensemble, en moult belle 
ordonnance, aians avant-garde, bataille, et arrière- 
garde, chevauchèrent tant, qu’ilz vindrent à une lieue 
près de Senlis. Et adonc le conte d’Armaignac tenant 
son siège devant ladicte ville de Senlis, oy certaines 
nouvelles par ses gens qu’il avoit envoiez sur les 
champs, que les seigneurs de Picardie dessusnommez 
approchoient à grant puissance pour le combatre , et 
pour ce, sans délay, fist armer toutes ses gens et mec- 
tre en bataille «à pleins champs, afin qu’il ne feust en- 
vay en ses logis. Et adonc ceulx de la ville voians les 
asségans estre en eflfroy, environ le point du jour dont 
lendemain dévoient livrer la ville s’ilz n’avoient se- 
cours, en grant hardiesse, par ordonnance saillirent 
hors de la ville et boutèrent les feux en plusieurs lieux 
ès tentes et logis dudit connestable, et avecques ce 
prindrent et occirent plusieurs malades, marchans et 
autres qu’ilz trouvèrent èsdiz logis, à tout lesquelz et 
grant foison de biens ilz s’en retournèrent et retrahi- 
rent dedens leur ville, sans perte, en la veue de leurs 
adversaires. Pour laquelle envaye ledit connestable, 
après ce que très matin les eut sommé de rendre la 
ville, comme promis l’avoient, et qu’ilz eurent fait 
response que encores n’estoit point heure passée de 
le rendre, fist coper les testes à quatre des hostagers et 
puis les fist esquarleler et pendre au gibet. Desquelz 
quatre en y avoit deux gentils hommes, l’im nommé 
Guillaume Manchecler et l’autre Baudart de V angles, 
et si y avoit deux bourgois, l’un nommé Guillaume 
Estahle et l’autre maistre Jehan de Beaufort , advocat 
du Roy en ladicte cité. Et les deux autres hostagers, 

dont il en y avoit six, furent menez à Paris prison- 
niers, dont l’un fut nommé sire Jehan Durant *, pres- 
tre, et l’autre estoit religieux de Saint-Vincent. Pour 
la mort desquelz, ceulx de la cité de Senlis firent co- 
per les testes à seize des gens du connestable, et si en 
y eut deux pendus et deux femmes noyées. Et lors le- 
dit connestable chevaucha tout en bataille vers Le Pas 
de Larron, entre Creil et Gouvieulx, actendant ses en- 
nemis, et envoia aucun de ses capitaines quérir le Roy, 
qui estoit à Creil, afin de le faire chevaucher le che- 
min de Paris. Et adonc les dessusdiz messire Jehan de 
Luxembourg et le seigneur de Fosseux, à tous leurs 
gens, avoient si fort chevauché qu’ilz estoient aussi 
avant que le Roy. Et là s’assemblèrent en ung lieu 
nommé Lescoing, auquel lieu devoit passer le Roy et 
sa puissance. Et assez tost après s’apparut l’avan-garde 
du connestable, et prestement les coureurs, tant d’un 
costé comme d’autre, commencèrent très fort à escar- 
moucher l’un contre l’autre, et y eut plusieurs lances 
rompues et hommes d’armes portez par terre, occis 
et navrez piteusement. Et incontinent le Roy et le con- 
nestable envoièrent deux héraulx devers les seigneurs 
dessusdiz sçavoir quelz gens ilz estoient et qu’ilz de- 
mandoient. Auxquelz fut faicte response par ledit de 
Luxembourg disant : a Je suis Jehan de Luxembourg, 
et avecques moy le sire de Fosseux et plusieurs autres 
seigneurs, qui sommes cy envoiez de par le duc de 
Bourgongne pour servir le Roy et faire secours à la 

i . Le Relig. «le Saint-Denys dit que ce fut Jean de Beaufort 
qui fut réserve avec l’abbé de Saint-Vincent (voir tome VI, p. 195 
et 197). Il y a quelques autres différences au sujet de ce siège. 

ville de Sentis à l’encontre du conte d’Armaignac, le- 
quel nous sommes tous prestz de combatre avecques 
tous ses aidans s’il nous veut livrer place, et non con- 
tre le Roy. Car nous sommes tous prestz de le servir 
comme ses loyaulx vassaulx et subjeetz. » Après les- 
quelles responses ainsi faictes , lesdiz liéraulx s’en re- 
tournèrent vers le Roy et le connestable, portans les 
responses dessusdictes. Et adonc le connestable dist 
liault et clerc : « Puis que cy n’est pas le duc de Bour- 
gongne ou son filz, nous n’y povons pas grandement 
gaigner. Je conseille que nous nous retiaions. Car ce 
ne sont que compagnons aventureux, qui ne tendent 
qu’à gaigner et ne sont point grandement riches. » Et 
aussi ledit connestable avoit oy nouvelles que Carlot 
de Duilly , devant nommé , et les autres capitaines , 
estoient en grant nombre vers Dampmartin en Goele, 
pour quoy, sans atarger grandement, fist chevaucher le 
Roy et toutes ses autres gens en ordonnance vers Pa- 
ris, et mist certain nombre de ses meilleurs combatans 
derrière pour soustenir le fès et garder que ses enne- 
mis ne lui baillassent quelque empeschement. Et ainsi, 
sans arrester en nulle place ne autre chose faire, s’en 
retourna le roy Charles et le conte d’Armaignac, son 
connestable, dedens Paris. Dont plusieurs Parisiens 
furent très malcontens, et murmurèrent très fort à l’en- 
contre dudit connestable. Pareillement messire Jehan 
de Luxembourg, le seigneur de Fosseux et leurs gens, 
très joieux de ce qu’ilz avoient achevé ce pour quoy 
ilz estoient venus, sans perte ne inconvénient, s’en re- 
tournèrent à Pontoise, à grant Jéesse. Tant qu’est à 
parler des escarmouches qui furent faictes ledit jour, 
qui les fist ne entretint, il scroit trop long à racompter 

lie escrire. Mais pour vray, tant d’un costé comme 
d’autre, y en eut plusieurs qui se y portèrent vaillam- 
ment. Et menoit le seigneur de Miraumonl les archers 
Piquars, lequel, comme il lui avoit esté enjoint, les tint 
en bonne ordonnance. Et après que les dessusdiz de 
Luxembourg et de Fosseux furent rafreschiz à Pon- 
toise, se départirent, à tout leurs gens, et s’en alèrcnt 
chascun en son propre lieu. Pour lequel voiage, tant 
du duc de Bourgongne comme du conte de Charrolois, 
comme aussi de tous autres tenans ce parti, furent for- 
tement recommandez et leur fut imputéà très excellente 
vaillance. Et en après le bastard de ïyen, général capi- 
taine de Senlis, Troullart de Maucreux, messire Maulroy 
de Saint-Léger et aucuns autres gouverneurs de ladicte 
ville, qui y avoient esté le siège durant, le firent très 
fort réparer, c’estassavoir les tours, portes et murailles 
que ledit connestable avoit par ses engins fait abalre, 
et depuis coinmencèreut à mener plus forte guerre 
aux gens du Roy qu’ilz n’avoient fait paravant. 


CHAPITRE CLXXXVII. 

Comment les cardinaulx d'Ursie et de Saint -Marc vindrent en France 
pour apaiser les seigneurs. 


En ces propres jours, le duc Jehan de Bourgongne 
estant en son pays de Bourgongne, vindrent devers 
lui les cardinaulx d’Ursie et de Saint-Marc, envoiez de 
par nostre saint-père le pape, en France, pour apaiser 
la dissencion qui estoit entre le Roy et son filz d’une 
part, et la Rovne et le duc de Bourgongne d’autre 
part. Auxquelz cardinaulx ledit duc fist grande révé- 

rence et les festia grandement. Et après que ledit duc 
leur eut dit et remonstré qu’il estoit prest de faire paix 
à tous ceulx qui la vouloient , et pour ceste cause il 
avoit envoie ses ambaxadeurs à Bray-sur-Seine devers 
les gens du Roy pour traicter de paix , ilz se départi- 
rent du pays de Bourgongne, et par Troies alèrent 
audit lieu de Bray-sur-Seine et de Monstereau, où ilz 
furent des ambaxadeurs, tant d’un costé comme d’au- 
tre, très joieusement receux et honnorez. Et de là le 
cardinal de Saint-Marc ala à Paris. Ouquel lieu, en la 
présence du Roy, de' son conseil et du connestable, il 
proposa l’estât de son ambaxade et le bien qui povoit 
venir par le moien de paix. Et après qu’il eut esté de- 
dens Paris grandement honnoré par les seigneurs des- 
susdiz , il s’en retourna à Monstereau devers les am- 
baxadeurs. Ouquel lieu il demoura, lui et le cardinal 
d’Ursie, durant ladicte ambaxade. Et aloient chascun 
jour avec les ambaxadeurs au moustier de La Tombe, 
là où les parties convenoient ensemble. Et tant y con- 
tinuèrent, qu’flz furent d’accord, et fut la paix trouvée 
et traictée par lesdiz cardinaulx et ambaxadeurs des- 
susdiz, par condicion que chascune des parties rappor- 
teroit par escript devers ses souverains le traictié tel 
comme ilz l’avoient fait, et s’il ne leur estoit agréable, 
chascune des parties 'demourroit en fpl estai comme 
devant, sans avoir paix ne trêves. Et ainsi s’en retour- 
nèrent, les ungs à Paris devers le Roy et le connesta- 
ble, et les autres à Troies devers la Royne et le conseil 
du duc de Bourgongne. Lequel traictié monstré à son 
conseil, le eut pour très agréable, et tantost fut envoyé 
en Bourgongne devers le duc pour le visiter et savoir 
s’il en estoit content. Sur lequel, en la présence de 

son conseil fist response qu’il le tenoit pour bon sans 
y riens excepter, et que voulentiers il jureroit et feroit 
jurer ceulx de sa partie de l’entretenir. Et pareillement, 
les ambaxadeurs du boy et du connestable retournez 
à Paris monstrèrent la copie du traictié qu’ilz avoient 
fait, au Roy, au Daulphin et à aucuns notables de 
leur conseil et de ceulx de la ville. Lequel, après ce 
qu’ilz le eurent veu et oy, furent assez contens que le 
Roy le ssellast. Mais quant il fut monstre au conte 
d’Armaignac et au chancelier , au prévost de Paris et 
autres capitaines, ilz eurent du tout ledit traictié pour 
désagréable, et dirent pleinement que jà ne seroient 
en lieu où le Roy l’acordast tel qu’il estoit. Et mesmes 
le chancelier dist que le Roy le seellast se il lui plai- 
soit, et que jà il ne le seelleroil. Poûr lesquelles res- 
ponses, Lévesque de Paris, plusieurs notables bourgois 
de la ville et aucuns autres du conseil du Roy et du 
Daulphin, aians grant désir d’avoir paix , furent pour 
lesdictes responses bien esmerveillez, et pour tant con- 
seillèrent au Daulphin qu’il tenist au Louvre un conseil 
pour ladicte paix. Laquelle il fist (sic) '. Mais oucques 
ledit connestable n’y voult aler, et dist que ceulx qui 
conseilloieut telle paix estoient traistres. Finablement, 
par le moien des coytradiccions dessusdictes tout fut 
rompu, et demourèrent les parties dessusdictes en tel 
estât comme devant, sans avoir trêves ne paix ensem- 
ble. Pour quoy plusieurs Parisiens et autres du conseil 
du Roy conceurent grande hayne contre icellui con- 
nestable. Néantmnins ledit connestable envoia ses 
gens devant les fortresses de Montlehery et de Mar- 

1. « Lequel il fist. » (Suppl, fr. 93.) 
in 

coussis, lesquelles fortresses tenoient les gens du duc 
de Bourgongne. Lesquelz furent contrains de les ren- 
dre et délivrer ès mains dudit connestable, lequel con- 
nestable y mist garnison de ses gens au nom du Roy. 


CHAPITRE GLXXXVI1I. 


Comment le roy d'Angleterre conquist plusieurs villes en Normendie. 

Et la prinse du conte de Harecourt et autres choses. 

En ce mesnie temps, Henry, roy d’Angleterre, 
comme dit est ailleurs, estoit à grant puissance ou 
pays de Normendie et conquestoit villes et fortresses. 
Car peu ou néant trouvoit qui feist résistance encontre 
lui, pour la division des François. Et en ceste saison 
se mirent en son obéissance les villes d’Evreux, Fa- 
laise, Baieux, Lisieux, Coustances, Avrenches, Saint-L6 
et plusieurs autres. 

Pour la doubte duquel roy, le conte de Harecourt 
s’estoit lors retrait à tout son estât dedens le cbastel 
d’Aumarle. Ouquel lieu, ung certain jour, vint devers 
lui pour le veoir et lui faire amour et révérence, 
comme il monstroit semblant , Jaques de Harecourt, 
son cousin, lequel avoit avecques lui bien soixante 
compaignons combatans , et de /ait apensé vint des- 
cendre à la porte dudit chastel , laquelle, quant on le 
recongnut, lui fut ouverte, et par les officiers dudit 
conte lui fut fait grant honneur. Et adonc, à tout une 
partie de ses gens entra dedens et ala devers ledit 
conte, lequel lui fist très joieuse chère, disant : « Cou- 
sin , vous soiez le bien venu. » El avoit ledit messire 
Jaques ordonné aucuns de ses gens à venir dedens le 
cbastel après ce qu’ilz auroient logié leurs clievaulx 

dedens la ville. Lesquelz venus, dedens assez briefve 
espace, ledit messire Jaques, après ce qu’il eut fait 
plusieurs devises des guerres de France avec ledit 
conte, lors voiant son point, print ledit conte de Hlre- 
court par la manche en disant : « Monseigneur, je 
vous fais prisonnier du Roy. » Et adonc ledit conte, 
moult esbahi, lui dist : « Beau cousin, que distes-vous ? 
je suis au Roy comme vous estes et n’ay riens fait à 
son préjudice ne contre sa majesté. » Toutesfoiz non 
obstant excusacions, lignage ou autre chose, il fut 
détenu prisonnier et mis par ledit messire Jaques en 
bien estroite garde et seure. Et lendemain, quant ledit 
messire Jaques eut prins tous les biens portatifz de 
ladicte fortresse et qu’il eut commis gens de par lui 
pour la garde, il se parti et emmena ledit conte de 
Harecourt prisonnier ou chastel du Crotoy. Duquel 
conte, entre les autres choses , il eut ung moult bon 
cheval fauvel à courte queue, lçquel cheval fut depuis 
renommé d’estre bon et excellent pour la guerre. Et 
depuis ce jour en avant, demoura ledit conte prison- 
nier toute la vie durant dudit messire Jaques. Mais il 
fut par plusieurs foiz translaté d’un chastel en autre. 
Et estoit commune renommée qu’il estoit ainsi détenu 
prisonnier par le consentement de Jehan de Hare- 
court son filz, conte d’Aumarle. 


CHAPITRE CLXXXIX. 


Comment la ville de Paris fut prinse par les gens du duc de Bourgongnr, 
et les incitions qui en vindrent. 

Vous avez bien oy cy-dessus recorder comment les 
Parisiens n’estoient point bien contens du conte d’Ar- 

maignac, connectable de France, et des autres gouver- 
neurs du Roy, pour ce principalement qu’ilz n’avoient 
point voulu entretenir le traïctié derrenièrement fait 
avdfeques le duc de Bourgongne, comme cy- dessus est 
plus à plain déclairé. Lequel duc et sa puissance iceulx 
Parisiens doubtoient moult , et bien veoient que s’ilz 
n’estoient réconciliez avecques le Roy et le Daulphin, 
ilz demourroient long temps en la tribulacion où ilz 
estoient, et aussi y en avoit grant partie qui fort sou- 
baitoient et désiraient qù’il eust le gouvernement, 
mais bonnement n’y savoient comment pourveoir, car 
moult estoient près gardez et ne se osoient ne povoient 
mectre ensemble pour avoir communicacion l’un 
avecques l’autre, parce que les gouverneurs dessusdiz 
estoient tousjours fort furniz de gens d’armes prestz 
pour les punir tantost qu’ilz les verroient faire aucune 
apparence de rébellion. Mais néantmoins il y eut au- 
cuns jeunes compaigupns de moien estât et de légère 
voulenté, qui autrefoiz avoient esté punis pour leurs 
démérites, lesquelz s’aventurèrent d’aler secrètement 
parler au seigneur de l'Isle-Adam, qui se tenoit à Pon- 
toise en garnison. Desquelz compaignons estoient les 
principaulx ung nommé Perrenet Leclerc, filz Jehan 
le Clerc , ferron , Jehan Thibert , boucher , Perrin 
Bourdechon et aucuns autres jusqués à six ou huit. Et 
tant traictèrent avec ledit seigneur de l’Isle-Adam, qu’il 
leur promist d’assembler gens de guerre le plus grant 
nombre que faire se pourrait, et de les mener le xxix* 
jour de may ensuivant devant la porte Saint-Germain 
des Prez, pour entrer dedens Paris. Laquelle porte ilz 
lui promirent ouvrir et délivrer, et sur ce se partirent. 
F.t adonc ledit seigneur de l’Isle-Adam, le plus secrète- 

ment qu’il peut, assembla jusqu’à huit cens combalans 
ou environ, entre lesquelz estoit Le Veau de Bar, bailli 
d’Auxi, le seigneur de Chastellus , le seigneur de Che- 
vreuse, Ferry de Mailli, Loys de VargiiïèfS, Lionnet de 
Bournonville, David de Goy et aucuns autres jusques 
au nombre dessusdit, lesquelz ü*£onduist au lieu et 
jour dessusdii, où ilz trouvèrent ledit Perrenet le 
Clerc, lequel avoit emblé à son père dessoubz son che- 
vet les clefz de ladicte porte Saint-Germain qu’il gar- 
doit, et avecques lui estoient ses compagnons des- 
susdiz. Si fut icelle porte ouverte ainsi que promis 
l’avoient, et yssirent les aucuns dehors, qui parlèrent à 
icellui seigneur de l'Isle-Adam et aux autres, disans 
qu’ilz entrassent hardiement dedens et seurement, et 
qu’ilz les condulroient par toute la ville. Lesquelz sei- 
gneurs avecques leurs, gens , tous armez comme y ilz 
deusseut entrer en bataille, sur le raport desdiz com- 
paiguons se boutèrent dedens Paris tous à cheval moult 
doubteusement. Et povoit estre environ deux heures 
après my-nuit. Et lors, ioellur Perrenet le Clerc, après 
qu’ilz furent ens, referma la porte [avec les clefs] et 
après en leur présence les gecta oultre la muraille. Et 
puis commencèrent à cheminer tout quoyement à che- 
val jusques assez près du Chastellet, Ouquel lieu ilz 
trouvèrent environ douze cens 1 compaigoons Parisiens 
tous prestz pou# aler avecques eulx. Et adonc conclurent 
d’un commun accord d’aler assaillir plusieurs liostelz 
des gouverneurs du royaume. Et ordonnèrent partie 
d’iceulx qui alèrent par diverses rues, crians à haulte 


1 . Notre texte écrit xu , en omettant le C, tandis que le Suppl, 
fr. 93 met bien xu c . 

voix, ia paix ! disans oultre que ceulx qui vouloient 
la paix alassent en armes avecques eulx. Auquel cry 
se trouvèrent tantost grant multitude de peuple, à 
tout lesquelz s’en alèrent, comme dit est, en vayr plu- 
sieurs hostelz par ordonnance. Dont l’une des parties 
ala à l’ostel de Saiftt*Pol , où ilz rompirent portes et 
huis, et firent tant qu’il/, parlèrent au Roy. Lequel Roy 
fut content de leur accorder tout ce qu’ilz deman- 
daient. Et tantost lf lïrent monter à cheval, le filz du 
roy de Chipre avecques lui , et chevaucha avecques 
eulx parmy Paris. Et les autres alèrent à l’ostel du 
connestable pour le prendre# Mais il estoit jà adverti 
et s’ estoit saulvé en habit descongneu en la maison 
d’un povre homme assez près de sou hostel. Aucuns 
autres alèrent à l’ostel du chancelier et de Remotmet 
de Ta Guerre, lesquelz furent prins. Et après, Tanne- 
gui du Chastel prévost de Paris, oyant tel elïroy, in- 
continent s’en fouy à l’ostel* du Daulphin, lequel, en- 
veloppé d’un linseul tant seulement, il porta dedens 
la bastille Saint-Anthoine. Avec lequel se retrahirent 
tantost plusieurs de leurs gens qui oyrent la criée 
parmy la ville de . Paris. 

En oultre, toute celle nuit et le premier et le second 
jour, les seigneup dessusdiz avecques leurs gens et 
infmy peuplefÉ^ Paris avecques eulx , Toullèrent plu- 
sieurs maisons des gouverneurs desfcusdiz et de leurs 
favorisans, lesquelz ilz prindrent et' desrobèrent de 
tous poins, et prindrent prisonniers sans nombre et les 
menèrent au Palais, au Louvre, en Chastellet et en 
plusieurs autres lieux. Entre lesquelz furent prins les 
évesques de Senlis et de Bayeux et de Coustances, 
messire Hector de Chartres , messiro Enguerran fie 

Martignet et autres sans nombre. Le sire de l'Isle- 
Adam à ceste nuit ala à l’ostel de Bourbon, où il trouva 
Charles de Bourbon, aagé de quinze ans ou environ , 
auquel, après qu’il le eut esveillé, lui demanda quel 
parti il vouloit tenir, et il respondi, tel parti comme 
monseigneur le Boy. Et adonc le sire de l’Isle-Adam 
le fist lever et puis le mena devers le Roy, avecques 
lequel il se tint. Et durant ceste tribulacion grant par- 
tie des gens d’armes dudit conuestable et de messire 
Tannegui , comme dit est , se saulvèrent en la bastille 
Saint-Anthoine, et avecques eulx Jehan Louvet , pré- 
sident de Prouvence, maistre Robert Maçon et moult 
d’autres gens de grant estât et auctorité. Pareillement 
furent prins les cardinaulx de Bar et de Saint Marc et 
de leurs gens, l’arcevesque de Reims et tous leurs che- 
vaulx. Mais par la prière de l’évesque de Paris, pour 
ce qu’ilz avoient conseillé la paix, ilz furent mis au 
délivre, et si leur fu tout rendu. 

Item , le lundi environ huit heures , fut de par le 
Roy, au son de latrofnpète, Taneguy duChastel desmis 
de la prévosté de Paris , et en son lieu y fut constitué 
Le Veau de Bar, bailli d’Auxi. Et à brief comprendre, 
tous les conseillers du Roy, de la chambre de parle- 
ment, des comptes et autres bourgoisde Paris 'de nom, 
tenans la partie du comte d’Armignac, furent pillez, 
prins ou occis cruellement. Et avecques ce fut cryé de 
par le Roy de quarrefour en quarrefour au son de la 
trompète, que sur confiscacion de corps et de biens 
tout homme ou femme qui sçavoient aucuns tenans la 
partie du conte d’ Armaignac mucez ou cachez en au- 

cuns lieux, les nonçast au dessusdit prévost de Paris 
ou à aucuns des capitaines. Pour quoy , assez tost après 
le povre homme en la? maison duquel estoit ledit 
conte d’Armignac le ala noncer audit prévost , lequel 
sans délay y ala et le trouva ainsi qu’il lui avoit dit , 
et là le fîst monter sur son propre cheval derrière lui, 
et le mena au Palais avec les autres qui là estoient 
prisonniers. 

Après les choses dessusdictes, messire Taneguy du 
Chastel, le plus liastivement qu’il peut, envoya par le 
pont de Charenton et Corbueil à Meleun et de là à 
Montargis, Charles, duc de Touraine, daulphin, et 
tantost manda par tous les lieux de son parti gens 
d’armes qu’ilz venisseBt vers lui à la bastille Saint-Au- 
thoine à Paris. Et en cas pareil, le sire de l’Isl^Adam 
et les autres seigneurs mandèrent par tout le parti du 
duc de Bourgongne jusques'en Picardie, gens d’amies 
à venir à Paris sans délay. Lesquelz dedens briefz jours 
ensuivans y vindrent en grant multitude. 

Or est-il vérité que le mercredi ensuivant après 
ladicte prinse de Paris, du matin, le mareschal de 
Rieux, le sire de Barbasan et Taneguy du Chastel , à 
tout seize cens combatans tous gens d’eslite, entrèrent 
dedens Paris parla porte Saint-Antlioine en entencion 
de reconquerre ladicte ville. L’une des parties ala à 
l'ostel du Roy à Saint- Pol par derrière, le cuidans 
trouver pour l’emmener avecques eulx. Mais le jour 
devant on l’avoit mené et tout son estât au Louvre. 
Les autres chevauchoient très fort à estendart desployé 
tous ensemble devant l’ostel de l’Ours, crians haulte- 

ment : Vive le Roy, le Daulpliin, et le connestable 
d’Armaignac ! Auquel cry soudainement s’assemblè- 
rent les Parisiens en grant nombre armez, avec le 
nouvel prévost de Paris le sire de l’Isle-Adam, et tous 
les autres gens d’armes dedens Paris, et vindrenfVi- 
goreusement combatre le* dessusdiz de toutes pars. 
Ouquel lietf y eut aspre et cruelle bataille , mais enfin 
par la grande multitude des Parisiens qui venoient de ' 
toutes pars, il convint que ledit mareschal de Rieux et 
toutes ses gens se retraissent vers la bastille Saint-An- 
tlioine, non point sans perte, car ilz y demourèrent 
mors sur la place de trois « quatre cens de séP meil- 
leurs gens de guerre. Et desdiz Parisiens et de ceulx 
de leur parti y moururent environ quarante hommes. 
Entre lesquelz y mourut ung gentil homme nbmnffc 
Harpin de Goy, qui estoit au seigneur de l’Isle-Adam. 

En après, les dessusdiz mareschal de Rieux, Barba- 
san et messire Taneguy du Chastel, voians leur perte 
de plus eu plus multiplier, mirent certain nombre de 
gens d’armes dedens ladicte bastille, et après s’en alè- 
rent, les 141g à Meaulx en Brye, les autres à Corbneil, 
à Meleun étés autres lieux. à eulx pbéissans. 

Le jeudi ensuivant *, Hèctoret Pbelippe d&Saveuses, 
à tout deux cens combatans, arrivèrent dedens Pari». 
Dont les autres seigneurs furent tous joieux, et les lo- 
gèrent aux Tournelles et autres hostelz devant laF bas- 
tille Saint-Anthoine, où estoient encores les gens du 
conte d’Armaignach, Et le venredi, samedi et dimeu- 
che’et huit jours eüsuivaus, vindrent audit lieu de 

1. 2 juin. 

2. Les 3, k et S juin. • 


JC 


Digitized by Google 


2GG CHRONIQUE [1418] 

Paris la plus grant partie des capitaines de Picardie, à 
tout leurs gens d’armes, c’estassavoir messire Jehan 
de Luxembourg, le sire de Fosseux et ses frères, mes- 
sire Jennet de Poix, le sire de Cohem et moult d’autres, 
espérans que oudit lieu de Paris trouveraient bon gai- 
gnage. Mais la plus grant partie trouvèrent le contraire 
de ce qu’ilz avoient empensé, et convint qu’ilz paias- 
sent leurs despens. 

En oultre les dessusdiz mors du costé dudit connes- 
table furent par le bourrel de Paris sur une cbarète 
menez hors de la ville et enfouiz aux champs, et les 
autres du parti des Parisien^ furent notablement ense- 
velis et mis en terre saincte. Et adonc par toute la ville 
de Paris on portoit communément l’enseigne du duc 
de Bourgongne, c’estassavoir la croix Saint-Andry, la- 
quelle par grant espace avoit esté fort déboutée en la- 
dicte ville. 

Le samedi ensuivant, ceulx de la Bastille voians 
qu’ilz perdoient leur temps de la tenir , firent leur 
traictié au sire de l’Isle-Adam et aux autres seigneurs 
estans en ladicte ville de Paris, par ainsy qu’ilz s’en 
yroient sauf leurs corps et leurs biens ef» rendant la- 
dicte Bastille, et sur ce leur fut bailiié sauf-conduit, et 
se départirent comme dit est. En laquelle Bastille fut 
commis à estre capitaine, de par le Roy et le duc de 
Bourgongne , le seigneur de Chauny , qui tousjours 
léans avoit esté prisonnier depuis sa revenue de l’am- 
baxade par lui faicte à Amiens à la personne dudit duc 
de Bourgongne, dont en autre lieu paravant est faicte 
meucion '. 

1. Vpir plus haut, p. 200 

CHAPITRE CXC. 

. Comment après la prinse de ladicte ville de Paris plusieurs villes et for- 
tresses se rendirent en l’obéissance du duc de Bourgongoe. 

Item, en ces jours furent envoiez, à tout ung man- 
dement du Roy, Hector et Phelippe de Saveuses , le 
seigneur de Crèvecuer et ses gens, vers Compiengne et 
autres villes et fortresses sur les marches. Lesquelz 
venus audit lieu de Compiengne firent traictié avec 
ceulx de la ville, par condicion que tous oeulx tenans 
la partie du conte d’Armaignac s’en yroient saulves 
leurs bagues, et aussi que tous les liabilans de ladicte 
ville voulans. faire serement de teniiÿle parti du Roy 
et du duc de Bourgongne demourroieul paisibles. Et 
après qu’ilz eurent promis ce entretenir, furent mis 
dedens. Et pareillement se rendi la ville et chastel de 
Creil,- aussi Pont-Saincte-Maixence, Moussi-le-l*reux , 
le Pont-à-Clioisy et aucunes autres places, dedens les- 
quelles ils muent gens de leur parti pour les entrete- 
nir. Et aussi se rendi en l'obéissance du Roy et du duc 
de Bourgongne la cité de Noyon, par le moien du 
seigneur de Genlis, et pareillemeut Le Plessier 1 et au- 
cunes autres villes. En laquelle ville de Creil fut com- 
mis ung gentil homme, nommé Le Bugle de Grou- 
clies, pour le garder, et entra en icelle ville à. tout huit 
hommestant seulement. Siestoient dedens la fortresse 
le conte de Ventadour, le seigneur de Chastelmoraut 
et messire Charles de Saint-Sauflieu, à tout certain 
. té . *'■ 

t . Le Plessier de Roye (Ohc). 

nombre de gens d’armes, lesquelz tenoient le parti du 
conte d’Armignac, lesquelz furent par le moien du 
dessnsdit Bugle de firouches et de la communaulté 
d’icelle ville, contrains, par condicion qu’ilz s’en alè- 
rent saut leur corps et leurs biens, et en demoura icel- 
lui Bugle capitaine certain espace de temps. 

En oultre, quant à parler de l’estât et gouvernement 
dudit Perrenet le Clerc et ses complices, qui avoieut 
livré la cité de Paris comme vous avez oy cy-dessus, 
ilz commencèrent à lever et tenir très-grant estât et 
eurent par aucun peu de temps très grande auctorité, 
mais en la fin demourèrent aussi povres et meschans 
que paravant ilz avoient esté. 

Et après , ceulx de la ville de Péronne , qui toàs- 
jours avoient' tepu le parti du Roy et de son filz le 
Daulphin et du conte d’Annigasic, quant ilz oyrent 
les nouvelles de la prinse de Paris et la reddicion 
d’autres bonnéflT villes furent moult esmerveillez et 
eurent grant double, actcndu qu’ilz estaient pfès des 
pays et puissance du duc- de Bourgongne , d’estre 
prins d’assault ou du moins asségez. Si se mirent en- 
semble et conclurent de' enveier devers le conte de 
Charrolois et son c onseâl afin qu’ilz peussent estre re- 
ceuz à enlx rtîfectBe eu l’obéissance du Roy et du duc 
de Bourgongne , ét sur ce ewvoièrent leurs ambaxa- 
deurs devers ledit de Charrolois, jà soit ce que messire 
Thomas de Lierais, bailli de Verinendpis, les exhorta 
fort’a tenir la partie- du .«Daulphin. Lellfuelz ai n bala- 
deurs, c’estassavoir niaùfS^Oudart Taperiel, ung cha- 
noine de Saint -Jtoarsj et aucuns autres, traîctèrent 
tant devers le dessusdit conte de Charrolois et son 
conseil, que la ville se rendi en l’obéissance dudit Roy 

et du duc de Bourgongne. Non obstant que les gou- 
verneurs et habitans d’icelle eussent promis de non 
faire traictié ou préjudice dudit messire Thomas, 
uéantmoins il fut prins et mené à Laon, et là déca- 
pité. Et pareillement furent décapitez Jehan de Bri- 
mencourt, son lieutenant, et Alart de Vertigneul. 


CHAPITRE CXCI. 

Comment le* commune* gen* de Paris se mirent su» en grant multitude 
et occirent tous les prisonniers qui avoient esté prins à la prinse dessus- 
dicte de la ville de Paris. 


Après toutes les besongnes dessusdictes, le xn' jour 
de juing ensuivant', s’assemblèrent les communes 
gens de Paris de petit estât jusques à soixante mille 
ou plus, environ quatre heures après midi, et tous 
armez, doulitans comme ilz disoient que les prison- 
niers ne feussent mis à délivrance, non obstant le 
desenortement du nouvel prévost de Paris et de plu- 
sieurs autres seigneurs, iceulx embastonnez de vielz 
mailletz, haches, coignées, massues et de moult d’au- 
tres basions dissolus, en faisant grant bruit et crians, 
Vive le Roy et le duc de Bourgongne! s’en alèrent à 
toutes les prisons de Paris, comme au Louvre, à Saint- 
Magloire, au Palais, à Saint-Martin des Champs, ou 
grant Chastellet et au petit, au Temple et autres lieux 
où estoient les prisonniers. Si rompirent lesdictes pri- 
sons et occirent et tuèrent Gaultier et Guillaume et 
tous ceulx qu’ilz y trouvèrent jusques au nombre de 


i . C’était un dimanche. 

seize cens personnes ou environ. Desquelz furent les 
principaulx, le conte d’Àrmaignac, connestable de 
France, maistre Henry de Marie, chancelier du Roy, 
les évesques de Coustances, de Baieux, d’Evreux, de 
Senlis, et de Xainctes, le conte de Grant-Pré, Remon- 
net de La Guerre, l’abbé de Saint-Comille de Com- 
piengne, messire Hector de Chartres, messire Hector 
de Marcoignet, Charles Poupart, argentier du Roy, 
lesdiz seigneurs de la chambre de parlement , des re- 
questes, des comptes, du trésor, et généralement tous 
ceulx qui estoient èsdictes prisons, desquelz aucuns y 
estoient pour débas ou pour debtes, mesmement au- 
cuns tenans la partie de Bourgongne. Et en celle fu- 
reur furent occises plusieurs femmes par la ville, et 
où elles furent mises à mort furent laissées. Et dura 
celle cruelle occision au lendemain dix heures devant 
midi. Et pour tant que les prisonniers du grant Chas- 
tellet estoient garais d’armeures et de traict, ilz se dé- 
fendirent moult fort et navrèrent et occirent plusieurs 
merdailles de celle commune. Mais, lendemain par 
feu, fumée et autre assault, furent prins, et en firent, 
les dessusdiz, plusieurs saillir du hault des tours aval, 
et lesdiz Parisiens les recevoient sur leurs piques et sur 
les pointes de leurs bastons ferrez et puis les murdris- 
soient paillardement et inhumainement. A celle cruelle 
occision estoient présens, le nouvel prévost de Paris *, 
messire Jehan de Luxembourg, messire Jaques de Ha- 
recourt, le seigneur de Fosseux, le seigneur de l’Isle- 
Adam, le vidame d’Amiens, le seigneur de Chevreuse, 
le seigneur de Chastillon, le seigneur de Cohem, mes- 

I . Le Veau de Bar. Voy. plus haut, p. 263. 

sire Emond de Bomber, le seigneur d’Auxi et plu- 
sieurs autres jusques au nombre de mil combatans ou 
au dessus, tous armez sur leurs chevaulx, pour défen- 
dre lesdiz occiseurs se besoing estoit. Toutesfoiz moult 
estoient esmerveillez de veoir faire celle desrision , 
mais rien n’en osoient dire fors : « Me^ enfans vous 
faictes bien. » Et les corps du connestable, du chan- 
celier, et de Remonnet de I jx Guerre furent tous des- 
nuez et mis et liez ensemble d’une corde par trois 
jours, et là les traynoient de place à autres les mau- 
vais enfans de Paris. Et avoit ledit connestable de tra- 
vers son corps en manière de bende ostée de sa pel 
environ deux dois de large par grande desrision. Et 
furent en cest estât miz sur une cloye à ung cheval 
dehors Paris, et enterrez en une fosse nommée la Lou- 
vière avecques les autres. 

En après, combien que les seigneurs dessusdiz se 
meissent en peine de rapaiser le commun de Paris, en 
leur remonstrant qu’ilz laissassent punir les malfai- 
teurs par la justice du Roy, néantmoins ne vouldrent 
cesser, ains aloient par grandes tourbes ès maisons de 
ceulx qui avoient tenu le parti du conte d’Armaignac 
ou de ceulx que eulx-mesmes héoient, lesquelz ilz 
occioient sans mercy, et emportoient le leur. Et qui 
alors héoit ung homme, de quelque estât qu’il feust, 
bourguignon ou autre, il ne faloit que dire : « Vêla 
ung armignach ! » tantost il estoit mis à mort sans en 
faire aucune informacion *. 

\. Walsingham dit qu’on massacra cinq mille femmes. Ncc 
satin ri potuit effrenata furia tanta cœde t> iront ni, quin et in f démi- 
nas grassaretur . Ncmpc feruntur jugulata quinque milita fœmina - 
rum . (Wals. Brev, hist . , |>. 448.) 

CHAPITRE CXCII. 


Comment le duc Jehan de Bourgongne ramena la Royne i Paria. Et 
autres matières. 

Item, durant le temps et les besongnes desgusdictes, 
les nouvelles de la prinse de Paris et aussi de la red- 
dicion des autres villes et fortrcsses furent portées au 
duc de Bourgongne, qui estoit en sa ville de Dijon, 
lequel, de ce très joieux, hastivement, à tout ce qu’il 
pot finer de gens, ala à Troies devers la Royne, ouquel 
lieu de Troies il fut moult joieusement reoeu, et tan- 
tosl fist préparer l’estât de ladicte Royne pour l’ame- 
ner à Paris, et manda de toutes pars gens pour l’acom- 
paiguer. Et aussi, inessire Jehan de Luxembourg, le 
seigneur de Fosseux et plusieurs autres capitaines de 
Picardie, à tout mil combatans ou environ, alèrent au- 
devant de lui jusques à Troyes. Auquel lieu de Troies 
vindrent nouvelles audit duc de la mort du conte 
d’Armaignac et des autres prisonniers , mors à Paris. 
Dont grandement fut courroucié. Car par le moien 
d’iceulx et par leur délivrance avoit empensé de ravoir 
le Daulpliin, et toutes les places que tenoient le conte 
d’Armaignac et ses gens. Toutesfoiz, le second jour du 
moys de juillet, se partirent la Royne et le duc de 
Bourgongne de Troies pour aler à Paris, en moult 
grande ordonnance, et faisoient messire Jehan de 
Luxembourg et les Piquars, l’avangarde. Et ledit duc, 
à tout sa bataille, conduisoit la Rovne, et alèrent le 
chemin de Nogent-sur-Seine et de Prouvins. Finable- 
ment, le xim* jour dudit moys de juillet, ilz entrèrent 

dedens Paris en grande multitude, tous armez, à es- 
tandart desployé et par belle ordonnance. Et estoient 
alez au devant de la Royne et dudit duc, bien six cens 
bourgois, tous vestus de robes perses , aians la croix 
Saint-Andry dessus, au lieu de la bende qu’ilz avoient 
porté par long temps. Et baillèrent audit duc de Bour- 
gongne et au jeune conte de Saint-Pol, son nepveu, 
deux robes de bleu veloux, lesquelles ilz vestirent, et 
entrèrent par la porte Saint-Anthoine. A l’entrée des- 
quelz fut menée en Paris moult grant joye pour la 
venue d’iceulx, et crioit-on Noël 1 à haulte voix par 
tous les carrefours , et des baultes fenestres en plu- 
sieurs lieux on gectoit sur le chariot de la Royne et 
sur les seigneurs fleurs en grant habondance. Et ainsi 
que ledit duc de Bourgongne mena la Royne jusques 
à l’ostel de Saint-Pol où estoit le Roy, qui à elle et au 
duc de Bourgongne fist joieuse récepcion. Et plusieurs 
jours ensuivans furent tenus plusieurs consaulx , tant 
par icellui duc comme par autres seigneurs, sur le 
régime du royaume. Après la fin desquelz consaulx 
furent constituez en la faveur du duc de Bourgongne, 
par le Roy, plusieurs nouveaulx officiers, c’estassavoir 
les seigneurs de l’Isle- Adam et de Chastellus, fais tous 
deux mareschaux de France; messire Robinet de 
Mailly fu fait grant panetier, et messire Charles de 
Lens fut commis admirai de France, jà soit ce que par 
avant en eust eu le don du Roy, messire Jennet de 
Poix, et se nomma admirai certain espace de temps. 
Maistre Eustace de Laitre fut fait chancelier de France, 
et maistre Phelippe de Morviller, premier président en 
parlement. Et le duc de Bourgongne fut capitaine de 
Paris, et y commist son lieutenant ledit messire Char- 
ni 43 

les de Lens. Et ainsi, comme dit est, eut oudit lieu de 
Paris plusieurs besongnes remuées, tant des officiers 
de France comme d’autres choses. Desquelles le Roy 
estoit content, et accordoit toutes requestes à lui faictes 
par ceulx dont il estoit administré. 

Esquelz jours, par le commandement de messire 
Jehan de Luxembourg, comme il fut commune renom- 
mée, fut mis à mort à La Chapelle, entre Paris et Saint- 
Denis, ung nommé Jehan Bernard, capitaine dudit 
Saint-Denis, lequel avoit esté ung des meneurs des 
compaignes avec Gastelinas, Jehan Gingin, Jehan du 
Clau, et estoit boucher. Pour la mort duquel les Pa- 
risiens furent très mal contens, et pour trouver et pu- 
nir ceulx qui l’avoient mis à mort se partirent hors 
de leur ville en grant nombre. Mais ilz ne furent point 
trouve?, car liastivement s’estoient mis à saulveté. Si 
en firent grant plainte au duc de Bourgongne , lequel 
demanda audit de Luxembourg s’il avoit fait faire 
ceste œuvre, et il respondi que non. Toutesfoiz cel- 
lui demoura mort. Comme je fus informé, les princi- 
paulx facteurs de ceste besongne furent Lyonnet de 
Vendosme, le bastard de Roubaix et autres leurs 
complices, jusques au nombre de douze compai- 
gnons. 

CHAPITRE GXCIII. 

Comment le concile de Constance fut transmué par le pape Martin. Et 
de la prinse du Pont-de-l’Àrche faicte par le roy Henry d’Angleterre j 
et autres matières. 

v. 

En ce temps, par l’aprobacion du saint concile de 
Constance, pape Martin 1 ordonna ledit concile géné- 
ral à estre convoqué le cinquiesme an ensuivant, l’an 
mil quatre cens vingt-trois, ou moys d’avril, en cité 
et lieu habile, lequel lieu sera déclairé par lui ou par 
son successeur ung an devant. Et ainsi ledit pape se 
parti de Constance, lequel fut mené hors de la maison 
de l’évesque, le xi' jour de juing, par Sigismont roy 
d’Alemaigne et de Hongrie , estant à pie et tenant le 
frain de sa mule, et ainsi le conduisi hors de la ville 
aux champs, et là le fist le pape monter à cheval, et 
ala tenir sa court à Genèves, où il fut environ trois 
moys. 

En ces propres jours, Henry roi d’Angleterre vint 
à Louviers en Normendie, qui s’estoit mise en son 
obéissance, et de là ala loger à l’abbaye de Bonport, 
de l’ordre de Cisteaulx, assez près du Pont-de-1’ Arche. 
De laquelle ville et chastel dudit Pont estoit capitaine 
de par le roy de France messire Jehan de Graville, 
auquel fut envoié de par le roy Henry le seigneur de 
Cornouaille, pour lui signifier qu’il rendist ladicte ville 
et fortresse en l’obéissance dudit roy d’Angleterre. 
Auquel Cornouaille fut respondu , que ce ne feroit-il 

1. Martin V. 

pas. Et adonc ledit de Cornouaille lui dist : « Gra- 
ville, je vous afferme sur ma foy que demain malgré 
vous et voz aidans passeray l’eaue de Seine, et se je 
passe, vous me donnerez le meilleur coursier que vous 
avez, et se je ne le passe, je vous donneray mon cha- 
pel d’acier, lequel je vous feray valoir cinq cens no- 
bles d’or. » Après lesquelles paroles promises se par- 
tirent assez contens l’un de l’autre. Et lors messire 
Jeban de Graville manda gens hastivement de toutes 
pars pour garder lesdiz passages. Avecques lequel as- 
sembla messire Jaques de Harecourt, qui pour ce 
temps se tenoit à Estrepaigni 1 et moult d’autres sei- 
gneurs et gentilz hommes, jusques au nombre de huit 
cens combatans et bien douze mille hommes du com- 
mun du pays. Toutefoiz lendemain, comme ledit de 
Cornouaille avoit promis, vint pour passer Seine, à 
tout huit petites nacelles, dedeus lesquelles il se mist 
en l’eaue, acompaigné de son filz, aagé de quinze ans, 
de soixante combatans et un seul cheval chargié de 
petis canons et autres habillemens de guerre, et se fist 
nager en une petite ysle qui estoit ou milieu de l’eaue, 
de laquelle ilz povoient pleinement traire sur les Fran- 
çois dessusdiz, qui gardoient le passage. Lesquelz Fran- 
çois eslans ou nombre dessusdit, sans faire aucune dé- 
fense, se départirent en grant desroy, chascun alant 
où il povoit le mieulx sans tenir ordonnance. Et ledit 
messire Jeban de Graville s’eu retourna au Pont-de- 
l’Arche, messire Jaques de Harecourt à Estrapaigny et 
les communes se férirent ès bois. Et adonc ledit de 
Cornouaille et ses gens, ce voians de l’isle où ilz es- 

I. Etrepagny (Eure). 

toient, passèrent oultre par les basteaulx dessusdiz et 
descendirent à terre. Si fist incontinent son filz che- 
valier, et tost après passèrent par iceulx basteaulx et 
autres qui furent amenez , environ mille combatans , 
desquelz une partie, avec le sire de Cornouaille, alèrent 
escarmoucher devant le Pont-de-l’Arche, et les autres 
coururent le pays. Lequel de Cornouaille en parlant 
à messire Jehan de Graville lui dist, qu’il s’estoit mal 
acquiclé et aussi les autres François, de les avoir ainsi 
laissez passer a si peu de gens actendu la grande mul- 
titude qu’ilz estoient; disoit oultre etaffermoit que, s’il 
eust esté en son lieu, à tout soixante Anglois , il eust 
bien gardé ledit passage contre toute la puissance des 
roys de France et d’Angleterre. En après, les .Anglois 
dessusdiz assemblez se logèrent en l’abbaye de Morte- 
mer en la forest de Lihons. Pour lequel passage ainsi 
gaigné, tout le pays de Caux et autres marches à l’en- 
viron furent en grant eflroy, et non point sans cause. 
Et lendemain, le roy d’Angleterre fist passer l’eaue de 
Seine à son frère le duc de Clarence, à tout quatre 
mille combatans, et fist asséger les deux costez de 
l’eaue (sic) la ville et le chastel du Pont-de-1’ Arche, et 
après fist faire ung pont par dessus Seine au costé de- 
vers Rouen, pour passer à leur aise quant bon leur 
sembleroit, lequel fut nommé le Pont Saint-George. 
Et se tint ledit siège environ trois sepmaines, au bout 
desquelles ledit messire Jehan de Graville dessus- 
nommé rendi la ville et le chastel du Pont-de-1’ Arche 
au roy d’Angleterre, moiennant et par telle condicion 
que lui et ses gens se partiroient saulvement avecques 
tous leurs biens. Et par ainsi le roy d’Angleterre eut 
l’auctorité de passer ladicte rivière de Seine à tout son 

plaisir, et y mist très grant garnison de ses gens. Pour 
la doubte desquelz la plus grant partie des laboureurs 
du pays se rendirent fugitifz avec leurs biens. 

CHAPITRE CXCIY. 

► 

Comment le duc de Thouraine Daulphin fiat guerre au duc de Bour- 

gougiie, et comment la ville de Compiengne fut prinse par aes gens. 

Or est vérité qu’en ce temps messire Taneguy du 
Cbastel, le viconte de Narbonne , Jehan Louvet, pré- 
sident de Prouvence, maistre Robert Maçon et aucuns 
autres gouverneurs du duc de Touraine Daulphin de 
Vienne ' , qui s’estoient partis de Paris comme vous 
avez oy, commencèrent ledit Daulphin de plus en 
plus à enhorter de faire guerre au duc de Bourgongne 
et à ses favorables. Jà soit ce que plusieurs foiz ledit 
Daulphin eust esté sommé et requis de par le Roy son 
père, la Royne et le duc de Bourgongne de retourner 
devers eulx, en offrant de lui faire honneur et toute 
obéissance, néantmoins n’y volt aucunement enten- 
dre, mais commença de toutes pars à faire guerre; et 
se nommoit Régent de France et du royaume. 

Esquelz jours, huit hommes tenans son party vin- 
drent armez couvertement à la porte de Compiengne 
au lez vers Pierrefons, avecq ung charton menant bois 
dedens la ville. Et quant ilz vindrent sur le pont, ilz 
tuèrent l’un des chevaulx de ladicte charète, pour 
quoy on ne peut lever le pont, et tantost occirent au- 
cuns des gardes de la porte, et prestement, à certaine 

i . Charles, plus tard Charles VII. 

enseigne qu’ilz avoient donnée, vint le seigneur de 
Bosqueaulx, à tout cinq cens combatans, qui estoient 
embuschez en la forest. Lesquelz, tantost sans trouver 
quelcpiB défense, entrèrent dedens la ville, crians à 
haulte voix : Vive le Roy et le Daulphin ! Et de prime 
venue ôccirent ung homme nommé Bovery , lequel y 
avoit laissé messire Hector de Saveuse pour garder 
son hostel, et avec icellui furent occis aucuns autres. 
Et comme le seigneur de Crevecuer oyst cest efffroy, 
qui gouverneur estoit de la ville de par ledit Hector, 
se retrahy dedens la tour de Saint-Cofinlle , et avec- 
ques lui le seigneur de Chierne, Robinet Ogier et au- 
cuns autres. Mais ce rien ne leur valut. Car tantost les 
convint rendre. Et après, les dessusdiz Daulphinois 
fouaillerent toute la ville 1 , prindrent et ravirent tous 
ceulx qui tenbiept le parti du duc de Bourgongne 
avecques leurs biens, et mesmement, les habitans de 
ladicte ville, qui aux dessusdiz Bourguignons avoient 
esté favorables, furent prins et leurs maisons pillées. 
Ainsi et par ceste manière recouvra le seigneur de 
Bosqueaulx et ses aidans la ville de Compiengne , ou 
nom du duc de Touraine, Daulphin de Viennois. 
Pour lequel fait il commença à mener très -forte 
guerre ès pays à l’environ , et envoya lesdiz seigneurs 
de Crevecuer et de Chierne prisonniers ou chaslel de 
Pierrefons. Duquel chastel ilz cuidèrent eschaper par 
le moien du frère dudit seigneur de Chierne, qui ser- 
voit et avoit long temps servi le seigneur de Bos- 
queaulx. Mais leur fait fut aperçeu, pour quoy ledit 

1. « Et après les dessusdiz Daulphinoys sans délay fustèrent 
toute la ville. » (Suppl, fr. 93, fol. 280.) 



280 CHRONIQUE [1418] 

seigneur de Bosqueaulx fist coper la teste au frère du- 
dit Chiernes. Et depuis par certaine finance furent les 
deux seigneurs mis au délivre. Et adonc fut mise 
grosse garnison dedens icelle ville de Compiengne, et 
y vint le seigneur de Gamaches. Et par ainsi, ceulx 
qui tenoient le parti du Roy et du duc de Bourgongne, 
furent moult traveillez par ceulx qui estoient en icelle 
ville de Compiengne. 

Item, ce temps durant, le duc Jehan de Brabant 
espousa Jaqueline de Bavière sa cousine germaine, 
contesse de May unau, de Holande, de Zélande et 
d’Ostrevant, et avecques ce estoit sa marraine '. Lequel 
mariage fut traictié par Marguerite de Bourgongne, 
sa mère, avecques les trois estas des pays, en bonne 
entencion, sur espérance que les pays dudit duc et 
d’elle qui joignoient l’un à l’autre, eussent plus grande 
amitié et cordiale amour ensemble. Toutesfoiz, jà soit 
ce que elle se y consentist, néantmoins n’en estoit pas 
bien contente. Car elle sçavoit icellui duc estre de pe- 
tite et fèble complexion , et avecques ce de petit gou- 
vernement pour gouverner et régir ses pays et sa per- 
sonne, qui estoit belle et bien fourmée de noble et 
hault entendement en plusieurs manières. Après le- 
quel mariage paracompli, la guerre cjui estoit entre 
ladicte Jaqueline et son oncle le duc Jehan de Bavière, 
fut appaisée par certains moiens faiz entre eulx. Et 
depuis que ledit duc de Brabant et sa femme ladicte 
duchesse, estant à Mous en Haynault, ung certain jour 
ainsi que le duc estoit alé cliacer et esbatre hors de la 


1. Ce mariage se lit à la Haye, au printemps. La disjtense né- 
cessaire émana du concile de Constance. 

ville, vindrent en l’ostel de Natre, où il résidoit, mes- 
sire Evrard, bastard de Haynnau, frère à la duchesse, 
et aucuns autres, de. fait appensé, qui occirent le prin- 
cipal gouverneur dudit duc, nommé Guillaume de La 
Mote, lequel estoit couché tout malade sur ung lict ; 
et estoit présent Guillaume de Sars, lors bailli de Hen- 
nau, auquel ceulx défendirent de fait qu’il ne se bou- 
gast. Et après, sans avoir aucun empescliement , se 
partirent de la ville de Mons. Pour la mort duquel , 
• icellui duc, quant il vint à sa congnoissance, fut moult 
troublé, car il l’amoit par-dessus tous ses autres serv i- 
teurs. Mais enfin par la duchesse sa femme fut aucune- 
ment rapaisié. Laquelle, comme il fut commune re- 
nommée, fut assez consentant du cas dessusdit. 


CHAPITRE CXCV. 

Comment plusieurs capitaines furent envoiez de par le Koy et le duc de 
Bourgongne eu la ville de Rouen. Et du règue que eut un brigant 
nommé Tabary. 


En ce temps furent envoiées de par le roy de France 
et le duc de Bourgongne plusieurs capitaines en la cité 
de Rouen, pour aider les habitans d’icelle et défendre 
leur ville contre le roy d’Angleterre et sa puissance, 
duquel ilz actendoient chascun jour estre asségez, 
c’estassavoir le seigneur de Pastnes, le seigneur de 
Neùfchastel et de Montagu, messire Anthojne de Tou- 
longon, messire Andry des Roches, Henry de Chau- 
four, le bastard deïhien, le Grant Jaques, natif de 
Lombardie, Gérard, bastard de Brimeul , et plusieurs 
autres hommes prudens et renommez en armes. Avec 

ce y estoient paravant messire Guy le Boutiller, natif 
du pays , capitaine général de tous ceulx de la ville , 
etLagen, bastard d’Arly. Lesquelz capitaines, tous en- 
semble, povoient avoir quatre mille combatans ou au- 
dessus, tous gens de bonne estoffe. Et si estoient les 
citoiens seize mille hommes bien armez et habillez 
selon leur estât, prestz et désirans de eulx défendre 
contre tous ceulx qui mal leur vouldroient faire. Les- 
quelz, avecques les gens d’armes dessusdiz, d’un com- 
mun accord commencèrent très fort à préparer les 
portes, bolevers, murailles, tours et les fossez de la- 
dicte ville, tant dedens comme dehors , en entencion 
de résister contre leurs adversaires. Et avecques ce 
firent plusieurs ordonnances, en baillant à chascun 
desdiz capitaines leur garde pour icelle fortresse, et 
pareillement en firent ausdiz citoiens par connesta- 
blies. Et si fut crié au son de la trompète par plusieurs 
lieux en icelle ville, que toutes personnes, de quelque 
estât qu’ilz feussent, qui avoient voulenté de y demou- 
rer, feussent pourveuz de vivres pour dix moys, et 
ceulx qui n’avoient puissance de ce faire, se partis- 
sent et alassent où bon leur sembleroit. Après lequel 
cry se départirent certain nombre de povres gens , et 
aussi plusieurs dames, damoiselles et bourgoises, avec- 
ques aucunes gens d’église, et autres hommes anciens 
et non aidables. Et alors ceulx de ladicte garnison 
aloient souvent contre lesdiz Anglois, qui estoient as- 
sez près de eulx , et advenoit souvent qu’ilz en oc- 
cioient et prenoient plusieurs prisonniers, et par le 
contraire perdoient aussi aucunes foiz de leurs gens. 

Item, en ce temps régnoit sur les marches de Pon- 
toise, l’Isle-Adam, Gisors, et aussi sur les marches de 

Normendie, ung capitaine de brigans nommé Tabari, 
qui tenoit la partie de Bourgongne, et estoit de petite 
estature et boiteux. Lequel avoit souvent quarante ou 
cinquante paysans, une foiz plus une autre foiz moins, 
armez et babillez de vielz haubergons, jacques vielles, 
hacbes et demi-lances où il avoit massues au bout, et 
autres habülemens de povre estât, à tous lesquelz s’en 
aloient les ungs sur meschans chevaulx ou jumens, et 
les autres à pié, embusclier ès bois vers où se tenoient 
les Anglois, et quant ilz en povoient aucuns prendre, 
ledit Tabari leur copoit les gorges, et pareillement fai— 
soit à ceulx tenans la partie du Daulphin. Et ainsi en 
fist à plusieurs, dont grandement estoit hây desdictes 
parties". 


CHAPITRE CXCVI. 

Comment le roy Henry d’Angleterre asséga puissamment tout autour de 
la 'ville de Rouen. — Et des armes que fist Lagcn d’Arli contre ung 
chevalier anglois. 

Item, en ces mesmes jours, le roy Henry d’Angle- 
terre, avec toute sa puissance de gens de guerre et 
grant multitude d’engins et d’artillerie, asséga la très 
puissant et noble cité de Rouen, ou moys de juing, 
avant que iceulx asségez peussent estre pourvez de 
nouveaulx grains. Et vint son avant-garde à mie nuit 
devant ladicte ville, afin que ceulx de dedens ne feis- 
sent envaye sur eulx. Et se loga ledit roy en la maison 
des Chartreux, et le duc de Cloceslre fut logié à la 
porte Saint-Ylaire, le duc de Clarence à la porte de 
Caulx, le conte de Varvich à la porte de Mortainville, 
le duc d’Excestre et le conte Durset à la porte de Beau- 

vais, et devant la porte du chastel le conte maresclial 
et le seigneur de Cornouaille, et à la porte delà vers 
Normendie, furent mis les contes de Hontiton et de 
Kent, et le seigneur de Neufville, filz du conte de Nort- 
hombellande, et devant Saincte-Katherine sur le Mont 
furent mis aucuns barons d’Angleterre. Toutesfoiz, 
devant que lesdiz asségans peussent estre fortifiez en 
leurs logis, furent par plusieurs foizenvaysdesdiz assé- 
gez et y eut de grosses escarmouches tant d’un costé 
comme d’autre. Mais lesdiz Anglois au plus tost qu’ilz 
porent firent grans fossez entre la ville et leur logis, 
sur lesquelz fossez firent fortes bayes d’espines, par 
quov lesdiz asségans ne povoient estre souspris ne tra- 
veillez , sinon par canons et par traict. Et après en 
l’eaue de Seine, à ung costé et à l’autre, au gect d’un 
canon ou environ près de la ville , firent tendre trois 
chaynes de fer, et en y avoit une pié et demi dedens 
l’eaue, la seconde en l’équalité de l’eaue, et la tierce 
estoit deux piez dessus l’eaue. Et ce firent afin que par 
bateaulx lesdiz asségez ne peussent avoir secours, et 
aussi qu’ilz ne peussent vuidier par le cours de l'eaue. 
Et avec ce lesdiz Anglois firent en plusieurs et divers 
lieux moult de fossez parfons en terre, pour aler de 
logis à autre sans povoir estre actains de traict de ca- 
nons et autres habillemens de guerre desdiz asségez. 
Ceulx qui estoient dedens Saincte-Katberine, au bout 
d’un mois rendirent le fort au roy d’Angleterre, par 
faulte de vivres, et s’en alèrent tant seulement saulves 
leurs vies, sans emporter nulz de leurs biens. 

Et avoit ledit roy d’Angleterre en sa compaignie 
bien buit mille Yrlandois, dont la plus grant partie 
aloient de pié, ung pié chaussé et l’autre nu, sans 

braies et povrement habillez, aians chascun une tar- 
gète et petites javelines avec gros couteaulx d’estrange 
façon, et les chevaulcheurs chevauchoient très habi- 
lement sur bons petis chevaulx de montaigne , et 
estoient sur penneaulx assez de pareille façon que por- 
tent les bladiers du pays de France. Toutesfois c’ es- 
toient gens de petite défense au regard des autres An- 
glois, et avec ce n’avoient point habillement dont ilz 
peussent gaires grever les François, quant d’iceulx es- 
toient rencontrez. Lesquelz Yllandois, durant ledit 
siège, couroient souvent le pays de Normandie avec- 
ques les autres Anglois et faisoient maulx infinis et 
inestimables, ramenans à leur ost grans proyes. Et 
mesmement lesdiz Yrlandois de pié prenoient petis 
enfans en leurs berceaulx et autres bagues, à tous les- 
quelz montoient sur vaches , portans lesdiz petis en- 
fans et bagues devant eulx sur lesdictes vaches, et 
furent par plusieurs foiz trouvez des François en cel 
estai. Pour lesquelles courses, tant desdiz Anglois, Yr- 
landois, Bourguignons et Daulphinois, le pays de Nor- 
mendie fu moult oppressé et le povre peuple destruict. 

En oultre le roy d’Angleterre, estant en son siège 
devant Rouen, fist devant les portes et murailles de 
ladicte ville drécer plusieurs grosses bombardes et 
autres engins, pour icelle confondre et abatre. Et pa- 
reillement les asségez, par toutes les voies et mauières 
qu’ilz povoient adviser, grevoient leurs ennemis, c’est- 
assavoir de bombardes, canons, engins volans, arba- 
lestes et autres instrumens de guerre, faisans aussi 
plusieurs saillies, lesquelles seroient trop longues à 
racompter chascune à par elle. Mais pour vray, iceulx 
asségez se y gouvemoient très vaillamment. 

Durant lequel siège, Lagen, bastard d’Arly, qui 
estoit l’un des capitaines de tous ceulx de dedens en 
qui ceulx de la communaulté de Rouen avoient la plus 
grant fiance, et avoit la charge et garde de la porte 
de Caulx, à laquelle vint ung certain jour ung cheva- 
lier anglois nommé messire Jehan Le Blanc, capitaine 
de Harfleur, soubz le conte Dourset , qui requit audit 
Lagen à rompre deux lances contre lui, lequel lui ac- 
corda. Et prestement, après qu’il fut armé, sailli de- 
hors, à tous trente compagnons de pied, et là devant 
la barrière coururent de grant voulenté l’un contre 
l’autre. Mais ainsi advint que du premier cop ledit 
chevalier anglois fu transpercié parmy le corps tout 
oultre et rué jus de son cheval, et avec ce fut par le 
cheval traîné dedens la ville, où il mourut tantost. Et 
eut icellui Lagen quatre cens nobles pour rendre le 
corps. Et avecques ce fut généralment de tous ceulx 
de la ville moult lionnouré et exaulcié, pour la vail- 
lance qui lui estoit advenue. 


CHAPITRE CXCVII. 


Comment la sentence autre foiz donnée contre maistre Jehan Petit fut 
révoquée. — La prinse de Laigny sur Marne, et autres matières. 

En ces jours fut à Paris fait une procession générale 
de toutes les églises de ladicte ville et fut la messe 
chantée en la grande église de Nostre-Dame. Et ce 
pendant qu’on chantoit ladicte messe en ladicte église, 
fut fait ung sermon solennel par ung frère mineur, 

docteur en théologie 1 . Et là estoient les conseillers 
du roy de France, comme le chancelier et autres, le 
recteur et notables clercs de l’Université, et plusieurs 
grans seigneurs, prévosts et notables bourgois de Pa- 
ris. Et si estoient, les vicaires et autres officiers de 
l’évesque de Paris, lesquelz ayans sur ce puissance et 
commission générale et espéciale dudit évesque , rap- 
pellèrent, ou nom dudit évesque lors malade à Saint- 
Mor des Fossez, la sentence que icellui évesque et ses 
complices avoient donnée en temps passé contre l’on- 
neur dudit duc de Bourgongne et la proposicion faicte 
par ycellui duc par feu maistre Jehan Petit, ainsi que 
cy-devant est escript, advoée, en réparant quant à ce 
l’onneur et loyaulté dudit duc comme vray champion 
de la couronne de France. Et oudit sermon, le com- 
para à l’estache soutenant la vigne, et monstrant quant 
à ce les lectres dudit évesque et le povoir à eulx sur 
ce donné, en excusant icellui obstant sadicte maladie. 
Et tant firent et dirent, présent le peuple ilec assemblé 
et les seigneurs dessusdiz, que le duc de Bourgongne 
eu fut content. Si fut ladicte révocacion faicte ou mi- 
lieu dudit sermon. 

Esquelz jours vindrent nouvelles audit duc de Bour- 
gongne que les Daulphinois, qui se tenoient à Meaulx 
en Brie, avoient prins la ville de Laigny sur Marne, 
par faulte de guet. Ce qui estait vérité. Et y firent 
moult de maulx. Mais aucuns de la garnison se saul- 
vèrent en une forte tour, et tantost envoièrent deman- 

1 . On vent dans Félibien que la procession eut lien le 3 novem- 
bre, et que le prédicateur fut un cordelier, nommé Fr. Pierre aux 
Bœufs. (Hist. de Paris, t. H, p. 794.) 

der secours au duc de Bourgongne. Lequel hastive- 
ment y envoya le seigneur de l’Isle-Adam , lequel par 
le moien de ceulx de ladicte tour rentra assez tost de- 
dens ladicte ville, et mist à l’espée la plus grant partie 
des Daulphinois, et après qu’il y eut mise forte garni- 
son s’en retourna à Paris. 

Et lendemain, ledit duc de Bourgongne se parti de 
Paris à grant puissance de gens d’armes, pour aler au 
pont de Charenton au devant du duc de Bretaigne, qui 
venoit devers lui pour traicter de la paix du Daulphin 
et dudit duc. Sur quoy ilz ne peurent riens concorder, 
et pour tant ledit duc de Bourgongne s’en retourna à 
Paris et le duc de Bretaigne en son pays. Et la cause 
pour quoy ilz se assemblèrent au pont de Charenton, 
fut pour ce qu’on se mouroit d’épidémie très merveil- 
leùscment dedens la ville de Paris. Car, comme il fut 
trouvé par les curés des parroisses, il y mourut celle 
année oultre le nombre de quatre vingts mille per- 
sonnes. Entre lesquelz furent mors de ceste pestilence, 
des gens du duc de Bourgongne, le prince d’Orenge, 
le seigneur de Fosseux, Jennet de Poix, le seigneur 
d’Auxy et moult d’autres gentilz hommes. Et tantost 
après revindrent les cardinaulx d'Ursie ' et de Saint- 
Marc, à Saint-Mor des Fossez, pour traicter la paix 
entre les seigneurs de Fuance. Ausquelz furent envoiez 
plusieurs notables ainbaxadeurs de par le Roy, la 
Royne, et le duc de Bourgongne. lesquelz enfin firent 
un traiclié avec les gens du Daulphin qui y estoient, 
par le moien desdiz cardinaulx , lequel sembloit estre 
bon et proufïitable pour toutes les parties. Mais quant 

1 . Le cardinal des Ursins. 

il fut apporté devers le Daulphin et ceulx de son con- 
seil, ilz n’en furent point contens, et par ainsi se con- 
tinua la guerre entre iceulx plus diverse qu’elle ne fut 
paravant. 


CHAPITRE CXCVIII. 


Comment les Parisiens occirent de rechef les prisonniers. Le siège de 
Montlehery, et la prinse de Soissons. 


Item , durans les tribulacions dessusdictes , se ras- 
semblèrent les communes gens de Paris en très grant 
nombre comme ilz avoient fait autre foiz, et soudaine- 
ment alèrent à toutes les prisons de Paris, lesquelles 
ilz rompirent de force et occirent bien trois cens pri- 
sonniers, dont les aucuns y avoient esté mis depuis la 
grande tuerie Entre lesquelz y furent mors messirc 
Jaques de Monmor et messire Loys de Corail, cham- 
bellans du Roy, avec moult de notables gentilz hommes 
et gens d’église. En laquelle fureur très exécrable, les 
dessusdiz alèrent en la basse-court de la bastille Saint- 
Anthoine et demandèrent qu’on leur délivrast huit 
prisonniers qui estoient léans, ou se non, ilz assaul- 
droient la place. Et de fait commencèrent à desma- 
çonner la porte. Pour quoy le duc de Bourgongne , 
qui estoit logié assez près de ladicte bastille, très cour- 
roucié ou cuer de veoir faire telle desrision, pour pis 
eschever, commanda que les huit prisonniers dessusdiz 
leur feussent livrez, par ainsi que aucuns de leurs ca- 
pitaines promirent de les mener ès prisons de Chastel- 

t. Cette seconde émeute contre les Armagnacs est du dimanche 
ÎI août. (Voy. le Journal (T un bourgeois de Paris , p. 45.) 
m 19 

let et les lairroient punir selon leurs démérites par la 
justice du Koy. A tout lesquelz, quant ilz leur lurent 
livrez, pour entretenir une ; partie de leur promesse 
s’en alèrent jusques assez près du dessusdit Chastcllet, 
et là très cruelement les occirent. Après , par grandes 
compaignies s’en alèrent de rue en rue parmy Paris, 
en plusieurs maisons de ceulx qui avoient tenu le 
parti du conte d’Armaignac, lesquelz ilz pillèrent et 
occirent très inhumainement. Et comme autrefoiz ilz 
avoient fait, se ilz encontroient aucun homme ou 
femme qu’il/, héoient, quelque parti qu’ilz tenissent , 
tantost estoient mis à mort. Desquelles communes 
estait ung des principaulx capitaines Capeluche, bour- 
reau de Paris. Pour lesquelles desrisions, le duc de 
Bourgongnc manda plusieurs notables bourgois de 
Paris ausquelz il remonstra le grant desroy que fai- 
soient icelles communes. Dont lesdiz bourgois se 
excusèrent très humblement, disans cjue de ce estoient 
très dolens, et que ceulx qui faisoient lesdictes es- 
meutes estoient gens de petit estât contendans à piller 
les riches et notables bourgois de la ville, requérans 
audit duc qu’il y voulsist pour venir, et ilz seroient en 
son aide. Et lors à icelles communes fu dit et défendu 
de par le Roy, par la propre bouche du duc de Bour- 
gongne, que sur peine de perdre la vie, doreseuavant 
se déportassent de plus piller et occire, et qu’ilz se 
préparassent pour aller mectre siège devant Montle- 
hery et Marcoussiz, où estoient les ennemis du Roy. 
Lesquelles communes respondirent que ce ilz feroient 
très voulentiers, et que on leur baillast capitaine pour 
les conduire. 

Et dedens peu de jours après, pour eschever les- 

dictes esmeutes, furent envoiez bien sept mille com- 
batans desdictes communes de Paris, à Montlehery, 
avec lesquelz ala pour les conduire le seigneur de 
Cohem avec autres chevaliers, c’estassavoir messire 
Gaultier de Rupes et messire Gaultier Raillart, à tout 
certain nombre de gens d’armes et foison de canons et 
autres habillemens de guerre eompétens à mectre 
siège. Lesquelz chevaliers les conduisirent et menè- 
rent audit lieu rie Montlehery, et là commencèrent 
moult fort à assaillir et çombatre lesdiz Dkulphinois 
qui estoient dedens la fortresse. Mais après le départe- 
ment d’iceulx Parisiens le duc de Bourgongne fist 
prendre dedens Paris plusieurs de leurs complices et 
des principaulx esmouveurs des communes, auxquelz 
il fist trencher les testes, et leurs corps pendre au gibet 
de Paris, et les autres gecter en la rivière de Seine. Et 
mesmement ledit Capeluche, bourrel de Paris, eust la 
teste trenchée d’une dolouere ès halles de Paris. Pour 
quoy, ceulx dudit siège de Montlehery à qui ces nou- 
velles furent rapportées , retournèrent tantost à Paris 
en entencion de resmouvoir le peuple. Mais on leur 
ferma les portes au visaige. Mais dedens briefz jours 
après furent remandez, pour ce que entre les parties 
y avoit ambaxadeurs qui estoient ensemble afin que 
les besongnes se conduisissent en plus grant doul- 
ceur. 

Et ce pendant le seigneur de Chasteauvilain vint 
audit lieu de Paris devers le duc de Bourgongne , et 
avoit ung filz avecques lui qui chevaulchoit ung petit 
devant, et en entrant en la porte Saint-Anlhoine com- 
mença à crier haultement : Vive Armaignac ! Mais in- 
continent fut par les portiers mis à mort. Dont le sire 

de Cliasteauvilain fu moult courroucé, mais autre 
chose n’en peut avoir. 

En après le seigneur de Bosqueaulx, à tout trois 
cens combatans des Daulphinois, print d’emblée au 
point du jour la cité de Soissons sur le seigneur de 
Longueval, qui en estoit capitaine de par le Roy et le 
duc de Bourgongne. Lequel de Longueval se saulva à 
grant peine, à pié, pardessus la muraille, et avecques 
lui Robert de Saveuses et plusieurs autres. Laquelle 
cité en la plus grant partie fut desnuée de tous biens. 

CHAPITRE CXCIX. 

Comment la Daulphine fat renyoiée an Daulpliin son mari. Et le siège 
de Tours; et autres matières. 


En ce mesme temps, par le consentement du roy 
de France, de la Royne et du duc de Bourgongne, fut 
renvoiée bonnorablement jusques en Anjou la femme 
du Daulphin qui avoit esté trouvée à la prinse de Pa- 
ris, et à son département lui furent délivrées toutes ses 
bagues, afin que ledit Daulphin feust plus enclin de ve- 
nir à Paris devers le Roy , son père. Mais ce riens n’y 
valu. Car ceulx qui le gouvernoient ne l’eussent jamais 
souffert. Car ilz sçavoient bien que se il y retournoit, 
ilz seroient destituez de leurs estatz. 

Et aussi vint adonc devers lui le jeune conte d’Ar- 
maignac grandement accompaigné de plusieurs no- 
bles hommes, lequel lui fist grant plainte de la cruelle 

1 . Jean IV, comte d’ Armagnac , Bis aîné de Bernard VII, le 
connétable. 


Digitized by Google 



[1418] D’ENGUERRAN DE MONSTRELET. 293 

mort son père, le connestable de France, et des autres 
seigneurs qui naguères avoient esté mis à mort en la 
cité de Paris. Auquel conte d’Armaignac fut respondu 
par ledit Daulphin et son conseil, que de ceulx qui 
avoient esté mis à mort on en ferait bonne et briefve 
justice, en temps et en lieu. 

Et adonc icellui Daulphin, à tout grant puissance 
de gens d’armes, ala mectre le siège devant la ville de 
Tours en Touraine. De laquelle estoient capitaines 
messire Guillaume de Rommenel, chevalier, et Charles 
Labbé. Lesquelz dedens briefz jours rendirent la ville 
au Daulphin, et mesmes se tourna ledit Charles Labbé 
de son parti en lui faisant serement, et les gens d’armes 
qui estoient avecques lui non voulans faire ledit sere- 
ment, eurent sauf-conduit pour aller où bon leur sem- 
bla. En laquelle ville de Tours demoura ledit Daulphin 
et tout son estât par certain espace de temps. 

Et d’autre part le duc de Bourgongne qui avoit le 
Roy et la Royne du tout en son gouvernement, se fai- 
soient toutes besongnes ès pays à eulx obéissans, à son 
plaisir. Et pour tant que par lui les aides du Roy que 
le peuple souloit paier, avoient esté mises sus, il causa 
avecques le conseil du Roy certains mandemens, con- 
tenans qu’il faloit lesdictes aides paier pour secourir à 
ladicte cité de Rouen , laquelle estoit moult traveillée 
par lé siège du ray d’Angleterre. Et de fait furent re- 
mises sus. Et avecques ce fut requis aux Parisiens de 
prester certaine somme de pecune pour le secours 
dessusdit. Lesquelz se y accordèrent et prestèrent cent 
mille francs, par condicion que de chascune queue de 
vin vendue en leur ville ilz auraient vn deniers, et le 
recevraient par leurs mains, tant qu'ilz seraient resti- 

tuez de ladicte somme. Et pareillement furent levées 
grosses aides par tous les pays de l’obéissance du Roy, 
c’estassavoir en l’évescliié de Beauvais et ou bailliage 
d’Amiens et de Vermeudois, et ailleurs. Desquelles 
finances lever et cueillir oudit bailliage d’Amiens, fu- 
rent commis maistre Robert le Jeune, advocat en par- 
lement, et aucuns autres officiers, pour contraindre 
les refusans. 

CHAPITRE CC. 

Comment ceulx de Rouen envoièrent devers le roy Charles pour avoir 
secours. L’ambaxade envoiée devers le roy d’Angleterre j et plusieurs 
autres matières. 

En ces propres jours fat envoiée devers le Roy et 
son conseil ung prestre assez aagé, de bon entende- 
ment, par les asségez de Rouen , lequel venu audit 
lieu de Paris fist proposer par ung frère augustin , 
docteur, nommé Eustace de Paville 1 devant le Roy et 
son grant conseil, l’estât et la tribulacion desdiz assé- 
gez. Et print icellui proposant son theume : Domine 
quid faciemus , lequel il proposa moult sagement et 
auctentiquement. Et après qu’il eut finée sadicte pro- 
position, icellui prestre dist au Roy : « Très excellent 
prince, il m’est enjoint de par les habitans de la ville 
de Rouen à crier contre vous sire duc de Bourgongne, 
qui avez prins le gouvernement du Roy et de son 
royaume, le grant haro, lequel signifie l’oppression 
qu’ilz ont des Anglais, et vous mandent et font sçavoir 
par moy, que se par faulte de vostre secours il con- 

1. Eus tache de Pavilly. 

vient qu’ilz soient subjectz au roy d’Angleterre , vous 
n’aurez par tout le monde pires ennemis d’eulx, et 
s’ilz pevent, ilz destruiront vous et vostre généracion. « 
Telles et semblables paroles remonstra moult ledit 
prestre au Roy et à son conseil, et après qu’on lui 
eut fait grande récepcion , et aussi que ledit duc de 
Bourgongne lui eut promis de y pourveoir au plus 
brief (pie faire se pourrait, il s’en retourna au mieulx 
qu’il peut, portant les nouvelles ausdiz asségcz. Et tost 
après le roy de France et le duc de Bourgongne en- 
voièrent leurs ambaxadeurs au Pont-de-J’ Arche pour 
traicter avecques le roy d’Angleterre de la paix du roy 
de France et de lui; et ala avecques lesdiz. ambaxa- 
deurs pour moienner, ledit cardinal d’Ersie En la- 
quelle estoient pour le roy de France, l’évesque de 
Beauvais, maistre Phelippe de Morviller, premier pré- 
sident en parlement, messire Régnault de Foleville , 
chevalier, messire Guillatitne de Champdivers, et au- 
cuns autres. A l’encontre desquelz vindrent de par le 
roy d’Angleterre le conte de Varvich et autres, et vin- 
drent audit Pont-de-l’Arche. Et dura ceste ambaxade 
environ quinze jours, dedens lequel temps ledit cardi- 
nal ala devers le roy d’Angleterre, à son siège devant 
Rouen. Duquel et des autres princes il fut très honora- 
blement receu. Et avoient porté les dcssusdiz ambaxa- 
deurs de France, avec eulx, la figure de Katherine, 
fille dudit Roy, laquelle fut présentée au roy d’Angle- 
terre et lui pleut moult bien. Toutesfoiz, pour ce qu’il 
lisl demandes extraordinaires, c’estassavoir qu’on lui 
donnast avec ladicte fille du Roy, cent mille escus 


t. I.e cardinal des Ursins. 

d’or, la ducliié de Normendie, dont il avoit jà conquis 
une partie, la duchié d’Acquitaine, le conté de Pon- 
tieu et autres seigneuries, sans tenir en ressort du roy 
de France, riens ne se peut concorder. Et aussi les 
amhaxadeurs dudit roy Anglois firent response que le 
roy de France n’estoit point en estât pour quoy on 
peust traicter avecques eulx, et que le Daulphin son 
filz, n’estoit point encores roy, et au duc de Bour- 
gongne n’appartenoit point de traicter des héritages du 
roy de France. Après lesquelles choses oyes ledit car- 
dinal et les amhaxadeurs s’en retournèrent devers le 
Roy, la Royne et le duc de Bourgongne, qui nouvel- 
lement esloient venus de Paris à Pontoise, et leur ra- 
contèrent l’estât de leur ambaxade. Et dedens briefz 
jours ensuivans ledit cardinal s’en retourna en Avi- 
gnon devers le pape Martin, pour ce qu’il sentoit assez 
que riens ne se povoit concorder entre les trois par- 
ties. Et adonc ceulx de la cité de Rouen, qui sçavoient 
assez la rotipture de l’ambaxade d’entre les deux rois 
de France et d’Angleterre, voians que leur secours 
mectoit longuement à venir, prindrent ensemble con- 
clusion de saillir dehors à puissance et combatre ung 
des sièges du roy d’Angleterre, et puis de là aler qué- 
rir ledit secours. Si se trouvèrent bien dix mille com- 
batans et la ville bien gardée, et fut ordonné que chas- 
cun feust bien garny de vivres pour deux jours. Et 
quant tout fut prest pour acomplir leur entreprinse 
et que desjà en avoit bien sailli deux mille sur les lo- 
gis du Roy, où ilz avoient fait grant dommage, et 
aussi que les autres les dévoient suivir par la porte de- 
vers le chastel et commençoient à yssir, mais (sic) il 
advint que secrètement et par mauvaistié on avoit cvé 

les pouitres 1 2 et les ataclies qui soustenoient le pont, 
pour quoy tantost qu’ilz commencèrent à monter sus, 
rompy, et clieirent plusieurs ès fossez, desquelz une 
partie furent mors et perdus, et les autres furent dure- 
ment blécez. De laquelle adventure ilz furent moult 
esmerveillez, et tantost se retrahirent à une autre porte 
pour secourir et aider leurs gens. Si les firent retraire 
et rentrer dedens la ville. Mais ains qu’ilz les peussent 
ravoir, perdirent plusieurs de leurs gens, et d’autre 
part avoient fait grant dommage à leurs ennemis. 
Après laquelle besongne on commença moult à mur- 
murer contre l’onneur de messire Guy le Boutiller, et 
fut mescreu d’avoir fait syer ledit pont. Et tost après 
ceste besongne trespassa Laghen, bastard d’Arly, de 
maladie qui lui survint. Pour la mort duquel ceulx 
de la communaulté furent moult desconfortez. Car, 
comme dit est ailleurs, ilz se fioient plus en lui qu’en 
nul des autres capitaines. 

Item , en ce temps , messire Jehan de Luxembourg 
print en mariage Jehanne de Béthune, fille et héritière 
du viconte de Meaulx ’, laquelle paravant avoit eu 
épouse Robert de Bar, conte d’Aumarle et de Sois- 
sons, et avoit une filette de l’aage de trois ans ou en- 
viron, héritière des dessusdiz contez. Lequel mariage 
fut traictié en partie en la faveur dudit Jehan de Bour- 
gongne et de son filz, le conte de Charrolais, et par 
ainsi ledit de Luxembourg eut de grans seigneuries en 


1 . On avoit scié les poutres. 

2. Par contrat du 23 novembre 1418 (vov. le P. Ans., t. III, 
p. 725). Ce Jean de Luxembourg, 11* du nom , était fils de Jean 
de Luxembourg, comte de Saint-Pol et de Marguerite d’Enghien. 

gouvernement. Et dedens ung an ensuivant eut de la* 
dicte dame un filz, lequel mouru jeune, et aussi le 
duc de Bourgongne lui rendi plusieurs seigneuries, 
c’estassavoir Dinquerque’, Varneston et autres, les- 
quelles il tenoit en sa main comme confisquées, pour 
ce que ledit messire Robert de Bar en son vivant te- 
noit parti contraire à lui. 

CHAPITRE CCI. 

Comraeiit grant assemblée fu faicte pour lever le siège de Rouen, et 
l'ambaxade que de rechef firent les asségcz. Et autres matières. 

Or convient retourner à l’estât et gouvernement 
du roy de France et du duc de Bourgongne. Vérité 
est que pour pourveoir à la délivrance de ceulx de 
Rouen, mandèrent gens d’armes en plusieurs parties 
du royaume où ilz estoient obéis, lesquelz y vindrent 
en très grant nombre. Et se faisoit ce mandement ou 
nom du Roy, à venir entour de Beauvais. Entre les- 
quelz y vindrent à grant puissance les seigneurs de 
Picardie et autres soubz eul.x , qui avoient acoustumé 
de porter armes, et en furent les pays où ilz passèrent 
et séjournèrent, moult traveillez. Et adonques le Roy, 
la Royne, le duc de Bourgongne et tout leur estât, de 
Pontoise vindrent à Beauvais , afin d’avoir vivres plus 
habundamment. Ouquel lieu furent tenus plusieurs 
destrois consaulx pour avoir advis comment on se- 
courrait ceulx de Rouen. Mais on ne povoit veoir ne 
trouver manière raisonnable que faire se peut, pour 


1 . Dunkerque. 

la division qui estoit entre le Daulphin et le duc de 
Bourgongne, et avec ce, que le roy d’Angleterre estoit 
trop puissant et fort acompaigné. Et pour tant, de plus 
en plus on manda gens d’armes et arbalestriers par 
les bonnes villes de l’obéissance du Roy. Et y vin- 
drent ceulx de Tournay en graude ordonnance , et de 
plusieurs autres lieux. 

Et pendant que le Roy et le duc de Bourgongne es- 
taient à Beauvais, vindrent devers eulx quatre gentil* 
hommes et quatre bourgois de ladicte ville de Rouen, 
envoiez pour signifier audit Roy le misérable estât de 
ladicte cité. Lesquelz, en la présence du Roy, dudit 
duc de Bourgongne et de tout le conseil, dirent com- 
ment plusieurs millers de gens estaient jà mors de 
fain (sic) dedens ladicte ville, et que dès l’entrée d’oc- 
tobre ilz estaient contrains de meuger chcvaulx, 
chiens èt chas, souris et ras et autres choses non ap- 
partenans à user à créature humaine, et avecques ce 
avoient jà bouté hors de leur ville bien douze mille 
povres gens, hommes, femmes et enfans, desquelz la 
plus grant partie estaient mors dedens les fossez de la 
ville piteusement, et souvent faloit que les bonnes gens 
et pitéables tirassent les enfans nouveaulx nez des 
femmes ençaintes qui estaient en leurs fossez, en peu- 
niers, amont, pour faire baptiser et après les rendre 
aux mères , et moult en mouroient sans estre chres- 
tiennez. Lesquelles choses estoieut griesves et moult 
piteuses, tant seulement à oyr racompter. Et adonc 
dirent : a Vous noslre sire le Roy, et vous noble duc 
de Bourgongne , les bonnes gens de Rouen vous ont 
jà par plusieurs foiz fait signifier et fait savoir la grant 
neccessité et destresse qu’ilz seuffrent pour vous, à 

quoy n’avez encores pourveu comme promis avez, et 
pour tant, ceste derrenière foiz sommes devers vous 
envoiez de par lesdiz asségez [pour vous nuncliier 1 ] 
que se dedeus briefz jours ilz ne sont secourus, ilz se 
rendront au roy d’Angleterre, et dès maintenant, 
se ce ne faictes , ilz vous rendent la foy , serement , 
loyaulté, service et obéissance qu’ilz ont à vous. » 
Auxquelz fu respondu par le Roy, le duc de Bour- 
gongne et son conseil, bénignement, que encores 
n’estoit point la puissance du Roy si grande que pour 
lever ledit siège, dont moult leur desplaisoit , mais , 
au plaisir de Dieu, bien brief seraient secourus. Et ilz 
demandèrent dedens quel terme. A quoy ledit duc fist 
response que ce serait dedens le quatorzième jour 
après Noël. Et sur ce s’en retournèrent dedens ladicte 
ville de Rouen au mieulx qu’ilz porent, à grant péril, 
pour le danger des asségans , et racomptèrent à leurs 
gens ce qu’ilz avoient besongné. 

En oultre iceulx asségez de mal en pis estoient en 
grant détresse, et n’est nul qui sceust racompter les 
graus misères et povretez que le menu peuple y souf- 
fry de famine. Car, comme il fut sceu véritablement, 
il y mouru durant ledit siège, oultre le nombre de cin- 
quante mil personnes par ladicte famine. Et mesme- 
ment les aucuns quant ilz venoient porter viandes par 
les rues, comme tous désespérez y couraient pour les 
tolir, et souvent en ce faisant souffraient qu’on les 
bateist et navrast cruellement. Car par l’espace de 
trois mois entiers ne furent vendus quelzques vivres 

1 . Pour vous annoncer. Ces mots, omis dans notre texte , sont 
tirés du Suppl, fr. 93. 

sur les marchez, ainçois les vendoit-on à couvert, et 
ce que {sic) paravant le siège estoit vendu ung denier 
du Roy, on le vendoit lors, vingt, trente ou quarante 
deniers, et encores pour nulle finance n’en povoit re- 
couvrer le povre peuple. Pour quoy durant le siège , 
comme dit est, y eut dedens icelle ville moult de tri- 
bulacions, lesquelles seroient trop longues à racomp- 
ter. Et povoit estre, quant les ambaxadeurs dont des- 
sus est faicte mencion retournèrent devers le Roy et le 
duc de Bourgongne, environ demy décembre. 

Durans lesquelles tempestes, messire Jaques de Ha- . 
recourt et le seigneur de Moreuil assemblèrent deux 
mil combatans ou environ, lesquelz ilz menèrent à 
deux lieues près desdiz Anglois et de leur siège, en en- 
tencion de faire sur iceulx aucune destrousse , et de 
fait se mirent en embusche en deux lieux à l’avantage, 
assez près l’un de l’autre, pour veoir leurs ennemis 
venir, et après ordonnèrent leurs coureurs, bien six 
vingts hommes d’armes, lesquelz alèrent férir en ung 
vilage assez près du siège, où il y avoit aucuns En- 
glois, qui tantost furent mors et prins, si non ceidx qui 
par leurs bons clievaulx se saulvèrent et fouirent à leur 
ost, très fort crians A l’arme ! disans qu’ilz avoient 
veuz les François en grant nombre. Et adonc soudai- 
nement tous les Anglois du siège furent esmeuz et mis 
en armes. Et incontinent le roy d’Angleterre com- 
manda au seigneur de Cornouaille qu’il montast à 
cheval, à tout six cens combatans, et alast sçavoir 
quelz gens c’estoient. Lequel de Cornouaille sans dé- 
lay, à tous les dessusdiz, s’en ala très vigoreuscment , 
menant avecques lui de ceulx qui avoient apporté les 
nouvelles, et assez tost trouva les coureurs des Fran- 

çois. Lesquelz , voians lesdiz Anglois en trop grant 
nombre pour eulx, retournèrent tantost en tirant très 
fort devers leur embusclie, auxquelz ilz noncèrent la 
venue des dessusdiz Anglois. Et ledit de Cornouaille 
par bonne ordonnance chevaucha très vistement après 
eulx, et tant les approqcha que tout pleinement po- 
voient veoir l’un l’autre. Et lors les François estans 
en embusclie, comme dit est, se mirent les aucuns en 
ordonnance, pour aler vers leurs ennemis et les autres 
en la plus grant partie, tournèrent le dos, et se mirent 
en fuite '. Pour quoy les dessusdiz Anglois ce voians, 
de hardi courage effondrèrent en eulx, et finablement 
les mirent en desroy, à très petite perte de leurs gens 
et à la grant confusion desdiz François. Car ce jour y 
furent, que mors que prins, bien douze vingts hommes 
d’armes, entre lesquelz y fut prins le seigneur de Mo- 
reul, Butor, bastard de Croy, et plusieurs autres gen- 
tilz hommes de noble estât. Mais ledit messire Jaques 
de Harecourt avec les autres se saulva par bon cheval. 
Pour laquelle victoire ledit de Cornouaille, à tous ses 
prisonniers, s’en retourna audit siège moult joieux. 


CHAPITRE CCII. 


Comment la ville et cité de Rouen fut rendue au roy d’Angleterre. Et 
autres matières. 


En après le roy de France, la Royne, sa femme, et 
le duc de Bourgongne, estans à Beauvais, comme dessus 

t. La fin de cette phrase, inintelligible dans notre texte, est 
prise sur le Suppl, fr. 93. 

est dit, et avecques eux moult d’autres gratis seigneurs 
tant d’église comme séculiers, tindrent plusieurs con- 
saulx pour savoir comment et par quelle manière on 
pourrait bailler secours à ceulx de la cité de Rouen. 
Mais en la conclusion fut advisé que le Roy et le duc 
de Bourgongne n’estoient point de présent assez puis- 
sans pour combatre le roy d’Angleterre, ne lever son 
siège. Et pour tant, on donna congié à la plus grarit 
partie des gens d’armes qu’on avoit assemblez et ceulx 
des bonnes villes, excepté aucuns qui furent mis en 
garnison sur les frontières, tant contre les Anglois 
comme aussi contre les Daulphinois. 

Après lesquelles conclusions dessusdictes, le Roy, la 
Royne et le duc de Bourgongne , à compaigne de 
Bourguignons et autre grant nombre de gens d’armes, 
se partirent de Beauvais, et par Creil et Laigny-sur- 
Marne s’en alèrent à Prouvins. Pour laquelle départie 
maintes gens furent fort esmerveillez. Si furent ces 
nouvelles noncées à ceulx de la cité de Rouen, et 
leur fu mandé secrètement par le duc de Bourgon- 
gne qu’ilz traictassent pour leur salvacion au roy 
d’Angleterre au mieulx qu’ilz pourraient , et que 
aultrement n’y povoient pourveoir. Et quant les nou- 
velles dessusdictes furent espandues et publiées en 
icelle ville, il ne fault point demander s’il y eut grant 
dueil fait. Car, pour vray, tous les habitans généra- 
lement eurent si grant tristesse au cuer que plus ne 
povoient, et quant à la plus grant partie des gens 
d’armes, ilz estoient moult esmerveillez par quelle 
manière ils pourraient saillir du danger où ilz estoient. 
Néantmoins aucuns des capitaines et avecques eulx 
des plus notables de la ville, les réconfortèrent ce 

qu’ilz porent, et après s’assemblèrent en la maison de 
ville pour avoir conseil l'un avec l’autre comment ilz 
se auroient à conduire envers le roy d’Angleterre. En 
la fin duquel conseil fut conclud et advisé, que puis 
qu’ilz avoient perdue l’espérance d’estre secourus par 
le roy de France et le duc de Bourgongne , et avec- 
ques ce qu’ilz n’avoient plus quelzque vivres pour 
eulx entretenir, il convenoit par neccessité qu’ilz traic- 
tassent avec leurs adversaires. Et lors envoièrent ung 
hérault devers le roy d’Angleterre pour avoir ung 
sauf-conduit pour six hommes , à aler devers luy ; le- 
quel sauf-conduit leur fut envoyé. Si ordonnèrent à 
faire ceste ambaxade deux hommes d’église, deux 
gentilz hommes et deux bourgois , lesquelz estoient 
sages, prudens et bien éloquens. Et alèrent tout droit 
devers la tente du Roy. Mais ilz furent conduis par ses 
gens au logis de l’arcevesque de Cantorbie , qui , de 
par le roy, avec le conte de Varvich , avoit la charge 
de traicter. Et après qu’ilz furent ensemble, y eut plu- 
sieurs matières ouvertes à sçavoir à quelle fin ilz 
pourraient venir. Mais pour ceste foiz ne porent on- 
ques obtenir ne avoir quelque traictié, si non que 
tous les hommes d'icelle ville se meissent en la franche 
voulenté dudit roy d’Angleterre. Et sur ce iceulx am- 
baxadeurs s'en retournèrent en leur ville sans autre 
chose faire. Et de rechef assemblèrent grant nombre 
des plus notables avec aucuns de la communaulté, 
présens lesquelz firent leur relacion , qui leur sembla 
estre moult estrange, et fu dit par tous ceulx là estans 
que inieulx aymeroient à vivre ou à mourir tous en- 
semble en combatant leurs ennemis, que eulx mectre 
en la subjection d’icellui roy. Si se départirent pour 

cellui jour sans riens conclurre. Et lendemain revin- 
drent ensemble eu très grant multitude, et après plu- 
sieurs parlemens, fmablemcnt furent tous d’opinion de 
mectre un pan de mur sur estaies pardevcrs la ville, et 
après eulx armer, et tous ensemble, hommes, femmes 
et enfaus , quant il/, auraient premièrement bouté le * 
feu en divers lieux parmy la ville, il/ abalroient ledit . 
pan de mur ès fosse/, et s’en yroient tous où Dieu les 
vouldroit conduire. Si se départirent sur intencion de 
lendemain par nuit mectre à exécucion leur entrc- 
prinse. Mais il advint que le roy d’Angleterre fut 
de ce adverti, et poifr tant que tout son désir estoit 
de avoir la dessusdicte ville entière en son obéis- 
sance,, fist feintement remander lesdiz ambaxadeurs 
dont dessus est faicte mencion, par l’arcevesque de 
Cantorbie, avecques lequel et autres à ce commis fu 
tant traictié que les parties furent d’accord par la ma- 
nière cy-après déclairée : 

Premièrement fut ordonné que ledit roy d’Angle- 
terre aurait de tous les bourgois et babitans demou- 
rans en ladicte ville de Rouen la somme de trois cens 
et soixante cinq mille escus d’or, du coing de France, 
et trois hommes à faire sa voulenté, lesquel/ furent 
nommez. C’estassavoir maistre Robert de Linet, vi- 
caire général de l’arcevesque de Rouen, lequel duranl 
ledit siège s’estoit gouverné et conduit moult prendom- 
méement ; le second fut ung bourgois nommé Jehan • 
Jourdain, qui avoit eu le gouvernement des cannon- 
niers; le troisième fut nommé Alain blanchard, qui 
estoit capitaine du menu commun et avoit esté le prin- 
cipal de ceulx qui à l’autre foi* avoicnt mis à mort 

ni . 20 



Digitized by Google 


306 - CHRONIQUE [1418] 

Ê 

messire Raoul de Gaucourt bailli de Rouen, duquel 
en antre lieu est faicte mencion. 

Et avecqueS. ce tous universellement les dessusdiz 
habitons jureroiqnt au dessusdit rov et à ses succes- 
seurs à tenir foy, loyaulté, service et toute obéissance, 
moicnnant qu’il les promectoit de les garder et défen- 
dre à l’encontre de tous ceulx qui force et violence 
leur vouldroient faire, et aussi les tendroit en leurs 
privilèges, franchises et libériez, lesquelles ilz possé- 
doient du temps du roysaint Loys. 

Et oultre fut ordonné que tous ceulx et celles qui se 
vouldroieut partir de ladicte ville s’en yroient tout 
franchement, vestus tant seulement d’aucuns de leurs 
habis, et le surplus demourroit confisqué au roy. 

Et après fut aussi ordonné que toutes les gens 
d’armes mectroient tous leurs biens généralmeut en 
certains lieux déclairez, et après qu’ilz auraient fait 
serement au roy de eulx point armer à l’encontre de 
lui ung an durant, il leur ferait bailler sauf-conduit et 
les ferait mener et conduire oultre ses destrois, vestus 
chascun de ses habis acoustumez, à pié, le baston au 
poing. 

Après lesquelz traictiez accordez et paracomplis et 
que ledit roy eut pièges d’entretenir les choses des- 
susdictes, ceulx de la ville en nombre compétent alè- 
rent querre vivres à leur plaisir en l’ost du roy d’An- 
gleterre, desquelz vivres il y avoit grant habondance, 
et n’y valoit la char d’un mouton que vi s. p. Lequel 
traictié fut du tout parfait le sixiesme jour de janvier, 
de cest an mil quatre cent dix huit. 

Et le jeudi ensuivant dix-neuviesme jour dudit moys, 

ledit roy d’Angleterre entra en grant triumplie et bo- 
bantdcdens icelle ville de Rouen, acompaigné des sei- 
gneurs de son sang et autres nobles en très grant nom- 
bre. Et avoit ung paige derrière lui sur ung moult 
beau coursier, portant une lance à laquelle d’emprès . 

*le fer avoit ataclié une queue de renard en manière 
de ponnonceau, en quoy aucuns saiges notoient moult 
de choses. Et à son entrée, qui' fut environ deux 
heures après midi, furent sonnées toutes les cloches 
de la ville. A l’encontre duquel alèrent les gens d’é- 
glise, c’estassavoir les abbez mitrez et tous les autres, 
vestus de veslemens d'église, portails plusieurs reli- 
ques. Et en chantant menèrent ledit roy jusques à la ^ 

grant église cathédrale de Nostre-Dame, et là devant 
le portail descendit à pié et, le chef nu, entra révérem- 
ment en l’église, en laquelle, à genoulx, il fist son 
oraison devant le grant autel , et après, s’en ala loger 
dedens le cliastel , et les autres chascun où ilz porent 
le mieulx. Laquelle ville de Rouen ainsi conquise par 
icellui roy et toute Normendie, avait esté en l’obéis- 
sance des roys de France depuis l’espace de deux cent 
et quinze ans, que le roy Philippe le Conquérant, aïeul 
de saint Loys, l’avoit conquise sur le roy Jehan d’An- 
gleterre comme confisquée par le jugement des pers 
de France. 

Et lendemain , ledit roy d’Angleterre fist coper la 
teste à Alain Blancliart, capitaine du commun de 
Rouen. Et les deux autres qui estoient à sa voulenté 
furent depuis délivrés en paiant certaine somme de 
pécune. Et après fist yssir la garnison par la porte du 
pont, lesquelz, comme dit est, tout à pié, eu costiaut 
Seine jusques au pont Saint-George par lequel on les 

fist rapasser, et là par les commis du roy Anglois fu- 
rent tous tastez et espluchez, et leur fu osté or, argent, 
vaisselle, joyaulx et autres bagues s'ilz les avoient , et 
leur bailla l’en tant seulement deux sols parisis, et 
mesmement aucuns gentilz hommes furent dévestuz 
de leurs bonnes robes fourrez de martres et chargées 
d’orfaverie, et leur furent par lesdiz Anglois baillez 
autres babitz de mendre pris. Pour quoy aucuns 
d’iceulx de ladicte garnison estans derrière , voiaus 
comme dit est leurs compaignons eslre ainsi deslrous- 
sez, gectèrent plusieurs bourses et trousselès dedens 
Seine tout coiement, dedens lesquelz avoit or et ar- 
gent et autres bons joiaulx, et en y avoit aucuns qui 
avoient fait ferrer leurs aguillètes de pièces d’or pour 
les porter plus secrètement. Et après qu’ilz furent 
passez le pont Saint-George, s’en alèrent tous jusques 
à Pontoise, et là se départirent en plusieurs lieux, si 
non les seigneurs, qui alèrent devers le roy de France 
et le duc de Bourgongne, à Prouvins. Et messire Gui 
le Boutiller, qui paravant estoit capitaine de Rouen, 
se rendit anglois et fist serement au roy d’Angleterre, 
en délaissant son souverain et naturel seigneur le roy 
de France, dont moult fut blasmé et reprouché de 
plusieurs François, et pareillement se rendirent anglois 
avecqnes lui plusieurs de ses gens. Auquel messire Guy, 
qui estoit natif de Normandie , fut rendue sa terre , et 
avec ce fut commis lieutenant du duc de Clocestre, 
lequel par ledit roy d’Angleterre fu fait nouvel capi- 
taine de Rouen. 

Pour la reddicion de laquelle ville la crainte dudit 
roy d’Angleterre fut si grande sur les marches de Nor- 
mandie jusques à Pontoise, Beauvais et Abbeville, que 

la plus grant partie des bonnes villes et fortresses se 
rendirent à lui sans cop férir, c’estassavoir Caudebec, 
Monstierviller, Dieppe, Fescamp, Arques, Neufcliastel 
de Nicourt 1 et Monceaulx. Et à l’autre costé sur Seine 
et autres marches, Ver non, Mante, Gournay, Honne- 
fleu*, Ponteau de mer, Chasteau Moulineau, le Trait, 
Tàncarville, Abrecher, Maulevrier, Valemont, Neuf- 
ville de l’Encombre, Fontaiues le Bourg, Préaulx, 
Nongon, Dourvllle, Longempré, Saint-Germain sur 
Cailli, Baudemont , Bray, Villeterre, Chalesmesnil , 
Les Boulles, Galincourt, Ferry Fontaines, le Bec Cré- 
pin , Bacqueville et moult d’autres. Dedens lesquelles 
places le roy d’Angleterre mist partout garnison de ses 
gens. Et portoient communément ceulx du pays la 
croix vermeille, et en y eut plusieurs qui se commen- 
cèrent à armer avecques les Anglois, non pas gens de 
grant auctorilé. Car peu fut sçeu pour ce temps que 
nulz seigneurs ne autres nobles hommes se meissent 
ou tournassent du parti desdiz Anglois. Et quant aux 
habilans de la cité de Rouen, tous généralment firent 
seremeul au commis dudit roy anglais, c’estassavoir 
eeulx qui vouldrent demourer dedens ladicte ville de 
Rouen, et leur convint bailler caucion chascun en- 
droit soy de paier ce de quoy ilz seroieut assis pour 
la somme de trois cent et soixante-cinq mille escuz 
d’or, dont dessus est faicte mencion. Et si furent con- 
trains de non yssir de leur ville sans avoir chascun 
une bullete du roy, et aussi les convint avoir à tous 
autres du pays qui estoient soubz la dominacion dudit 

roy d’Angleterre. lesquelles bulletes coustoient chas- 
cune quatre sols parisis, monnoie de France. A cause 
desquelles, très grandes finances furent levées au 
prouflit du roy et de ses gouverneurs. 





CHAPITRE CC1II. 


Comment le chastel de Coucy fut prins par les prisonniers qui estoient 
détiens, et autres besongnes. 


Environ la Chandeleur l’an dessusdit, Pierre de 
Sainte-Treille, qui estoit capitaine du chastel de Coucy 
de par le duc d’Orléans prisonnier en Angleterre , fut 
traliy par aucuns de ses serviteurs , c’estassavoir son 
* cousturier, son fourrier et son mareschal. Lesquelz, 
après qu’ilz curent traiclié avec aucuns des Bourgui- 
gnons qui estoient prisonniers léans en grant nombre, 
• . eu mirent partie dehors et alèrent secrètement par 
nuit hurler à l’uis de la chambre dudit capitaine, qui 
estoit couché en une forte tour. Et adonc vint ouvrir 
Fuis ung varlet qui couchoit en ladicte chambre , et 
demanda qu’ilz vouloient, et ledit cousturier lui dist 
qu’il avoit oublié une pièce de la robe de son maistre 
que naguères il avoit léans taillée. Et quant l’uis fut 
ouvert, saillirent léans six hommes bien enbastonnez , 
et incontinent occirent ledit capitaine et son varlet, 
et de là alèrent en une autre tour où estoient enfer- 
mez autres prisonniers, c’estassavoir le seigneur de 
Santers, Lionnet de Bournonville et aucuns autres 
gentilz hommes , lesquelz après que de eulz ilz eurent 
. eu certaines promesses, les mirent dehors, et puis d’un 
commun accord prindrent et occirent le guet, les por- 

tiers et autres non estans de leur partie , et commen- 
cèrent à crier à liaulte voix : Vive Bourgongne ! Et 
adonc ung gentil homme nommé Burteul de Hume- 
reules, et ung sien varlet, qui estoient prisonniers de- 
dens la grosse tour, oyans le cry dessusdit, rompirent 
de force l uis de la basse chambre de la tour où ilz 
estoient enfermez, et vindrent jusques au pont de la- 
dicte tour. Durant laquelle tempeste, Estieime de Vi- 
gnoles, autrement nommé La Hire, ung moult vaillant 
capitaine du Daulphin, duquel et de ses vaillances 
sera cy-après moult parlé, lequel estoit en la ville avec 
foison de gens d’armes, oy la nouvelle de la prinse et 
elTroy dessusdit par aucuns des gens du capitaine qui 
s’estoient avalez jus de la muraille, et aussi avoit une 
trompeté faisant le guet en la liaulte plommée, qui 
sonna très fort à l’arme, et tantost ledit 1^. Dire se 
arma et toutes ses gens, et vindrent jusques au pont 
pour assaillir et reconquerre ledit chastel. Mais le des- 
susdit Burtel trouva manière de monter amont sur la- 
dicte plommée, et commença bien et roidement à gec- 
ter pierres aval, et d’autre part les autres se mirent en 
défense. Pour quov La Hire et ceùlx qui estoient avec 
lui, voians qu’ilz perdoient leur temps, se retraliirent 
dedens ladicte ville jusques à ce qu’il fut jour, et 
adonc s’armèrent et prindrent toutes leurs bagues et 
montèrent à cheval. Et après qu’ilz eurent fait occire 
piteusement soixante prisonniers, quhestoient ès pri- 
sons de la ville, se partirent de là et s’en alèrent à 
Guise. Pour lequel parlement, ceulx qui avoient prins 
le chastel furent très joieux et commencèrent fort à 
meclre les mains à l’euvre et visiter les biens d'tcellui, 
dont il y avoit grant habondance. Et après mandèrent 

messjre Jeliiin Je F.u\em!»ourg à venir à eulx. Lequel 
sans délay assembla ce qu’il peut fiuer de gens , et Se 
niist à chemin pour y aler. Mais ce pendant, ceulx qui 
avoient prins ledit cliastel, non obstanl qu’ilz eussent 
mandé ledit de Luxembourg, si prindrent-ilz conclu- 
sion ensemble de le. non inectre en ses mains, se pre- 
mièrement ne leur octroioit et promectoit que tous les 
biens de ladicte fortresse demourroient à leur prouffit. 
Kl sur ce point envolèrent devers lui ledit seigneur de 
Maucourt pour déclairer leur entenciou, lequel ne lui 
osa boniiemeut déclairer la besongue dessusdicte. Et 
pour tant, quant ledit de Lucembourc fut veuu devant 
le cliastel, à tout ses gens, ledit cliastel ne lui fut point 
ouvert prestement, pour les causes dessusdictes. Dont 
il fut grandement troublé , et fisl prestement prendre 
le seigneur de Maucourt en lui reproucliant qu’il le 
vouloit trahir. Auquel, s’il eut eu bourrel ou autre 
homme qui l’eust voulu exécuter, il lui eust lors fait 
copper la teste sans nul remède. Et tosl après , pour 
la crainte de lui, ceulx de dedeus lui firent ouverture 
et se excusèrent de ratargement dessnsdit. Si entra 
ledit de Luxembourg dedens le cliastel de Coucy et y 
mist garnison de par lui. Et quant aux biens de la for- 
tresse, il en eut la plus grant partie. Et au regard de 
ceulx qui les avoient conquis, ilz en furent assez petite- 
ment cnrichiz. 

En après, en ce mesme temps, sur toutes les cos- 
tières de Normendie jusques à Pontoise, Cleremont, 
Beauvais, Montdidier, Breteuil, Amiens, Abbeville et 
Saint- Walery, les Anglois gasloienl tout le pays par 
feu et par espée, et souvent en faisant leurs courses 
emmcitoieul proies. Avec lesquelz se boutèrent en ce 

temps grant foison de Normans portans la croix rouge, 
lesquel/, les couduisoient partout où ilz vouloient aler. 
Et d’autre part les Daulphinois faisoient pareillement. 
Et quant aux gens du Ray et du duc de Bourgongne, ilz 
ne feignoient pas. Et par ainsi ce très noble royaume 
de France esloit en plusieurs lieux moult traveillé et 
oppressé par les trois parties dessusdictes, et n’avoient 
les gens d’église ne le povre peuple , comme nul dé- 
fendeur, ne autre retour que de eulx complaindre et 
lamenter à Dieu , en tous jours attendant sa beuoiste 
grâce et miséricorde. 


CHAPITRE CCIV. 

Comment l'anihaxadt' du roy d'Angleterre ala devers le roy de France 
et le duc de Bourgongue. — Et autres besougues. 

Item, le roy de France et le dtic de Bourgongne 
estans à Prouvins, alèrent devers eulx en ambaxade, 
devers (sic, lis : de par) le roy d’Angleterre, les contes 
de Varvich et de Kent, lesquelz estoient conduis par 
aucuns des gens du duc de Bourgongne. Et en leur 
chemin, assez près de Chaumes en Brie, furent assail- 
lis par Tauegui du Chastel et autres Daulphinois , qui 
au commencement prindrent et gaiguèrent une partie 
des chevaulx et bagues desdiz Anglois. Mais en la con- 
clusion les dessusdiz Daulphinois furent desconfiz , et 
en démolira sur la place bien quarante hommes d’ar- 
mes, et les autres, avec ledit Tanegui, se retrahirent à 
Meaulx. Après, iceulx Anglois s’en alèrent à Prouvins, 
où ilz besongnèrent avec le duc de Bourgongne et le 
conseil du Roy, et de là s’en retournèrent à Rouen 

devers le roy d’Angleterre. Et lors, pour donner con- 
solacion aux Parisiens leur fut envoyé Plielippe de 
Saint-Pol, nepveu du duc de Bourgongne, aagé de 
quinze ans ou environ, lequel, oudit lieu de Paris, 
fut constitué lieutenant du Roy, et avecques leur fut 
envoié le chancelier de France , c’estassavoir maistre 
Eustace de Laistre, pour en ladicte ville demourer et 
ordonner des besongnds ilec survenans, tant en jus- 
tice comme sur le fait de guerre. Et lors fut fait pré- 
vost de Paris messire Giles de Clamecy, en déposant 
Le Veau de Bar, bailli d’Auxi 

Item, en ce temps, Hector de Saveuses fist une 
grande assemblée de gens d’armes au Pont de Remy, 
lesquelz il mena courre devant le chastel de Mon- 
ceaulx en la conté d’Eu, lequel tenoient les Anglois. 
Lesquelz saillirent hors vigoreusement contre ledit 
Hector et les siens, et y eut très dure escarmouche , 
en laquelle le capitaine de Maulevrier print icellui 
Hector prisonnier et le mena grant espace. Mais de- 
puis fu rescoux par ses gens, qui occirent environ 
douze desdiz Anglois. Et là fut prins ung gentil 
homme d’armes, nommé Jouan Chervin. Après la- 
quelle besongne s’eu retournèrent tous ensemble au 
l’ont de Remy. 

Item, en pareil cas, messire Loys Brunei, Guischard, 
son frère, Gauvain et Jehan de Harselances, avec eulx 
plusieurs gentilz hommes qui se tenoient en la ville 
de Gamaches , faisoient très forte guerre aux dessus- 
diz Anglois , et souvent en occioient et prenoient pri- 
sonniers et en destroussoienl plusieurs, et aussi fai- 

soient moult de maulx et de travaulx aux villes et pay- 
sans qui s’estoient rendus aux Anglois. 

Et de l’autre costé , messire Jehan de Luxembourg 
estoit fort emhesongné sur les frontières de Guise 
pour résister aux entreprinses que cliascun jour fai- 
soieut La Hire, Potlion de Sainte-Treille et autres ca- 
pitaines tenans la. partie du Daulphin, et artssi avoit 
la charge de garder vers Rove, Mondidier et autres 
fortresses contre ceulx de Compiengnc , pour quoy il 
convenoit que il entretenist grant foison de gens d’ar- 
mes en iceulx pays. 

Et en ce temps se tenoit le duc de Touraine , daul- 
phin de Viennois en la ville de Tours, laquelle, comme 
dit est ailleurs il avoit reconquise. Et menoient ses 
gens forte guerre à la ville de Chartres et autres for- 
tresses tenans la partie de Boilrgongue. Et se rendit 
en son obéissance la ville de Bonneval et aucunes au- 
tres places oudit pays. 

CHAPITRE CCY. 

Comment Lyonnet de Bournonville et Dariot de Gouy firent une grosse 
escarmouche sur les Anglois. 


Item, durans ces tribulacions, Lionnet de Bournon- 
ville, beau-frère du seigneur de l’Islc-Adam, mares- 
chal de France , et Daviot de Gouy , qui estoient très 
expers en armes, se tenoient à Gisors sur la frontière 
des Anglois, auxquelz par plusieurs foiz firent de grans 
dommages. Et par espécial en la ville de Ferry-Fon- 
taine, ung certain jour estoient logiez bien huit cens 
Yrlandois et deux cens Anglois ou environ. Si alèrent 

les dessusdlz par nuit férir dedens les logis, à tout 
trois cens combatans ou environ, où ilz trouvèrent 
lesdiz Anglois et Yrlandois, la plus grant partie dor- 
inans, tous désarmez en plusieurs maisons, sans estre 
sur leurs gardes, et là très vigoreusement les envay- 
rent et les commencèrent à détrencher et occire en 
plusieur#parties. Et les aucuns d’icqulx oyans le cry, 
se boutèrent en aucunes loges et maisons, eulx défen- 
dans au mieiilx qu’ilz povoient. Mais les dessusdiz 
Bourguignons boutèrent tantost les feux esdictes mai- 
sons. Et finablement, tant de ars comme de mors, eu 
deinoura sur la place bien quatre cens, et en prindrent 
bien cinq cens, et les autres se saulvèrent panny le 
bois au mieulx qu’ilz peurent. A tout lesquelz prison- 
nière et foison de bagues, s’en retournèrent audit lieu 
de Gisore, très joieux de leur victoire. 

Après, environ la Pasque fleurie, le roy de France, 
la Royne et le duc de Bourgongne, avecques tout leur 
estât, s’en alèrent demourer en la ville de Troies en 
Champaigne, ouquel lieu par les liabitaus de ladicte 
ville furent receuz bonnoràblement, et y solemnizè- 
rent la feste de Pasques, et avecques eulx plusieurs 
seigneurs. 

DE L’AN MCCCCXIX. 

[Du 16 avril 1419 au 7 avril 1420.] 


CHAPITRE CCVI. 


Comment mesure Jehan de Luxembourg a!a en la conté de Brayne 
devers son frère. Et la destrousse de Hector de Saveuses. 


Au commencement de cest an, messire Jehan de 
Luxembourg, accompaigné de Hector de Saveuses et 
de six cens combatans ou environ, ala par Vermen- 
dois, Laonnois et Reims, jusques à Braine, où estoit le 
conte de Conversen, son frère, et eux deux ensemble 
firent grant guerre aux Daulphinois, qui paravant 
avoient fort dégasté ladicte conté de Brayne ; et ardi- 
rent les faulxbourgs de Vitry, et aussi coururent et 
gastèrent grant partie de Barrois et de la conté de 
Grantpré. Après lesquelles besongnes se départi ledit 
messire Jehan de Luxembourg, laissant une partie de 
ses gens avecques son estandart ou gouvernement 
dudit Hector. Lequel Hector, dedens quinze jours ou 
environ ensuivans, se départi dudit pays par le congié 
dudit conte de Conversen, à tout trois cens combatans 
et ledit estandart, pour retourner ou pays d’Artois. 
Mais en passant par la Champaigne fut envay des 
Daulphinois, qui se lenoient à Montagu, et non obs- 
tant que iceuls Daulphinois ne feussent point en si 
grant nombre qu’estoit icellui Hector, si gaignèrent- 
ils la bcsongne, et fut ledit estandart perdu, et avec- 

ques ce y furent mors et prins bien cent hommes et 
grand quantité de bagaige, que raportoient et rame- 
noient les dessusdits. Et les autres, en la plus grant 
partie, par espécial les hommes d’armes, se saulvèrent 
j>ar leurs bons chevaulx avec ledit Hector. Lequel, 
moult triste, s’en retourna en Artois. Et lesdis Daul- 
phinois, à tout bien soixante prisonnière, rentrèrent 
moult joyeux en Montagu. Et dedens ung mois en- 
suivant, soudainement, dedens leurs prisons, pour au- 
cune soupeçon, occircnt tous lesdis prisonniers, si 
non aucuns qui paravant s’estoieut partis pour aler 
quérir leur finance. 

CHAPITRE CCVII. 

Cummeut la royne de France, dame Katherine, saillie, et le duc de Bonr- 
gougne^convindrcnt avec le roy d’Angleterre. Et la paix d’entre le 
Daulphin et le duc de Bourgongne. 

Item, environ la my-avril, les ambaxadeurs du roy 
d’Angleterre, qui naguères avoient esté à Prouvins, 
retournèrent devers le roy de France et le duc de Bour- 
gongne en la ville de Troie en Champaigne. Ouquel 
lieu fut tant traictié entre les parties que unes trêves 
furent faictes entre les deux roys certaine espace de 
temps, en espérance de plus avant besongner ensem- 
ble, et fut assigné jour pour eulx trouver les ungs 
avecques les autres assez près de Meulenc. Et après 
celle conclusion lesdis ambaxadeurs s’en retournèrent 
à Rouen devers leur roy, et brief temps ensuivant, le 
dessusdit roy de France, la royne et dame Katherine 
leur fille, et aussi le duc de Bourgongne, à tout grant 

puissance de gens d’armes, s’en alèrent à Pontoise, et 
eulx là venus comme il avoit esté ordonné paravant 
avec les dessusdis ambaxadeurs, firent préparer ung 
grant parc où se devoit tenir la convencion. Lequel 
parc fut très-bien clos de bons aiz et haulx, apuiez de 
solives en aucuns costez, et si estoit environné de bons 
fossez, et joignoit d’un costé assez près de la rivière 
de Seine. Et y avoit plusieurs entrées fermans à trois 
barrières, et par dedens furent tendues plusieurs ten- 
tes et paveillons pour les seigneurs reposer. Et après 
furent ordonnez aucuns villages où se dévoient loger 
les gens et chevaulx des dessusdis, par ordonnance. 
Et lors estoit le roy d’Angleterre venu de Rouen à 
Mante. Et quand la journée fut venue que icelles par- 
ties dévoient assembler en conseil, pour tant que Je 
roy de France estoit mal disposé de santé, se partirent 
de Pontoise la royne de France, Katherine sa fille, le 
duc de Bourgongne et le conte de Saiut-Pol, avecques 
eulx tout leur conseil, et bien mil combatans, et alè- 
rent audit lieu ordonné d’emprès Meulenc, et descen- 
dirent en leurs tentes au dehors du parc. Et assez tost 
après arriva le roy d’Angleterre, acompaigné des ducs 
de Clarence et de Clocestre, ses frères, et son conseil, 
et bien mil combatans. Et alèrent audit lieu ordonné 
emprès Meulenc. Et descendi le roy d’Angleterre en 
sa tente, comme avoient fait les autres ‘au dehors du 
parc. Et après que leurs messages eurent prins conclu- 
sion d’entrer au conseil, ladicte royne, adestrée du duc 
de Bourgongne, et sa fille dame Katherine, du conte 
deSaint-Pol, à toutleur conseil et aucunes dames et da- 
moiselles, entrèrent dedens ledit parc. Et pareillement 
ledit roy d’Angleterre, acompaigné de ses deux frères et 

son conseil, par une autre entrée vint,dedensle parc. 
Ouquel lieu, en lui inclinant révérement, salua la royne 
et puis la baisa, et ainsi fist à damé Katherine. Et 
après le duc de Bourgongne salua ledit roy, en flé- 
chissant ung petit le genoil et enclinant son chef, lequel 
roy le prit par la main ‘et le baisa, en lui faisant grant 
honneur, et adonc d’un consentement entrèrent de- 
dens la tente du conseil. Et menoit le roy d’Angleterre 
la royne de France estant au-dessus de lui. Dedens la- 
quelle tente se tindrent très-longuement , et estoient 
leurs gens d’armes par ordonnance chascun selon les 
lisses, et avec ce avoit certaines gardes dedans ledit 
parc, afin que nul n’y entrasts’il n’cstoità ce commis. 
Et après qu’ils eurent esté oudit conseil grant espace, 
prenans congié l’un à l’autre moult honorablement 
et humblement, s’en retournèrent les uns à Pontoise, 
et les autres à Mante. Et lendemain et bien trois sep- 
maines ensuivans, retournèrent et convindrent par 
plusieurs journées en pareil estât qu’ils avoient esté la 
première foiz, sauf que ladessusdicte Katherine de 
France, qui avoit esté menée afin que le roy d’Angle- 
terre la veist, lequel estoit moult désirant de l’avoir en 
mariage, et aussi y avoit bien cause, car elle estoit 
moult belle dame, de hault lieu et de gracieuse ma- 
nière, n’y retourna pas depuis la première foiz. Et là, 
eulx ensemble, sur espérance de faire aucun bon traic- 
tié, furent plusieurs matières ouvertes. Et souvent ve- 
noit l’une des parties plus puissamment acompaigtiée 
que l’autre, et une foiz cellui qui estoit venu à plus 
grant puissance venoit après à mendre. Et jà soit que 
les François et Anglois feussent lousjours cedil 
temps durant logez l’un près de l’autre, onques n’y eut 

remors ne débat entre lcsdictes parties, et vendoient 
les ungs aux autres plusieurs denrées. Toutesfoiz, fina- 
blement lesdictes parties ne se purent en riens concor- 
der ne pacifier ensemble, pour tant que le roy d’An- 
gleterre faisoit demandes extraordinaires, avecques la 
fdle du roy, comme autre foiz avoit fait. Et aussi du- 
rant ledit parlement et pour icellui corrompre, le 
Daulphin et son conseil envoya devers le duc de Bour- 
gongne messire Tanegui du Chastel, pour lui signifier 
qu’il estoit prest de traicter avecques lui; combien que 
paravant ledit duc de Bourgongne l’eust par plusieurs 
foiz de ce fait requerre. Finablement comme dit est, 
après que le parlement fut départi et du tout mis à 
néant, durans les trêves les tentes furent ostées et le 
parc défait de l’accord des parties, et se retraliireut, 
les ungs à Pontoise et les autres à Mante. 

Pour lequel parlement ainsi départi, le roy d’An- 
gleterre fut très-courroucé et desplaisant, pour ce 
qu’il ne povoit venir à sou entencion, et eut pour cette 
cause le duc de Bourgongne en grande indignacion. 
Car il sçavait bien que pour le présent c’estoit le prin- 
cipal par qui les besongnes du roy estoient conduictes. 
Et à la derrenière journée qu’ilz furent ensemble, ledit 
roy Henry, voiant que point ne lui seroient accordées 
ses demandes avecques la fille du roy de France, dist 
au duc de Bourgongne : « Beau cousin, nous voulons 
que vous sachiez que nous aurons la fille de vostre 
roy et tout ce que nous avons demandé avecques elle, 
ou nous le débouterons, et vous aussi, hors de son 
royaume. » Auxquelles paroles ledit duc respondi : 
« Sire, vous dictes vostre plaisir. Mais Vivant que vous 
aiez débouté monseigneur et nous hors de son 
m a, 

royaume, vous serez bien lassé, et de ce ne faisons 
nulle doubte. » Entre lesquelles paroles et plusieurs au- 
tres, qui trop longues seroient à raconter, se départi- 
rent en prenant congié l’un à l’autre, et retournèrent 
comme dit est ès lieux dont il/, estoient partis. 

Et en briefz jours après, vint audit lieu de Pontoise 
messire Jehan de Luxembourg, à tout grant compai- 
gnie de gens d’armes qu’il avoit assemblez ès parties 
de Picardie par l’ordonnance du duc de Bourgongne, 
pour le acomfaigner à aler devers Meleun à l’encontre 
du duc de Touraine Daulphin. Car desjà les ambaxa- 
deurs des deux parties, c’estassavoir dudit Daulphin 
et du duc de Bourgongne avoient tant traictié ensem- 
ble, que pour les faire convenir à certain jour en per- 
sonne l’un avecques l’autre, et mesmement avoient 
esleu lieu et place où ilz dévoient assembler. Et pour 
icelle besongne acomplir vint le Daulphin de Tours, 
par Montargis, à Meleun, à tous grant puissance de 
gens d’armes. Et pareillement ledit duc de Bourgon- 
gne, acompaigné du jeune conte de Saint-Pol son 
nepveu, de messire Jehan de Luxembourg et moult 
d’autres seigneurs, avecques grant nombre de gens 
d’armes, se parti de Pontoise et ala à Corbueil, la 
dame de Giacli en sa compaignie, qui en partie avoit 
esté traicteresse de ceste assemblée. Et lendemain, qui 
fut le xi* jour de juillet, les dessusdiz princes se mi- 
rent sur les champs , chascun à tout sa puissance , et 
encontrèrent l’un l'autre à environ à une lieue près de 
Meleun, emprès Poully le Fort, auquel lieu ilz vindrent 
à deux traits d’arc ou environ, et firent arrester les ba- 
tailles. Et lors se partirent hors d’icelles, chascun à 
tout dix hommes de leur partie tel/, qu’ilz les voul- 


Digitized by Google 


323 


[1419] D’ENGUERRAN DE MONSTRELET. 

drent prendre, et alèrent ou milieu desdictes batailles 
l’un contre l’autre, et descendirent à pié. Et lors le 
duc de Bourgongne approuchant le Daulphin s’en- 
clina moult humblement par plusieurs foiz, et ledit 
Daulphin en ce faisant print le duc par la main, qui 
estoit à genoidx, et le baisa, et puis le voult faire lever, 
mais il ne volt et lui dit : a Monseigneur je suis bien : 
je sçay bien comment je dov parler à vous. » Toutes 
foiz en faisant les choses dessusdictes le Daulphin leva 
icellui duc et lui pardonna toutes ses offenses se aucu- 
nes en avoit faictes contre lui, et avec ce lui dist : 
a Beau cousin, se ou traictié fait entre nous et vous a 
aucune chose qui ne soit à votre plaisir, nous voulons 
que vous le corrigiez, et d’oremais en avant voulons 
et vouldrons ce que voulez et vouldrez. De ce ne soie/, 
en doubte. » Finablement, après plusieurs paroles les 
deux princes dessusdis et aucuns de leurs gens s’as- 
semblèrent tous ensemble, les aucuns criant Noël! el 
monstrans grant signes d’estrejoieux, mauldissans tous 
ceulx qui jamais portèrent armes pour sa dampnablc 
querelle. Et après qu’ilz eurent esté une espace en cest 
estât monstrans grant signe de léesse et amour l’un 
à l’autre, le Daulphin monta à cheval, et ledit duc lui 
tint l’estrier, non que moult de foiz lui priast que de 
ce faire il se déportast. Et après ledit duc de Bonrgon- 
gne monta à cheval et tous les autres, et chevauchè- 
rent ung petit ensemble, et puis moult révèrement 
prindrent congié l’un à l’autre et se départirent. Et 
s’en ala le duc de Touraine Daulphin à Meleun, el le 
duc de Bourgongne s’en ala à Corbueil. 

S'entait U copie du trtictié d’entre Charles, dnc de Toaraine, Danlphin , 
et le duc Jehan de Bourgongne. 

« Charles, filz du roy de France, duc de Berry et de 
Touraine et conte de.Poictou, et Jehan, duc de Bour- 
gongne, conte de Flandres, d’Artois et de Bourgongne, 
Palatin, seigneur de Salins et de Malines, à tous ceulx 
que ces présentes lectres verront ou orront, salut. 
Comme pour l’occasion des gratis divisions qui depuis 
certain temps ença ont régné en ce royaume, aucunes 
suspicions se soient engendrées en noz cuers et de 
plusieurs noz officiers, vassaulx et serviteurs les ungs 
contre les autres, pour quoy et pour autres ymagina- 
cions avons conclud d’entendre d’un commun accord 
aux grans frais et besongnes de nostre sire le roy et de 
son royaume, et de résister aux dampnables entre- 
prinses et efForcemens des Anglois noz anciens enne- 
mis, qui soubs umbre et par le moien desdictes divi- 
sions se sont enhardis de eulx bouter ou milieu de ce 
royaume, et de fait ont conquesté et ocupé une grant 
partie de la seigneurie du roy nostre sire, et pourraient 
encore plus faire se les choses estoient en telle et sem- 
blable disposicion, savoir faisons que Nous, actendans 
et considéraus les grans maulx et innumérables incon- 
véniens qui pour le fait desdictes divisions, se elles 
n’estoient appaisées, pourraient encores plus ensuir à 
la très-grande confusion et perdicion de ceste seigneu- 
rie, qui redonderoit à chacun de nous à qui la chose 
peut plus toucher qu'à nul autre, à très grant charge 
et division, désirans comme nous y sommes tenus de 
à ce remédier et pourveoir de tout nostre cuer, pour 

quoy après aucuns traictiez sur ce euz et pourparlez 
entre aucuns des noslres d’une part et d’autre, de re- 
chef au jour dui nous sommes assemblez, et d’un com- 
mun accord et consentement, pour l’onneur et révé- 
rence de Dieu principalement et aussi pour le bien de 
paix, à quoy eliascun bon catholique est et doit estre 
enclin, et à relever le povre peuple des dures et gries- 
ves oppressions qui à ceste cause ont souffert, nous 
avons promis et juré en la main du révérend père en 
Dieu, Alain, évesque de Léon en Brelaigne, envoié à 
nous du siège apostolique pour le fait de l’union et 
paix de ce royaume, sur la vraie croix et sainctes évan- 
giles pour ce atouchées de noz mains , sur la foy et 
serement de nostre corps fait l’un à l’autre, par nostre 
part du paradis, en parole de prince et autrement en 
oultre que faire se pourra et peut, les choses qui s’en- 
suivent : 

Et premièrement, nous Jehan, duc de Bourgogne, 
tant comme nous vivrons en ce monde, nous, après la 
personne de nostre dit seigneur le Boy, honnourerons 
et servirons de tout nostre cuer et nostre pensée plus 
que nul'z autres et aymerons la personne de nostre dit 
seigneur le Daulphin, et comme à son estât appartient 
à lui obéirons, et ne ferons ne soiifi'rerons estre fait à 
nostre povoir aucune chose qui soit eu son préjudice, 
et de tout nostre povoir lui aiderons à garder et sou 
estât maintenir, et en toutes manières lui seront tous- 
jours bon et vray parent, procurerons son bien et son 
honneur, et si escheverons sou mal et son dommage 
par toutes voies à nous possibles, et de ce nous le ad- 
vertirons. Et s’il advenoit que aucun, de quelque estât 
qu’il feust, lui voulsist faire guerre ou porter dommage, 

en ce cas le seoourrons et aiderons de nostre puissance, 
comme de nostre propre fait. 

Et pareillement nous Charles, Daulphin dessusdit, 
si longuement qu’il plaira à Dieu nous donner vie ou 
corps, à quelque estât, dominacion ou puissance qu’ou 
temps avenir pourront venir, toutes choses faictes mi- 
ses en oubli de bonne foy, nous aimerons nostre très- 
cher et très amé cousin Je duc de Bourgongne dessus- 
dit, et en tous ses afaires et besongnes le traicterons 
comme nostre proucliain et loyal parent, vouldrons 
et procurerons son bien, honneur etprouffit, et esche- 
verons son mal, le maintendrons et garderons en son 
estât et tousses afaires, et se aucun, de quelque estât 
qu’il feust, le vouloit grever en aucune chose, nous le 
secourrons et porterons, et aussi tost que de ce nous 
requerra, nous lui aiderons et le défendrons de toute 
nostre puissance contre tous ceulx qui pevent vivre 
et mourir. Et mesme, se aucun de nostre sang et li- 
gnage ou autre quelconque, pour raison d’aucunes 
choses advenues ou temps passé en ce royaume ou ail- 
leurs, vouloit demander ou faire complainte de nostre 
dit cousin de Bourgongne ou de ses pays et subgets, 
nous, et tout nostre puissance lui aiderons, défendrons 
et soustendrons contre tous ceulx qui le vouldroient 
grever ou dommager. 

Item, que nous Charles Dauphin et Jehan duc de 
Bourgongne, entendrons doresenavant par bonne 
union, chascun selon son estât, à tous les grans afaires 
de ce royaume, sans vouloir entreprendre ou avoir 
envie l’un sur l’autre. Et se aucune relacion estoit 
faicte par aucuns de nos officiers ou par autres, qui fut 
à la charge l’un de l’autre, et à engendrer aucune divi- 

sion nouvelle, nous de ce advertirons l’un l’autre en 
bonne foy, et n’y adjousterons point de foy, et comme 
bon et loial parent et prouchain de nostre sire le Roy 
et de la couronne de France, nous principalement, 
sans aucune fiction, nous emploierons à débouter les 
ennemis et autres, et réjiarer la doininaciou de ce 
royaume , et ne prendrons avecques lesdiz ennemis 
aucuns traictiez 11e aliances, fors du bon plaisir et con- 
sentement l’un de l’autre. Et qui plus est, en toutes 
les aliances que ferons doresenavant, nous compren- 
drons de bonne foy l’un l’autre. Et se aucuues aliances 
ou traictiez avoient esté faiz devant la date de ces pré- 
sentes avecques les dessusdiz ennemis anciens, ou au- 
cuns autres à nous préjudiciables ou à l’un de nous, 
doresenavant à icelles renouçous et les voulons estre 
nulles. 

Et toutes ces choses dessusdictes avons promis et » 
promectons comme dit est fermement et entièrement 
à tenir, sans jamais aler ou faire aler au contraire. Et 
se aucun de nous de sa volonté enfraignoit ou faisoil 
enfraindre le traictié de ceste présente aliance, que 
Dieu ne vueille, nous voulons et nous plaist et à clias- 
cun de nous, que les gens, vassaulx et serviteurs, pré- 
sens et advenir, de cellui qui enfraindra ladicte paix, 
ne soient obligez après ladicte infraction d’icellui ser- 
vir, mais serviront l’autre desdictes parties, et en ce 
cas seront absolz et quictes de tous seremeus de féaulté 
et autres, de toutes promesses et obligacious de ser- 
vice, et lesquelz oudit cas, tant dès maintenant comme 
lors, nous, de ce les tenons quictes et absolz, sans ce 
que ou temps avenir on leur puist imputer à charge 
ou reprouche, ne aucune chose 'lemander. Et pour 

plus grande seureté et confirmacion à ce que nous 
aions aucune ymaginacion sur les olïïciers et servi- 
teurs l’un de l’autre, nous avons voulu et ordonné 
que noz priucipaulx officiers et serviteurs jureront et 
de fait, en nostre présence, ès mains dudit évesque de 
Léon, à tenir les choses dessusdictes, de par eulx et 
en tant qu’il leur pourra toucher, et spécialement que 
de tout leur povoir ilz nous entretendront en bonne 
et loiale amour l’un avecques l’autre, et ne feront ne 
procureront aucune chose qui ce doive empescher, 
mais se aucun empeschement apperçoivent, de ce ilz 
nous advertiroul et de toutes les choses dessusdictes 
ilz feront leur devoir, et bailleront sur ce leur seel. Et 
mesmemeut ont juré sur les sainctes évangiles, de par 
nous Daulphin, noz amez et féaulx serviteurs : Jacques 
de Bourbon, seigneur de Curroy, rnaistre Robert le 
Maçon, nostre chancelier, le viconte de Narbonne, le 
seigneur de Barbasan, d’Espaignon du Boscage, de 
Montenoy et de Gamaehes, sire Taneguy du Chastel, 
sire Jehan Louvet, président de Prouvence, Guillaume 
de Margorin, Ilue de Noiers, Jehan du Mesnil, Pierre 
Kratier, Guischard de Bosredont elColart de la Vigne. 
Et de la partie de nous duc de Bourgongne, noz très- 
chers et amez : le conte de Saint-Pol, messire Jehan de 
Luxembourg, sire Archembaull de Foix, le seigneur 
de Noailles, messire Jehan de LaTrémoille, Guillaume 
de Vienne , sire Pierre de Baffremont , graut prieur 
de France, messire Gautier de Rupes, messire Char- 
les de Lens, Jehan, seigneur de Cotebrune, mareschal 
de Bourgongne, Jehan, seigneur de Thoulongon, Guil- 
laume de Champdivers, Renier Pot, Pierre, seigneur 
de Giach, Anthoine de Toulougon, Philippe Jossequin 

et Nicolas Raolin. Et en oullre, pour plus grande seu- 
reté des choses dessusdictes, voulons et consentons que 
les seigneurs du sang et lignage de nostredit seigneur 
pareillement jureront de tenir et garder ceste présente 
amitié, concorde et union ainsi faicte entre nous, et 
finablement les gens d’église, les nobles et les bonnes 
villes de noz pays et seigneuries et de nostre sire le 
Roy. Et avecques ce, nous et chascun de nous, pour 
observer les choses dessusdictes et chascune d’icelles, 
nous submectons à la correction de nostre mère 
saincte Eglise et de nostre saint Père le Pape, ou de 
leurs commis et députez, par lesquelles (sic) voulons 
et consentons estre contrains, et chascun de nous, par 
voye de solemnelle excommunicacion, agravacion et 
réagravacion de interdict en noz pays et terres, par la 
sentence et jugement de l’Eglise, le plus avant que 
faire se pourra. En tesmoing de toutes les choses des- 
susdictes, nous et chascun de nous avons escript à ces 
présentes noz noms de noz propres mains, et avons 
fait mestre noz seaulx à ce. Donné ou lieu de nostre 
assemblée et congrégacion, sur le ponceau qui est à 
une lieue de Meleun, assez près de Poilly le Fort, le 
mardi xi' jour de juillet, l’an de grâce mil quatre cens 
et dix-neuf. » 


CHAPITRE CCVIII. 


Comment la paix faicte du Daulphin et du duc de Bourgongne fut 
publiée en divers lieux du royaume de France. Et autres matières. 

Item, lendemain de la paix dessusdicte, le duc de 
Touraine Daulphin se partit de Meleun, à tout sa puis- 

sance, et s’en ala par Tours en Touraine vers Parte- 
nay, laquelle ville il avoit fait asséger paravant par le 
conte de Vertus et autres ses capitaines, pour ce que 
le seigneur de Partenay avoit tout son temps tenu, et 
encores tenoit lè parti du duc de Bourgongne. Lequel 
conte et tous les autres, ledit Daulpbin fist partir, et fist 
préparer ses gens en toute diligence pour mener guerre 
aux Anglois. Et pareillement ledit duc de Bourgon- 
gne s’en retourna à Pontoise devers le Roy et la royne, 
ouquel lieu fut faicte grant joye pour la réconsiliacion 
des deux parties dessusdictes. De laquelle ville de 
Pontoise le duc de Bourgongne mena le Roy, la royne 
et tout leur estât, demourer à Saint-Denis, et laissa en 
icelle ville de Pontoise, pour la garder, le seigneur de 
l’Isle-Adam, mareschal de France, auquel fut délivré 
grant finance pour paier gens d’armes à mectre en 
icelle ville de Pontoise. 

Si fut ladicte paix publiée par tout le royaume, dont 
la plus grant partie des nobles et du clergié eurent 
grant léesse, et aussi en eut le peuple grant joye, es- 
pérans par le moien de ce avoir grant consolacion et 
ledit royaume estre réparé des griesves persécucions 
que long temps avoit souffert par la guerre qui si lon- 
guement avoit duré. Et commencèrent les gens des 
deux parties à marchander et repairer les ungs avec 
les autres, et en plusieurs bonnes villes fut faicte grant 
joye, en criant Noël ! les bourgois faisans grans assem- 
blées et feux par les carrefours, et par espécial dedens 
Paris. Et le xx' jour dudit mois de juillet, par l’arce- 
vesque de Sens furent portées audit lieu de Paris les 
lectres de la paix, lesquelles furent présentées aux sei- 
gneurs du Parlement, des requestes du palais, et de 

la Chambre des comptes, qui furent leues en leur pré- 
sence par maistre Nicolas Raoulin; et si y estoient 
maistre Robert Malière et maistre Jehan Champion, 
tous deux secrétaires dudit Daulphin. Et après qu’elle 
furent leues, ledit arcevesque présenta ung mandement 
du Roy ou quel estoit contenu que le roy faisoit abo- 
licion générale de tous crimes et cas perpétrez en son 
royaume à l’occasion des divisions par avant passées, 
et veult que chascun retourne en ses héritages, béné- 
fices et autres biens, réservé meubles , et avecques ce 
que le duc de Bourgongne mecle capitaine à Partenay, * 
pour garder le pays de Poictou qu’il ne soit favorable 
au Daulphin, et que toutes garnisons, tant d’un costé 
que d’autre, soient mises hors; si non sur la frontière 
des Anglois. 

Après furent présentées d’autres lectres du Daul- 
phin, lesquelles estoient incorporées avecques les lec- 
tres du Roy, et par icelles ledit Daulphin consentoit, 
accordoit et promectoit tenir Je contenu des dessus- 
dictes lectres royaulx. Et pareillement ledit Raoulin 
monstra lectres semblables de par le duc de Bour- 
gongne. Et après que par les dessusdiz tout eut esté 
visité, la paix fut publiée en plusieurs lieux dedens 
Paris, et jurèrent lesdiz seigneurs de Parlement et tous 
les dessusdiz et autres gouverneurs d’icelle cité à le 
tenir. Et lendemain fut faicte une solemnelle proces- 
sion à Saint-Martin des Champs pour ladicte paix. 

CIIAPITRE CCIX. 


Comment le roy d’Angleterre fut malcontent de la paix deunsdicte. 

Et la prinse de Pontoise par les Anglois. 

Or convient retourner à parler du roy Henry d’An- 
gleterre, lequel, quant il oy nouvelles de la paix et 
aliance qu’avoient faicte ensemble le duc de Touraine 
Daulphin et le duc de Bourgongne contre lui, ne fut 
' pas de ce bien joieux, et non sans cause. Car il sembla 
au roy d’Angleterre que plus fors seroient à estre deux 
ensemble que quant ilz estoient divisez. Néantmoins 
il se conclud et délibéra de pourveoir et mener à fin 
sa querelle à l’encontre de tous ceulx qui nuire lui 
vouldroient, et gecta son ymagiuacion et advis, que très 
bonne et proufïitable chose seroit à lui la ville de Pon- 
toise, s’il la povoit avoir. Et sur ce ntanda de ses plus 
féables capitaines, et aussi de ceulx qui avoient esté 
dedeus icelle ville durans les ambaxades dont dessus 
est faicte mencion ; si leur déclaira sa voulenté , et ilz 
lui firent response qu’en ce et toutes autres choses 
qu’il lui plairoit à commander ilz estoient prestz de 
eulx y emploier sans espargner leur corps , quelque 
péril, peine ou traveil qu’ilz deussent avoir. Et sur ce, 
furent ordonnez de par le roy ceulx qui de ceste be- 
songne eurent la charge. Et finablement, le derrenier 
jour de juillet vindrent, entre le point du jour, et soleil 
levant, à l’une des portes de ladicte ville de Pontoise. 
Et povoient estre environ trois mille combatans. Et 
n’estoit point encores icelle porte ouverte; et tantost, 
les aucuns, par eschèles qu’ilz avoient, commencèrent 

à monter amont sans estre apperceuz de quelque guet, 
et de fait ouvrirent celle porte, par laquelle ilz entrè- 
rent dedens à grant puissance, en criant Saint George! 
haultement, ville gaignée ! Auquel cry ladicte ville fut 
tantost tous esmeue, et le sire de l’Isle-Adam qui en 
estoit capitaine, esveillé. Lequel sans délay, tout armé, 
avec aucuns de ses gens monta à cheval et ala veoir 
où estoit ledit effroy. Mais quant il apperçeut. lesdiz 
Anglois dedens la ville en si grand nombre, il s’en 
retourna hastivement, et fist prendre sa finance et ses 
bagues, en esveillant plusieurs bourgois*, ala vers la 
porte de Paris qui estoit encores fermée et la fist rom- 
pre et puis, en sa compaignie bien dix mille personnes 
de la ville, tant hommes comme femmes, tous désolez 
et déconfortez, se partirent alans vers Paris. Desquels 
en y eut plusieurs qui emportèrent de leurs meilleurs 
biens, et par espécial or, argent, vaisselle et joyaulx, 
dont l’une des parties alans vers Beauvais furent tous 
destroussez et leurs bagues ostées, par Jehan de Gingin 
et Jehan du Gau. Et oultre lesdiz Anglois, sans trou- 
ver quelque résistance, prindrent et gaignèrent ladicte 
ville, dedens laquelle ilz firent maulx innumérables 
comme en ville conquise, et gaignèrent grant finance, 
car elle estoit remplie de tous biens. Et fut le princi- 
pal conducteur des Anglois Hüsans ceste entreprise , 
messire le captai de Beuf, frère au conte de Foix *. 
Pour laquelle ville ainsi prinse le pays de France et 

t . t À tous lesquelz esveillant, etc. » {Suppl, fr. 93.) 

2. Le comte de Foix est Jean de Grailli , fils d’Arcliambaud de 
Grailli, captai de Burh, et d'Isabelle de Foix. Son frère, le captai 
de Buch, ici nommé, s'appelait Gaston de Foix. Il était vicomte 
de Benaugcs, et a fait la tige des comtes de Candale. 

par espécial vers Paris, furent moult desconfortez, et 
se despeuplèrent très fort les villages d’entour ledit 
lieu de Paris et en l’Isle de France. Et quant les nou- 
velles en ce mesme jour vindrent à Saint-Denis où 
estoit le roy de France, le duc de Bourgongne, et tout 
leur estât, ilz se départirent assez tost, et par Prouvins 
s’en alèrent à Troies, ensemble la Royne, madame 
Katherine, et moult d’autres seigneurs, laissans à Paris 
pour icelle entretenir, le conte de Saint-Pol et maistre 
Eustace de Laitre, chancellier de France. Et ledit sei- 
gneur de l’Isle-Adam, mareschal de France, le plus 
brief qu’il peut, assembla certain nombre de gens 
d’armes, avec lesquelz il se mist en garnison dedens la 
ville de Beauvais pour tenir les frontières et résister 
aux entreprinses que faisoient chascun jour les dessus- 
diz Anglois. Toutesfoiz icellui seigneur de l’Isle-Adam 
fut moult blasmé pour ce que ainsi négligentenient, 
par faulte de guet, il avoit laissé perdre ladicte ville 
de Pontoise, et par espécial, les gouverneurs du duc 
de Touraine Daulphin de Viennois en furent trèsmal 
contens. 


CHAPITRE CCX. 

Comment le duc Thomas de Claivnce ronquist la fortresse de Gisors. 
Le siège de Saint-Martin le Guillart. Et autres besongnes. 

Item , assez tost après le roy d’Angleterre fist très 
puissamment asséger la ville de Gisors par le duc de 
Clarence, son frère. De laquelle ville estoit lors capi- 
taine Lionnet de Boumonville, et dedens, Daviot de 
Goy, lesquelz desdiz Anglois furent tant approuchez 

qu’en la fin de trois sepmaines rendirent ladicte ville 
et fortresse, en partie par faillie de vivres, audit duc 
de Clairence, par ainsi qu’ilz s’en yroient eulx. et leurs 
gens saufz leurs corps et leurs biens, et les habitans 
de ladicte ville demourèrent en l’obéissance dudit roy 
d’Angleterre, en faisant à lui serement de féaulté. Et 
ainsi se départirent les dessusdiz et s’en alèrent à Beau- 
vais devers le sire de l’Isle-Adam. 

Et tost après fut asségée la forteresse de Saint-Mar- 
tin le Gaillard ', dedens laquelle estait Rigauit de Fon- 
taines et messire Carados des Quesnes, avec aucuns 
autres, qui tousjours avoient tenu la partie du Daul- 
phin et d’Orléans. Ouquel lieu, desdiz asségans estait 
capitaine ung moult vaillant homme, nommé messire 
Phelippe le Lis. Mais de ladicte fortresse se parti de 
nuit secrètement, non obstant ledit siège, et se tira 
vers le seigneur de Gamaches qui se tenoit dedens 
Compiengne, auquel il requist très instamment qu’il 
voulsist assembler gens de guerre pour lever le siège 
dessusdit. Lequel seigneur de Gamaches , le plus brief 
qu’il peut, fist une très grosse assemblée de gens d’armes 
et manda Anthoine et Hugues de Beausaiüt, frères, et 
moult d’autres gentilz hommes tenans la partie du 
Daulphin, et aussi tenans la partie de Bourgongne, 
tant qu’il mist bien sus seize cens combatans , avec 
lesquelz chevaucha au lieu dessusdit, et vint vers soleil 
levant au dessus de ladicte fortresse, et là mist ses gens 
en ordonnance, et commist trois cens combatans à 
aler devant pour gaigner les barrières qu’avoient faictes 
les dessusdiz Anglois. Ausquelles barrières furent trou- 

1. Saint-Mari in le Gaillard {Scine-lh férieure) . 

vez environ soixante Anglois gardans icelles , lesquelz 
très asprement se défendirent et gardèrent ledit pas. 
Mais en fin furent desconfis et tous mis à l'espée, 
excepté ung peu d’iceulx qui par fuite se saulvèrent. 
Et adonc ledit seigneur de Gamaches, suivant ses gens 
asprement, entra en la ville, frapant ès logiz où lesdiz 
Anglois estoient logez. Mais la plus grant partie s’es- 
toient jà retrais en une grant église qui estoit en la ville, 
à tous leurs chevaulx, et là moult fort se défendirent. 
Et en conclusion , pour tant que lesdiz Anglois [pou- 
voient] avoir brief secours de leurs gens qui estoient 
sur les marches, fist bouter le feu dedens la fortresse, 
et amena saulvement ceulx qui dedens estoient. Et à 
ceste besongne furent fais nouveaulx chevaliers , An- 
tlioine de Beausault, Giles de Rouvroy, et aucuns 
autres. 

En après, dedens les huit jours ensuivans , le ct>nte 
de Hontiton, capitaine de Gournay en Normendie, as- 
sembla environ deux mille combatans Anglois des 
frontières de la marche, lesquelz il conduisi jusques à 
ung gros village nommé Poix, où ilz se logèrent, et y 
firent plusieurs dommages, et de là alèrent à Breteul 
et livrèrent grant assault au fort de l’abbaye, et, pour 
tant qu’il z y eurent de leurs gens mors, ardèrent la 
ville, qui estoit puissamment amassée, et puis se tirèrent 
vers Clermont , et prindrent la tour de Vendeul 1 et 
boutèrent le feu dedens. Et après, en destruisant le 
pays par feu et par espée, à tout infinis biens et grant 
nombre de prisonniers, s’en retournèrent en leur gar- 
nison. 

1 . Vcndcuil (Oisr). 


Digitized by Googl 


[1M9] U'F.NGUERRAN DE MONSTRELET. 337 

Et de l’autre costé, messire Phelippe dessusnommé ', 
qui se tenoit à Eu en Monceaulx, couroit très souvent 
vers Abbeville et au Pont de Reini et par tout le Vi- 
meu. Alors estoit le pays grandement désolé. Aux- 
quelles courses et envayes messire Jaques de Hare- 
court, qui se tenoit au Crotoy, et Hector de Saveuses, 
avecq ceulx de la garnison du Pont de Remi, baillaient 
très souvent de grans empeschemens. Et pareillement 
faisoieut messire Loys de Thiebrone et ceulx qui es- 
toient avecques lui en la ville de Gamacbes. 

CHAPITRE CCXI. 

Comment le» fortresses de Chasteau-Gaillart et la Bocheguion se rendirent 
an roy Henry d’Angleterre. 

En ces mesmes jours le roy d’Angleterre fist asséger 
les fortresses de Chasteau-Gaillart et de la Rocheguion, 
lesquelles estoient les deux plus fortes places de la du- 
chié de Normendie , et les tenoient les gens du Daul- 
pbin. Mais au bout de deux moys la Rocheguion fut 
rendue, du consentement de la dame qui estoit de- 
dens, au roy d’Angleterre. Laquelle ledit roy donna 
prestement à messire Guy le Boutiller, et avec ce lui 
voult faire avoir ladicte dame en mariage. Mais onques 
elle ne se y voult consentir, ains s’en ala avecques ses 
gens hors du pays, en délaissant sadicte fortresse. 

Et le Chasteau-Gaillart, qui estoit au roy de France, 
se tint l’espace de seize moys , au bout duquel temps 
se rendi par faulte de ce que les cordes dont ilz tiraient 

l’eaue leur esloienl faillies. Et en estoit capitaine mes- 
sire Olivier de Mauny, qui avoit avecques lui six vings 
hommes d’armes et plus. Et tenoient ledit siège les 
contes de Hontiton et de Kent. 

Et durans les choses dessusdictes plusieurs Daul- 
phinois et Bourguignons avoient grant confidence les 
ungs avecques les autres depuis le traictié de la paix , 
espérans que icelle deust estre pardurable, et souvent 
s’assembloient plusieurs d’un commun accord pour 
faire guerre aux Anglois, anciens ennemis du royaume 
de France. Mais la roe de fortune y pourveut par telle 
manière que dedens briefz jours ensuivans furent en 
plus grande tribulacion et hayne l’un contre l’autre 
que paravant n’avoient esté , comme cy-après sera 
décjairé. 

CHAPITRE CCXII. 

Comment le duo Jehan de Bourgongne fut mors et occis par les gens dn 
Daulphin à Monstereau ou Fault-Yonne. 

v • *» > ‘ * ‘ . 

Or est vérité que quant Charles , duc de Touraine, 
Daulphin, eut visité les duçhez de Berry et de Tours, 
se tira, à tout vingt mille combatans ou environ, à 
Monstereau où Fault-Yonne, et tantost après sa venue 
envoia à Troies en Champaigne messire Tanegui du 
Chastel et autres de ses gens , à tout certaines lectres 
signées de sa main, par lesquelles il escripvoit très 
affectueusement en mandant au duc de Bourgongne 
que pour conclurre et adviser à la réparacion du 
royaume, et aussi pour autres grans afaires qui gran- 
dement le touclioient, il voulsist aler vers lui audit 


Digitized by Google 



339 


[Ul'J] D'ENGUERRAN DE MONSTRÈLET. 

lieu de Monstereau. Lequel duc oyaut ceste requeste, 
différa par plusieurs jours de y aler, et contendoit que 
ledit Daulphin venist audit lieu de Troves vers le Roy 
son père et la Royne sa mère, et remonstra plusieurs 
foi/, audit Tanegui que plus conveuabie et expédient 
seroit qu’il y venist, que autrement, afin de tenir leur 
conseil ensemble. Et sur ce, ledit Taneguy retourna 
vers ledit Daulphin pour lui rendre la response qu’il 
avoit eue. Mais fmablement ledit Daulphin et tous 
ceulx de son conseil prindrent collusion ensemble 
de demourer à Monstereau et non aler Ailleurs. Et de 
rechef icellui Tanegui retourna à Troies devers ledit 
duc de Bourgongne, avec lequel il traicta tant qu’il 
vint à Bray sur Seine, et de là furent envoiez plusieurs 
messages de l’une partie à l’autre, entre lesquelz, au 
derrenier, le Daulphin y envoia l’évesque de Valence 
qui estoit frère à l’évesque de Lengres, lequel de Len- 
gres estoit avecques le- duc de Bourgongne et ung de 
ses principaulx conseillers, etr estoit nommé Charles 
de Poictiers. Et quant icèlfui évesque fut venu audit 
lieu de Bray, il parla par plusieurs foiz audit duc de 
Bourgongne et l’admonesta bien et acertes, qu’il voul- 
siiit aler devers ledit Daulphin, disant qu’il ne feust en 
nulle double ne en soupeçon de quelque mauvaistié. 
Et pareillement en parla féablement à son frère, en lui 
remonstrant que seurement il y povoit aler et ferait 
mal de faire le contraire. Toutesfoiz icellui évesque 
pour vray ne sçavoit riens de ce qui advint, et traie - 
toit en bonne foy les besongnes dessusdictes. Finable- 
ment, tant par les remonstrances dessusdictes, comme 
sur les paroles dudit messire Taneguy, conclud et dis- 
posa avecques son conseil d’aler devers le Daulphin 

eu la compaignie d’icellui évesque. Et se parti dudit 
lieu de Bray sur Seine , le dimenche xi* jour de sep 
tembre, l’an mil quatre cens dix-neuf, en sa compai- 
gnie environ cinq cens hommes d’armes et deux cens 
archers, desquelz estoient capitaines, messire Charles 
de Lens, admirai de France, et Jaques de La Lune, 
grant maistre des arbalestriers. Et si y estoient plu- 
sieurs seigneurs , c’estassavoir Charles, fils ainsné du 
duc de Bourbon, le seigneur de Nouailles, frère au 
conte de Foix, le seigneur de Saint-George, messire 
Anthoine de Vergi, le seigneur de Jonvelle, le seigneur 
d’ Ancre, le seigneur de Montagu, messire Guy de Pon- 
talier et plusieurs autres. Avecques lesquel/, ledit duc 
chevaucha assez joieusement jusques assez près de 
Monstereau. Et estoit environ trois heures après midi. 
Et lors vindrent à l’eucontre de lui trois de ses gens , 
c’estassavoir messire Anthoine de Thoulongon, Jehan 
Dermay et Saubretier, et plusieurs autres, lesquelz lui 
direut qu’ilz venoientde la ville, où ilzavoient veu sur 
le pont, au lieu où ilz se dévoient assembler, plusieurs 
fortes barrières faictes de nouvel, très avantageuses 
pour la partie du Daulphin, disans qu’il pensast à son 
fait, et que se il se y boutoit, il seroit du tout ou danger 
dudit Daulphin et de ceulx de sa partie. Sur lesquelles 
paroles, ledit duc, tout à cheval, assembla son conseil 
pour savoir que sur ce il estoit bon à faire; et y eut 
diverses opinions. Car les aucuns doubtoient moult 
ceste journée, actendu les nouvelles et rappors que de 
heure à autre ilz ooient. Les autres, qui ne pensoient 
que bien, conseilloient pour mieulx faire, que laisser 
qu’il alast devers ledit Daulphin, et disoient qu’ilz 
n’oseroient penser ([ue ung tel prince, filz du roy de 

France et successeur de )a couronne, voulsist (aire 
autre chose que toute loyaulté. Et lors ledit duc, voiant 
et oyant les diverses opinions de son conseil, dist 
hault et cler en la présence de eulx tous, yroit et 
actendroit telle adventure qu’il plairait à Dieu de lui 
envoyer. Disant oultre, que pour le péril de sa per- 
sonne ne lui serait jà reprouclié que là paix et répara- 
cion du royaume feust jà atargée, et que bien sçavoit 
que se il failloit de y aler, et par aucune adventure 
guerre et discencion se resmeust entre eulx, la charge 
et deshonneur en retoumeroit sur lui. Et adonc s’en 
ala descendre dedens le chasleau de Monstereau-Faull- 
Yonne, par la porte vers les champs. Lequel chasteau 
lui avoit esté délivré, pour le loger, par les gens du 
Daulphin, afin que ledit due de Bourgongne feust 
moins en soupeçon qu’on lui voulsist faire aucune 
mauvaistié. Et iist descendre avecques lui tous les 
grans seigneurs, et deux cens hommes d’armes et cent 
archers pour le acompaigner. Si estoit avecques Si la 
dame de Giac, qui paravant, comme djl est, avoit esté 
par plusieurs foiz devers fe Daulphin durant les traîe- 
tiez dessusdiz, et moult induisoit ledit duc de y aler, 
en le admonestant qu’il, ne feust ^Joint en double de 
nulle trahison. Lequel duc, commb il monstroit sem- 
blant, aymoit moult et crédit de plusieurs choses icelle 
dame, et l’ avoit baillé en garde avec une partie de ses 
joiaulx à Phelippe Josscquin, comme au plus féable 
de ses serviteurs. Et incontinent après qu’il fut- des- 
cendu , ordonna à Jaques de !a Lune qâ'il se méisl , à 
tousses gens d’armes, à l’entrée de la potf£ vers la 
ville pour la seureté de sa personne et aussi a garder 
la conimocion . Et ce pendant . messire Tanegui du 



342 CHRONIQUE fl 410] 

Chastel revint devers lui et lui dist que le Daulphin 
estoit tout prest et qu’il actendoit après lui, et il res- 
pondi qu’il s’en aloit. Et adonc appela ceulx qui es- 
loient commis d’aler avecques lui, et défendi que nul 
n’y alast fors ceulx qui à ce furent ordonnez, lesquelz 
estoient diz, dont les noms s’ensuivent : c’estassavoir 
Charles de Bourbon , le seigneur de, Nouailles , Jehan 
de Fribourg, le seigneur de Saint-Géorge , le seigneur 
de Montagu, messire Anthoine de Vergi , le seigneur 
d’Ancre, messire Gui de Pontalier, messire Charles de 
Lens, messire Pierre de Giac, et ung secrétaire nommé 
maistre Jehan Sigmach. Avec lesquelz le dessusdit duc 
ala jusques devant la première Arrière du pont. Et 
de rechef vindrent à l’encontre îJ# lui les gens dudit 
Daulphin, qui renouvelèrent les promessès et sereraens 
fais et jurez paravant entre les parties, et ce fait dirent : 
« Venez devers Monseigneur, il vous actend cy-devant 
sur le pont. » Après lesquelles paroles se retrahirent 
vers ledit Daulphin, leur seigneur. Et adonc ledit duc 
demanda à ses conseillers s’il leur sembloit qu’il peust 
aler seurement devers le Daulphin sur les seuretez 
qu’il sçavoit estre entre eulx deux. Lesquelz, aiant 
bonne entencion, lui firent response que seurement il 
y povoit aler actendu lesdiétes promesses faictes par 
tant de notables personnes d’une partie et d’autre, et 
dirent que bieu oseroieut prendre ladicte adventure 
de y aler avec lui. §ür laquelle response se mist à 
chemin, en faisant aler devant lui une fiartie de ses 
gens, et entra en la première barrière oà H trouva les 
gens du Daulphin , qui encores lui dirent : « Venez 
devers monseigneur le Daulphin , il vous actent. » Et 
il respondi : « Je vois devers lui. » Et adonc passa la 

seconde barrière, laquelle fut tantost fermée à clef 
après que lui et ses gens furent ens. Et en marchant 
avant encontra messire Tanegui du Chastel, auquel 
par grant semblant d'amour il férit de la main sur 
l’espaule, en disant au seignebr de Saint-George et 
aux autres de ses gens : « Veez cy en qui je me fie. » 
Et ainsi passa oultre jusques assez près dudit Daul- 
phin, lequel estoit tout armé, l’espée ceinte, apuyé sur 
une barrière. Devant lequel, pour lui faire la révé- 
rence se mist à ung genoil, en le saluant très humble- 
ment. A quoy le Daulphin respondit aucunement, 
sans lui monstrer quelque semblant d’amour, et en 
lui reprouchant qu’il avoit mal tenu sa promesse et 
point n’avoit fait de guerre aux Anglois, ne fait vuider 
ses gens hors des garnisons, ainsi que promis l'avoit. 
Et ce pendant, messire Robert de Loire le print par le 
bras et lui dist : a Levez vous , vous n’estes que trop 
honnorable. » Et ledit duc, qui estoit à ung genoil, 
comme dit est, avoit son espée ceinte, laquelle selon 
son vouloir estoit trop demourée derrière quant il 
s’agenoilla, si y çiist sa main pour la remetre plus de- 
vant à son aise. Et lors ledit messire Robert lui dist : 
« Mectez vous main à l’espée en la présence de mon- 
seigneur le Daulphiq,! » Entre lesquelles paroles s’apro- 
cha messire Taneguy du Chastel, et en disant « Il est 
temps ! » il féry ledit duc d’une petite hache qu’il te- 
noit en sa main, parmi le visaige, si rudement qu’il 
chey à genotlz, et lui abaty le menton. Et quant ledit 
duc se senti féru, il mist la main à son espée pour la 
tirer et se cuida lever pour se défendre, mais, incon- 
tinent, tant dudit Tanegui comme d’aucuns autres, fut 
féru plusieurs cops et abatu pat terre comme mort. 

Et prestement ung nommé Olivier Layet, à l’aide de 
Pierre Frastier, lui bouta une espée pardessoubz son 
haubergon tout dedens le ventre. Et ainsi que ce se 
faisoit, le seigneur de Nouailles, ce voiant, tira son 
espée pour cuider.défendre ledit duc, mais le viconte 
de Narbonne tenoit une dague en sa main, dont il le 
cuida férir, et ledit de Nouailles se lança vigoreuse- 
ment audit viconte et lui arracha sa dague des poins, 
et en ce faisant fut féru d’une bâche par derrière si 
«fforcément, qu’en brief temps après il mourut. Et pen- 
dant que ce se faisoit, le dessusdit Daulpliin, qui estoit 
apuvé sur la barrière dessusdicte, voiant ceste mer- 
veille, se tira^arrière d’icelle comme tout* effraie, et 
incontinent, par Jehan Louvet, président de Prou- 
vence, et autres ses conseillers, fut remené en son hos- 
tel. Et d’autre part, Jehan de Fribourg tira son espée, 
mais tantost lui fist-on perdre par force de cops. Fina- 
lement tous les dix, avec le secrétaire, qui estoient 
alez avecques ledit duc, furent prins sans délay, 
excepté le seigneur de Nouailles, qui demoura mort sur 
la place, ainsi comme dit est, et le seigneur de Mon- 
tagu, qui âe saulva par dessus la barrière, vers le clias- 
tel. Et le seigneur d’Ancre fut navré en la main d’une 
taillade. Lequel seigneur de Montagu, quant il fut hors 
ladicte barrière, cria moylt fort, à l’arme ! Et adonc, 
messire Antboine de Thoulongon, messire Simon Os- 
telmier , Sambrelier et Jehan flernay, avec aucuns , 
s’approuchèrent de ladicte barrière et commencèrent 
à laocer de leurs espées à ceulx.de dedéns, et fut ledit 
messire ; S6tiôn navré en la tqtieJ Car ceulx de la ville 
et desdicles barrières s’esforçoient de tous costez à 
lircr d'arbaiestes sur latfdessusdiz. Pour quoy, comme 

non puissaus entrer en ladicte barrière , se retirèrent 
dedens ledit chastel. 

Ainsi et par ceste manière fut là soudainement et 
cruellement le duc Jehan de Bourgongne mis à mort, 
sur la seureté du duc de Touraine, Daulphin devienne, 
et de ceulx de son conseil. Laquelle besongne tant 
seulement à oyr recorder est moult piteuse et lamen- 
table. Si furent les principaulx faisans cel homicide : 
Jehan Louvet, président de Prouvence , le viconte de 
Narbonne, messire Guillaume Batiller, messire Tanne- 
gui du Chastel, messire François de Grimaille, mes- 
sire Robert de Loire, Pierre Fratier, Olivier Layet, 
messire Poncon de Nemach, séneschal d’Auvergne, et 
aucuns autres, lesquelz, grant espace de temps para- 
vant, avoieut conclud, juré et promis l’un avecques 
l'autre, de mener à fin ceste besongne ; comme ilz firent. 
Et mesmement, dès la première assemblée qui fut faicte 
entre iceulx princes auprès de Poule le Fort quant la 
paix fut faicte entre eulx, comme je fus informé, eurent 
voulenté et entencion de l’achever, mais lors fut dé- 
laissé, pour ce que ledit duc de Bourgongne avoit lors 
trop grant puissance de gens d’armes en sa compai- 
gnie, et aussi que lesdictes parties estoient près l’un 
de l’autre en pleins champs, par quoy il eust convenu 
qu’il y eust eu trop grant meschef entre iceulx. 

En après, le seigneur de Jonvelle et les autres qui 
estoient dedens le chasteau de Moustereau et auxquelz 
ledit de Bourgongne l’avoit baillé en garde à son dé- 
partement, furent moult esmerveillez et non point 
sans cause, quant ilz sceurent et virent les manières 
qu’on tenoit contre eulx, tant pour la personne de 
leur seigneur et prince, dont encores’ ne sçavoient 

point la pure vérité de son estât, comme pour les 
autres seigneurs qui estoient aveeques lui, et aussi 
[jour eulx mesmes, qui estoient là sans avoir quelque 
provision de vivres ne habillemens de guerre, si non 
ce qu’ilz avoient apporté, qui n’estoit pas grant chose. 
Car, paravant la venue, on avoit osté toute l’artillerie 
et les vivres dudit cliastel. Si eurent sur ce plusieurs 
ymaginacions pour sçavoir s’ilz se départiraient ou 
non. Mais en la fin conclurent l’un aveeques l’autre 
de y demourer, jusques à tant qu’ilz orraient plus vé- 
ritables nouvelles de leurdit seigneur que encores 
n’avoient oyes. Et combien que ledit seigneur de Jon- 
velle et le seigneur de Montagu priassent moult de 
foiz aux gens dudit duc qui estoient venus aveeques 
lui, qu’ilz voulsissent demourer aveeques eulx en icel- 
lui cliastel, néantmoins n’en volrent riens faire, ains 
s’en départirent hastivement sans tenir ordonnance, et 
chevauchèrent au plus tost qu’ilz peurent devers Bray 
sur Seine, dont le matin s’estoient partis. Mais les gens 
du Daulphin, à grant puissance les poursuivirent très 
asprement, et en occirent, prindrent et destroussèrent 
grant partie, sans y trouver aucune défense. Et lesdiz 
seigneurs de Jonvelle et de Montagu demourèreut , 
comme dit est, dedens le chastel, et aveeques eulx 
messire Robert de Marigny, messire Fhelippe de Cor- 
voles, messire Jehan Murat, le seigneur de Rosmiach, 
Jehan d’Ormay, Jehan du Mesnil , Sainbretier, Phe- 
lippe de Montaut , Régnault de Cheuly, Guillaume de 
Bière, la dame de Giac et ses femmes, Phelippe Josse- 
quin, et plusieurs pages et varlels de la famille du duc 
de Bourgongne. 

CHAPITRE CCXIII. 

■ .*** 

Comment le Paulphin et son conseil se contindrent après la mort du duc 
de Bourgongne. "Et de la Teddicion du chasUau de Monstcrcau. 


Après ce que le dessusdit duc de Bourgongne fut 
mis à mort comme dit est, il fut lantost, par les gens 
dudit Daulphiu, devestti de sa robe, de son hauber- 
gon et de ses joiaulx et des autres choses, excepté son 
pourpoint et ses houseaulx, et demoura sur la place 
jusqties à myenuit qu’on le porta sur une table dedens 
ung moulin assez près du pont. Et lendemain au ma- 
tin fut mis en terre eu l’église Nostre-Dame devant 
l’autel Saint-Loys, à tout sondit pourpoint et ses hou- 
seaulx, sa barrète tirée sur son visage. Et lui (ist-on 
prestement dire douze messes. 

Si estoient à ceste heure avec ledit Daulphin plu- 
sieurs notables hommes qui riens ne sçavoient du se- 
cret de ceste matière, et en y eut d’aucuns à qui il en 
despleut grandement , considérans les tribulacions , 
reproches et meschefz qui en pourraient sourdre ou 
temps avenir, tant ou royaume de France comme h la 
personne de leur seigneur et maistre, le duc de Tou- 
raine, Daulphin. Entre lesquelz y estoient Jehan de 
Harecourt, conte d’Aumarle, et le seigneur de Barba- 
san. Auquel Barbasan fut moult désagréable, et tant 
que par plusieurs foiz reproucha à ceulx qui avoient 
machiné le cas dessusdit, en disant qu’ilz avoient des- 
truit leurdit maistre de honneur et de chevance, et dist 
oultre que mieulx aymeroit avoir esté mort que d’avoir 
esté à celle journée, combien qu’il en feusl innocent. 

Toulesfoiz, le Daulphin retourné en son hostel après 
cest homicide fait, fut ordonné par ceulx de son con- 
seil, que deux cens hommes d’armes yroient devant 
ladicte fortresse pour faire rendre ceulx qui estoient 
dedens. Auxquelz là venus, l’entrée fut défendue, et 
pour tant les dessusdiz se retrahirent une partie en la 
tour du pont et l’autre en une tour vers les faulx- 
bourgs, et là demourèrent celle nuit. Et ceulx qui 
estoient en ladicte fortresse se murèrent la porte vers 
la ville et n’eurent autres nouvelles jusques au lende- 
main matin, qu’on leur commença très fort à gecter 
canons contre ladicte porte. Et assez tost après alèrent 
quatre à cinq cens chevaliers , de par le Daulphin, 
parler à iceulx et leur signifier qu’ilz rendissent ladicte 
fortresse, et se ce ne faisoient, on les feroit assaillir, et 
leur feroit-on coper les testes se ilz estoient prins à 
force. Auxquelz fut respondu par les dessusdiz de 
Jonvelle et de Montagu, que le duc de Bourgongne, 
leur seigneur, auquel le Daulphin l’avoit délivré, le 
leur avoit baillé en garde et qu’ilz ne le rendroient 
point s’ilz n’avoient de lui certaines enseignes. Pour 
quoy les dessusdiz, ce oyans, retournèrent en la ville, 
et tantost après râlèrent devant ladicte fortresse et y 
menèrent messire Anthoine de Vergi, lequel appella 
les seigneurs dessusdiz, et ilz lui respondirent en lui 
demandant comment il lui estoit, et sans à ce faire 
response, il leur dist : « Frères, monseigneur le Daul- 
phin me fait dire que vous lui rendez ceste place, et 
que se ce ne faictes et il vous prent de force, il vous 
fera trencher les testes, et se vous lui voulez rendre et 
tenir son parti, il vous fera des biens et vous départira 
des offices de ce royaume très largement. » Après les 

quelles paroles demandèrent audit mcssirc Anllioine 
se il sçavoit nouvelles du duc de Bourgongne. A quov 
il ne respondi mot, et seigna de son doit contre terre, 
et après leur dist : « Je vous conseille que vous rendez 
U fortresse à monseigneur le Daulphiu. » El lors res- 
pondirent comme devant, en disant ainsi : « Sans avoir 
autres nouvelles de monseigneur le duc qui la nous a 
baillée en garde, nous ne la rendrons point. » Et 
adonc les chevaliers du Daulphiu leur dirent : « Mec- 
tez par escript tel traictié que vous vouldrez avoir, et 
on vous fera response. » Adonc se retrahirent lesdictes 
parties, et firent les dessusdiz mectre par escript ce 
qui leur pleut, et l’envoièrent vers le Daulphin. 

Premièrement requirent à mectre la fortresse en la 
main du duc de Bourgongne, leur seigneur, qui leur 
avoit baillé en garde , ou au moins avoir descharge 
de lui, signée de sa main. 

Item, que tous les prisonniers que le Daulphin 
avoit devers lui, qui furent prins avec ledit duc, il les 
rendeist quictes et sans paier finances. 

Item, que tous les hommes et femmes, de quelque 
estât qu’ilz feussent, estans dedens ladicte fortresse, 
avecques tous les biens qui de leur partie y avoient 
esté apportez, s’en peussent aler franchement où bon 
leur sembleront. 

Item, qu’ilz eussent délay de quinze jours à demou- 
rer dedens ledit chastel, tant que leurs chevaulx feus- 
sent venus. 

Item , qu’ilz eussent sauf-conduit pour deux cens 
hommes d'armes qui les venroient quérir pour les 
conduire où bon leur semblerait, et que ledit sauf- 
conduit durast quinze jours. 

Après lesquelz articles visitez par ledit Daulphin et 
son conseil, furent renvoiez devant la fortresse pour 
faire response, les chevaliers dessusdiz, qui paravant y 
avoient esté. Lesquelz dirent à ceulx de dedens, que, 
quant à la personne du duc de Bourgongne, elle ne 
leur soit plus demandée, car on ne la peut avoir, et 
quant aux prisonniers qui ont esté prins avecques lui, 
ilz sont bien à monseigneur le Daulphin ; et leur dé- 
partira des biens et offices de ce royaume ; et n’en soit 
requis plus avant. Quant aux biens qui sont dedensja 
fortresse appartenans au duc de Bourgongne , ilz de- 
meurent en la main de monseigneur le Daulphin, et 
les fera recevoir par inventaire, en baillant descharge 
à ceulx qui les ont en garde, et les autres qui sont 
léans, emporteront tous leurs biens, lesquelz ilz y ont 
apportez. Quant aux quinze jours que demandez de 
délay, riens ne s’en fera, mais on vous fera conduire 
jusques à Bray sur Seine. Quant au sauf-conduit de 
deux cens hommes d’armes, il n’est nul besoing de les 
avoir puisque vous aurez conducteurs, 
y Toutesfoiz après plusieurs paroles, les dessusdiz che- 
valiers de Jonvelle et de Montagu, pour eulx et pour 
leurs gens, firent traictié avec ledit Daulphin, par ainsi 
qu’ilz s’en yroient saufz leurs oorps et leurs biens, en 
rendant ladicte fortresse; et ainsi furent reçeuz. Et tous 
les biens qui estoient audit duc de Bourgongne detnou- 
rèrent léans. Et avec ce demoura devers le Daulphin 
la dame de Giac , laquelle , comme il fut commune 
renommée , fut consentant dudit homicide. Et pareil- 
lement y demoura Phelippe Jossequin , et ne osa re- 
tourner devant la duchesse de Bourgongne, ne devant 
son filz le conte de Charrolois, pour tant qu’il n’estoit 

point bien en leur grâce. Lequel Phelippe Jossequin 
estoit natif de Dijon, filz de l’armurier de feu le duc 
Phelippe de Bourgongne, et par long temps avoit esté 
moult féable et aymé par dessus tous du dessusdit duc 
de Bourgongne, c’estassavoir de ses serviteurs et mes- 
gnées, et lui faisoit porter son seel de secret et signer 
lectres de sa main comme se ledit duc les eust signées, 
et y avoit peu de différence du signe que contrefai- 
soit ledit Phelippe Jossequin à l’encontre de cellui 
que faisoit ledit duc de sa propre main. Pour les- 
quelles l>esongues et grandes auctoritez il fut par plu- 
sieurs foiz moult hay de plusieurs seigneurs repairans 
à la court d'icellui prince. Mais néantmoins, lui estant 
en l’estât dessusdit, il acquist de grans chevances, et fist 
faire une moult noble maison détiens la ville de Di- 
gon. Lesquelles chevances, à son département, il dé- 
laissa en plusieurs lieux, c’estassavoir en Bourgongne, 
en Flandres et ailleurs, lesquelles furent prinses comme 
choses confisquées, des officiers du conte de Charro- 
lois, et les donna à aucuns de ses serviteurs. Et le des- 
susdit Phelippe s’en ala, ainsi comme dit est, desnué 
de tous biens. 

Item , le lundi xii" jour de septembre, après ce que 
le duc de Touraine, Daulphin, eut tenu dedens la ville 
de Monstereau grant conseil sur ses afaires , afin qu'il 
ne feust noté d’avoir rompue la paix et aussi qu’on ne 
le tenist pour parjure, fist escripre plusieurs lectres, 
lesquelles il envoia à Paris, Reims, Chaalons et autres 
bonnes villes du royaume. Desquelles la copie de celles 
qui furent portées à Paris, s'ensuit. 

Copie de» lettres envolées par le Daulphin en plusieurs bonnes villes du 
royaume, après la mort du duc Jehan de Bourgongne ' . 

« Très chers et bien amez. Nous tenons que assez 
avez congnoissance comment naguère^ nous conve- 
nismes avecques le duc de Bourgongne au lieu de 
Poilly, après ce que nous lui eusmes accordé toutes les 
choses qu’il nous requist, en faveur du bien de paix et 
pour eschever la perdicion de la seigneurie de monsei- 
gneur et de nous, et que entre les autres choses il nous 
promist par sa fov et serement de son corps dedens 
ung mois faires guere aux Anglois, anciens ennemis 
de monseigneur le roy et de nous. Et en ce faisant il 
eust esté accordé par entre nous deux, de ensemble 
convenir de rechef à besongner et pourveoir aux be- 
songnes de ce royaume et contre les dessusdiz enne- 
mis. Pour laquelle cause nous venismes en ceste ville 
de Monstereau et en icelle actendismes dix-huit jours 
la venue du duc de Bourgongne, auquel feismes bail- 
ler le chastel d’icelle, en nous desloganl d’icellui. Et 
après ce que nous convenismes avecques lui en la ma- 
nière qu’il le demanda, nous lui remonstrasmes aima- 
blement comment non obstant ladicte paix et sesdictes 
promesses il ne faisoit ne avoit fait ausdiz Anglois en- 
nemis aucune guerre, et avec ce n’avoit fait yssir les 
garnisons qu’il tenoit, comme il avoit esté traicté et 
promis par ledit de Bourgongne, lesquelles choses 

1 . Noue manuscrit fait de cette pièce son chapitre ccViii, tandis 
que dans les imprimés, que nous suivons pour l’ordre des chapi- 
tres, elle est comprise dans le chapitre ccxni. 

nous lui requérions, f-equel de Bourgongne nous res- 
pondi aucunes foies paroles , et tira son espée à nous 
envayr et vüener en nostre personne, laquelle, comme 
nous avons après sceu, il coutendoit à prendre et 
mectre en sa subjection. De laquelle cliose par la di- 
vine pitié et par la bonne avde de noz Iovaulx servi- 
teurs nous avons esté préservé, et, il, par sa folie mou- 
rut en la place. Les choses dessusdictes nous vous 
signifions comme à ceul.x qui en auront granl joye, 
comme nous sommes certains, qu’en telle manière de 
tel péril nous avons esté préservez. Et vous prions et 
néantmoins vous mandons sur toute la bonne loiaulté 
que tousjours avez eu à mondit seigneur et à nous, 
que pour quelque chose qui adviengne, vous ne laissez 
que vous ne faciez bonne résistence ausdiz ennemis 
de monseigneur et de nous, et vous préparez à faire 
toute guerre, et soiez certains que nous vous secour- 
rons, aiderons et conforterons avec toute nostre puis- 
sance, laquelle, par la grâce de Dieu,, est lionne et 
grande. Et voulons que toutes choses advenues soient 
pardonnées, et que pour icelles à nul soit fait dommage 
ou desplaisance ; mais l’aboliciOn faicte par mondi't- 
seigneur nous garderons de point ertfymnt et ladicte 
paix, et ce vous promectons en bonne foy et en pa- 
role de filz de Roy. Et sur ce envoïons noz lectres 
patentes aux prévostz des marchans, bourgois et esche- ' 

vins de Paris, à icelles signifier à vous et aux autres 
et publier où il appartiendra, et de ce donrons telle 
seureté comme on vouldra. Et entretendrons aux en- 
fans du duc de Bourgongne, à ses serviteurs et tous au- 
tres qui ont tenu sou parti, paix contre elle fut concor- 
dée et publiée, sans icelle enfraindre en aucune chose, 

désirans tenir tous les subjetz de monditseigneur 
et les nostres à résister par bonne paix ausdiz enne- 
mis. Et à ce est mon entencion de nous (sic) y em- 
ploier en nostre propre personne. Et voulons que les 
choses dessusdictes laciez publier ès villes et places 
entour de voz marches, et que semblablement icelles 
choses vous asseurez de par nous. Chers et bien amez, 
Nostreseigneur vous ait en sa sainte garde. Escript à 
Monstereau-où-fault-Yonne, le xi* jour de septembre. » 
Et au dos estoit escript : « A noz chers et bien aytnez, 
les bourgois et clergié, manans et habitans de Paris. » 
Auxquelles lectres, par espécial aux villes qui te- 
noient le parti du Roy et du duc de Bourgongne, ne 
lut par eulx rendue aucune response. Et pareillement 
messire Clugnet de Brabant, qui se tenoit à Vitry, es- 
cripvi à plusieurs bonnes villes pour les actraire de la 
partie du Daulphin. Mais quant il vit qu’ilz ne lui res- 
poudirent point à son plaisir, il leur commença à faire 
très forte guerre. 


CHAPITRE CCXIY. 

Comment le seigneur de Monlagu escripvi à plusieurs bonnes villes de 
France ; Et des Parisiens qui refirent serement nouvel après la mort 
dudit duc de Bourgongne. 

Item, le seigneur de Montagu, après ce qu’il fut re- 
tourné de Monstereau à Bray sur Seine, le plus tost 
qu’il peust fist escripre plusieurs lectres contenans l’oc- 
cision faicte par le duc de Touraine Daulphin et son 
conseil, en la personne de son seigneur le duc de Bour- 
gongne , lesquelles lectres il envoia à Troies, à Reims 

et à Chaalons et autres bonnes villes tenans le parti du 
Roy et dudit duc de Bourgongne. Esquelles lectres 
aussi leur prévient moult humblement qu’ils fussent 
bien sur leurs gardes et que point n’obtempérassent 
aux paroles et mençonges de ceulx tenans le parti du 
Daulphiu, disant par ses lectres, que bien estoit leur 
desloiaulté descouverte , mais se eutretenissent bien 
tousjours en leur bon propos de la partie du Roy et du 
conte de Cbarrolois, successeur du duc de Bourgongne, 
par lequel ilz auraient bon et brief aide, au plaisir de 
Dieu. Lesquelles lectres ès bonnes villes dessusdictes 
lurent bénignement receues , en remerciant moult de 
foiz ledit seigneur de Montagu par son message, disans 
que moult estoient dolens de l’aventure dessusdicte. 

Et quant, le xm* jour de septembre, vint à la con- 
gnoissance des Parisiens que le duc de Bourgongne 
estoit ainsi mort, ilz furent moult dolens et confus, 
tant que plus ne povoient. Et pour tant, lendemain, 
au plus matin qu'ilz porent, s’assemblèrent le conte de 
Saint-Pol, lieutenant du Roy à Paris, le chancelier de 
France, les prévostz de Paris et des marchans, et géné- 
ralement tous les conseillers et officiers du Roy, et 
avecques eulx grant quantité des nobles et bourgois 
de la ville et grant multitude de peuple. Lesquels, 
après ce qu’on eut fait remonstrer la mort du duc de 
Bourgongne et l’estât comment icelle avoit esté faicte, 
firent serement audit conte de Saint-Pol de le servir 
et obéir et d’estre avecques lui, et entendre de toute 
leur puissance à la garde et défense de ladicte ville de 
Paris et des habitans, et généralement à la conserva - 
cion de tout le royaume ; de résister de corps et de 
bjens à la damnapble entencion et efforcement des 

criminelz sédicieux et rompeurs de paix et union de 
ce royaume, et de poursuire de tout leur povoir la 
vengence et réparacion des conspirateurs coulpables 
et consantans de la mort et homicide du duc de Bour- 
gongne, de noncer et accuser devers justice tous ceulx 
portails faveur ausdiz conspirateurs. Promirent aussi 
de non rendre la ville de Paris, ne faire quelque tràic- 
tié à part, sans le sçeu l’un de l’autre. Et semblable- 
ment leur fist seremeut ledit conte de Saint-Pol. Des- 
quels seremens dessusdiz leur furent faictes lectres 
seellées de leurs seaulx , lesquelles furent envoiées à 
Sentis et ès autres villes tenans ce parti, afin de les 
induire à faire pareil seremeut à leurs gouverneurs. 

Après lesquelles besongnes acomplies , furent prins 
dedens la ville de Paris et- mis prisonniers plusieurs 
hommes et aussi aucunes femmes tenans, ou qui 
avbient tenu la partie du duc de Touraine Dauipbin, 
tant de ceulx qui estoient retournez depuis la paix, 
comme autres, sur lesquelz on avoit suspicion, et tan- 
tost 'après en y eut aucuns exécutez par justice. 

* • .. * 

CHAPITRE CCXV. r 


Comment ceulx qui avoient esté prins en la compagnie du duc Jehan 
m de Bourgongne furent délivrés. Et autres matières. 

En ces propres jours, après que ledit Daulphiu eut 
constitué messire Pierre de Guitry capitaine de Mon- 
stereau-où-fault-Yonne , lequel de Guitry avoit esté 
présent quant le duc de Bourgongne fut mis à mort , 
se fut departv de là à tout ses gens, il envoia tous les- 
diz prisonniers avec la dame de Giach et Phelippe 

Jossequin à Bourses en Berry. Desquelz prisonniers 
firent serement audit Daulphin de le servir, Charles 
de Bourbon dessusDommé, pt ruessire Pierre de Giach. 
Et quant aux autres, jà soit que par plusieurs foiz 
feussent requis d’icellui Daulphin et de ceulx de son 
conseil qu’ilz voulsissent demourer avecques lui et 
faire ledit serement, et que grans biens et honneurs 
leur (eussent offers à estre fais, néanmoins onques ne 
se y vouldrent consentir, ains firent recouse à toutes 
leursdictes requestes, que mieux amdient mourir en 
prison ou aufreiqpnt si comme il plairait au Daul- 
phin, que de faire chose qui à eulx et à leurs succes- 
seurs peust estre reprouche en mal. Et pour tant, 
voiant leur voulenté et que autre chose on n’en por- 
roit avoir , lurent tous mis à délivrance , moienuant 
certaine grant somme de pécune qu’ilz paieront pour 
leur raençon, excepté ledit messire Charles de Lens 
qu’ilz firent mourir, jet ne retourna pas. 

En oultre, le dessusdit. Daulphin venu à Bourges, 
comme dit est, manda getrtxl’armes de toutes parts à 
venir devers lui. Atout lesquelz ala en Anjou, et eut 
parlement avec son serourge le duc de Bretaigne. Le- 
quel consenti que une partie des nobles hommes de 
son pays serveissent le Daulphin. Et avecques ce lui 
vint grant aide des Escossois, qu’il envoya et fist con- 
duire par ses gens sur la rivière de Loire. Et de là ala 
à Ppictiers, puis en Auvergne et eu Languedoc , par 
tout assembler gens de guerre et faire à iceulx aliance, 
en entencion de résister contre tous ceulx qui nuire 
ou grever le- vouldroient. Et par toutes les bonnes 
villes tenans son party, faisoit prononcer que ce qu’il 
avoit fait contre le duc de Bourgongne, avoit esté sur 

bonne et juste entencion et querelle, en remonstrant 
plusieurs tiltres qui à ce fàire l’avoient meu , pour sa 
justificacion. Lesquelz seraient trop longs à déclairer. 

Et cependant le roy de France , la Royne et ceulx 
de leur conseil, qui avoient sceu les nouvelles de toutes 
les matières dessusdictes, en estoient très desplaisans. 
Et afin de y pourveoir, furent envoiez des mandemens 
royaulx en diverses parties du royaume de France où 
le Roy dessusdit estoit obéy, contenans la mort du 
dessusdit duc de Bourgongne et la desloyaulté des 
facteurs, mandant et commandant, et aussi défendant 
aux gouverneurs et officiers d’icelles, sur quanque ilz 
pourraient meffaire, que au Daulphin ne à ceulx tenans 
son parti, ilz ne baillassent conseil , confort, ne aide 
ne faveur, mais se préparassent en toute diligence de 
y résister, et à faire et poursuivir le restablissement et 
réparacion du royaume, et ilz auraient brief leur aide. 

CHAPITRE CCXVI. 

Comment le conte Phelippe de Charrolois «jeut la mort de son père, et 

les trêves qu*il print aux Anglois. ✓ 

Or est vérité que Phelippe, conte de Charrolois , 
seul filz et héritier du duc Jehan de Bourgongne, estant 
à Gand, lui furent dictes les nouvelles de la piteuse 
mort de son père. Pour lesquelles il eut au cuer si 
grant tristesse et desplaisir qu’à grant peine par aucuns 
jours le povoient ses gouverneurs reconforter. Et quant 
à dame Michèle de France, sa femme, seur au duc de 
Touraine Daulphin , elle en fut moult troublée et en 
ot au cuer grant ennny, doublant entre les autres 

choses que son seigneur et mary ne l’eust pour ce moins 
chère et agréable Pour laquelle mort du duc Jehan, 
sondit filz conte de Charrolois tint conseil avecques 
ceulx de Gand , de Bruges et d’Ipre. Après lequel 
conseil, sans riens relever, print la possession de la 
conté de Flandres, et puis s’en ala à Matines où il eut 
parlement avec le duc de Brabant , son cousin, Jehan 
de Bavière , son oncle , et la contesse de Haynau , sa 
tante, sur plusieurs ses affaires. Duquel lieu de Malines 
s’en retourna à Lisle. Et de ce jour en avant, se nomma 
duc de Bourgongne en ses lectres , prenant tous les 
libres qu’avoit le duc Jehan, son père. Et là vindrent 
devers lui plusieurs seigneurs pour lui offrir leur ser- 
vice, lesquelz paravant avoient éSté serviteurs à sondit 
père. Si en retint une partie de son hostel, et aux au- 
tres promist grans biens à faire. Vindrent aussi de 
Paris vers lui, maistre Phelippe de Morviller, premier 
président en parlement , et plusieurs gens notables , 
avec lesquelz et ceulx de son conseil, ledit duc conclud 
de rescripre aux bonnes villes qui tenoient sa partie 
certaines lectres , contenans que comme ilz avoient 
tenu le parti dudit duc son père , ilz voulsissent tenir 

1 . Le ms. Suppl, fr. 93 nous donne ici une variante importante : 
« Et quant à dame Micfaielle de France, sa femme, et suer du duc 
de Touraine, Daulphin, elle en fu moult troublée et en grant 
ennuy, doubtans entre les autres choses que son seigneur et mary 
ne Teust pour ce mains agréable, et qu'elle ne fust eslongié de son 
amour plus que paravant n’avoit esté. Ce que pas n’avint. Car en 
dedens brief terme ensievant , par les exortacions et amiables re- 
monstrances que luy firent ses dessusdiz gouverneurs, il fut très- 
content d’elle et lui monstra aussi grant signe d’amour que para- 
vant avoit fait. Et tost après tint conseil avecques ceulx de 
Gand. et r * fBibl. inip., ms. Suppl, fr. 93. fol. 29‘J* 0 .) 

le sien, mandant à iceulx aussi qu’ilz leur feraient im- 
pétrer trêve aux Anglois bien krief. Et si leur fist sa- 
voir qu’ilz en voiassent de leurs gens devers lui à Arras, 
le xvii* jour d’octobre, et que ceulx qui y seraient en- 
voiez eussent puissance d’accorder ce que par lui leur 
serait requis. Et après, ledit duc de Bourgongne envois 
ses ambassadeurs à Rouen , devers le ray d’Angle- 
gleterre, à fin de impétrer les trêves dessusdictes cer- 
tain espace de temps, pour tous les pays estàns en 
l’obéissance du Roy et de lui. Laquelle ambassade 
firent l’évêque d’Arras, le seigneur de Toulonjon, mes- 
sire Guillaume de Cbampdivers , messire Gillebert de 
Lannoy et aucuns autres, lesquelz impétrèrent et ob- 
tinrent lesdictes trêves , sur espérance de plus avant 
procéder avecques lesdiz Anglois. 

Durant lequel temps, les Daulpbinois estans à Com- 
piengne et sur les marches , et ceulx tenans la partie 
de Bourgongne , recommencèrent comme devant et 
menèrent très forte guerre les ungs aux autres. Et 
d’autre costé, La Hire, Potron de Saincte Treille et au- 
tres, en très grant nombre, prindreut la ville de Crespi 
en Laonuois, et le chastel de Clai'chi 1 . Par le moien de 
laquelle prinse, la ville de Laon, les pays de Laonnois 
et de Vermandois, furent tenus en grant subjection. 

Et ce pendant , le xvm* jour du mois d’octobre 
venu, viendrent à Arras devers le duc de Bourgongne, 
messire Jehan de Luxembourg et plusieurs autres sei- 
gneurs et capitaines , avec les communes des bonnes 
villes, qui avoient esté mandez comme dit est. Lesquelz, 
tous ensemble furent requis par le doyen de Liège, au 

1 . « Clarcy. » (Suppl, fr. 93.] 

commandement dudit duc , très affectueusement , et 
par spécial à ces dis seigneurs et capitaines, que comme 
ilzavoient servi son feu père, ilz voulsissent servir à lui 
en une expédicion, laquelle il entendoit à faire prou- 
chainement pour le bien du Roy et de tout son 
royaume. Et pareillement fut requis à toutes les bonnes 
villes, c’est assavoir aux seigneurs d’icelles, qu’ilz pro- 
meissent de tenir son parti, et lui baillassent confort et 
aide se besoing estoit. Lesquelles requestes, tant des- 
diz seigneurs comme desdictes bonnes villes , furent 
accordées. 


CHAPITRE CCXVII. 

Comment le duc Phelippe de Bourgongne feist un service à Saint-Vaast 
d'Arras pour son père défunct. 

Item , le xm* jour dudit moys d’octobre , le duc 
Phelippe de Bourgongne feist faire ung service en l’é 
glise Saint-Vaast d’Arras pour le salut de l’âme dudit 
Jehan de Bourgongne, son père. Auquel service furent 
les évesques>d’ Amiens et de Cambray, de Thérouenne, 
de Tournay et d’Arras, avec plusieurs abbez de Flan- 
dres , d’Artois et des pays à l’environ , et estoient en 
tout vingt quatre croces, et faisoient le deuil ledit 
messire Jehan de Luxembourg et messire Jaques de 
Harecourt, et dist la messe l’évesque d’Amiens. Du- 
rant laquelle messe prescha frère Pierre Flour, docteur 
en théologie, de l’ordre des frères prescheurs, inquisi- 
teur de la foy en la province de Reims. Lequel pres- 
clieur, en sondit preschement, désonortoit ledit duc, 
tant comme il povoif, que point ne print vengence de 

la mort de son père, en lui remonstrant qu’il requeist 
à justice réparation à lui estre faicte , disant que se 
justice n’estoit assez forte, qu’il lui devoit aider, et non 
par sa puissance prendre vengence, laquelle appartient 
à Dieu tant seulement. Pour lequel propos et déso- 
nortement, aucuns là estans avecques ledit duc ne fu- 
rent pas bien contens dudit prescheur. 

Après lequel service fait, vindrent audit lieu d’Arras 
devers icellui duc, messire Jehan de La Saux , cheva- 
lier, docteur en lois et chancelier de feu le duc Jehan, 
messire Andrieu de Valines, maistre Jehan Doré, ad- 
vocat en parlement, Jehan de Caumesnil , et aucuns 
autres bourgois, tous ensemble envoiez de par le conte 
de Saint Pol et les Parisiens devers le duc Phelippe , 
pour sçavoir ce qu’il avoit en voulenté de faire. Les- 
quelz, après ce que joieusement de lui et de ceulx de 
son conseil eurent esté reçeuz , il leur fut dit que de- 
dens hriefz jours ledit duc ferait traicté et liance au 
ray de France, et avecques ce , de toute sa puissance 
poursuivrait vengence et réparacion de la cruelle mort 
de son père. Après lesquelles responses et autres con- 
clusions prinses avecques eux , s’en retournèrent à 
Paris pour porter les nouvelles et entretenir les Pari- 
siens et autres villes sur les marches de France, en 
bonne obéissance. Et ce fait, ledit duc de Bourgongne 
rassembla plusieurs notables seigneurs des plus féables 
de ses pays , tant d’église comme séculiers , avec les- 
quelz il tint plusieurs destrois consaulx pour savoir 
comment il auroit à conduire et gouverner selon les 
grands afaires qui lui estoient survenus, et par espécial 
de la mort de son père. Si furent de diverses opinions. 
Mais finablement, par le conseil delà plus grant partie, 

fut conclud et délibéré pour le mieulx , par la licence 
et congiédu roy de France, qu’il se aliastau roy d’An- 
gleterre, comme dit est dessus. Et sur ce, tantost après, 
furent convoiez ses ambassadeurs de rechef à Rouen, 
devers ledit roy d’Angleterre, c’est assavoir l’évesque 
d’Arras, messire Atlas de Brimeu, Raolant d’Utequer- 
c]ue et aucuns autres. Lesquelz, là venus, à tout la 
charge qu’ilz avoient, furent bénignement reçeuz par 
ledit roy d’Angleterre et aussi par ses princes. Car 
moult désiroit avoir aliance au duc de Bourgongne , 
pour ce qu’il sçavoit que par ses mains pourroit avoir 
dame Katherine, fille du roy de France, mieulx que 
par nul autre ; laquelle lui estoit moult agréable. Et 
pour tant, quant les dessusdiz ambassadeurs eu- 
rent monstré les causes et articles pour quoy ilz es- 
toient là envoiez, icellui roy d’Angleterre en fut moult 
bien content et leur fist response que dedens briefs 
jours il envoieroit ses gens devers leur seigneur et 
maislre, qui seroient chargez de ce qu’il auroit en son 
entencion de faire. Après laquelle response les dessus- 
diz retournèrent à Arras , et environ la saint Andrieu 
ensuivant, vindrent les ambassadeurs dudit roy d’An- 
gleterre devers ledit duc, audit lieu d’Arras, c’estassa- 
voir l’évesque de Rocestre, les contes de Varvich et de 
Kent , avec plusieurs autres chevaliers et escuiers. 
Lequel duc leur fist très honnorable récepcion. Et 
après ce, monstrèrent divers articles de par leur roy, 
contcnans les traictiez telz qu’il les vouloit avecques 
Charles, roy de France, et ledit duc de Bourgongne, 
esquelz estoit contenu et déclairé grant partie de sa 
voulenté. Finablemeut , taut euvoièrent lesdiz roy 
d’Angleterre et duc de Bourgongne, l’un devers l’autre, 

qu’ilz vindrent à conclusion d’avoir bon appoincte- 
ment ensemble , ou cas que le roy dp France et son 
conseil en seraient contens. Lequel roy de France, la 
Royne, sa femme, et dame Katherine, leur fille, pour 
lors estansàTroiesen Champaigne, estoient gouvernez 
et conduis de plusieurs seigneurs qui estoient à la 
poste et tenans le parti dudit duc de Bourgongne. Sur 
lesquelz traicliez et appoinctemcnt ainsi commencez, 
fut ordonné que les gens des deux parties ne feraient 
point de guerre l’un contre l’autre , c’est assavoir les 
gens du roy de France et du duc de Bourgongne, aux 
Anglois, et les Anglois à eulx, et furent les trêves 
de reclief reconfermées. Et si fut appoincté que 
ledit roy d’Angleterre envoieroit ses ambaxadeurs 
en la compaignie d’icellui duc de Bourgongne, en 
la ville de Traies, devers le roy de France, pour 
au surplus parconclurre des dessusdiz appoiucte- 
ments. Lequel duc avoit enteucion de y aler bientost 
après. Après lesquelles besongnes, et que iceulx am- 
baxadeurs d’Angleterre eurent esté grandement festiez 
et honnorez dedens Arras par le duc de Bourgongne 
et ceulx de son conseil , s’en retournèrent à Rouen 
devers leur roy. 

Durans lesquelz traictiez et besongnes dessusdictes, 
messire Jacques de Harecourt se monstroit en toutes 
manières bien vueillant et de la partie du duc de 
Bourgongne, et estoit des premiers appelé à tous ses 
privez consaulx, et aussi lui faisoit le duc grant hon- 
neur et grant révérence autant qu’à nul autre de sa 
cort, et l’amoit moult cordialment. Car depuis la 
mort du duc Jehan son père, lui avoit fait serement 
de le servir en tous ses affaires. Ixxpiel messire Jaques, 

pour ce temps, faisoit grandement réparer, fortifier et 
pourveoir de vivres, habillemens de guerre et autres 
choses nécessaires, la ville et fortresse du Crotov, dont 
il avoit le gouvernement de par le roy de France. 

V 

CHAPITRE CCXVIII. 

Comment la ville de Roye fut prinse des Daulpliinois, et depuis, par 
A traictié, rendue aux gens du duc de Bourgongne. 

Item, en poursuivant les besongnes dessusdictes et 
pour icelles commencer à meclre à exécucion, le duc 
de Bourgongne fist grande assemblée de gens d’armes, 
taut en Artois, en Flaudres, comme ès pays à l’environ. 
Lesquelz, avec plusieurs capitaines, il envoya soubs le 
commandement de messire Jehan de Luxembourg 
vers Péronne, pour passer à monstre, et delà aler 
mectre le siège devant le chastel de Demuin, qui estoit 
fort garuy de gens du Daulphin, lesquelz faisoient à 
la ville d’Amiens, à Corbie, et aux marches d’entour, 
moult de tribulacions. Et là, audit lieu de Péronne, 
avec le dessusdit de Luxembourg s’assemblèrent plu- 
sieurs seigneurs, c’estassavoir le seigneur de l’isle— 
Adam, roareschal de France, le vidame d’Amiens, 
Anthoine, seigneur de Croy, le Borgne de Fosseux, 
[Jehan de Fosseux]', son frère, le seigneur de Lon- 
gueval, Hector et Phelippe de Saveuses, le seigneur 
de Humbercourt, messire Jehan de Hutequerque, le 
seigneur de Cohem, et moult d’autres chevaliers et 
escuiers notables, qui tous ensemble alèrent loger de 

1 . Mots omis dans notre texte, et qui se trouvent dans le Su/i/>l. 
fr. 93. 

Péronne à Lihons en Santers, et ès vilages d’entour, 
espérans, comme dit est, alors mectre le siège devant 
le chastel de Demuin. Mais en brief leur propos 
fut mué. Car eulx eslans en la ville de Lihons, le 
dimenche x' jour de décembre, par nuit, messire Ca- 
rados des Quesnes, Charles de Flavi, [le ] 1 bastard de 
Tournemine, et ung nommé Harbonnières, accom- 
paigné de cinq cens combatans ou environ, tenans le 
partv du Dauiphin, yssèrent de Compiègne et che- 
vauchèrent jusques à la ville de Roye en Vermandois, 
en laquelle, par faulte de guet, ils entrèrent ung 
grant partie dedans, et tantost s’assemblèrent au mar- 
chié et commencèrent à crier ville gaignée! vive le 
Roy et le Dauiphin ! Auquel crv s’éveillèrent plusieurs 
des habitans, qui tantost voians qu’ils ne pouvoient à 
iceulx résister, s’en fouirent et se saulvèrent par dessus 
les murs, et une partie des Daulphinois alèrent ou- 
vrir la porte et mirent tout le surplus de leurs gens, 
avec leurs chevaulx, dedans la ville. Et lors, Parceval 
le Grant, qui estoit capitaine de par le duc de Bour- 
gongne de ladicte ville, fut dudict effroy esveillé, et 
comme aucuns autres, quant il perçut qu’il ne povoil 
résister à l’entreprinse des dessusdiz, se saulva au 
mieulx qu’il peut et issy de la ville, laissant derrière sa 
femme, ses enfans et grant partie de ses biens. Et au 
plus tost qu’il peut, s’en ala à Lihons en Santers devers 
messire Jehan de Luxembourg, son maistre, et, moult 
triste, lui raconta les nouvelles dessusdictes. Pour 
lesquelles nouvelles ledit de Luxembourg fist tantost 


t. Mot omis clans notre texte , et qui se trouve dans le Suppl, 
fr. 93. 

sonner ses trompètes et assembla toutes ses gens 
d’armes, à tous lesquelz, par ordonnance, il ala vers 
ladicte ville de Roye, et envoya certain nombre de 
coureurs devant la ville sçavoir que c’estoit. Lesquelz 
coureurs trouvèrent encores les esclièles dressées aux 
murs de ladicte ville, par où les dessusdiz Daulphinois 
l’avaient prinse. Lesquelz, voians lesdiz coureurs et 
plusieurs gens d’armes sur les champs, se préparèrent 
incontinent de eulx défendre, et commencèrent à tirer 
de canons, d’arbalestres et ars à main, très-fort contre 
leurs ennemis. Toutesfoiz, non obstant leurs défenses, 
furent prins sept fors faulxbourgs, qu’ils cuidoient 
garder. A laquelle prinse, tant d’un costé comme 
d’autre, y eut plusieurs hommes navrez, entre les- 
quelz y fut navré de la partie de messire Jehan de 
Luxembourg, ung vaillant homme d’armes nommé 
Robinet de Robretaignes, lequel à l’occasion de celle 
navreure mouru certain temps ensuivant. 

En après, messire Jehan de Luxembourg fist loger 
grant nombre de ses gens tout entour ladicte ville, en 
plusieurs faulxbourgs et maisons qui y estoient, et il 
se logea en ung village environ à demie lieue de la- 
dicte ville. Et après, envoya le sire de Humbercourt, 
bailli d’Amiens, à Corbie, requerre qu’on lui envoiast 
des arbalestriers , canons et autres habillemens de 
guerre pour combatre et subjuguer ladicte ville de 
Roye. Lesquels d’Amiens et de Corbie envoièrent 
avecques ledit de Humbercourt, des arbalestriers et 
des habillemens de guerre, à grande largesse. Et pa- 
reillement furent mandez les arbalestriers de Douay, 
Arras, Péronne, Saint-Quentin, Montdidier, Noion 
(sic) et autres villes de l’obéissance du Roy ; auquel 

mandement furent envoiez diligemment et en grant 
nombre par les gouverneurs desdictes villes. Et après 
que lesdiz arbalestriers et habillemens de guerre 
furent venus, le duc de Luxembourg fist très-puissam- 
ment environner et combatre ladicte ville, et fist 
asseoir plusieurs bombardes et gros engins contre les 
portes et murailles, dont lesdiz assègez furent très- 
fort traveillez. Mais si se défendirent-ils vigoreuse- 
menl et firent plusieurs saillies sur les asségeans, où ils 
firent peu de leur prouffit. Finablement, lesdiz asségez, 
non aians espérance d’être secourus, firent traictiè 
avec ledit de Luxembourg ou ses commis, lexvm* jour 
de janvier, par condicion qu’ils s’en vroient sauf leurs 
corps et leurs biens et avecques ce emporteroieut une 
partie des biens qu’ilz avoient gaignez en la ville. 
Après lequel traictiè ainsi fait, se partirent souhs le 
sauf conduit de messire Jehan de Luxembourg, chef 
de ceste armée, lequel avec ce, pour les conduire, leur 
bailla Hector de Saveuses. Et tous ensemble, quant ilz 
furent hors de la ville, prindrent leur chemin vers 
Compiengne, et chevauchèrent très-fort. Mais tantost 
après leur département vindrent audit lieu de l\oye 
deux mille Anglois, dont estoient capitaines le conte 
de Hentiton et le seigneur de Cornouailles, son beau- 
père. Lesquels Anglois venoient en celle place à l’aide 
des gens du duc de Bourgougne contre les Daulphi- 
nois. Car, comme dit est, les dictes parties avoient 
desjà trêves l’un avec l’autre, espérans avoir bien 
brief bonne paix ensemble, comme ils eurent. Les- 
quelz Anglois là venus, saclians la départie des Daul- 
phinois, se mirent hastivement sur le train et les pour- 
suivirent tant et si roidement qu’ilz les atainguireut 

environ à quatre lieues de Roye, et tantost qu’ilz les 
perceurent, sans baraguigner férirenten eulx, jà soit 
ce qu’ils estoient en petit nombre, pour tant qu’ilz 
avoient chevauché si fort que les trois pars de leurs 
gens estoient demourez derrière. Et avecques lesdiz 
anglois s’estoient boutez grant quantité des gens 
d’armes de messire Jehan de Luxembourg, desquels 
estoient les principaux , Victor, bastard de Croy, Au- 
bert de Foleville, le bailli de Fauquesole, le bastard 
de Divion et moult d’autres. Et enfin les dessusdiz 
Daulphinois, sans faire grant défense, furent tantost 
mis en desroy et par ieeulx prins, mors et destroussez, 
si non aulcuns qui se saulvèrent par fuite ès bois et 
autres lieux. Et adonc ledit Hector, ce voiaut, print là 
messire Carados des Quesnes comme son prisonnier, 
afin de le saulver et de le renvoier. Mais ledit de Cor- 
nouaille lui osta tantost, en disant qu’il avait cause de 
le prendre, actendu qu’ils avoient sauf conduit de son 
capitaine. Et pour ce que ledit Hector ne le voult point 
laisser aler, aux premières paroles icellui de Cor- 
nouaille lui donna de son poing à tout son gantelet 
sur le bras assez durement. Dont icellui -Hector fut 
moult troublé , mais il nifen peut avoir alÉfe chose. 
Toutesfoiz, messire Carados, le sire de Flavi et la plus 
grant partie des gens d’armes qui y estoient, furent 
prisonniers desdiz Anglois, et ceulx qui furent prins 
des Picars furent tous tuez par ieeulx, pour tant qu’ilz 
ne les osoient ramener à leur logis pour le sauf con- 
duit dessusdit, excepté Harbonnières qui fut prins de 
Aubert de Foleville et mené à Noyom (sic), où il eut 
la teste copée. Et après ladicte destrousse s’en retour- 
nèrent lesdiz Anglois , à tout leurs prisonniers, à ung 

vilage à deux lieues de Roye, et là se logèrent. En oultre 
ledit Hector de Saveuses, au plus tost qu’il peut, re- 
tourna devers messire Jehan de Luxembourg et lui 
recompta l’estât de ladicte destrousse. Dont grande- 
ment fut troublé, et ennuyé de ce que son sauf conduit 
avait été ainsi enfreint et rompu, et par espécial de 
ceulx qui estoient soubz sa conduite et de son armée. 
Pour quoy, tout esmeu de yre, envoya devers An- 
thoine, seigneur de Croy, lui signifier qu’il lui envoiast 
Victor de Croy, son frère bastard, et aucuns autres de 
ses gens qui avoient rompu son sauf conduit, pour les 
punir. Et pareillement manda au seigneur de Lon- 
gueval qu’il lui envoiast le bastard de Divion, frère de 
sa femme. Mais les dessusdiz de Croy et de Longueval 
ne vouldrent point à ce obéir. Et pour ce leur fut dit 
que s’ilz ne les bailloieut, ledit de Luxembourg les 
yroit querre de force en leur logis. Et lors ledit sei- 
gneur de Longueval dist que se il y aloit et il n’estoit 
le plus fort, il ne les emmenroit pas, et que aincois 
conseilleroit qu’on le tuast. Pour lesquelles paroles et 
aucunes autres touchans ceste besongne, se engendra 
grant hayue entre ledit de Luxembourg et les deux 
parties, c’est assavoir les deux seigneurs dessusdiz. 
Laquelle hayue dura long temps. Toutesfoiz pour 
le présent n’y eut fait aucune force, car les fac- 
teurs se partirent secrètement et s’en alèrent où 
bon leur sembla. Et lendemain, messire Jehan de 
Luxembourg, accompaigné d’une partie de ses gens, 
ala veoir le conte de Hontiton et de Cornouaille à leur 
logis, ausquelz il recommanda messire Carados des 
Quesnes et autres prisonniers qid avoient été prins 
sur son sauf conduit. Mais néantmoins demourèrent 

prisonniers, et furent ledit messire<3arados et Charles 
de Flavi menez en Angleterre, où ils demourèrent 
grant espace. Et depuis furent mis à délivrance, par 
le moien de grant finance. 

En oultre, après que ledit de Luxembourg eut esté 
certain espace au logis desdiz Anglois, il s’en retourna 
à Roye, et lendemain licencia la plus grant partie des 
capitaines et gens d’armes dessusdiz, et s’en ala, avec- 
ques lui Hector de Saveuses, mectre garnison en ses 
fortresses sur la rivière de Sere 1 et sur les marches du 
Laonnois, à l’encontre des Daulpliinois qui estoient en 
grant nombre à Crespy en Laonnois. Et fut lors ledit 
Hector ordonné à demourer à Nouvion le Conte*, 
comme chef de toutes lesdictes frontières. Et de là ledit 
de Luxembourg s’en retourna à son chastel de Beau- 
revoir, veoir sa femme et faire ses aprestes (sic), pour 
aler avecques le duc de Bourgongne ou voiage qu’il 
devoit faire brief ensuivant. 

Et des lors en avant* commencèrent, ceulx tenans 
le parti du Roy et du duc de Bourgongne, à repairer, 
marchander et avoir grant acointance avecques les 
Anglois sur les frontières de Norraendie, comme se 
desjà la paix eust esté publiée. 

t . La Serre, rivière de Picardie, qui se jette dans l’Oise au-des- 
sous de La Fère. 

2. Nouvion-le-Comte (Aime). » 

3. Dans les imprimés, c’est par cet alinéa que commence le 
chapitre ccxix. 

CHAPITRE CCXIX. 

Comment la fortresse de Fontaine -LaTagan et le chastel de Dunin 
furent mis en l’obéissance, l’un des Anglois, et l’antre dn Vidame 
d’Amiens. Et autres matières. 

Item, en ce temps le conte de Hontiton et le sei- 
gneur de Cornouaille dessusdiz mirent le siège, à tout 
trois mille combatans, devant la fortresse de Fontaine- 
Lavagan 1 , laquelle durant toute la guerre avoit tou- 
jours tenue la partie d’Orléans et point 11’avoit esté 
subjuguée. Pour quoy le pays de Beauvoisis , les 
marches de Normendie, d’Amiennois, et autres à l’en- 
viron, par icelle avoient ete moult traveillez et par 
long temps. Toutesfoiz, au bout de trois sepmaines ou 
environ après ledit siège mis, ceulx qui estoient dedens 
ladicle fortresse la rendirent ausdiz asségans, par telle 
condicion qu’ils s’en alèrent sauf leurs corps et leurs 
biens, et après qu’ils furent départis, ladicte fortresse 
fut abatue et toute désolée et mise à ruine. 

Et d’autre part, le xix' jour de janvier, le chastel de 
Dunin ’ fut mis à l’obéissance du vidame d’Amiens par 
certains moiens qu’il eut à ceulx de dedens. Lequel 
chastel, comme celui de Fontaiue-Lavagan, avoit tou- 
jours tenu le party d’Orléans et fait moult de travaulx 
par long espace aux villes d’Amiens, Corbie, Mondi- 
dier et en tout le pays à l’ environ. Et fut prins dedens 
ung gentil homme d’armes nommé Bigas , de nacion 
normant, et la dame dudit lieu, femme de messire 

t . La Fontainc-la-Vaganne (Oise, arr. de Grandvilliers). 

2. Lisez Duinin, comme plus haut. 


Digitized by Google 



[11.1 >J] D’ENGUERRAN DE MONSTRELET. 373 

Colart de Colleville, avec aucuns autres aussi, et grant 
nombre de biens. 

Item, en ces jours le duc de Bourgongne et toute sa 
puissance se prépara pour aler devers le roy Charles à 
Troies en Champaigne, mandant destroictement par 
tous ses pays, que tous ceulx qui avoient acoustumé de 
porter armes feussent prestz pour le compaigner ou 
voiage dessusdit. Et de Gand où il estoit s’en vint à 
Arras, et la duchesse sa femme, et là constitua à estre 
son chancelier maistre Jehan de Thoisy, évesque de 
Tournay. Si assembla par la vertu desdiz mandemens 
très grant nombre de gens d’armes. 

Item, le samedi après les Trois Roys furent les trêves 
criées entre les roys de France et d’Angleterre par tous 
les pays du roy de France qui estoient en son obéis- 
sance et du duc de Bourgongne, depuis Paris jusques 
à Boulongne sur la mer et jusques à Troies en Cham- 
paigne, durans jusques à la my-mars ensuivant, sur 
forme et espérance d’avoir paix fmable entre les deux 
dessusdiz. 

item, en ce temps les Anglois, à grant puissance, 
soubz la conduite du conte de Hontiton et dudit de 
Cornouaille, alèrent devant la ville et chastel de Cler- 
mont en Beauvoisis, laquelle ville ilz assaillirent très- 
puissamment. Mais elle fut moult bien défendue par 
ceulx de dedens. Et, pourtant que desdiz Anglois y 
eut aucuns mors et navrez oudit assault, boutèrent les 
feux et ardirent le bourg Saint-Andrieu, où il avoit 
moult de belles maisons et notables édifices. Et après 
fourragèrent toute la conté de Clermont, et amenèrent 
grans proies avecques eulx. I^esquelz s’en retournèrent 
en la duché de Normcndie. 

CHAPITRE CCXX. 

Comment le dnc Phelippe de Bourgongne mist le siège devant Crespy 
en Laonnois, et delà ala à Troies en Champaigne devers le Roy 

* 

h 

Or est vérité que après ce que le duc Phelippe de 
Bourgongne eut célébré la Teste de la Purificacion 
Nostre Dame , délaissant ilec la duchesse sa femme , 
s’en ala en son chastel de Bapaumes et puis à Oissy 
en Cambrésis, devers sa tante, la contesse de Haynnau, 
avecques laquelle eut parlement, et après s’en ala à 
Péronne. Auquel lieu vindrent devers lui la plus grant 
partie de ses capitaines, avecques lesquelz chevaulcha 
jusques à Saint-Quentin, et là séjourna certaine espace, 
actendant son exercite et armée. Et vindrent devers 
lui les ambaxadeurs d’Angleterre , en armes, jusques 
au nombre de cinq cens combatans, desquelz estoient 
les principaulx les contes de Warvich et de Kent, le 
seigneur de Ros, mareschal d’Angleterre, et messire 
Loys de Robersal , natif de Haynnau , que tous en- 
semble clievaulchèrent avecques ledit duc jusques à 
Troies en Champaigne. En oultre vindrent audit lieu 
de Saint-Quentin devers ledit duc de Bourgongne les 
ambaxadeurs de la ville de Laon , lesquelz avecques 
ceulx de la ville de Saint-Quentin requirent moult 
instamment ledit duc de Bourgongne qu’il voulsist 
asséger la ville de Crespy en Laonnois, que tenoient 

1 . Dans les imprimés ce chapitre ne comprend que le siège de 
Crespy. Quant an voyage du duc de Bourgongne, il forme le 
ccxxi* chapitre. 

les gens du Daulphin, qui moult gastoient et destrui- 
soient le pays à l’environ. Laquelle chose, en la faveur 
des dessusdiz , fut par icellui duc accordée. En après, 
de Saiut-Quentin ala icellui duc loger à Crécy sur Sere, 
et envoya messire Jehan de Luxembourg, accompai- 
gné de Hector et Phelippe de Saveuses et aucuns au- 
tres capitaines, loger en ung vilage assez près de Crespy , 
ainsi que par manière d’avant-garde. Et assez tost 
après ledit duc avecques toute son armée , dudit lieu 
ala asséger tout à l’environ ladicte ville de Crespy, 
dedens laquelle estoient bien cinq cens combatans 
tenans la partie du Daulphin , desquelz estoient chefz 
et capitaines La Hire, Poton de Saincte-Treille, Dau- 
donnetet autres aventureux, qui tous ensemble vigou- 
reusement et de grant courage défendirent icelle ville 
contre lesdiz asségans. Néant moins furent de très 
près approchez, et plusieurs engins drécez contre les 
portes et murailles. Si estoient lors avecques ledit 
duc plusieurs capitaines qui tout leur temps avoient 
servy le duc Jehan son père. C’estassavoir messire Je- 
han de Luxembourg , les seigneurs de l'Isle-Adam et 
de Chastellus , tous deux marescbaulx de France, 
messire Robinet de Mailli, grant panetier de France, 
Le Veau de Bar, bailli d’Auxi, le vidame d'Amiens, 
Anthoine, seigneur de Croy, messire Phelippe de Fos- 
seux et Jehan son frère , le seigneur de Longueval , 
Hector et Phelippe de Saveuses, le seigneur de Hu- 
mières, qui conduisoit les gens du seigneur d’An- 
loing, le seigneur de Humbercourt, messire Mauroy 
de Saint-Liger, le seigneur d’Estienhuse, souverain 
de Flandres , le seigneur de Commines , le seigneur 
de Haluyn , le bastard de Harecourt , à tout les gens 


376 CHRONIQUE [1419] 

de messire Jaques de Harecourt, son oncle, et moult 
d’autres nobles chevaliers et escuiers des pays dudit 
duc. Et estoient adonc de son plus privé conseil 
et ses plus féables gouverneurs, messire Athis de 
Brimeul et le seigneur de Roubaix, chevaliers, avec 
l’évesque de Tournay, son chancelier. Lequel duc, 
après qu'il eut fait faire grandes préparacions pour 
assaillir lesdiz asségéz , en conclusion , au bout de 
quinze jours ou environ après ledit siège mis , fut 
traictié fait entre les parties, par condicion que lesdiz 
asségez s’en yroient sauf leur corps et leurs biens, en 
rendant la ville en la main dudit duc , pour ce que 
c’estoit sa première armée, réservé aucuns qui estoient 
des villes de l’obéissance du Roy, lesquelz demeurè- 
rent prisonniers. Après lequel traictié se départirent 
les dessusdiz Daulphinois soubs le sauf conduicl dudit 
duc de Bourgongne. Non obstant lequel, à leur dépar- 
tement, on y eut plusieurs destroussez, dont ledit duc 
et ceulx de son conseil en furent très mal contens, et 
firent restituer ce qui eu vint à leur cognoissance. Si 
s’en alèrent iceulx Daulphinois à Soissons, qui se te- 
noit de leur parti. Laquelle ville de Crespy, après le 
département dessusdit, fut pillée et desuuée de tous 
biens porlatifz qui y furent trouvez , et après , par la 
requeste de ceulx de Laon , fut la fortificacion d’icelle 
ville abatue et desmolie , c’estassavoir les portes et 
murailles. Pourquoy, en poursuivant de mal eu pis, 
demourèrent les habitans d’icelle en grant tristesse, et 
non pas sans cause. Car paravant la guerre c’estoit 
ville plantureuse et remplie de tous biens. Si estoit 
en la compaignie dudit duc de Bourgongne durant 
ladicte armée, qui 11e fait point à oublier, ce vail- 

lant chevalier duquel cy-devant est faicte mencion , 
nommé Tabari , à tout ses brigans, lequel eu conclu- 
sion ne fist que demy voiage et demoura en la pour- 
suicte, vous orrez cy après. 


CHAPITRE CCXXI. 

Comment ledit duc »e conduit après, en allant audit lieu de Troyes, 

et depuis qu’il y fut venu : et aussi des ambassadeurs d’Angleterre qui 

allèrent avec luy *. 

Item, la ville de Crespy en Laonnois rendue comme 
dit est , s’en ala ledit duc de Bourgongne à Laon , où 
il fut de ceulx de ladicte cité reçue honnorablement , 
et delà , à tout ses gens qui estoient environ six mille 
combatans , s’en ala par Reims à Chaalons en Cham- 
paigne , èsquelles villes lui fu faicte grant honneur et 
récepcion , et tousjours estoient en la compaignie les 
ambaxadeurs d’Angleterre. Duquel lieu de Chaalons 
chevaucha en belle ordonnance et fist ung logis assez 
près de Vitry en Partois*, laquelle ville, avec autres for- 
teresses ou pays, tenoient le Daulphinois. Et lors, mes- 
sire Jehan de Luxembourg, faisant l’avangarde , passa 

parmy une ville* oudit pays, où il y avoit eaues et 

/ 

1. Le titre de ce chapitre ne se trouve pas dans notre ma- 
nuscrit, qui ne fait qu’un seul chapitre des chapitres ccxx et 
ccxxi des imprimés. Le titre qu’on lit ici est pris dans l’édit, 
de 1572. 

2. Vitry en Perthois, ou Vitry-le-Brùlé. 

3. Les mss. 8345 et Suppl, fr. 93 ajoutent : nommée.... 
et laissent le nom en blanc , ce qui a été reproduit par l’édit, 
de 1572. 

sourses moult dangereuses'. Si cbevauchoit emprès 
lui messire Robinet de Mailli, chevalier et grant pane- 
tier de France , lequel , à tout son cheval , se fery et 
effondra en une desdictes sourses. Lequel cheval n’a- 
voit point de crins à quoy ledit chevalier se peust 
tenir , si ne le retira pas dehors , mais mourut là très 
piteusement , et ledit cheval fut saulvé. Pour la mort 
duquel, le duc de Bourgongne et plusieurs autres sei- 
gneurs furent moult courroucez , et par espécial , ses 
trois frères qui estoient en ladicte compaignie en me- 
nèrent grant dueil , c’estassavoir maistre Jehan de 
Mailli , qui depuis fut évesque de Noiom , Colard et 
Ferry. Toutesfoiz il fut tiré dehors et enterré assez près 
de là. 

En après, ledit duc de Bourgongne approuchant 
Troies, vindrent à l’encontre de lui en grant noblesse 
plusieurs seigneurs de Bourgongne et autres notables 
bourgois, qui lui firent très grant honneur et révérence. 
En la compaignie desquelz, et aussi des seigneurs qui 
estoient avecques lui , entra eu icelle ville de Troyes , 
le xxi” jour de mars, et fut par iceulx convoyé jusques 
à son hostel ; et partout où il passoit avoit grant mul- 
titude de peuple qui pour sa venue crioieut Noël ! Et 
lost après ala devers le roy de France , la Royne et 
dame Katherine , qui le reçurent bénignement et lui 
monstrèrent très grant signe d’amour. Et en aucuns 
briefz jours ensuivans furent assemblez plusieurs con- 
saulx en la présence du Roy, de la Royne et du duc 
de Bourgongne, pour avoir advis sur la paix finable 


1 . » Mtml l braveuses » dans If ms. Suppl, fr. 93 el les im- 
primés. 

et aliance que vouloit avoir le roy Henry d'Angle- 
terre avec icellui roy de France. Pour lequel traictié 
confermer, avoit envové les ambaxadeurs aians de lui 
puissance. ^ . 

Finablement, après plusieurs parlemens tenus avec- 
ques lesdiz ambaxadeurs, fu conclu et accordé en la 
faveur du duc de Bourgongne et de ceulx de son party, 
que Charles, roy deFrance, donnoit à Henry, roy d’An- 
gleterre, Katherine, sa fille mainsnée, en mariage, et 
avecques ce le feroit vray héritier et successeur après sa 
mort, de tout son royaume, lui et ses hoirs, en débou- 
tant son propre filz et héritier Charles, duc de Touraine, 
Daulphin de Viennois, et aussi en adnullant laconstitu- 
cion jadis faicte par les roys de France et pers, en grande 
délibération, e’estassavoir que ce noble royaume ne 
devoit succéder ne appartenir à femme. Et mesmes s’il 
advenoit que le roy Henry n’eust hoirs vivans dudit 
mariage , par le moien d’keilui traictié et accord , si 
demourroit.il héritier de la couronne de Frauce , ou 
préjudice de tous les royaulx et appartenans cpii ou 
temps avenir y povoient ou devaient succéder de 
droicte lignée. Et fut tout ce que dit est accordé par 
le roy Charles, lequel en long temps paravant n’avoit 
pas été en sa vive mémoire, comme dit est dessus, et 
estoit content d’accorder et traicter en tous estas se- 
lon l’opinion de ceulx qui estoient assistons en sa pré- 
sence, tant en son préjudice comme autrement. Lequel 
traictié fait en la faveur et forme que dit est, les am- 
baxadeurs du roy d'Angleterre , esclievans les aguetz 
des Daulphinois au mieux qu’ilz porent , s’en retour- 
nèrent de là à Rouen devers leur roy, portans avee- 
qutes eulx la copie dudit traictié. Lequel fut grande- 

ment agréablte audit roy Henry d'Angleterre , voyant 
que par icellui venroit à chef de la plus grant partie 
de son intencion. Et pour tant, au plusbrief qu’il peut, 
prépara ses besongnes en Normandie et assembla ses 
gens pour aler audit lieu de Troies, pour confirmer 
icellui traictié. Alors estoit demouré de par icellui roy 
Henry à Troies, messire Henry de Robersat, pour ac- 
accompaigner et visiter dame Katherine, fille du roy 
de France et femme avenir du dessusdit roy d’An- 
gleterre. 

CHAPITRE CCXXII. 


Comment metsire Jehan de Luxembourg ala courir devant Alibaudièret, 
et autres matières. V 

Item, après les besongnes dessusdictes, environ dix 
jours devant Pasques , fut envoyé messire Jehan de 
Luxembourg avec cinq cens combatans, pour adviser 
une forteresse à six lieues de Troies vers Moyniers, 
nommée Alibaudières, dedens laquelle esloient aucuns 
Daulphinois qui moult dommagoient le pays de Cham- 
paigne. Et quant ledit de Luxembourg fut venu assez 
près d’icelle, il laissa la plus grant partie de ses gens en 
embusche et ala avec aucuns courir devant la bar- 
rière. A l’encontre duquel saillirent très asprement , 
et tout à pié , ceulx de ladicte forteresse, et commen- 
cèrent roidement à traire et à lancer et combatre contre 
leurs adversaires. En laquelle besougne messire Jehan 
de Luxembourg chey jus de son cheval pour cause de 
ce que sa selle se party, mais lantost fut relevé par 
ses gens. Et incontinent, de grant courage, tout csmeu 

de yre, ala de pié , sa lance en sa main , très vaillam- 
ment combatre à iceulx Daulphinois. Et de fait, jà soit 
ce que de présent eust moins de gens que eulx , leur 
fist clorre leurs boulevers, et se retrahirent en grant 
desroy. Et prestement manda ses gens qui estoient en 
embusche et fist hastivement assaillir ledit bolevert , 
qui en conclusion fut prins d’assault et mis en feu,. 
Mais à ce faire y eut plusieurs hommes blécez. Et après 
ledit messire Jehan s’en retourna à Troies devers le 
duc Phelippe de Bourgongne, ouquel lieu' pour ce 
temps, on faisoit grans préparacions pour recevoir le 
roy Henry d’Angleterre, qui dedens brief temps devoit 
venir pour solemnizer et faire la feste de son ma- 
riage. 

Et ce pendant , le duc de Touraine Daulphin et 
ceulx de son conseil, qui estoient à Bourges en Berry, 
oirent certaines nouvelles des aliances qui se faisoient 
contre lui. Si lut pour ce en grant soussi comment il 
pourroit résister aux entreprinses et elforcemens des 
deux parties dessusdictes, c’estassavoir du roy d’An- 
gleterre et du duc de Bourgongne, sachant que par le * 
moins de celle aliance il estoit en péril de perdre sa 
seigneurie et l’actente qu’il avoit à la couronne de 
France. Néantmoins il eut conseil de pourveoir à son 
fait et soy défendre au mieux qu’il pourroit. Si fist 
garnir de ses gens plusieurs villes qui estoient sur les 
frontières de ses adversaires, et y constitua capitaines 
* des plus féables de ceulx de son parti. Entre lesquelz, 
mist à Meleun le seigneur de Barbazan , grandement 
et bien accompaigné, à Monstereau le seigneur de 
Guitry, le seigneur de Gamaches à Compiengne, et 
ainsi en plusieurs autres lieux , et avecques ce, se 

pourveut de très grant nombre de gens d’armes pour 
tousjours estre au plus près de sa personne, en ac- 
tendant les aventures qui de jour en jour lui pour- 
roient survenir. 

. . 


DE L’AN MCCCCXX. 

[Du 7 avril 1420 au 23 mars 1421.] 

CHAPITRE CCXXIII. 

Comment la fortrease de Alibaudières fut asségée des Bourguignons, 
laquelle en fin leur fut rendue. 

Au commencement de cest an , envoia le duc de 
Bourgongne, Pierre de Luxembourg, conte de Conver- 
sen et de Braine, messire Jehan de Luxembourg, son 
frère , et plusieurs de ses capitaines , comme L’Isle- 
Adam, mareschal de France, le vidame d’Amiens, An- 
tlioine, seigneur de Croy, et autres en grant nombre, 
mectre le siège devant le chastel d’ Alibaudières , dont 
avant est fàicte mencion. Lesquelz dudit chastel avoient 
très bien refortifié leurdit boleverd, qui autrefois par le- 
dit messire Jehau de Luxembourg et ses gens avoit esté 
prins et mis eu feu, et tant avoient continué en ladicte 
fortificacion qu'il estoit plus défensable que autre fois 
n’avoit esté. Mais ce non obstant ledit deLucembourg, 
venu devant ladicte fortresse , sans faire long séjour, 
fist armer et habiller grant partie de ses gens, lesquels, 

à tout eschèles et autres liabillemens de guerre il mena 
pour assaillir ledit boleverd, et le cuida prendre comme 
autre foiz avoit fait, et là, très asprement et par long 
espace, fu ledit assault continué, tant que les deux par- 
ties se combatoient l’un contre l’autre très vaillamment, 
Et là contre ledit boleverd estoient dressées aucunes 
escbèles, sur lesquelles combatirent par grant vigueur 
Hector de Saveuses , Henri de Caufour , bomme très 
renommé en armes, lequel estant sur l’une des eschèles 
armé de plein hamois, fut féru d’un fer de lance ou vuid 
de son hamois de jambes, parmy le jarret, duquel cop 
il mouru tantost après. Et là les défendans se comba- 
toient par merveilleuse vertu en défendant leur garde. 
Durant lequel assault messire Jehan de Luxembourg, 
qui estoit au plus près dudit bouleverd, avoit levée la 
visière de son bacinet et regardoit la contenance des- 
diz défendans par entre deux chesnes. Mais l’un de 
ceulx, ce parcevant, le féry assez près de l’ueil, d’une 
lance ferrée ou non ferrée, ne sçeut pas bien lequel, du- 
quel cop il futtrès durement navré, et finablement perdy 
la veue d’icellui oeil. Et lors aucuns de ses gens le ra- 
menèrent dedens sa tente pour reposer. Et assez tost 
son estendart , qui avoit esté porté oudit assault , lut 
prins par le bout et coppé au plus près de la lance où 
il tenoit , dont ledit de Luxembourg, en poursuivant 
de courroux en autre, fut très yre. Pour lesquelz in- 
convéniens et aussi pour la grande résistence des dé- 
fendans, cessa pour cette foiz ledit assault. Mais ce ne 
fut point qu’il n’y eust plusieurs des assaillans mors 
et navrez. 

En oultre le conte de Conversen et les autres capi- 
taines, se logèrent tout à l'environ de ladicte fortresse, 

et furent assises contre la porte , tours et murailles 
d’icelle plusieurs grosses bombardes pouricelluichastel 
confondre et abatre. Et ledit messire Jehan de Luxem- 
bourg , pour la grant douleur de sa blesseure assoua- 
ger, fut remeué à Troies en Champaigne, où il fut 
soigneusement visité par notables médecins. Et son 
frère, le conte de Conversen 1 dessusdit, demoura prin- 
cipal conducteur d’icellui siège, et là, par les engins 
dessusdiz, fist tant continuer, que icelle forteresse fut 
fort dommagée et la porte et aucunes tours abatues jus- 
ques à moitié ou environ, pour quoy les asségez com- 
mencèrent à eulx esbahir et requirent d’avoir parlement 
avecques ledit conte. Ce qui leur fut accordé. Mais 
pour ceste première foiz ne porent estre d’accord. 
Pour quoy, incontinent que ceulx qui estoient yssus 
dehors pour traiter furent rentrez dedens, les asségans, 
sans le moindre commandement de leur capitaine, 
s’armèrent et vigoureusement, de grant courage, à tout 
eschèles, alèrent assaillir ladicte fortresse. Et de pleine 
venue entrèrent dedens deux tours , bien soixante 
hommes d’armes, mais bonnement ne povoient passer 
plus avant, jxmr la fortification que iceulx asségez 
avoient fait. Toutesfoiz ledit assault dura moult terri- 
ble et périlleux par l’espace de cinq heures ou environ, 
et y eut, tant des assaillans comme des défendans, plu- 
sieurs mors et navrez. Et enfin ceulx qui estoient entrez 
dedens lesdicles tours furent chacez dehors par la 
force et vaillance desdiz défendans, et mesmes occirent 
dedens une trompète qui estoit armé en estât d’homme 
d’armes. Et lendemain iceulx asségez doubtans nouvel 

I . Pierre de Luxembourg. 

assaut, requirent avoir traictié, et en conclusion furent 
d’accord, par condicion qu’ilz s’en iroient saulves 
leurs vies tant seulement, excepté aucuns qui emme- 
nèrent ung petit cheval, et en tel estât s’en alèrent à 
Moyniers. Et la forteresse dessus dicte fut toute démo- 
lie, arse et abatue, et les biens d’icelle furent tous pil- 
lez par l’efTorcement des gens d’armes asségans, et 
en print chascun qui plus tost y peut venir en rom- 
pant les ordonnances des capitaines. Lesquelz brief 
s’en retournèrent à Troyes et ès villages d’environ. 


CHAPITRE CCXXIV. 


Comment le» «eigneurs de l’Isle-Adam et de Croy firent une chevauchée 
ver» Auxerre. 


Item, après ce que les princes et autres gens d’ar- 
mes furent retournez du siège d’Alibaudières à Troies, 
comme dit est, prindrent tost après, la plus grant 
partie, congié au duc de Bourgongne de retourner en 
leur pays, lequel leur accorda ; et se partirent environ 
trois mille chevaulx. Desquels estoient les principaulx, 
le vidame d’Amiens, Le Borgne de Fosseux, chevalier, 
Hector de Saveuses , le seigneur de Stenhuse , le sei- 
gneur de Commines et aucuns autres capitaines, tant 
de Picardie comme de Flandres, qui tous ensem- 
ble chevauchèrent en tirant vers Rethel. Et non obstant 
que les Daulphinois feussent en grant nombre pour 
les ruer jus , néantmoins par leur diligence chevau- 
chèrent tant, qu’ilz eschevèrent leurs agais et retour- 
nèrent en leur pays sans avoir quelque empeschement. 

Après lequel partement, le duc de Bourgongne eir- 
m. 25 

voia plusieurs des autres capitaines qui avec lui estoient 
demourez au pays d’Aucerre, pour mestre en l’obéis- 
sance du Roy aucunes fortresses que tenoient les 
gens du Daulpbin , qui moult travailloient le pays, 
c’estassavoir les seigneurs de l’Isle-Adam, de Croy 
et de Longueval , messire Maubroy de Saint -Li- 
ger , messire Bauldo de Noiele, Robert de Saveuses , 
le bastard de Thien et aucuns autres, à tout envi- 
ron seize cens combatans, lesquelz dudit lieu de 
Troies chevaulchèrent par plusieurs journées jus- 
ques aune petite ville nommée Toussi, qui tenoit la 
partie du Daulpbin , et y repairoit très souvent le sei- 
gneur de La Trémoille. Et pour tant lesdiz Bourgui- 
gnons, à tout eschèles et autres habillemens de guerre, 
vindrent assez près du point du jour audit lieu de 
Toussi 1 , aians voulenté et désir d’icelle ville prendre 
par soudain assault et la ravir et piller, et du tout ré- 
duire à leur abandon. Et eulx venus assez près, se 
mirent en bataille et se assemblèrent tous ensemble. 
Et là furent fais nouveaulx chevaliers, Antboine sei- 
gneur de Croy, Butor, son frère bastard, Bauldo de 
Noielle et Lyonnet de Bournonville et aucuns autres, 
par la main du seigneur de lTsle-Adam, mareschal de 
France. Et assez tost après, d’un commun accord alè- 
rent tous assaillir ladicte ville en plusieurs lieux et dré- 
cer eschèles contre les murs, tout à leur aise, sans 
trouver grant défense. Toutesfois, jà soit ce que les 
habitans d’icelle ville feussent moult esbaliis de pre- 
mière venue , si reprindrent-ilz courage en eulx et 
commencèrent à eulx défendre vigoreusement , et 

1. Toucy ( Yonne ) . 

tant firent que les assaillans dessusdiz se retraliirent 
hors de leurs fossez., et se logèrent en plusieurs lieux au- 
tour de ladicte ville. Auquel lieu furent par deux ou 
trois jours faisans faire nouvelles eschèles et autres ha- 
billemens de guerre, pour de reclief taire nouvel as- 
sault. Et au troisième jour se rassemblèrent avec les 
habillemens dessusditz, et alèrent, comme devant, très 
ardamment assaillir ladicte ville et drécer plusieurs 
eschèles contre les murs. Mais les défendans, esprins 
de grant hardiesse de courage, résistèrent vaillamment 
contre les assaülaus, et de pleine venue en occirent et 
navrèrent plusieurs. Entre lesquelz y furent mors ung 
gentil homme d’armes nommé Oger de Saint-Vandrille, 
et ledit capitaine des brigans , nommé Tabari , avec- 
ques aucuns autres. Finablement, iceulx assaillans, 
comme paravant, furent reboutez dedens les fossez en 
grant confusion et se rètrairent tous à leur logis, et 
mesmes ledit Oger demoura dedens les fossez et puis 
fut par iceulx défendans porté dedens la ville , à tout 
son harnois , et , lui deuxiesme , fut mis dedens ung 
sarcus et enterré en une église. 

En oultre, en celle propre nuit vindrent nouvelles 
au seigneur de l’Isle-Adam, tnareschal de France, et 
aux autres capitaines, que leurs ennemis venoient pour 
les combatre et ruer jus. Pour quoy hastivement tous 
ensemble montèrent à cheval et chevauchèrent toute 
nuit pour les rencontrer, et lendemain très matin oy- 
rent les nouvelles que leursdiz ennemis s’estoient 
logez à deux lieues près d’Auxerre dedens ung fort 
moustier nommé Estampes Saint-Germain. Pour quoy 
les capitaines dessusdiz, saclians lesdictes nouvelles , 
au plus tost qu’ilz porent les alèrent asséger dedens 

ledit moustier, et mandèrent secours de vivres , arba- 
lestriers et autres choses à eux duisibles, à Auxerre. 
Lequel secours leur fut envoie. Et en conclusion, apres 
que les parties eurent livré l'une à l’autre plusieurs es- 
carmouches , en la fin de dix sept jours se rendirent 
iceulx asségez aux capitaines, par ainsi qu’ilz auroient 
leurs vies saulves et demourroient prisonniers tant 
qu’ils auroient paié finances chascun selon leur estât. 
Après lequel traiclié ainsi fait, fut icellui moustier, 
c’estassavoir la fortification, desolée et abatue, et après 
lesdiz capitaines retournèrent à Troies , à tout pri- 
sonniers 1 devers le duc Phelippe de Bourgongne , 
leur maistre et seigneur. 


CHAPITRE CCXXV* 

Comment le roy Henry d’Angleterre vint à Troies devers le roy de 
France, où fu faicte la paix d’entre les deux roys, qu’ilz appelèrent 
paix finale, et dout la copie s’en suit cy •après. 


En ce mesme temps le roy Henry d’Angleterre , 
accompaigné de ses deux frères, c’estassavoir les ducs 
de Clarence et de Glocestre, et des contes de Hontiton, 
de Varvich et de Kent , avecques plusieurs seigneurs 
d’Angleterre et seize mille combatans ou environ , 
dont il y avait la plus grant partie archers , se parti 
de Rouen et vint à Pontoise et de là à Saint-Denis, et 
après au pont de Charenton , où il laissa de ses gens 
pour garder le passage, et depuis, par Prouvins s’en 
ala à Troies. Au devant duquel, pour lui faire hon- 


\ . • A tout leurs gens » var. du Suppl, fr. 93. 

ueur et révérence, yssirent le duc de Bourgongne et 
plusieurs autres grans seigneurs, qui le convoièrent 
jusques à son hostel dedens icelle ville, où il se logea 
et ses princes avecques lui, et ses gens d’armes se lo- 
gèrent ès villages d’environ. Et tost après sa venue 
ala veoir le Roy et la Royne et dame Katherine. Si 
s’entrefirent très grans honneurs l’un à l’autre , et 
après furent assemblez de grans consaul* pour par- 
conclurre la paix finable et l’aliance dont paravanl 
est faite mencion , et enfin furent d’accord. Et en ce 
qui paravant avoit esté traictée et qui n’estoit agréable 
audit roy d’Angleterre, fut lors corrigé à sa voulenté. 

Finablement, après ledit accord parfait ledit roy 
d’Angleterre, selon la coustume de France, fiança la 
dessusdicte dame Katherine, et lendemain du jour de 
la Trinité l’espousa en l’église parrochiale , soubz la- 
quelle il estoit logié. Si furent faictes ce jour, par lui 
et par ses princes Anglois, grans pompes et bobans, 
comme se présentement deust estre roy de tout le 
monde. Et là estoit de la partie du roy de France , le 
duc Phelippe de Bourgongne, par le moien et à l’in- 
stance duquel tous les traictiez et aliances se faisoient. 
Si estaient avecques lui Pierre de Lucembourg , conte 
de Conversen , messire Jehan de Luxembourg , son 
frère , le prince d’Orange , le seigneur de Jonvelle , le 
seigneur de Chasteauvilain , le seigneur de Montagu , 
messire Renier Pol, le seigneur de Chastellus, Le Veau 
de Bar, bailli d’Auxi, messire Jaques de Courtramblé, 
messire Jehan de Cotebrune , mareschal de Bour- 
gongue. Et de Picardie y furent le seigneur de Croy, 
le seigneur de Longueval , messire Athis de Bri- 
meu et messire David, son frère, le seigneur de Rou- 

bais, le seigneur de Iliimbercourt , bailli d’Amiens, 
messire Hue de Lannoy et son frère, et molt d’autres 
notables chevaliers et escuiers des pays dudit duc , et 
aussi aucuns prélatz et gens d’église , entre lesquels 
y estoit des plus avancez messire Jehan de Toisy, 
évesque de Tournay et chancelier de Bourgongne , 
maistre Eustace de Laistre, maistre Jehan de Mailly et 
aucuns autres, qui, tous ensemble ou au moins la 
plus grant partie, furent consentans et promirent avec 
ledit duc de Bourgongne d’entretenir pardurablement 
ledit traictié-, duquel la teneur s’ensuit : 

[Traité de Troje»]. 

« Charles, par la grâce de Dieu roy de France, à 
tous noz bailliz, prévostz, séneschaulx ou autres chefz 
de nos justices ou à leurs lieuxtenans , salut. Comme 
par accord final et paix perpétuelle soient huy faictes 
et jurées en ceste nostre ville de Troies par nous et 
nostre très cher et amé filz, Henry, roi d’Angleterre , 
héritier et régent de France , pour nous et lui , les 
royaultez de France et d’Angleterre, tant par le moien 
du mariage de lui et de nostre très chère et amée fille 
Katherine , comme de plusieurs poins et articles fais , 
passez et accordez par chascune partie pour le bien et 
utilité de nous et de nos subjectz et pour la seureté 
d’iceulx pays , par le moien de laquelle paix chascun 
de nosdiz subjectz et ceulx de nostredit filz pourront 
désormais converser, marchander et besongner les 
ungs avecques les autres, tant de la mer comme deçà. 

Item, est accordé que par notredit filz le roy Henry 
dores mais en avant uous lionnourcra comme son 

père, et nostre compaigne la Royne, comme sa mère, 
avecques ce ne nous empeschera, nostre vie durant, 
que nous ne joyssions et possédons tant que nous 
vivrons, ainsi que nous tenons et possidons de pré- 
sent , la couronne et dignité royale du royaume de 
France, et les revenues, fruiz et proufïiz d’iceulx, à la 
soustenance denostre estât et descharge dudit royaume, 
et que nostredicte compaigne ne tiengne, tant comme 
elle vivra, estât de dignité de royne selon la coustume 
du royaume, avec partie desdictes rentes et revenues 
à elle convenables. 

Item , est accordé que nostredicte fille Katherine 
aura et prendra ou royaume d’Angleterre douaire 
ainsi que les roynes ou temps passé ont acoustumé 
d’avoir, c’estassavoir pour chascun an la somme de 
quarante mille escuz , desquels les deux valent tous- 
jours un noble d’Angleterre. 

Item, est accordé que nostredit filz le roy Henry, 
par toutes voyes , moiens et manières qu’il pourra , 
sans transgression ou offense du serement par lui fait 
de observer les lois et coustumes et drois de sondit 
royaume d’Angleterre, labourera et pourverra que 
nostredicte fille Katherine, sa compaigne, le plus tost 
que faire se pourra, soit tout entièrement et pleinement 
asseurée de recevoir et avoir en son royaume d’Angle- 
terre, ou temps de son trespas, le douaire devant dit 
de quarante mille escuz ou mieulx, dont les deux 
valent tousjours ung noble. 

Item , est accordé que s’il advenoit que nostre 
dicte fille survesquist nostredit filz le roi Henry, elle 
recevra et aura ou royaume de France, tanlost après 
le trespas de nostredit filz , douaire de la somme de 

vingt mille frans par an, et sur les terres, lieux et sei- 
gneuries que tint et eut en douaire nostre très chère 
dame de bonne mémoire, Blanche, jadis femme de 
Fhelippe de bonne mémoire jadis roy de France, 
nostre très grant et redoubté seigneur et nostre ayeul. 

Item , est accordé, que tantost après nostre trespas 
et deslors en avant, la couronne et royaume de France 
avecques tous leurs drois et appartenances demoure- 
ront et seront perpétuellement à nostre ftlz le roy 
Henry et à ses hoirs. 

Item, pour ce que nous sommes tenus et empeschez 
le plus du temps par telle manière que nous ne po- 
vons en nostre personne entendre ou vaquer à la dis- 
posicion des besongnes de nostre royaume , la faculté 
et exercite de gouverner et ordonner la chose pu- 
blique dudit royaume seront et demourront, nostre vie 
durant, à nostre filz le roy Henry avecques le conseil 
des nobles et sages dudit royaume, par ainsi que, dès 
maintenant et dès lors en avant, il puist icelle régir et 
gouverner par lui mesme et par autre qu’il vouldra 
députer, avecques le conseil des nobles et sages des- 
susdiz. Lesquelz faculté et exercice de gouverner ainsi 
estant pardevers nostre dit filz le roy Henry, il labou- 
rera affectueusement , diligemment et loyaument à ce 
que puist estre à l’onneur de Dieu, de nous et de 
nostre compaigue, et aussi au bien publique dudit 
royaume et à défendre, transquiller et apaiser, et gou- 
verner icellui royaume selon l’exigence de justice et 
équité, avec le conseil et aide des grans seigneurs, 
barons et nobles dudit royaume. 

Item, que nostredit filz fera du tout son devoir que 
la court du parlement de France sera, en tous et chas- 

cun lieu subject à nous, maintenant et ou temps ave- 
nir, observée et gardée ès auctoritez et souverainetez 
d’elle et à elle deuz en tous et chascuns lieux à nous 
subjectz, maintenant et en temps avenir. 

Item , que nostredit filz de sou povoir défendra 
tous et chascuns nobles, pors, citez, villes, commu- 
naultez et singulières personnes à nous ou au temps 
avenir subjectz, ou leurs drois acoustumés, privilèges, 
prééminences, libériez et franchises à eulx apparte- 
nais ou deuz, en tous les lieux subjectz à nous, main- 
tenant ou ou temps avenir. 

Item , que nostredit filz diligemment et loyaument 
labourera et fera de son povoir que justice sera admi- 
nistrée oudit royaume selon les lois, coustumes et drois 
dudit royaume de France, sans accepcion de personnes, 
et conservera et tendra les subjectz de nostredit 
royaume en paix et tranquilité, et de son corps les 
gardera et défendra de toutes violences et oppressions 
quelzconques. 

Item , est accordé que nostredit filz le roy Henry 
pourvoiera et fera de son povoir que aux offices, tant 
de la justice de parlement que des bailliages, sénes- 
chaucies, prévostez et autres appartenans au gouver- 
nement des seigneuries, et en toutes autres offices 
dudit royaume, seront prinses personnes habiles, pro- 
fitables et ydoiues pour le bon juste et transquile ré- 
gime dudit royaume et des administracions qui leur 
seront à commectre, et qu’ilz soient telz qu’ilz doi- 
vent estre députez et prins selon les drois et lois du 
royaume et pour le prouffit de nous et de nostredit 
royaume. 

Item, que nostredit filz labourera à son povoir et 

le plus tost que faire se pourra prouffïtablement , à 
mectre en nostre obéissance toutes et chascunes villes, 
citez, chasteaulx, lieux, pays et personnes dedens 
nostre royaume désobéissans à nous et rebelles, tenans 
la partie vulgairement appellée du Daulphin et d’Ar- 
mignac. 

Item , afin que nostredit filz puist faire et accepter 
les choses dessusdictes plus prouffïtablement , seure- 
ment et franchement, il est accordé que les grans sei- 
gneurs, barons et nobles et les estât/, dudit royaume, 
tant espirituelz comme temporelz, et aussi les citez 
et notables communes , les citoiens et bourgois des 
villes dudit royaume à nous obéissans pour le temps, 
feront les seremens qui s’ensuivent. 

Premièrement, à nostredit filz le roy Henry, aiant 
la faculté et exercice de disposer et gouverner ladicte 
chose publique , et à ses commandemens et mande- 
mens,*en toutes choses concernans à l’exercice du gou- 
vernement dudit royaume et par toutes choses obéi- 
ront humblement. 

Item , que les choses qui sont et seront appoiuctées 
et accordées entre nous et nostre dame et compaigne 
la Royne, et nostredit filz, le roy Henry, avecques le 
conseil de ceulx que nous et nostredicte compaigne 
et nostredit filz auront à ce commis , lesdiz grans sei- 
gneurs, barons et estas de nostredit royaume, tant 
espirituelz comme temporelz, et aussi les citez, nota- 
bles communaultez, les citoiens et bourgois des villes 
dudit royaume, en tant que à eulx et chascun d’eulx 
pourra toucher, en tout et partout, bien et loyaument 
garderont et feront de leur povoir garder par toutes 
autres qgelzconques. 

Item, que continuellement dès nostre trespas et après 
icellui, ilz seront féaulx hommes et liges de nostredil 
filz et de ses hoirs, et icellui nostre filz pour leur sei- 
gneur souverain lige et vray roi de France, sans aucune 
opposicion , contradiction ou difficulté, le recevront 
et comme à tel obéiront , et que après ces choses ja- 
mais n’obéiront à autre que à nous , comme roy ou 
régent du royaume de France. Si non que nostredit 
filz le roy Henry perde vie ou membre, ou soit prins 
de mauvaise prinse, ou qu’il seufire dommage ou dimi- 
nucion en personne, estât, honneur ou biens. Mais se 
ilz sçeveut que aucune chose soit contre lui machinée, 
ilz l'empescheront à leur povoir et lui feront savoir 
le plus tost qu’ilz pourront par leurs messages ou 
lectres. V* 

Item, est accordé que toutes et chascune personnes 
ecclesiastiques bénéficiez en la duchié de Normendie 
ou autres lieux quelconques ou royaume de Fiance, 
subgetz à nous et à nostredit filz, obéissans et favori- 
sans à la partie de nostre très cher et très amé filz le 
duc de Bourgongne , qui jureront garder ceste pré- 
sente concorde , joyront. paisiblement de leurs béné- 
fices ecclésiastiques estans en ladicte duchié de Nor- 
mendie ou lieux devant ditz. 

Item, que semblablement toutes et chascune per- 
sonnes ecclésiastiques obéissans à nostredit filz le roy 
Henry, bénéficiez ou royaume de France ;ès lieux à 
nous subgetz, qui jureront garder ceste présente con- 
corde, joyront paisiblement de leurs bénéfices ecclé- 
siastiques estans ès lieux devant ditz. 

Item, que toutes et chascune églises, universitez, 
estudes générales et aussi collèges d’estudians et autres 


396 CHRONIQUE [14*0] 

collèges ecclésiastiques estans ès lieux présentement à 
nous subgetz, ou pour le temps avenir , en la duchié 
de Normandie ou autres lieux ou royaume de France, 
subjectz à nostredit filz le roy Henry, joyront de leurs 
drois et possessions, rentes, prérogatives, libertez et 
franchises et prééminences à eulx ou royaume de 
France comment que ce soit appartenans , saulve les 
drois de la couronne de France et de tous autres. 

Item, et quant il advendra que nostredit filz le roy 
Henry viendra à la couronne de France, la duchié de 
Normendie et aussi les autres et chascun lieu par lui 
conquis ou royaume de France, seront soubz la juris- 
diction, obéissance et monarchie de ladicte couronne 
de France. 

Item, est accordé que nostredit filz le roy Henry de 
son povoir se parforcera et fera que aux personnes à 
nous obéissans et favorisans la partie devant dicte 
qu’on dit et appelle de Bourgongne, auxquelles appar- 
tenoient seigneuries , terres , revenues et possessions 
en ladicte duchié de Normendie et autres lieux ou 
royaume de France, par icellui nostredit filz con- 
quises , jà pieçà par lui données , sera faicte , sans la 
diminucion de la couronne de France , récompensa- 
cion par nous ès lieux et terres acquises ou à acquerre 
en nostre nom sur les rebelles et désobéissans à nous. 
Et se, en nostre vie, ladicte récompensacion n’est 
faicte, nostredit filz le roy Henry le fera ès dictes terres 
et biens, quant il sera venu à la couronne de France. 
.Mais se les terres, seigneuries, rentes ou possessions 
qui appartiennent ausdictes personnes esdictes duchez 
et lieux, n’avoient esté données par nostredit filz, se- 
ront restituez à icelles sans délay. 


Digitized by Google 



D’ENGUERRAN DE MONSTRELET. 


397 


[1480] 

Item , et que durant nostre vie, en tous les lieux à 
nous présentement ou pour le temps avenir subjectz , 
les terres concernées en justice , de dons d’offices, de 
bénéfices et d’autres donacions , pardons , rémissions 
ou privilèges, devront estre escriptes et procéder 
soubz nostre main et seel. Toutesfoiz, pour ce que au- 
cuns cas singuliers pourroient advenir, que par humain 
engin ne pevent pas tous estre veuz , esquelz pourra 
estre nécessaire et convenable que nostredit filz, le roy 
Henry, face escripre ces lectres, en tel cas, se aucuns 
adviennent, il sera loisible à nostredit filz pour le bien 
et seureté de nous et du gouvernement comme dit 
est à lui appartenant, et pour éviter les périlz et dom- 
mages qui autrement pourroient vraisemblablement 
advenir , escripre ses lectres à noz subjectz, par les- 
quelles il mandera, commandera et défendra de par 
nous et de par lui, comme Régent, selon la nature et 
la qualité de la besongne. 

Item, que toute nostre vie durant nostredit filz le 
roy Henry ne se nommera ou eseripra aucunement, 
ne fera nommer ou escripre roy de France, mais du- 
dit nom de tout point se abstendra tant que nous 
vivrons. 

Item , est accordé que nous, durant nostre vie, 
nommerons, appellerons et escriprons nostredit filz 
le roy Henry en langaige et parole françoise par ceste 
manière : « Nostre très cher filz Henry, roy d’Angle- 
terre, héritier de France. » Et en langue latine par 
ceste manière : N os ter precarissimus filius Henricus , 
rex Ànglie , hcres Francie. 

Item, que nostredit filz ne imposera ou fera impo- 
ser aucunes imposicions ou exactions à noz subjectz 

sans cause raisonnable et neccessaire , ne autrement 
pour le bien publique du royaume de France, et selon 
l’ordonnance et exigence des lois et coustumes raison- 
nables et approuvez dudit royaume. 

hem, afin que concorde, paix et transquillité entre 
les royaumes de France et d’Angleterre soient pour 
le temps avenir perpétuellement observez, et que ou 
obvie aux obstacles et renchcutcs par lesquelz entre 
lesdiz royaumes dissencions et discordes pourraient 
sourdre ou temps avenir, que Dieu ne vueille, il est 
accordé que nostredit filz labourera par 1’éfTort de son 
povoir, que de l’advis et consentement des trois Estas 
desdiz royaumes, ostez les obstacles en ceste partie, 
soit ordonné et pourveu que du temps que nostredit 
filz sera venu à la couronne de France ou aucuns de 
ses hoirs, les deux couronnes de France et d'Angle- 
terre à tousjours mais demourront ensemble et seront 
à une mesme personne , c’estassavoir à la personne 
de nostredit filz le roy Henry tant qu’il vivra, et de là 
aux personnes de scs hoirs qui successivement seront 
les ungs après les autres, et que les deux royaumes 
seront gouvernez depuis ce temps que nostredit filz 
ou aucun de ses hoirs viendra ou ilz viendront ausdiz 
royaumes, non diviséement soubz divers roys pour 
ung mesme temps, soubz une mesme personne, qui 
sera pour le temps roy et seigneur souverain de l’un 
et de l’autre royaume, comme dit est, en gardant tou- 
tes voies en toutes autres choses à l’un et à l’autre 
royaume ses drois , libertez , coustumes , usages et 
lois, non submectant en quelque manière l’un desdiz 
royaumes à l’autre, ne les lois, drois, coustumes et 
usages de l’autre. 

Item, que dès maintenant et en tous temps perpé- 
tuellement, se tiendront et appaiseront et de tous poins 
cesseront toutes divisions, liaynes, rancunes, inimitié/, 
et guerres d’entre lesdiz royaumes de France et d’An- 
gleterre et les peuples d’iceulx royaumes adhérens à 
ladicte concorde. Et entre les royaumes dessusdiz sera 
et aura vigueur dès maintenant perpétuellement à 
tousjours mais, paix, transquillité, concorde et affec- 
tion mutuele et amitié ferme et estable. Et se ai- 
deront les deux royaumes dessusdiz de leurs aides , 
consaulx et assistences mutuelles, contre tous et 
toutes qui à eulx ou à l’un d’eulx s’esforceroient 
de faire ou donner violence, injure, grief ou dom- 
mage. Et converseront et marchanderont ensemble 
les ungs avecques les autres franchement et seure- 
ment , en paiant les coustumes et devoirs deuz et 
acoustumez. 

Item, que tous les confédérez et aliez de nous et 
dudit royaume de France et aussi les confédérez de 
nous et de nostredit filz le roy Henry et dudit royaume 
d’Angleterre, qui dedens huit mois après ceste pré- 
sente concorde de paix à eulx notifiée, ilz (sic) auront 
déclairé soy vouloir fermement adhérer à ladicte con- 
corde et estre comprins soubz le traictié et concorde 
d’icelle paix 1 , sauf toutesfoiz à l’une et à l’autre des- 
dictes couronnes, à nous et à noz subjectz, et aussi à 
nostredit filz le roy Henry et à ses subjectz, ses ac- 

t. Ce passage est inintelligible dans notre texte, par suite de 
l’omission de quelques mots, qui se trouvent dans le Suppl, fr. 93. 
Après les mots et icelle paix, il ajoute : « soient comprins soubz 
les amisdés ou concorde, confédéracions ou sceureté d’icelle paix. 
Saulf toutesfois, etc. (Suppl, fr. 93, fol. 309”). 

dons, drois et remèdes quelconques convenables en 
ceste partie et compétens, en quelque manière que ce 
soit, envers lesdiz aliez et confédérez. 

Item, est accordé que nostredit filz le roy Henry 
avecques le conseil de nostre très cher filz, Phelippe, 
duc de Bourgongne, et des autres nobles de nostre 
royaume qui convenront et appartenront pour ce estre 
appeliez, pourverra pour le gouvernement de nostre 
personne seurement, convenablement et honneste- 
ment, selon l’exigence de nostre estât et dignité royale, 
par telle manière que ce sera l’onneur de Dieu et de 
nous et aussi du royaume de France et des subjectz 
d’icellui , et que toutes personnes , tant nobles que 
autres, qui seront entour nous pour nostre personne 
et domestique service, non point seulement en offices 
mais en autres mistères ', seront telz qu’ilz auront esté 
nez ou royaume de France ou des lieux de langaige 
françois, bonnes personnes, sages , loiaulx et ydoines 
oudit service. 

Item , que nous demourrons et résiderons person- 
nelement en lieu notable de nostre obéissance, et non 
ailleurs. 

Item , considéré les horribles crimes et delitz per- 
pétrez oudit royaume de France par Charles , soy 
disant Daulphin de Viennois, il est accordé que nous, 
nostredit filz le roy Henry et aussi nostre très cher filz 
de Bourgongne, ne traicteront aucunement de paix ne 
de concorde avecques ledit Charles , ne ferons ou fe- 
rons traicter, si non du consentement et conseil de 

1. Monstrelet emploie ici ce mot dans le sens de ministeria 
(services). On disait aussi, n^csliers. 

tuus cl cliascun de nous trois et des trois Estas des 
deux royaumes dessusdiz. 

Item , est accordé que Nous sur les choses dessus- 
dictes et chascune d’icelles, oultre noz lettres patentes 
scellées de nostre grant séel , donrons et ferons à 
nostredit filz le roy Henry lectres patentes approba- 
toires etconfirmatoires de nostredicte compaigne et de 
nostredit filz Phelippe , duc de Bourgongne , et des 
autres de nostre sang royal, de grans seigneurs, barons, 
citez et villes à nous obéissans, desquelz en ceste partie 
nostredit filz le roy Henry vouldra avoir lectres de 
nous. 

Item , que semblablement nostredit filz le roy Henry 
pour sa partie , oultre ses lectres patentes pour ces 
mesmes choses séellées de son grant séel , nous fera 
donner et faire lectres patentes approbatoires et con- 
firmaloires de ses très chers frères et des autres de 
son sang royal , des grans seigneurs et barons et des 
citez et villes à lui obéissans, desquels en ceste partie 
nous vouldrons avoir lectres de nostredit filz le roy 
Henry. 

Toutes lesquelles choses dessus dictes et escriptes , 
nous, Charles, roy de France, pour nous et noz hoirs , 
en tant qu’il pourra toucher nous et uosdiz hoirs, sans 
fraulde et malengin , avons promis et promectons , 
juré et jurons en parole de roy, sur les sainctes Evan- 
giles de Dieu par nous corporelement touchées , que 
icellui ferons par nos suhgetz observer et acomplir, et 
aussi que nous et noz héritiers ne venrons jamais au 
contraire des choses dessusdictes ou aucunes d’icelles 
en quelque manière , soit en jugement ou hors juge- 
ment, directement ou par voie oblique , ou par quel- 

iii 26 

conque couleur exquise. Et afin que ces choses soient 
fermes et estables perpétuellement à tousjours , nous 
avons fait mectre notre séel à ces présentes lectres. 
Données à Troies , le xxi' jour du mois de may, l’an 
mil quatre cent et vingt , et de nostre règne le xlv% 
séellées à Paris, soubz nostre séel ordonné en l’absence 
du grant. Ainsi signé, etc. » 


CHAPITRE CCXXVI. 

Comment les roy* de France et d’Angleterre, le* royne», leurs femmes, et 
le duc de Bourgongne, se partirent de Troies en Champaigne. Et de» 
siège» de Sens et de Monstereau-ou-fauit-Yonne. 

Item , après les traictiez cy-dessus déclairiez et ac- 
complis d’entre les roys de France et d’Angleterre, et 
aussi la solennité des nopces parfaicte comme dit est, 
se partirent iceulx roys, les roynes, leurs femmes, et le 
dessusdit duc de Bourgongne, avecques toute leur 
puissance, de la villë de Troies en Champaigne et de la 
marche environ. Si se tirèrent vers Sens en Bourgongne, 
que occupoient les gens du Daulphin, et eulx venus 
assez près, fut icelle ville asségée tout autour, devant 
laquelle furent environ douze jours. Au bout duquel 
terme, parce qu’ilz n’avoient nulle espérance d’avoir 
secours, le (sic)' rendirent en l’obéissance du roy de 
France, par condicion que les gens d’armes et ceulx 
qui s’en vouldroient aler, s’en yroient saulve leurs 
corps et leurs biens, réservez ceulx qui seroient trou- 


t. On a vu que notre texte emploie fréquemment le masculin 
pour le féminin dans les articles. 

vez coulpables de la mort du duc Jehan de Bourgon- 
gne, se aucuns en y avoil. Les autres habitans seroient 
tenus de faire serement au roy de France. Mais grant 
partie des gens d’armes dessusdiz qui estoient léans , 
firent serement aux Anglois, et prindrent la croix ver- 
meille par feintise. Non obstant lequel serement , re- 
tournèrent brief devers le Daulphin. 

En après, ladicte ville de Sens regarnie de nouvelles 
gens, se partirent de là les asségans pour aler vers 
Monstereau-ou-fault-Yonue. Et lors inouru dedens la 
ville de Sens maistre Eustace de Lailre, chancelier de 
France, qui par long temps avoit esté principal con- 
seiller du duc de Bourgongne, ou lieu duquel fut con- 
stitué ung nommé maistre Jehan Leclerc, président en 
parlement Et à l’entrée du mois de juing le roy d’An- 
gleterre et le duc de Bourgongne mirent le siège tout 
à l’entour de la ville et chastel de Monstereau , où ilz 
furent par longue espace, combatans icelle de gros 
engins pour dérompre et abatre les murailles. Dedens 
laquelle ville estoit capitaine général pour le Daul- 
phin, messire Pierre de Guitry, acompaigné de quatre 
à cinq cens combatans, qui se commencèrent très fort 
à défendre contre lesdiz asségans et en occirent et na- 
vrèrent aucuns, entre lesquelz y fut navré à mort Bu- 
tor, bastard de Croy, qui estoit très vaillant chevalier 
et expert en fait de guerre. Mais enfin leur défense 
leur prouffita peu. Car le jour Saint Jehan-Baptiste 
ensuivant, aucuns Anglois et Bourguignons, sans com- 
mandement de prince quelconques, s’esmeurent sou- 
dainement et tous ensemble alèrent assaillir en plu- 
sieurs lieux ladicte ville, et tant continuèrent qu’ilz 
entrèrent dedens en grant nombre, sans ce que lesdiz 

asségez fctissenl gramment empestiez , el euk entrez 
dedens alèrent devers le cliastel où estoient retraiz la 
plus grant partie des Daulphinois, lesquel z vigoreuse- 
ment furent par lesdiz assaillans reboutez dedens ledit 
chaste), non point sans perte, car ilz furent suivis de 
si près qu’il en ehey plusieurs eu l’eaue, lesquel/, fu- 
rent noiez, et si en y ol de prins de seize à vingt, dont 
il y avoit la plus grant partie de gentilz hommes. Par 
le nioien de laquelle prinse, lesdi.. asségez plus que 
paravant furent en grant elfroy. Et adonc le roy d’An- 
gleterre fisl loger grant partie fie ses gens dedens la- 
dictc ville et devant le pont dudit chaslel. Et lors les 
gens du duc de Bourgongne alèrent par l’enditemeut 
d’aucunes femmes de la ville' au lieu oùestoit enterré 
le duc Jehan de Bourgongne, et là prestement mirent 
sur sa tombe ung drap d’église et abîmèrent à clias- 
cun coing de ladicte tondre ung cierge. Et lendemain, 
par le duc Phelippe de Bourgongne, (ilz d’icellui duc 
trespassé, furent envoiez plusieurs notables chevaliers 
et escuiers de son hostel pour faire discerner et re- 
congnoistre ledit duc. Lesquelz là venus, comme or- 
donné leur estoit, le firent mectre dehors. Mais pour 
vray c’estoit pileuse chose à le venir, et avoit encore 
son pourpoint et ses houseaulx, et brief il n’y eut 
homme là estant qui se peust tenir de pleurer. Fina- 
hlement, en tel estât qu’il estoit, fut de nouvel remis 
en ung sarcus de plomb plein de sel et d’espices, et là 
fut porté en Bourgongne et enterré en l’église des 
Chartreux hors Dijon, que jadis avoit (bit fonder le 


1 . Le ms. Suppl, fr. 93 esl plus clair. Il dit : « par Passons 
(la connivence) d'aucunes femmes delà ville » (fol. 310'“). 

duc l’helippc, son père, el là fut mis eniprès lui par 
l’ordonnance du duc Phelippe, son filz. A- 

Kt durant ledit siège de Monstereau, Charles, roy 
de France, el son conseil, envoyèrent le traictié de la 
paix à Paris et par tous les bailliages, séneschaulcies, 
prévostez et autres lieux de son royaume estans eu 
son obéissance, pour icellui prononcer et publier par 
tout où il estoit acoustumé de faire proclamacions en 
tel cas. 

Et après ladicte prinse de Monstereau, le roy d’An- 
gleterre et sa puissance, et avecques lui le duc de Bour- 
gongne, se deslogèrent de Là où ilz estoient , et par 
ung pont qui avoit esté nouvellement l'ait sur Seine, 
alèrent loger entre deux rivières, c’estassavoir Seine 
et Yonne, et de rechef firent de tous costez approucher 
la fort cesse 1 et drécer plusieurs grans engins pour 
icelle confondre et abatre. Et avecques ce le roy d’An- 
gleterre envoia en bonne seurelé lesdiz |)risonniers 
qu’ilz avoient prins en la ville, sur les fossez, parler à 
leur capitaine, afin que icellui chastel voulsis! rendre 
au Roy. Eteulxlà venus s’agenoullèrent, en priant pi- 
teusement à leur dit capitaine qu’il feist la reddicion 
dudit chastel, disans qu’en ce faisant leur saulvèroit les 
vies, et aussi qu’il povoil bien veoir et savoir qu’il ne 
le povoil longuement tenir, actendu la grant puissance 
qui estoit devant lui. Ausquelz fut respondu par ledit 
capitaine qu’ilz feissent du mieulx qu’ilz povoient, et 
qu’ilz ne le rendraient pas. Et adonq lesdiz prison- 
niers, non aians espérance de leur vie , requirent les 
aucuns de parler à leurs femmes qui léans estoieut, el 

les autres à leurs prouchains et amis, lesquel/, on fist 
. venir parler à eulx, et lors en grans larmes et tristesse 
prindrent congié l’un à l’autre, et après furent reme- 
nez en l’ost. Ouquel lieu, le roy d’Angleterre fistdrécer 
ung gibet où lesdiz prisonniers furent tous pendus, 
voians ceulx dudit cliastel. Et avecques ce, fist ledit 
roy pendre son varlet de pié, qui ehascun jour estoit 
près de son frain quant il chevauchoit , et moult 
l’amoit, mais la cause de sa mort si fut pour ce que 
ledit varlet par soudain débat avoit occis ung chevalier 
d’Angleterre. Si en fut ainsi puny. Et après les choses 
dessusdictes, ceulx dudit cliastel se tindrent environ 
huit jours, au bout desquelz firent traictié avecques le 
roy d’Angleterre de rendre le cliastel pour tel si qu’ilz 
s’en yroient sauf leur corps et leurs biens, si non qu’il 
en y eust aucuns coulpables de la mort du duc Jehan 
de Bourgongne, lesquelz deniourroient en la voulenté 
du roy d’Angleterre. Et par ainsi, si comme dit est, se 
départirent soubz bonne seureté. Pour laquelle red- 
dicion, le seigneur de Guitry, leur capitaiue, fut fort 
blasmé, tant de ceulx de son parti comme d’autres, 
pour tant qu'il avoit laissé, comme dit est, mourir ses 
gens, pour si peu lui tenir après, et avec ce lui f<it 
imposé qu’i! estoit coulpable de la mort du duc Jelun 
de Bourgongne, et sur ce ofïry de le combatre ung 
gentil homme de l’ostel du duc de Bourgongne, 
* nommé Guillaume de Bierre. Mais en conclusion ledit 

Pierre de Guitry s’en excusa, et n’en fut plus avant 
procédé, et, comme dit est, amena ses gens d’armes 
devers le Daulphin. Et tantost après ledit roy anglois 
garny la ville et chastel de Monstereau de vivres et 
habilleincns de guerre et y mist grant garnison d’Au- 

glois, et puis fist préparer son ost pour brief mectre 
le siège devant la ville de Meleun. Et pendant que ces 
choses se faisoient, le rov de France, la royne, sa 
femme , et la royne d’Angleterre , se tenoient à Bray 
sur Seine avecques tous leur estât. 


CHAPITRE CCXXVIÏ. 

Comment VilJcneufve le Roy fut prin&c et eschelëe. Le siège du Pont 
Saint- Esperit. I^a croisière que tist uostre Saint-Père le pape. Et autres 
matières. 

En ces jours fut prinse et esclielée secrètement Vil- 
leneuve le Roy séant sur la rivière du Rosne ' par 
aucuns des gens du duc de Bourgongne, dedens la- 
quelle ville furent mors et prins plusieurs Daulpliinois 
qui la tenoient. 

Et adonc vint devers le roy Henry, le duc de Belh- 
forth, son frère, à tout huit cens hommes d’armes et 
deux mille archers. Si furent receuz du roy et des 
autres frères en grant léesse, et aussi du duo de Bour- 
gongne. Pour la venue duquel la puissance dudit roy 
d’Angleterre fut grandement renforcée. 

Item, ce temps durant, Charles, duc de Touraine, 
Daulphin, à grant puissance passa les parties de Lan 
guedoc et ala mectre le siège devant le Pont-Saint 
Esperit sur le Rosne, dedens lequel estoient les gens 
du prince d’Orenge tenans la partie de Bourgongne, 
et là fist dresser plusieurs engins, et le y avoient en- 
voié ceulx de la cité d'Avignon et de Prouvence pour 
icellui subjuguer. Et tant continua le siège que ladicte 


t. C’est Villeneuvc-lès-Avigno», 

ville du Pont-Saint-Esperit lui fut rendue. Et pareille- 
ment se remirent en son obéissance la plus grant par- 
tie des villes et fortresses du Languedoc, qui aucun 
espace avoient tenu le parti du duc de Bourgongne 
par le moien dudit prince d’Orenge. Dedens lesquelles 
icellui Daulphin mist souftisantes garnisons et gouver- 
neurs de par lui, et ce fait, s’en retourna à Bourges en 
Berry, et assembla de toutes pars grant puissance de 
gens d’armes en entencion de résister contre les effor- 
cemens du roy d’Angleterre et du duc de Bourgongne, 
lesquelz il sçavoit estre preslz, comme dessus est dit, 
pour conquerre et subjuguer les villes et pays qui se 
tenoient à lui. 

Item, en ce temps fut ordonné de par nostre Saint- 
Père le pape une croisière sur les Pragois ', de laquelle 
furent conducteurs l’arcevesque de Coulongne, leves- 
que de Liège, l’arcevesque de Trêves, Lévesque de 
Maience, le conte Loys du Rin et plusieurs autres 
grans seigneurs de la haulte Alemaigne et des marches 
d’environ. Si entrèrent ou pays desdiz Pragois qui fut 
par eulx moult exillié, et prindrent ung fort cliastel 
nommé Nansone et la forte ville de Caldes, avec au- 
cunes autres. Toutesfoiz aucuns de ceulx qui estoient 
en ceste armée en assez grant nombre se départirent 
et retournèrent en leurs lieux, pour ce que les dessus- 
diz capitaines usoient de trop grant convoitise. 

En oultre, le cardinal de Bar et avec lui René d’An- 
jou, son nepveu, filz de sa seur et du roy Loys derre- 

1 . Il s'agit ici de la guerre des Hussites. Martin V prêcha la 
croisade contre eux. L’empereur Sigismond les assiégea dans 
Pragucs, mais Jean Ziscka, leur chef, le battit complètement le 
H juillet 1420, et lit lever le siège. 

nier très passé , lequel René iceilui cardinal avoit jà 
déclairé son héritier de la duchié de Bar et lui avoit 
donné à joyr présentement sa marquisie du Pont, fist 
asséger puissamment la ville et cliastel de Ligni en 
Barrois, chef d’icelli conté, pour tant que le duc Jehan 
de Bourgongne n’avoit point fait les devoirs de relever 
par son nepveu, le jeune conte de Saint-Pol , duquel 
il avoit eu le bail et gouvernement , ne pareillement 
le duc Jehan de Brabant, frère dudit conte. Et ceulx 
de ladicte ville de Ligni estoient de long temps amans 
et favorisans la partie de Bourgongne , et le cardinal 
et tous ses pays estoient de la partie opposite. Néant- 
moins, après que ledit siège eut duré certain espace de 
temps, ceulx de ladicte ville firent obéissance à iceilui 
cardinal, lequel y mist officiers et gouverneurs de par 
lui. Mats tost après , par aucuns moiens fais entre les 
parties, ledit jeune conte de Saint-Pol fut restitué en 
sadicte ville fortresse et conté, et y furent de rechef 
mis et eslablis gens de par lui. 


CHAPITRE CCXXVIII. 


Comment la ville de Meleun fui asségée. La prinsc du conte de Con ver- 
se n et le parte ment du jeune roy de Cécile pour aler à Rom me. Et 
comment il fut receu de nostre Saint-Père le pape. 

Or fault revenir à parler des roys de France et 
d’Angleterre et du duc Phelippe de Bourgongne , les- 
quelz, après qu’ilz eurent conquis Monstereau-ou-Fauit- 
Yonne, si comme vous avez oy, se partirent d’ilec 
pour venir vers Meleun que lenoient les gens du Daul- 
pliin. Laquelle ville, par ledit roy d’Angleterre et le 

duc de Bourgongne fut asségée à grant puissance et 
avironnée tout entour. Et le roy de France avecques 
les deux roynes alèrent tenir leur estât à Corbueil. Et 
avoit le roy Henry avec lui ses deux frères, le Rouge 
duc de Bavière, son serourge ', et les autres princes, 
logez vers le Gastinois. Et le duc de Bourgongne, à 
tous ses gens, le conte d’Hontiton avec aucuns autres 
capitaines anglois, furent logez à l’autre costé vers la 
Brve. Si mirent iceulx asségans toute leur entencion 
et voulenté d’approucher et leurs adversaires comba- 
tre, et pour les plus domtnager firent asseoir en plu- 
sieurs lieux engins volans, bombardes et autres instru- 
inens de guerre pour dérompre et démolir les murs 
de ladicte ville. Dedens laquelle estoit principal capi- 
taine le seigneur de Barbazan, noble vassal, expert, 
subtil et renommé en armes, et avecques lui le sei- 
gneur de Préaulx , c’estassavoir messire Pierre de 
Bourbon, et ung renommé bourgois, qui en leur com- 
paignie avoient de six à sept cens combatans. Les- 
quelz, par grant vigueur, monstrèrent à leurs ennemis 
semblant de moult grant hardiesse eu eulx défendant 
vaillamment contre les entreprises et approcliemens 
desdiz asségans. Toutesfoiz, non obstant leur défense 
dessusdicte, furent en plusieurs lieux de leur ville ap- 
prouchez, tant par mines, taudis et boulevers, comme 
par autres voies subtilles, et tant fut par lesdiz assé- 
gans continué, que les murs de la ville furent durement 
dommagezen plusieurs lieux. Et d’autre part, du costc 
où estoit le duc de Bourgongne, fut par soudain assault 
prins ung très fort boulevert que lesdiz asségez avoient 


I. Son beau- frère. 

fait au dehors de leurs fossez, par lcquelz il/, traveil- 
loient fort ceulx du siège. Et depuis la prinse dessus- 
dicte fut icellui boulevert fortifié par les gens dudit 
duc et tenu durant ledit siège, en y faisant fort guet 
de nuit et de jour. Et oullre, fut fait ung pont sur la 
rivière de Seine sur basteaulx, par lequel les deux ostz 
povoient passer l’un avec l’autre, et avec ce fist le roy 
d’Angleterre clorre son ost tout entour, de bons fosse/, 
et de pieux atachez dessus, afin que de leurs ennemis 
ne feussent point surprins, et y faisoit-on guet de jour 
et de nuit. Et pareillement fut fait du costé du duc de 
Bourgougne et les autres Anglois. En tel estât dura le 
siège l’espace de dix-huit sepmaines. Lequel terme du- 
rant furent faictes aucunes escarmouches et saillies 
par les asségez et non pas gramment. Toutesfoiz fu- 
rent occis par traict uug très vaillant capitaine anglois 
nommé messire Phelippe Lis, et ung notable gentil 
homme du pays de Bourgongne nommé Evrard de 
Vienne, avec plusieurs autres. Et comme lesdiz assé- 
gans entendissent curieusement à grever nuit et jour 
et subjuguer leurs ennemis, en cas pareil lesdiz asségez 
se défendoient par grant vigueur, et si tost que leurs 
murs estoient dérompus par les engins de leurs adver- 
saires, les refortifioient soigneusement de queues pleines 
de terre, de bois et autres besongnes à ce compétens. 
En après , du costé du roy d’Angleterre fut faicte une 
mine par dessoubz les fossez de la ville, laquelle fut 
percée jusques assez près des murs. Mais les asségez, 
ce doubtans, contreminèrent à l’opposite d’icelle et 
firent si bonne diligence qu’elle fut effrondrée, et y 
eut des deux parties grans poussées de lances. Et 
adonc du costé des Anglois fu faicte une barrière de- 


1,12 CHRONIQUE ‘ 

tiens ladicle mine, en lat|iielle se combalirent ensem- 
ble conlre deux Daulphinois le duc d’Orléans et ung 
autre, en poussant de lances l’un contre l’autre, et 
depuis, en continuant, plusieurs chevaliers et escuiers 
alèrent combat re ladicte mine. Desquelz y furent fais 
chevaliers de l’ostel du duc de Bourgongne, Jehan de 
Homes, seigneur de Boussignies, Robert de Matrviez 
et aucuns autres. Item, |>endant (|ue ce siège dura, 
ledit roy d’Angleterre, de foizà autre, ala à Corbueil 
veoir sa femme, la rovne, avecques laquelle estoit la 
duchesse de Clarence et autres dames d’Angleterre. 
Et après certain espace de temps que ledit siège de 
Meleun fut refermé comme dit est, y fut amené le roy 
de France, alin que plus soinmièrement on peusl som- 
mer lesdiz asségez qu’ilz rendissent la ville au roy de 
France, leur naturel seigneur. Mais à celui tirent res- 
pouse qu’à son estât privé lui feraient ouverture très 
voulentiers, disans oultre, qu’au rov d’Angleterre, an- 
cien ennemy de Fiance, point n’obéiraient. Néaut- 
inoins ledit roy de Fiancé fut graat espace audit siège, 
logié en ses tentes soubz le gouvernement de son 
beau-fdz le roy d’Angleterre, non point en tel estai de 
compaiguie et babillemens que autrefoiz avoit esté 
veu. Car au regard du temps passé, c'estoil peu de 
chose de le veoir à présent. Et à ce mesme siège fist 
le roy d’Angleterre amener sa femme, la roy ne, gran- 
dement acompaignée de dames et de damoiselles, et y 
séjourna environ ung moys, et fut logée en une mai- 
son que ledit roy avoit fait faire toute propice einprès 
ses tentes, qui estoient loing de la ville alin qu’ilz ne 
peusseut estre traveillez de canons, et là, devant la 
tente du Roy, de nuit, sounoient moult mélodieuse- 

nient par l'espace d’une heure ou environ, à jour Tail- 
lant et au point du jour, huit à dix clarons d’Angle- 
terre et autres divers inslrumens. Et pour vrav icellui 
roy d’Angleterre estoil lors plus grandement acompai- 
gné à icellui siège qu’il n’avoit esté à nul autre durant 
son règne, et avecques ce de sa personne faisoit mer- 
veilleuse diligence pour achever son entreprise. 

Et pendant que ces ljesongnes se faisoient, Pierre 
de Luxembourg, conte de Conversan, retournant du- 
dit siège de Meleun pour aler en sa conté de Briane, 
acompaigué de soixante hommesou environ, fut ren- » 
contré des Daulphinois qui se tenoient à Meaulx en 
Brie, e’estassavoir de Pérou de Luppe et aucuns autres, 
lesqueiz pour ce qu’ilz estoient en trop graut nombre 
au regard de lui, remmenèrent avec toutes ses gens 
audit lieu de Meaulx où il fut longuement prisonnier, 
jusques à tant que le roy d’Angleterre asséga icelle » 

ville de Meaulx, comme vous orrez cy-après. 

Eu après, en ces propres jours la royne de Cécile, 
vefve du roy Loys de bonne mémoire, donna congié 
à Loys son filz ’, non pas sans souspirer du cuer, d’aler 
à Romme afin que de la main de nostre Saint-Père le 
pape il feust couronné à roy. Et le bailla aux Floren- 
tins et aux Genevois sur leur loyaulté. Lesquelz estoient 
ancrez à quinze galées d’armes au port de Marseille, 
qui estoit de la terre de ladicte royne. Mais elle retint 
devers elle en oslage pour sondit filz huit des plus no- 
bles barons du royaume de î^aples et de ses pays envi- 
ron , cpii festoient venus quérir de par les citez et 
bonnes villes et les plus grans seigneurs dudit royaume. 

1. Louis III. 

El ce lîrenl-ilz |>ar la lias 11e qu’il/ avoicnl à leur 
royne, femme de messire Jaques de Bourbon , conte 
de La Marche, la(|uelle lenoit sondit mary prisonnier 
pour discorde qu elle avoil à lui et à ses gouverneurs. 
El ainsi ledit Loys, nagant par mer ès galères dessus- 
dictes, entra à Homme et receut solennellement sondit 
royaume par la main de nostre Saint-Père le pape, jà 
soit ce que pour lors ne feust pas couronné. Et de ce 
jour en avant fu nommé roy Loys, ainsi que paravant 
avoit esté nommé r — ■ • A — 

